# MINISTERSTVO PRÁCE, SOCIÁLNYCH VECÍ A RODINY

# SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

# Správa

o sociálnej situácii obyvateľstva Slovenskej republiky za rok 2011

Bratislava 2012

**OBSAH**

[Zoznam skratiek 3](#_Toc326216946)

[ÚVOD 5](#_Toc326216947)

[1. HLAVNÉ MAKROEKONOMICKO-DEMOGRAFICKÉ UKAZOVATELE V PODMIENKACH SR 6](#_Toc326216948)

[1.1 Základné makroekonomické charakteristiky 6](#_Toc326216949)

[1.2 Vybrané demografické ukazovatele 8](#_Toc326216951)

[2 TRH PRÁCE, MZDY A PRACOVNÉ PODMIENKY 9](#_Toc326216953)

[2.1 Trh práce 9](#_Toc326216954)

[2.1.1 Vývoj ekonomickej aktivity obyvateľstva 9](#_Toc326216955)

[2.1.2 Vývoj zamestnanosti 10](#_Toc326216958)

[2.1.3 Vývoj nezamestnanosti 15](#_Toc326216965)

[2.1.4 Aktívne opatrenia na trhu práce 29](#_Toc326216990)

[2.2 Mzdy a pracovné podmienky 33](#_Toc326216991)

[2.2.1 Mzdy 36](#_Toc326216992)

[2.2.2 Úplné náklady práce v SR 40](#_Toc326216997)

[2.2.3 Kolektívne vyjednávanie 43](#_Toc326217001)

[2.2.4 Bezpečnosť a ochrana zdravia pri práci 43](#_Toc326217002)

[3 SOCIÁLNA OCHRANA 45](#_Toc326217003)

[3.1 Sociálne poistenie 45](#_Toc326217004)

[3.1.1 Nemocenské poistenie 49](#_Toc326217005)

[3.1.2 Dôchodkové poistenie 50](#_Toc326217007)

[3.1.3 Úrazové poistenie 51](#_Toc326217010)

[3.1.4 Garančné poistenie 52](#_Toc326217011)

[3.1.5 Poistenie v nezamestnanosti 52](#_Toc326217013)

[3.2 Dôchodkové sporenie 53](#_Toc326217014)

[3.2.1 Starobné dôchodkové sporenie 53](#_Toc326217015)

[3.2.2 Doplnkové dôchodkové sporenie 57](#_Toc326217023)

[3.3 Štátna sociálna podpora 59](#_Toc326217026)

[3.3.1 Prídavok na dieťa 59](#_Toc326217027)

[3.3.2 Príplatok k prídavku na dieťa 61](#_Toc326217032)

[3.3.3 Rodičovský príspevok 61](#_Toc326217033)

[3.3.4 Príspevok na starostlivosť o dieťa 62](#_Toc326217034)

[3.3.5 Príspevok pri narodení dieťaťa 63](#_Toc326217035)

[3.3.6 Príplatok k príspevku pri narodení dieťaťa 63](#_Toc326217037)

[3.3.7 Príspevok rodičom, ktorým sa súčasne narodili tri a viac detí 63](#_Toc326217038)

[3.3.8 Príspevok na pohreb 63](#_Toc326217039)

[3.4 Sociálna pomoc 64](#_Toc326217040)

[3.4.1 Dávka v hmotnej núdzi 64](#_Toc326217041)

[3.4.2 Dotácie pre dieťa v hmotnej núdzi 68](#_Toc326217049)

[3.4.3 Náhradné výživné 69](#_Toc326217052)

[3.4.4 Sociálnoprávna ochrana detí a sociálna kuratela 70](#_Toc326217054)

[3.4.5 Príspevky na podporu náhradnej starostlivosti 75](#_Toc326217057)

[3.4.6 Kompenzácia sociálnych dôsledkov ťažkého zdravotného postihnutia 77](#_Toc326217060)

[3.4.7 Sociálne služby 85](#_Toc326217072)

[3.4.8 Dotácie na podporu rozvoja sociálnej oblasti v pôsobnosti MPSVR SR 90](#_Toc326217073)

[3.4.9 Európsky integrovaný systém štatistiky sociálnej ochrany   
(Metodika ESSPROS) 91](#_Toc326217075)

[3.5 Európsky sociálny fond 97](#_Toc326217084)

[4 ŽIVOTNÁ ÚROVEŇ A SOCIÁLNA KOHÉZIA 100](#_Toc326217090)

[4.1 Peňažné príjmy a výdavky súkromných domácností 100](#_Toc326217091)

[4.2 Chudoba a sociálne vylúčenie 102](#_Toc326217094)

[4.3 Rodová rovnosť a rovnosť príležitostí 111](#_Toc326217108)

[4.4 Vybrané výsledky z výskumu životných podmienok rómskych komunít 117](#_Toc326217114)

[5 POROVNANIE VYBRANÝCH UKAZOVATEĽOV MEDZI KRAJINAMI EÚ V KONTEXTE STRATÉGIE EURÓPA 2020 120](#_Toc326217115)

[Makroekonomické prostredie 120](#_Toc326217116)

[Inteligentný a inkluzívny rast 121](#_Toc326217117)

[Zoznam príloh 125](#_Toc326217119)

[Príloha ku kapitole 1 125](#_Toc326217120)

[Príloha ku kapitole 2 125](#_Toc326217121)

[Príloha ku kapitole 3 125](#_Toc326217122)

[Príloha ku kapitole 4 126](#_Toc326217123)

[Príloha ku kapitole 5 127](#_Toc326217124)

# Zoznam skratiek

**a.s.** – akciová spoločnosť

**ADDS** – Asociácia doplnkových dôchodkových spoločností

**AOTP** – aktívne opatrenia trhu práce

**APTP** – aktívna politika trhu práce

**APV ISOP** – aplikačné programové vybavenie na podporu agend vyplácania dávok sociálnej podpory a pomoci

**BSK, BSK-OP** – operačný program Bratislavský samosprávny kraj

**CEDEFOP** – Európske centrum pre rozvoj odborného vzdelávania

**CEEP** – Európske centrum podnikov s verejnou účasťou a podnikov všeobecného hospodárskeho záujmu

**COICOP** – Klasifikácia individuálnej spotreby podľa spôsobu použitia

**DDS,** **d.d.s.** – doplnková dôchodková spoločnosť

**DHN, dávka** – dávka v hmotnej núdzi

**DI** – deinštitucionalizácia

**DOP** – dopytovo-orientovaný projekt

**DPN** – dočasná pracovná neschopnosť

**DSS** – dôchodková správcovská spoločnosť

**EK** – Európska komisia

**ESF** – Európsky sociálny fond

**ESSPROS** – Európsky systém jednotných štatistík sociálnej ochrany

**ETUC** – Európska federácia odborových zväzov

**EU SILC** – European Union Statistics on Income and Living Conditions

**EÚ** – Európska únia

**FO** - fyzická osoba

**FSR** – Fond sociálneho rozvoja

**HDP** – hrubý domáci produkt

**ISCED** - International Standard Classification of Education, medzinárodná norma klasifikácie vzdelávania

**ISCP** – Informačný systém o cene práce

**ITMS** – IT monitorovací systém pre štrukturálne fondy a Kohézny fond

**IVPR** – Inštitút pre výskum práce a rodiny

**KZAM** – klasifikácia zamestnaní

**KZVS** – kolektívna zmluva vyššieho stupňa

**mil. –** milión

**mld.** – miliarda

**MO** – medzinárodná organizácia

**MPSVR SR** - Ministerstvo práce, sociálnych vecí a rodiny SR ; ministerstvo

**NFP** – nenávratný finančný príspevok

**NISD** – neziskové inštitúcie slúžiace domácnostiam

**NP** – národný projekt

**NR SR** – Národná rada Slovenskej republiky

**NRS** – náhradná rodinná starostlivosť

**OMK** – otvorená metóda koordinácie

**OP ZaSI** – Operačný program Zamestnanosť a sociálna inklúzia

**p. b.** – percentuálny bod

**PP** – peňažný príspevok

**PPS** – purchasing power standard

**RO** – riadiaci orgán

**RPPS** - referát poradensko-psychologických služieb

**SPODaSK** – sociálnoprávna ochrana detí a sociálna kuratela

**Správa** – Správa o sociálnej situácii obyvateľstva Slovenskej republiky

**SZČO** – samostatne zárobkovo činná osoba

**ŠR** – štátny rozpočet

**ŠÚ SR** – Štatistický úrad Slovenskej republiky

**tis. –** tisíc

**ŤZP** – ťažko zdravotne postihnutý(í)/ ťažké zdravotné postihnutie

**UEAPME** – Európska asociácia remesiel, malých a stredných podnikov

**UoZ** – uchádzač o zamestnanie

**ÚPSVR –** Ústredie práce, sociálnych vecí a rodiny

**úrad práce** –Úrad práce, sociálnych vecí a rodiny

**VPM** – voľné pracovné miesto

**VÚC** – vyšší územný celok

**VZPS** – výberové zisťovanie pracovných síl

**WI** – intenzita práce (work intensity)

**ZFNP** – základný fond nemocenského poistenia

**ZoZ** – záujemca o zamestnanie

**ZP** – zdravotné postihnutie

**Z. z.** – Zbierka zákonov

**ŽM** – životné minimum

# ÚVOD

Ministerstvo práce, sociálnych vecí a rodiny Slovenskej republiky (ďalej len „MPSVR SR“) každoročne pripravuje a predkladá na rokovanie vlády Slovenskej republiky (ďalej aj vlády SR), Hospodárskej a sociálnej rady Slovenskej republiky a Výboru Národnej rady Slovenskej republiky pre sociálne veci Správu o sociálnej situácii obyvateľstva Slovenskej republiky (ďalej len „správa“) za predchádzajúci kalendárny rok. Jej cieľom je informovať o stave a vývoji sociálnej situácie obyvateľstva na Slovensku na základe sociálno-ekonomických ukazovateľov, získaných zo štátnych štatistických zisťovaní, administratívnych zdrojov údajov Ústredia práce, sociálnych vecí a rodiny a Sociálnej poisťovne.

Prvá kapitola správy poskytuje stručný prehľad o základných ukazovateľoch makroekonomického prostredia a demografického vývoja v Slovenskej republike za rok 2011.

Druhá kapitola hodnotí legislatívne zmeny v roku 2011 v oblasti služieb zamestnanosti, pracovnoprávnych vzťahov, verejnej a štátnej služby a sociálneho dialógu, zameriava sa na vývoj na trhu práce z agregovaného a zo štrukturálneho hľadiska, hodnotí jednotlivé nástroje aktívnej politiky trhu práce (APTP), mzdový vývoj a pracovné podmienky v rámci kolektívneho vyjednávania a bezpečnosti a ochrany zdravia pri práci. Súčasťou tejto časti správy je aj analýza úplných nákladov práce.

Tretia kapitola zahŕňa hlavné formy, stav a zmeny v systéme sociálnej ochrany v roku 2011. Zaoberá sa medziročným porovnaním a analýzou jednotlivých prvkov sociálneho poistenia, dôchodkového sporenia, systému štátnej sociálnej podpory a sociálnej pomoci. Podáva informáciu o dotáciách, poskytovaných v pôsobnosti MPSVR SR a tiež informácie o Operačnom programe Zamestnanosť a sociálna inklúzia v programovom období 2007-2013, podporovaných z Európskeho sociálneho fondu. Kapitola obsahuje aj výstupy Európskeho integrovaného systému jednotných štatistík sociálnej ochrany (ESSPROS), jedného zo základných nástrojov štatistického sledovania o systémoch, súčasnom stave a rozvoji sociálnej ochrany v členských štátoch Európskej únie (ďalej aj EÚ).

Náplň štvrtej kapitoly tvoria dostupné údaje o peňažných príjmoch a výdavkoch súkromných domácností zo štatistických zdrojov Štatistického úradu SR. Správa je obohatená o stručné vyhodnotenie národných indikátorov chudoby a sociálneho vylúčenia. Zahŕňa aj súhrnné zistenia o stave rodovej rovnosti na Slovensku za rok 2011 a vybrané výsledky z výskumu životných podmienok rómskych komunít.

Obsahom piatej kapitoly je porovnanie vybraných ukazovateľov medzi krajinami EÚ v kontexte stratégie Európa 2020, ktorá stanovuje hlavné ciele EÚ v nadväznosti na Lisabonskú stratégiu.

# [HLAVNÉ MAKROEKONOMICKO-DEMOGRAFICKÉ UKAZOVATELE](#_Toc168135213) V PODMIENKACH SR

* 1. Základné makroekonomické charakteristiky[[1]](#footnote-1)

V roku 2011 pokračovalo mierne zlepšovanie makroekonomickej situácie, ktoré sa konečne prejavilo aj na trhu práce. Reálny hrubý domáci produkt rástol a zvyšovala sa i produktivita práce. Situácia na trhu práce bola priaznivejšia ako v predchádzajúcom roku, po dvojročnom zhoršovaní hlavných ukazovateľov zamestnanosť medziročne vzrástla a nezamestnanosť klesla. Vyšší nárast spotrebiteľských cien, ako bol nárast miezd, mal za následok pokles priemernej reálnej mzdy.

**Hrubý domáci produkt** (HDP)samedziročne zvýšil podľa spresneného odhadu v stálych cenách na základe metodiky ESNÚ 95 o 3,3 %. Tempo rastu medziročného rastu sa zmiernilo o 0,9 p. b. V bežných cenách vzrástlo HDP na 69,06 mld. €, čo je o 5 % viac ako v roku 2010.

Graf 1.1 Vývoj hrubého domáceho produktu v bežných a stálych cenách

Zdroj: ŠÚ SR

Medziročný rast hrubého domáceho produktu najviac ovplyvnilo reálne zvýšenie zahraničného dopytu o 10,8 %, dovoz výrobkov a služieb stúpol o 4,5 %. Domáci dopyt klesol o 1,5 % a jeho zníženie ovplyvnil pokles tvorby hrubého kapitálu o 2,7 % (tvorba hrubého fixného kapitálu rástla o 5,7 %), pokles konečnej spotreby verejnej správy o 3,5 % a pokles konečnej spotreby domácností o 0,4 %. Konečná spotreba neziskových inštitúcií slúžiacich domácnostiam vzrástla v stálych cenách o 1,2 %. Podľa produkcie k tvorbe HDP najviac prispel rast pridanej hodnoty v odvetví priemyselnej výroby (o 15 %). Celková hrubá produkcia reálne vzrástla o 5,1 %, medzispotreba o 6,4 %, pridaná hodnota o 3 % a objem čistých daní z produktov o 6,4 %.

**Produktivita práce**[[2]](#footnote-2) sa medziročne zvýšila reálne o 0,8 % a nominálne o 2,5 %. Dynamika rastu produktivity práce však bola nižšia ako v predchádzajúcom roku.

Medziročná **miera inflácie** dosiahla za rok 2011 v priemere 3,9 %, čo znamená, že oproti predchádzajúcemu roku sa zvýšila o 2,9 p. b. Medziročný rast spotrebiteľských cien sa v jednotlivých štvrťrokoch roka 2011 postupne zrýchľoval. Jadrová inflácia sa v priemere za rok zvýšila o 1,1 p. b. na 2,3 % najmä v súvislosti s rastom cien potravín o 5,3 %. Čistá inflácia zvýšila medziročne dynamiku svojho rastu o 0,6 p. b. na 1,5 %. Index spotrebiteľských cien za nízkopríjmové domácnosti v priemere za rok 2011 medziročne vzrástol o 4,4 %. Priemerná inflácia meraná podľa harmonizovaného indexu spo­trebiteľských cien za rok 2011 dosiahla 4,1 % na Slovensku a 3,1 % v priemere za EÚ 27.

Celkovú úroveň cien v štruktúre individuálnej spotreby podľa klasifikácie individuálnej spotreby podľa účelu (COICOP) najviac ovplyvnili rast cien za potraviny a nealkoholické nápoje (o 6,1 %) a rast cien za bývanie, vodu, elektrinu, plyn a iné palivá (o 5 %). Výrazne rástli aj ceny v doprave (o 6,9 %) a v oblasti vzdelávania (o 5 %). V priemere za rok sa znížili iba ceny za nábytok, vybavenie domácnosti a bežnú údržbu bytu (o 3,5 %).

Situácia na **trhu práce** poznačená znížením ekonomickej výkonnosti krajiny v dôsledku ekonomickej krízy sa v roku 2011 mierne zlepšila. Celková **zamestnanosť**[[3]](#footnote-3) po dvojročnom poklese v roku 2011 medziročne vzrástla, a to o 1,5 % na 2 351,4 tis. osôb. Zvýšenie ovplyvnil hlavne rast počtu zamestnancov o 1,6 % na 1 977,5 tis., z odvetvového hľadiska to bol najmä rast v oblasti priemyslu a priemyselnej výroby, v ktorej pracuje viac ako štvrtina všetkých pracujúcich. Počet podnikateľov spolu vzrástol o 5,4 tis. na 372,4 tis. osôb najmä v dôsledku rastu počtu podnikateľov bez zamestnancov (o 5,9 tis. na 290,3 tis.), počet podnikateľov so zamestnancami klesol o 0,6 tis. osôb (na 82,1 tis. osôb). Miera zamestnanosti[[4]](#footnote-4) sa medziročne zvýšila o 0,7 p. b. na 59,5 %, pričom u mužov sa zvýšila viac ako u žien. Nezamestnanosť po dvojročnom raste mierne poklesla. V priemere za rok 2011 sa počet nezamestnaných (podľa VZPS) medziročne znížil o 5,4 % na 367,9 tis. osôb. Miera nezamestnanosti klesla o 0,9 p. b. na 13,5 %. Zníženie nezamestnanosti sprevádzal v roku 2011 mierny rast ponuky voľných pracovných miest. Ich počet sa v priemere za rok medziročne zvýšil o 5,5 % na 14 165.

**Priemerná mesačná nominálna mzda**[[5]](#footnote-5) zamestnanca v hospodárstve sa v priemere za rok 2011 medziročne zvýšila o 2,2 % na 786 €. Po zohľadnení vývoja spotrebiteľských cien reálna mzda klesla o 1,6 %. Štrukturálne hlbšie porovnanie makroekonomických ukazovateľov ako aj porovnanie v medzinárodnom meradle je uvedené v nasledujúcich kapitolách správy.

Bežné príjmy domácností[[6]](#footnote-6) medziročne nominálne vzrástli o 3 %. Z celkového objemu 58 139,9 mil. € najväčšiu časť tvorili od­me­ny zamestnancov (27 095,1 mil. €). Hrubý zmiešaný dôchodok dosiahol 17 357,2 mil. €, sociálne dávky[[7]](#footnote-7) 9 598 mil. €, ostatné bežné transfery 2 234,9 mil. € a dôchodky z majetku (príjmové) 1 854,5 mil. €. Nominálny nárast bežných príjmov domácností najviac ovplyvnili odmeny zamestnancov, ktoré sa medziročne zvýšili o 2,8 % a rast hrubého zmiešaného dôchodku o 5,3 %. Vzrástli aj príjmy z dôchodku z majetku (o 1,7 %), mierny úbytok bol zaznamenaný iba pri príjmoch zo sociálnych dávok, a to o 0,7 %.

Bežné výdavky do­mác­ností[[8]](#footnote-8) dosiahli 15 016 mil. € a v porovnaní s rokom 2010 no­minálne vzrástli o 3,1 %. Rast bežných výdavkov súvisel najmä so zvýšením bežných daní z dôchodkov, majetku atď. (o 7,4 %), sociálnych príspevkov (o 2,9 %) a výdavkových dôchodkov z majetku (o 3,9 %). Po uhradení bež­ných výdavkov ostal domácnostiam na ďalšie po­užitie hrubý disponibilný dôchodok vo výške 43 123,9 mil. €, ktorý sa medziročne zvýšil o 2,9 %.

Z hrubého disponibilného dôchodku použili domácnosti na konečnú spotrebu 39 018,4 mil. €, zvyšok smeroval do hrubých úspo­r, ktoré tvorili 5 126,1 mil. €. Konečná spotreba domácností vzrástla nominálne o 3,4 % a hrubé úspory klesli o 0,1 %. Miera hrubých úspor (podiel hrubých úspor na hru­bom dis­ponibilnom dôchodku) klesla o 0,3 p. b. na 11,9 %. Domácnosti v roku 2011 vynaložili viac finančných prostriedkov najmä na rozličné tovary a služby (o 7,8 %), na bývanie, vodu, elektrinu, plyn a iné palivá (o 4,7 %), na vzdelávanie (o 4,7 %), na dopravu (o 3,7 %) a na potraviny a nealkoholické nápoje (o 3,6 %). Okrem mierneho poklesu výdavkov na nábytok, bytové zariadenia a bežnú údržbu bytu (o 0,5 %) a na poštu a telekomunikácie (o 0,2 %), vzrástli výdavky vo všetkých oblastiach spotreby. Z hľadiska podielu tvorili najväčšiu časť súkromnej spotreby výdavky na bývanie 26,1 % a nákupy potravinárskeho tovaru 18 %.

V priebehu roka 2011 sa začala výstavba 12 740 bytov, dokončilo sa 14 608 a ku kon­cu decembra bolo rozostavaných 64 734 by­tov. Ubudlo spolu 1 226 bytov, z toho asanáciou 1 085 bytov. V porovnaní s rokom 2010 sa počet rozostavaných bytov znížil o 2,8 % a dokon­čených bytov o 14,5 %. Počet začatých bytov sa medziročne znížil o 21,4 %.

Makroekonomické ukazovatele sú zhrnuté v prílohe ku kapitole 1.

* 1. Vybrané demografické ukazovatele

V roku 2011 sa podľa údajov Štatistického úradu SR (ŠÚ SR) v Slovenskej republike narodilo 60 813 živých detí (o 403 viac ako v roku 2010) a zomrelo 51 903 osôb (o 1 542 menej ako v roku 2010.

Uzavretých bolo 25 621 manželstiev a rozviedlo sa 11 102 manželských dvojíc. V porovnaní s rokom 2010 bol počet sobášov vyšší o 206 a počet rozvodov nižší o 913. Na 100 uzavretých manželstiev pripadlo 43,3 roz­vodov. Tieto údaje potvrdili doterajší kolísavý trend vývoja sobášnosti. V prípade rozvodovosti ide o pokračovanie v miernom pribrzďovaní dlhodobo rastúceho trendu.

V dôsledku zvýšenia pôrodnosti a zníženia úmrtnosti sa prirodzený prírastok obyvateľstva v roku 2011 v porovnaní s rokom 2010 zvýšil o 1 945 osôb. Nižší oproti roku 2010 bol v roku 2011 migračný prírastok (o 471 osôb). Zahraničnou migráciou získa­la Slovenská republika 2 966 osôb, pričom sa prisťa­hovalo 4 829 osôb a vysťahovalo 1 863 osôb. Celkový prírastok obyvateľstva sa však zvýšil o 1 528 osôb na 11 876 osôb.

K 31. decembru 2011 mala Slovenská republika 5 404 322 obyvateľov. Podiel žien na celkovom počte obyvateľstva tvoril 51,3 %.

Tab. 1.1 Prírastky obyvateľstva SR v rokoch 2010 a 2011

|  |  |  |  |  |  |
| --- | --- | --- | --- | --- | --- |
| **Rok** | **Živonarodení** | **Zomretí** | **Prirodzený prírastok** | **Migračné saldo** | **Celkový prírastok** |
| 2010 | 60 410 | 53 445 | 6 965 | 3 383 | 10 348 |
| 2011 | 60 813 | 51 903 | 8 910 | 2 966 | 11 876 |

Zdroj: ŠÚ SR

# TRH PRÁCE, MZDY A PRACOVNÉ PODMIENKY

* 1. Trh práce

###### Vývoj ekonomickej aktivity obyvateľstva

Priemerný počet **ekonomicky aktívnych obyvateľov** SRv roku 2011 medziročne vzrástol o 12,8 tis. osôb, resp. o 0,5 % na 2 719,3 tis. osôb, čo súviselo so zvýšením počtu ekonomicky aktívnych mužov (o 17,6 tis. osôb, resp. o 1,2 %). Počet ekonomicky aktívnych žien za rovnaké obdobie poklesol o 4,9 tis. osôb na 1 204,3 tis. osôb, resp. o 0,4 %. Nadväzne na uvedený vývoj sa podiel ekonomicky aktívnych žien na celkovom počte ekonomicky aktívnych obyvateľov mierne medziročne znížil (zo 44,7 % na 44,3 %).

V štruktúre ekonomicky aktívnych obyvateľov medziročne vzrástol priemerný počet pracujúcich osôb (o 33,9 tis. osôb na 2 351,4 tis. osôb, resp. o 1,5 %) a na druhej strane medziročne poklesol priemerný počet nezamestnaných (o 21,1 tis. osôb, resp. o 5,4 %). Z celkového priemerného počtu ekonomicky aktívnych obyvateľov bolo 86,5 % pracujúcich (85,6 % v roku 2010) a 13,5 % nezamestnaných (14,4 % v roku 2010).

V rámci celkového počtu obyvateľov vo veku 15 a viac rokov bolo 40,9 % ekonomicky neaktívnych (v roku 2010 ich bolo 41,0 %). V porovnaní s predchádzajúcim rokom sa počet ekonomicky neaktívnych osôb znížil o 2,7 tis. osôb na 1 885,5 tis. osôb.

Štruktúra ekonomicky neaktívnych obyvateľov vo veku 15 a viac rokov sa v porovnaní s rokom 2010 výrazne nezmenila. Najvyšší podiel mali dôchodcovia poberajúci starobný alebo invalidný dôchodok (56,0 %, v roku 2010 to bolo 55,9 %) a študenti a učni (28,3 %, v roku 2010 to bolo 28,4 %).

Celková **miera ekonomickej aktivity** obyvateľov vo veku 15 a viac rokov dosiahla úroveň 59,1 %, pričom v porovnaní s rokom 2010 (59,0 %) sa takmer nezmenila. Z hľadiska pohlavia sa miera ekonomickej aktivity mierne znížila u žien (zo 50,8 % na 50,5 %), zatiaľ čo u mužov sa zvýšila (z 67,8 % na 68,4 %).

Miera ekonomickej aktivity medziročne poklesla najviac v 5-ročnej vekovej skupine 20-24 rokov a 35-39 rokov, a to najmä u žien, a na druhej strane najviac vzrástla vo vekových skupinách   
50-59 rokov.

Výrazne nadpriemerná celková miera ekonomickej aktivity (nad 80 %) bola vo všetkých päťročných vekových skupinách vo veku od 25 do 54 rokov, najmä v dôsledku vysokej miery ekonomickej aktivity mužov v uvedených vekových skupinách. U žien dosiahla miera ekonomickej aktivity hodnotu nad 80 % iba vo vekových skupinách od 35 do 54 rokov.

Miera ekonomickej aktivity mladých vo veku 15-24 rokov dosiahla v roku 2011 úroveň 30,2 % (37,4 % muži a 22,8 % ženy) a medziročne sa znížila o 0,8 p. b. (v roku 2010 o 0,4 p. b.). Tento pokles súvisel s nižšou mierou ekonomickej aktivity mladých žien (25,5 % v roku 2010, 22,8 % v roku 2011), kým miera ekonomickej aktivity mladých mužov sa zvýšila (z 34,9 % v roku 2010 na 37,4 % v roku 2011).

Miera ekonomicky aktívnych starších osôb vo veku 55-64 rokov medziročne vzrástla o 0,8 p. b. (z 45,2 % v roku 2010 na 46,0 % v roku 2011). Rast miery ekonomickej aktivity v uvedenej vekovej skupine bol zaznamenaný tak u mužov (56,5 % v roku 2010, 58,9 % v roku 2011), ako aj u žien (32,4 % v roku 2010, 34,6 % v roku 2011).

Tab. 2.1 Miera ekonomickej aktivity obyvateľov 15+ podľa veku a pohlavia   
(priemer za rok v %)

|  |  |  |  |  |  |  |
| --- | --- | --- | --- | --- | --- | --- |
| **Veková skupina** | **Spolu** | | **Muži** | | **Ženy** | |
| **2010** | **2011** | **2010** | **2011** | **2010** | **2011** |
| **Spolu** | **59,0** | **59,1** | **67,8** | **68,4** | **50,8** | **50,5** |
| 15 – 19 rokov | 6,3 | 6,5 | 6,9 | 7,8 | 5,7 | 5,2 |
| 20 – 24 rokov | 52,7 | 50,5 | 62,1 | 62,6 | 42,8 | 37,8 |
| 25 – 29 rokov | 81,7 | 80,8 | 93,3 | 91,8 | 69,6 | 69,2 |
| 30 – 34 rokov | 83,5 | 83,4 | 95,1 | 96,1 | 71,5 | 70,2 |
| 35 – 39 rokov | 90,4 | 88,8 | 95,3 | 96,2 | 85,4 | 81,0 |
| 40 – 44 rokov | 92,4 | 92,3 | 94,0 | 94,3 | 90,8 | 90,3 |
| 45 – 49 rokov | 90,4 | 91,1 | 91,6 | 92,4 | 89,3 | 89,7 |
| 50 – 54 rokov | 85,1 | 87,8 | 87,7 | 89,5 | 82,5 | 86,2 |
| 55 – 59 rokov | 65,5 | 67,3 | 81,0 | 81,0 | 51,3 | 54,8 |
| 60 – 64 rokov | 18,0 | 18,9 | 30,0 | 29,5 | 8,0 | 10,0 |
| 65 a viac rokov | 1,6 | 1,8 | 2,6 | 2,9 | 1,1 | 1,2 |

Zdroj: ŠÚ SR, VZPS

Z hľadiska vzdelania najvyššiu mieru ekonomickej aktivity dosiahli osoby s vyšším odborným vzdelaním. Rast miery ekonomickej aktivity zaznamenali takmer všetky vzdelanostné skupiny (okrem skupiny osôb s učňovským vzdelaním s maturitou a s vysokoškolským vzdelaním). Najvýraznejšie zvýšenie miery ekonomickej aktivity zaznamenali osoby s vyšším odborným vzdelaním.

Tab. 2.2 Miera ekonomickej aktivity obyvateľov vo veku 15 - 64 rokov podľa stupňa dosiahnutého vzdelania v roku 2011

|  |  |  |  |  |  |  |
| --- | --- | --- | --- | --- | --- | --- |
| **Stupeň vzdelania** | **v %** | | | **medziročná zmena v p. b.** | | |
| **Spolu** | **Muži** | **Ženy** | **Spolu** | **Muži** | **Ženy** |
| **Spolu** | **68,9** | **76,7** | **61,0** | **2,7** | **2,7** | **2,3** |
| v tom vzdelanie: | | | | | | |
| Základné | 26,3 | 29,7 | 23,6 | 2,6 | 1,7 | 3,0 |
| Učňovské | 77,3 | 84,5 | 66,0 | 2,1 | 2,2 | 1,9 |
| Stredné (bez maturity) | 83,2 | 91,8 | 70,8 | 1,6 | 0,1 | 2,3 |
| Učňovské s maturitou | 84,0 | 92,7 | 71,5 | -3,8 | 0,7 | -10,6 |
| Úplné stredné všeobecné | 47,1 | 50,0 | 45,5 | 3,0 | 2,4 | 3,4 |
| Úplné stredné odborné | 78,7 | 87,0 | 71,3 | 1,3 | 2,6 | 0,1 |
| Vyššie odborné | 84,7 | 85,1 | 84,5 | 12,0 | 6,6 | 14,4 |
| Vysokoškolské | 81,3 | 87,4 | 76,4 | -0,5 | 0,1 | -0,9 |
| Bez školského vzdelania | 3,6 | 6,9 | - | 1,8 | 2,2 | - |

Zdroj: ŠÚ SR, VZPS

###### Vývoj zamestnanosti

* + - 1. Zamestnanosť podľa výberového zisťovania pracovných síl (VZPS)

**Celková zamestnanosť** sa v priemere za rok 2011 zvýšila o 33,9 tis. osôb, resp. o 1,5 % na 2 351,4 tis. osôb. Z hľadiska postavenia v zamestnaní sa zvýšil tak počet zamestnancov, ako aj počet podnikateľov. Počet zamestnancov medziročne vzrástol o 30,4 tis. osôb, resp. o 1,6 % na 1 977,5 tis. osôb, počet podnikateľov o 5,4 tis. osôb, resp. o 1,5 % na 372,4 tis. Zvýšil sa však len počet podnikateľov bez zamestnancov o 5,9 tis. osôb, resp. 2,1 %, kým počet podnikateľov so zamestnancami poklesol o 0,6 tis. osôb, resp. o 0,7 %.

Z celkového počtu pracujúcich SR v roku 2011 **pracovalo v zahraničí** 116,5 tis. osôb (išlo o krátkodobú zamestnanosť, t. j. osoby, ktoré pracovali v zahraničí po dobu do jedného roku). Počet pracujúcich v zahraničí sa medziročne znížil o 10,2 tis. osôb, resp. o 8,1 %, čo sa prejavilo aj v poklese ich podielu na celkovej zamestnanosti SR o 0,5 p. b. na 5 %. Najviac osôb, ktoré si našli prácu v zahraničí, bolo z Prešovského a Nitrianskeho kraja. Z európskych krajín pracovali slovenskí občania najmä v Českej republike a v Rakúsku. Medzi migrantmi prevládali pracujúci v stavebníctve (29,8 %) a v priemyselných odvetviach (28,2 %).

Tab. 2.3 Vývoj zahraničnej pracovnej migrácie podľa krajov

|  |  |  |  |  |  |
| --- | --- | --- | --- | --- | --- |
| **Kraj** | **Pracujúci v zahraničí  (v tis. osôb)** | | **Index** | **Podiel na SR**  **(v %)** | **Podiel pracujúcich v zahraničí na celkovej zamestnanosti. SR, resp. kraja (v %)** |
| **2010** | **2011** | **2011/2010** | **2011** | **2011** |
| **SR spolu** | **126,7** | **116,5** | **91,9** | **100,0** | **5,0** |
| v tom z kraja: |  | | | | |
| Bratislavského | 3,1 | 4,4 | 141,9 | 3,8 | 1,3 |
| Trnavského | 5,1 | 4,2 | 80,8 | 3,6 | 1,6 |
| Trenčianskeho | 11,1 | 11,3 | 101,8 | 9,7 | 4,2 |
| Nitrianskeho | 28,2 | 23,8 | 84,4 | 20,4 | 7,7 |
| Žilinského | 20,8 | 16,6 | 79,8 | 14,2 | 5,7 |
| Banskobystrického | 10,4 | 11,7 | 112,5 | 10,0 | 4,3 |
| Prešovského | 32,0 | 32,9 | 102,8 | 28,3 | 10,5 |
| Košického | 16,1 | 11,7 | 72,7 | 10,0 | 4,0 |

Zdroj: ŠÚ SR, VZPS

**Z hľadiska pohlavia** bol rast počtu pracujúcich výraznejší u mužov (o 2,0 %) ako u žien (o 0,8 %).

**Z hľadiska** **veku** rast zamestnanosti zaznamenali všetky 5- ročné vekové skupiny nad 35 rokov. Na druhej strane pokles zamestnanosti bol zaznamenaný vo všetkých 5-ročných vekových skupinách do 34 rokov.

V roku 2011 pokračovala tendencia rastu podielu **zamestnancov pracujúcich na kratší** **pracovný čas**. Možnosť práce na kratší pracovný čas využilo v roku 2011 v priemere 4,7 % z celkového počtu zamestnancov (v roku 2010 to bolo 4,4 %). Podiel zamestnancov na kratší pracovný čas sa v roku 2011 zvýšil len u žien (z 5,7 % v roku 2010 na 6,2 %), kým podiel mužov zostal na úrovni roku 2010, t. j. 3,3 %.

Tab. 2.4 Pracujúci podľa veku v roku 2011 (priemer za rok)

|  |  |  |  |
| --- | --- | --- | --- |
| **Ukazovateľ** | **Počet pracujúcich**  **(v tis. osôb)** | **Podiel na SR**  **(v %)** | **Index**  **2011/2010** |
| **Spolu** | **2 351,4** | **100** | **101,5** |
| v tom veková skupina: | | | |
| 15 - 19 rokov | 7,5 | 0,3 | 83,3 |
| 20 - 24 rokov | 145,9 | 6,2 | 94,6 |
| 25 - 29 rokov | 303,0 | 12,9 | 97,9 |
| 30 - 34 rokov | 343,3 | 14,6 | 99,8 |
| 35 - 39 rokov | 341,4 | 14,5 | 104,9 |
| 40 - 44 rokov | 298,0 | 12,7 | 101,2 |
| 45 - 49 rokov | 311,1 | 13,2 | 101,3 |
| 50 - 54 rokov | 304,3 | 12,9 | 102,3 |
| 55 - 59 rokov | 231,0 | 9,8 | 106,0 |
| 60 - 64 rokov | 53,9 | 2,3 | 111,4 |
| 65 a viac rokov | 12,1 | 0,5 | 117,5 |

Zdroj: ŠÚ SR, VZPS

Vývoj zamestnanosti **podľa vzdelania** poukazuje na prepojenie úrovne vzdelania s uplatnením sa na trhu práce. V porovnaní s rokom 2010 poklesol počet pracujúcich s učňovským a úplným stredným odborným vzdelaním, ktorí tvoria najvýraznejší podiel na celkovej zamestnanosti. Na druhej strane najintenzívnejší rast zaznamenala zamestnanosť v skupine osôb s vyšším odborným vzdelaním.

Tab. 2.5 Pracujúci podľa vzdelania v roku 2011 (priemer za rok)

|  |  |  |  |
| --- | --- | --- | --- |
| **Ukazovateľ** | **Počet pracujúcich**  **(v tis. osôb)** | **Podiel na SR**  **(v %)** | **Index**  **2011/2010** |
| **Spolu** | **2 351,4** | **100,0** | **101,5** |
| v tom vzdelanostná skupina: | | | |
| Základné | 91,6 | 3,9 | 100,2 |
| Učňovské | 680,1 | 28,9 | 97,6 |
| Stredné (bez maturity) | 59,7 | 2,5 | 107,8 |
| Učňovské s maturitou | 105,5 | 4,5 | 129,1 |
| Úplné stredné všeobecné | 102,1 | 4,3 | 103,5 |
| Úplné stredné odborné | 808,1 | 34,4 | 97,6 |
| Vyššie odborné | 34,2 | 1,5 | 213,8 |
| Vysokoškolské | 470,1 | 20,0 | 104,5 |
| Bez vzdelania | 0,0 | 0,0 | 0,0 |

Zdroj: ŠÚ SR, VZPS

**Z regionálneho hľadiska** medziročný pokles počtu pracujúcich zaznamenali len kraje na východe Slovenska. Ostatné kraje zaznamenali medziročný rast zamestnanosti v rozsahu od 0,2 % (Trenčiansky kraj) do 3,9 % (Bratislavský kraj).

Tab. 2.6 Pracujúci podľa krajov v roku 2011 (priemer za rok)

|  |  |  |  |
| --- | --- | --- | --- |
| **Kraj** | **Počet pracujúcich**  **(v tis. osôb)** | **Podiel na SR**  **(v %)** | **Index**  **2011/2010** |
| **SR Spolu** | **2 351,4** | **100,0** | **101,5** |
| v tom: | | | |
| Bratislavský | 333,8 | 14,2 | 103,9 |
| Trnavský | 268,4 | 11,4 | 100,3 |
| Trenčiansky | 271,1 | 11,5 | 100,2 |
| Nitriansky | 307,4 | 13,1 | 103,1 |
| Žilinský | 290,6 | 12,4 | 101,5 |
| Banskobystrický | 273,5 | 11,6 | 103,2 |
| Prešovský | 313,2 | 13,3 | 99,5 |
| Košický | 293,6 | 12,5 | 99,9 |

Zdroj: ŠÚ SR, VZPS

Medziročný rast zamestnanosti sa prejavil v mierne vyššej miere zamestnanosti osôb vo veku   
20-64 rokov, ktorá v porovnaní s rokom 2010 vzrástla o 0,4 p. b. na 65,1 % (v roku 2010 bol zaznamenaný jej medziročný pokles o 1,7 p. b.). Zatiaľ čo miera zamestnanosti žien vo veku 20-64 rokov v roku 2011 sa medziročne takmer nezmenila (57,5 % v roku 2010, 57,6 % v roku 2011), miera zamestnanosti mužov v rovnakej vekovej skupine poklesla o 0,8 p. b. (zo 71,9 % v roku 2010 na 71,1 %).

Najvyššiu špecifickú mieru zamestnanosti dosiahli 5-ročné vekové skupiny od 40 do 49 rokov (viac ako 80 %). U mužov špecifickú mieru zamestnanosti 80 % a viac dosiahli všetky 5-ročné vekové skupiny vo veku od 30 do 54 rokov, u žien bola špecifická miera zamestnanosti na úrovni 80 % a viac v 5-ročných vekových skupinách od 35 do 49 rokov.

V porovnaní s rokom 2010 poklesla miera zamestnanosti vo všetkých 5-ročných vekových skupinách od 15 do 39 rokov, čo môže súvisieť aj s vyšším počtom osôb v príprave na povolanie, ako aj s vyšším počtom osôb na rodičovskej dovolenke. Ostatné 5-ročné vekové skupiny obyvateľov zaznamenali medziročný rast miery zamestnanosti.

Špecifická miera zamestnanosti mladých ľudí (vo veku 15-24 rokov) dosiahla celkovú priemernú úroveň 20,2 %, u mužov 25,0 % a u žien 15,1 %. V porovnaní s rokom 2010 sa znížila o 0,4 p. b., pričom tento pokles bol miernejší ako v predchádzajúcich rokoch (v roku 2009 to bolo 3,5 p. b., v roku 2010 to bolo 2,2 p. b.).

Špecifická miera zamestnanosti starších (vo veku 55-64 rokov) dosiahla úroveň 41,4 % (52,6 % u mužov a 31,5 % u žien) a oproti predchádzajúcemu roku sa zvýšila o 0,8 p. b. (v roku 2010 o 1,0 p. b.). Vývoj u mužov a u žien bol rozdielny, keďže miera zamestnanosti mužov v tejto vekovej skupine sa medziročne znížila o 1,6 p. b. (v roku 2010 pokles o 0,9 p. b.), kým miera zamestnanosti starších žien sa zvýšila o 2,7 p. b. a v roku 2010 jej rast predstavoval 2,6 p. b. (príloha ku kapitole 2, tab. č. 1).

Z hľadiska vzdelania najvyššiu špecifickú mieru zamestnanosti dosahovala skupina obyvateľov s vyšším odborným vzdelaním. Vysoko nadpriemernú úroveň miery zamestnanosti (nad 70 %) mali aj osoby s úplným stredným odborným a vysokoškolským vzdelaním. Naopak, najnižšia (15,2 %) bola špecifická miera zamestnanosti osôb so základným vzdelaním (príloha ku kapitole 2, tab. č. 1).

V porovnaní s rokom 2010 bola miera zamestnanosti v roku 2011 vyššia vo všetkých vzdelanostných skupinách s výnimkou osôb s vysokoškolským vzdelaním (pokles o 2,0 p. b., zo 78,6 % v roku 2010 na 76,6 %). Najvýraznejší medziročný rast miery zamestnanosti zaznamenala skupina obyvateľov s vyšším odborným vzdelaním (o 12,3 p. b.).

V rámci jednotlivých regiónov najvyššia miera zamestnanosti obyvateľov vo veku 20-64 rokov bola v Bratislavskom kraji (75,4 %). Na druhej strane najnižšiu mieru zamestnanosti obyvateľov vo veku 20-64 rokov mal Košický kraj (58,2 %). V porovnaní s rokom 2010 sa miera zamestnanosti vo veku 20-64 rokov zvýšila v štyroch krajoch (Bratislavskom, Nitrianskom, Banskobystrickom, Žilinskom) a naopak, v dvoch krajoch (Prešovskom a Košickom) sa znížila. V dvoch krajoch zostala na úrovni roku 2010 (Trenčiansky kraj), resp. nepatrne sa znížila (Trnavský kraj).

V porovnaní s rokom 2010 sa rozdiel medzi najvyššou a najnižšou mierou zamestnanosti vo veku 20-64 rokov v jednotlivých krajoch zvýšil (14,9 p. b. v roku 2010, 17,2 p. b. v roku 2011).

Tab. 2.7 Miera zamestnanosti vo veku 20 - 64 rokov podľa krajov v roku 2010 a 2011   
(priemer za rok v %)

|  |  |  |  |
| --- | --- | --- | --- |
| **Kraj** | **Miera zamestnanosti vo veku 20 - 64 rokov** | | **Zmena 2011/2010**  **(v p. b.)** |
|  | **rok 2010** | **rok 2011** |
| **SR spolu** | **64,7** | **65,1** | **0,4** |
| v tom: | | | |
| Bratislavský | 73,6 | 75,4 | 1,8 |
| Trnavský | 70,5 | 70,4 | -0,1 |
| Trenčiansky | 67,5 | 67,5 | 0,0 |
| Nitriansky | 63,4 | 65,1 | 1,7 |
| Žilinský | 62,9 | 63,3 | 0,4 |
| Banskobystrický | 61,3 | 62,9 | 1,6 |
| Prešovský | 61,9 | 60,9 | -1,0 |
| Košický | 58,7 | 58,2 | -0,5 |

Zdroj: ŠÚ SR, VZPS

* + - 1. Zamestnanosť podľa štatistického výkazníctva

Podľa údajov ŠÚ SR z podnikového výkazníctva v hospodárstve SR bolo v roku 2011 v priemere zamestnaných 2 192,5 tis. osôb, čo bolo o 1,9 %, resp. o 40,6 tis. osôb viac ako v roku 2010.

Pokiaľ ide o **odvetvovú štruktúru**, z celkového počtu zamestnaných osôb SR v roku 2011 pracovalo v pôdo­hospodárstve 4,4 % (v roku 2010 to bolo rovnako 4,4 %), v priemysle 22,8 % (22,3 % v roku 2010), v stavebníctve 7,9 % (v roku 2010 to bolo 8,3 %) a v sektore služieb 64,9 % (65,0 % v roku 2010). V rámci sektora služieb najväčšiu váhu na celkovej zamestnanosti malo odvetvie veľkoobchod a maloobchod (17,1 %). V porovnaní s rokom 2010 významnejšie poklesol podiel pracujúcich v stavebníctve o 0,5 p. b. a zároveň sa o 0,5 p. b. zvýšil podiel zamestnaných v priemysle.

V roku 2011 došlo k výraznejším posunom v štruktúre zamestnanosti podľa veľkosti podnikov v kategórii malých i veľkých podnikov. Kým podniky s 10-49 zamestnancami zamestnávali o 17,9 % viac zamestnancov ako pred rokom (t. j. 354 466 osôb), zamestnanosť v mikropodnikoch do 10 zamestnancov sa medziročne znížila o 16,2 % (na 154 030 osôb). V kategórii veľkých podnikov podniky s 250-499 zamestnancami zamestnávali o 5,0 % menej zamestnancov ako pred rokom (t. j. 140 185 osôb), zatiaľ čo zamestnanosť v podnikoch s 500-999 zamestnancami sa medziročne zvýšila o 12,6 % (na 138 379 osôb). Situácia v stredných (50-249 zamestnancov) a veľkých podnikoch nad 1000 zamestnancov bola relatívne stabilná, keď zamestnávali iba mierne vyšší počet osôb ako pred rokom Malé a stredné podniky vrátane živnostníkov sa v roku 2011 podieľali na celkovej zamestnanosti SR 70,7 % (70,5 % v roku 2010), (príloha ku kapitole 2, tab. č. 2).

Ku koncu roku 2011 ŠÚ SR registroval 402 325 fyzických osôb - podnikateľov, v tom bolo 375 722 živnostníkov (fyzické osoby bez zamestnancov), 19 069 osôb podnikajúcich v slobodných povolaniach a 7 534 samostatne hospodáriacich roľníkov. V porovnaní s rokom 2010 sa ich celkový počet znížil o 7 983 osôb najmä v dôsledku nižšieho počtu živnostníkov (o 8 480 osôb). Klesol aj počet samostatne hospodáriacich roľníkov (o 194 osôb). Počet osôb podnikajúcich formou slobodných povolaní sa zvýšil o 691. Z odvetvového hľadiska bol počet živnostníkov medziročne nižší takmer vo všetkých odvetviach, s výnimkou informácií a komunikácie a dopravy a skladovania, kde ich počet oproti rovnakému obdobiu predchádzajúceho roka vzrástol. Najviac živnostníkov podnikalo v obchode (27,0 %), stavebníctve (23,0 %) a v priemyselnej výrobe (16,1 %).

V roku 2011 bolo podľa údajov ŠÚ SR 31 459 zamestnancov so zdravotným postihnutím, t. j. 2,4 % z celkového priemerného počtu zamestnancov v SR (údaje z podnikového výkazníctva, bez malých organizácií do 19 zamestnancov, ktoré majú ročnú produkciu nižšiu ako 5 mil. €). Oproti roku 2010 sa ich počet zvýšil o 18,8 % (o 4 968 osôb). Podiel zamestnancov so zdravotným postihnutím na celkovej zamestnanosti vzrástol oproti predchádzajúcemu roku o 0,3 p. b..

* + - 1. Voľné pracovné miesta

V roku 2011 bolo v hospodárstve SR podľa štatistického výkazníctva ŠÚ SR k dispozícii v priemere 14 165 voľných pracovných miest. V porovnaní s rokom 2010 sa ich počet zvýšil o 741 (o 5,5 %). **V** **relatívnom vyjadrení** v priemere za rok najviac vzrástol počet voľných pracovných miest v informáciách a komunikácii (o 57,2 %). Výraznejší medziročný rast bol aj v doprave a skladovaní; ubytovacích a stravovacích službách; v odborných, vedeckých a technických činnostiach a v administratívnych službách. Počet voľných pracovných miest sa najvýraznejšie medziročne znížil v poľnohospodárstve, lesníctve a rybolove (o 49,3 %). Ponuka voľných pracovných miest sa znížila aj v stavebníctve; ostatných činnostiach; veľkoobchode a maloobchode; umení, zábave a rekreácii; zdravotníctve a sociálnej pomoci.

**V absolútnom vyjadrení** najviac voľných pracovných miest pribudlo vo verejnej správe, obrane a povinnom sociálnom zabezpečení (633 miest). Výraznejší rast bol aj v doprave a skladovaní; informáciách a komunikácii; v odborných, vedeckých a technických činnostiach a v ubytovacích a stravovacích službách. Najviac voľných pracovných miest (405) ubudlo vo veľkoobchode a maloobchode.

**Z regionálneho hľadiska** bolo v roku 2011 najviac voľných pracovných miest v Bratislavskom kraji (7 006, čo bolo takmer 50 % z celkového priemerného počtu voľných pracovných miest v SR). V ostatných krajoch sa ich počet pohyboval od 894 (Trenčiansky kraj) do 1 561 (Banskobystrický kraj). Nadpriemernú intenzitu rastu voľných pracovných miest dosiahol Banskobystrický kraj (65,0 %), čo predstavovalo medziročný rast pracovných miest o 615), Košický kraj (23,4 %, v absolútnom vyjadrení 208 pracovných miest) a Trnavský kraj (11,8 %, v absolútnom vyjadrení 95 pracovných miest). Celkový počet voľných pracovných miest v roku 2011 bol v porovnaní s rokom 2010 nižší v Trenčianskom, Nitrianskom a Žilinskom kraji v rozsahu od 16,8 % do 11,0 %.

Tab. 2.8 Voľné pracovné miesta v roku 2011 podľa krajov (priemer za rok)

|  |  |  |  |
| --- | --- | --- | --- |
| **Kraj** | **Voľné pracovné miesta** | | **Index**  **2011/2010** |
| **Počet** | **podiel na SR (v %)** |
| **SR spolu** | **14 165** | **100,0** | **105,5** |
| v tom | | | |
| Bratislavský | 7 006 | 49,5 | 103,4 |
| Trnavský | 897 | 6,3 | 111,8 |
| Trenčiansky | 894 | 6,3 | 83,2 |
| Nitriansky | 896 | 6,3 | 87,7 |
| Žilinský | 914 | 6,5 | 89,0 |
| Banskobystrický | 1 561 | 11,0 | 165,0 |
| Prešovský | 900 | 6,4 | 101,4 |
| Košický | 1 097 | 7,7 | 123,4 |

Zdroj: ŠÚ SR, Štatistická správa o základných vývojových tendenciách v hospodárstve SR   
 v 4. štvrťroku 2011

###### Vývoj nezamestnanosti

* + - 1. Nezamestnanosť podľa výberového zisťovania pracovných síl

V priemere za rok 2011 sa počet nezamestnaných v SR medziročne znížil o 21,1 tis. osôb, resp. o 5,4 % na 367,9 tis. osôb. Priemerná miera nezamestnanostidosiahla úroveň 13,5 % a medziročne poklesla o 0,9 p. b., pričom počas prvých troch štvrťrokov postupne klesala a následne v 4. štvrťroku sa zvýšila.

Medziročný pokles počtu nezamestnaných, ako aj miery nezamestnanosti v SR v roku 2011 bol intenzívnejší u žien. Počet nezamestnaných žien sa medziročne znížil o 7,4 %, resp. o 13,1 tis. osôb a miera ich nezamestnanosti poklesla o 1,0 p. b. (zo 14,6 % v roku 2010 na 13,6 %). Počet nezamestnaných mužov za rovnaké obdobie poklesol o 3,8 %, resp. o 8,0 tis. osôb a miera ich nezamestnanosti sa znížila o 0,7 p. b. (zo 14,2 % v roku 2010 na 13,5 %).

Uvedený vývoj sa premietol v ďalšom znižovaní rozdielu medzi úrovňou miery nezamestnanosti mužov a žien, ktorý dosiahol 0,1 p. b. (0,4 p. b. v roku 2010, 1,5 p. b. v roku 2009 a 2,7 p. b. v roku 2008).

V roku 2011 sa prerušila dlhodobejšia nepriaznivá rastúca tendencia vo vývoji špecifickej **miery nezamestnanosti** **mladých** ľudí vo veku 15-24 rokov. Miera nezamestnanosti osôb vo veku   
15-24 rokov sa medziročne znížila o 0,4 p. b. na 33,2 % (v roku 2010 vzrástla o 6,3 p. b. na 33,6 %). Miera nezamestnanosti mladých mužov (33,0 %) sa medziročne znížila o 1,7 p. b. a bola o 0,6 p. b. nižšia ako u žien v rovnakej vekovej skupine. Naopak, miera nezamestnanosti mladých žien (33,6 %) medziročne vzrástla o 1,6 p. b.

Špecifická **miera nezamestnanosti** **starších** osôb (vo veku 55-64 rokov) sa medziročne nepatrne znížila (o 0,2 p. b. na 10,0 %, pričom v roku 2010 zaznamenala medziročný rast o 2,5 p. b.). Z hľadiska pohlavia sa jej úroveň znížila len u žien, keď miera nezamestnanosti starších žien medziročne poklesla o 1,9 p. b. (z 11,0 % v roku 2010 na 9,1 %). U mužov v rovnakej vekovej skupine miera zamestnanosti medziročne vzrástla o 1,1 p. b. (z 9,6 % v roku 2010 na 10,7 %).

**Z hľadiska** **vzdelania** najvyššiu mieru nezamestnanosti mali osoby so základným vzdelaním, táto bola takmer trojnásobne vyššia ako celková priemerná miera nezamestnanosti. Naopak, najnižšia miera nezamestnanosti bola u osôb s vysokoškolským vzdelaním, pričom predstavovala približne polovicu z celkovej priemernej miery nezamestnanosti (príloha ku kapitole 2, tab. č. 3).

V roku 2011 počet nezamestnaných poklesol medziročne vo všetkých **krajoch** (s výnimkou Košického kraja) v rozsahu od 0,2 % (Žilinský kraj) do 18,9 % (Nitriansky kraj). Na celkovom počte nezamestnaných v SR sa v najväčšej miere podieľali kraje východného Slovenska (Košický a Prešovský) a juhu stredného Slovenska (Banskobystrický), ktoré súčasne vykázali aj najvyššiu úroveň miery nezamestnanosti.

Naďalej pretrvávali výrazné regionálne rozdiely v úrovni miery nezamestnanosti. Miera nezamestnanosti pod priemerom SR bola v troch krajoch (Bratislavskom, Trenčianskom a Trnavskom) a približne na úrovni priemeru SR v Nitrianskom a Žilinskom kraji. Košický, Prešovský a Banskobystrický kraj aj v roku 2011 vykazovali vysoko nadpriemernú úroveň miery nezamestnanosti.

Pokiaľ ide o vývoj miery nezamestnanosti, znížila sa s výnimkou Košického kraja vo všetkých krajoch. Tento medziročný vývoj sa premietol aj vo zvýšení rozdielu medzi krajmi s najvyššou a najnižšou mierou nezamestnanosti (z 12,2 p. b. v roku 2010 na 13,8 p. b. v roku 2011).

Tab. 2.9 Nezamestnanosť podľa výberového zisťovania pracovných síl (priemer za rok)

|  |  |  |  |  |  |
| --- | --- | --- | --- | --- | --- |
| **Kraj** | **Nezamestnaní** | | | **Miera nezamestnanosti** | |
| **2011**  **(tis. osôb)** | **Podiel**  **na SR (v %)** | **index**  **2011/2010** | **2011**  **( %)** | **zmena oproti**  **2010 (v p. b.)** |
| **Spolu SR** | **367,9** | **100** | **94,6** | **13,5** | **-0,9** |
| v tom | | | | | |
| Bratislavský | 20,4 | 5,5 | 97,6 | 5,8 | -0,3 |
| Trnavský | 31,7 | 8,6 | 86,6 | 10,6 | -1,4 |
| Trenčiansky | 25,9 | 7,0 | 84,4 | 8,7 | -1,5 |
| Nitriansky | 43,9 | 11,9 | 81,1 | 12,5 | -2,9 |
| Žilinský | 48,6 | 13,2 | 99,8 | 14,3 | -0,2 |
| Banskobystrický | 58,0 | 15,8 | 96,2 | 17,5 | -1,1 |
| Prešovský | 68,0 | 18,5 | 94,4 | 17,8 | -0,8 |
| Košický | 71,6 | 19,5 | 108,8 | 19,6 | 1,3 |

Zdroj: ŠÚ SR, VZPS

Celkovú situáciu v nezamestnanosti ovplyvnila skutočnosť, že viac ako 60 % nezamestnaných bolo bez práce viac ako 1 rok a z nich takmer 70 % bolo nezamestnaných viac ako dva roky.

Tab. 2.10 Nezamestnanosť podľa dĺžky trvania nezamestnanosti v roku 2011   
(priemer za rok)

|  |  |  |  |
| --- | --- | --- | --- |
| **Trvanie nezamestnanosti** | **Počet nezamestnaných**  **(v tis. osôb)** | **Podiel z celkového počtu nezamestnaných (v %)** | **Index**  **2011/2010** |
| **Spolu** | **367,9** | **100** | **94,6** |
| v tom: | | | |
| do 1 mesiaca | 21,8 | 5,9 | 84,2 |
| od 1 mesiaca do 3 mesiacov | 23,5 | 6,4 | 94,4 |
| od 3 mesiace do 6 mesiacov | 31,8 | 8,6 | 86,2 |
| od 6 mesiacov do 1 roka | 31,8 | 15,2 | 79,0 |
| od 1 roka spolu | 235,1 | 63,9 | 101,9 |
| od 1do 2 rokov | 75,2 | 20,4 | 88,3 |
| viac ako 2 roky | 159,9 | 43,5 | 109,8 |

Zdroj: ŠÚ SR, VZPS

Z hľadiska vývoja nezamestnanosti podľa dĺžky jej trvania v roku 2011 sa medziročne zvýšil počet nezamestnaných v skupine osôb, ktoré boli nezamestnané viac ako 2 roky, čo ovplyvnilo sumárnu nezamestnanosť trvajúcu viac než 1 rok. Počet osôb nezamestnaných dlhšie ako 1 rok oproti roku 2010 vzrástol o 4,3 tis. osôb na 235,1 tis. a ich podiel na celkovej nezamestnanosti sa zvýšil o 4,6 p. b. na 63,9 % (v roku 2010 to bolo 59,3 %).

Miera dlhodobej nezamestnanosti medziročne vzrástla o 0,1 p. b. (z 8,5 % v roku 2010 na 8,6 %).

Graf 2.1 Vývoj počtu nezamestnaných v SR spolu a nezamestnaných viac ako 1 rok

Zdroj: ŠÚ SR, VZPS

V prípade krátkodobej nezamestnanosti bol zaznamenaný pokles nezamestnanosti vo všetkých skupinách nezamestnaných do 1 roka, pričom najintenzívnejšie nezamestnanosť poklesla v skupine nezamestnaných od 6 mesiacov do 1 roka (o 14,8 tis. osôb, resp. o 21,0 %).

* + - 1. Nezamestnanosť podľa evidencie úradov práce, sociálnych vecí a rodiny

Napriek postupnému oživeniu ekonomiky trh práce v SR bol v roku 2011 negatívne ovplyvnený dôsledkami dlhovej krízy, ktoré boli čiastočne zmierňované opatreniami prijatými vládou SR. Opatrenia boli orientované na podporu zvyšovania zamestnanosti prostredníctvom podpory tvorby nových pracovných miest a na opatrenia, ktoré vytvorili motivačné prostredie nielen pre domácich, ale aj pre zahraničných zamestnávateľov nevynímajúc aktívne opatrenia na trhu práce, ktorých implementácia je v kompetencii ÚPSVR a úradov práce, sociálnych vecí a rodiny (úrad práce). Aktívne opatrenia na trhu práce boli zamerané aj na podporu začleňovania dlhodobo nezamestnaných osôb, marginalizovaných skupín a neaktívnych osôb (podrobnejšie informácie sú uvedené v kapitole 2.1.4 Aktívne opatrenia na trhu práce).

Na vývoj evidovanej nezamestnanosti v roku 2011 pôsobili viaceré faktory. Išlo hlavne o prítok uchádzačov o zamestnanie (UoZ) z hromadného prepúšťania, ktorý v roku 2011 bol 1 509 osôb, prítok uchádzačov o zamestnanie z krajín EÚ, ktorý v roku 2011 bol 9 115 osôb, pretrvávajúci nesúlad medzi štruktúrou voľných pracovných miest a štruktúrou uchádzačov o zamestnanie, nedostatok voľných pracovných miest, ukončovanie pracovných pomerov z organizačných dôvodov, v skúšobnej dobe a na dobu určitú, ukončovanie samostatnej zárobkovej činnosti.

Rast nezamestnanosti tlmili najmä aktívne opatrenia na trhu práce, aktivizácia poradenských služieb, rokovania zamerané na predchádzanie a utlmovanie dopadov hromadných prepúšťaní a prepúšťaní a nárast ponuky sezónnych prác v závislosti od poveternostných podmienok.

Tab. 2.11 Porovnanie mier nezamestnanosti (priemer za štvrťrok)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Ukazovateľ** | **I. Q 2010** | **II. Q 2010** | **III. Q 2010** | **IV. Q 2010** | **I. Q 2011** | **II. Q 2011** | **III. Q 2011** | **IV. Q 2011** |
| Počet evidovaných neza­mestnaných v tis. osobách | 393,8 | 378,4 | 374,4 | 376,6 | 393,2 | 382,5 | 387,0 | 394,3 |
| Miera evidovanej neza­mestnanosti v % | 12,9 | 12,4 | 12,3 | 12,3 | 13,1 | 12,9 | 13,2 | 13,4 |
| Počet nezamestnaných (VZPS) v tis. osobách | 407,1 | 388,3 | 383,3 | 377,3 | 375,6 | 356,5 | 357,8 | 381,8 |
| Miera nezamestnanosti (VZPS) v % | 15,1 | 14,4 | 14,1 | 13,9 | 13,9 | 13,1 | 13,1 | 14 |
| **Rozdiel evidovaná nezamestnanosť - nezamestnanosť VZPS** | | | | | | | | |
| Počet nezamestnaných v tis. | -13,3 | -9,9 | -8,9 | -0,7 | 17,6 | 26,0 | 29,2 | 12,5 |
| Miera nezamestnanosti  v p. b. | -2,2 | -2 | -1,8 | -1,6 | -0,8 | -0,2 | 0,1 | -0,6 |
| **Medziročné prírastky (rovnaké obdobie minulého roku = 100 %)** | | | | | | | | |
| Počet evidovaných neza­mestnaných v % | 35,65 | 12,24 | 4,12 | 0,70 | -0,15 | 1,08 | 3,37 | 4,70 |
| Počet nezamestnaných (VZPS) v % | 44,9 | 28,5 | 13,1 | 0,7 | -7,7 | -8,2 | -6,7 | 1,2 |

Zdroj: ŠÚ SR, ÚPSVR

Graf 2.2 Porovnanie mier nezamestnanosti v období rokov 2010 až 2011

Zdroj: ŠÚ SR a ÚPSVR

Graf 2.3 Porovnanie počtu nezamestnaných v období rokov 2010 až 2011

Zdroj: ŠÚ SR a ÚPSVR

V roku 2011 bolo v SR priemerne evidovaných 389 264 UoZ, pričom v porovnaní s rokom 2010 ich počet vzrástol o 8 473 osôb, t. j. o 2,22 %.

Graf 2.4 Vývoj počtu uchádzačov o zamestnanie v rokoch 2011 a 2010

Zdroj: ÚPSVR

**Miera evidovanej nezamestnanosti** dosiahla v priemere za rok 2011 úroveň 13,16 %, čo v porovnaní s rokom 2010 predstavovalo medziročný nárast o 0,68 p. b. (v roku 2010 miera evidovanej nezamestnanosti dosiahla priemernú úroveň 12,48 %).

**Z regionálneho hľadiska** za rok 2011 bola najvyššia úroveň priemernej miery evidovanej nezamestnanosti zaznamenaná v Banskobystrickom kraji (19,37 %) a najnižšia v Bratislavskom kraji (5,19 %). Úroveň celoslovenského priemeru miery evidovanej nezamestnanosti bola ďalej prekročená v Košickom kraji s ročným priemerom 18,22 % a v Prešovskom kraji s ročným priemerom 18,52 %.

Medziročný nárast priemernej miery evidovanej nezamestnanosti bol zaznamenaný vo všetkých krajoch SR okrem Trenčianskeho v rozpätí od 0,39 p. b. (v Trnavskom kraji) do 1,54 p. b. (v Košickom kraji). Vyšší medziročný nárast priemernej miery evidovanej nezamestnanosti ako priemer za SR (0,68 p. b.) bol zaznamenaný v štyroch krajoch: Nitrianskom (o 0,71 p. b.), Žilinskom (o 0,73 p. b.), Prešovskom (o 0,79 p b.) a Košickom (o 1,54 p b.).

Graf 2.5 Priemerná miera evidovanej nezamestnanosti a počet UoZ v krajoch SR

Zdroj: ÚPSVR

Priemerná dĺžka evidencie UoZ sa v roku 2011 v porovnaní s rokom 2010 (13,92 mesiacov) zvýšila na 13,93 mesiacov.

**Podľa štatistickej klasifikácie ekonomických činností** **(SK NACE Rev.2)** ku koncu roka 2011 úrady práce zaevidovali najviac UoZ z odvetvia priemyselná výroba (25,72 %). Druhý najvyšší podiel (17,35 %) bol zaznamenaný z odvetvia veľkoobchod a maloobchod, oprava motorových vozidiel, dopravy a skladovania. UoZ z odvetvia verejná správa a obrana, povinné sociálne zabezpečenie sa podieľali 12,25 % a z odvetvia stavebníctvo sa podieľali 12,17 % (príloha ku kapitole 2, tab. č. 4).

**Podľa klasifikácie predchádzajúceho zamestnania (KZAM[[9]](#footnote-9))** v roku 2011 vykazovali úrady práce najviac takých UoZ, ktorí sa do ich evidencie dostali bez predchádzajúceho pracovného zaradenia. Ich priemerný počet dosiahol stav 221 455 osôb, čo tvorilo 56,98 % na celkovom počte UoZ. Druhú najpočetnejšiu skupinu tvorila trieda KZAM 9 - pomocní a nekvalifikovaní zamestnanci s priemerným počtom 51 256 osôb a podielom na celkovom počte UoZ 13,17 %. Počet UoZ z triedy   
KZAM 7 - remeselníci a kvalifikovaní výrobcovia, spracovatelia, opravári bol v priemere 31 409 osôb.

Najnižšie zastúpenie dosiahli UoZ z triedy KZAM 0 – príslušníci armády (profesionálni vojaci), a to v priemernom počte 117 osôb a KZAM 6 – kvalifikovaní robotníci v poľnohospodárstve, lesníctve a príbuzných oboroch, v priemere 2 977 osôb.

Medziročný pokles počtu UoZ bol zaznamenaný u zamestnaní v triedach KZAM 6 až KZAM 9, najvýraznejší nárast UoZ bol u osôb bez predchádzajúceho pracovného zaradenia (13,3 tis. osôb) - KZAM A a v triedach KZAM 1 až KZAM 5.

Graf 2.6 UoZ v členení podľa KZAM v SR – priemer za rok 2011

Zdroj: ÚPSVR

Z pohľadu dopytu na trhu práce bolo v roku 2011 v priemere za mesiac na úrady práce nahlásených najviac **voľných pracovných miest** (VPM) **podľa KZAM** pre remeselníkov a kvalifikovaných výrobcov, spracovateľov – KZAM 7 (2 103 VPM, t. j. 25,6 %), pre technických, zdravotníckych a pedagogických zamestnancov – KZAM 3 (1 399 VPM, t. j. 17 %) a pre zamestnancov v obsluhe strojov a zariadení – KZAM 8 (1 227 VPM, t. j. 14,9 %). Najnižší počet voľných miest bol nahlásený pre príslušníkov armády ako profesionálnych vojakov – KZAM 0 (0 VPM v priemere za mesiac) a pre robotníkov v poľnohospodárstve a lesníctve – KZAM 6 (84 VPM, t. j. 1 %).

Graf 2.7 Podiel VPM v roku 2011 podľa KZAM

Zdroj: ÚPSVR

Z regionálneho hľadiska bolo v roku 2011 v priemere za mesiac najviac voľných pracovných miest pre remeselníkov a kvalifikovaných výrobcov, spracovateľov v Žilinskom kraji (483 VPM) a najmenej v Košickom kraji (63 VPM). Najviac VPM pre technických, zdravotníckych a pedagogických zamestnancov bolo v priemere v Bratislavskom kraji (484 VPM) a najmenej v Košickom kraji (70 VPM). Najviac VPM pre zamestnancov v obsluhe strojov a zariadení bolo v priemere v Trenčianskom kraji (231 VPM), najmenej v Košickom kraji (82 VPM).

**Štruktúra UoZ** **podľa vzdelania[[10]](#footnote-10)** sa ku koncu roka 2011 v porovnaní s koncom roka 2010 nezmenila a bola v prospech UoZ s vyšším stupňom vzdelania. Najpočetnejšiu skupinu s počtom 131 tis. osôb a s podielom 32,77 % tvorili vyučení UoZ. Druhú najpočetnejšiu skupinu tvorili s počtom 117,8 tis. osôb a podielom 29,46 % UoZ so základným vzdelaním a bez ukončeného základného vzdelania. Najmenšie zastúpenie s počtom 498 osôb mali UoZ s vedeckým vzdelaním.

Z regionálneho hľadiska najviac UoZ so základným alebo neukončeným základným vzdelaním bolo v Košickom (37,37 %), Prešovskom (36,35 %) a v Banskobystrickom kraji (37,34 %). Najviac evidovaných UoZ vyučených a so stredným odborným vzdelaním bez maturity bolo v Žilinskom (39,64 %), Trenčianskom (38,24 %), Nitrianskom (36,80 %) a v Trnavskom kraji (36,12 %). V Bratislavskom kraji sa na celkovom počte UoZ najviac podieľali (33,15 %) stredoškolsky vzdelané osoby, resp. osoby s úplným stredným odborným vzdelaním.

Graf 2.8 Podiel UoZ podľa stupňa vzdelania v krajoch SR k 31.12.2011

Zdroj: ÚPSVR

Z medziročného porovnania v rámci SR vyplýva, že v roku 2011 bol zaznamenaný nárast UoZ u osôb s vyšším vzdelaním. Pokles bol zaznamenaný u uchádzačov so stredným odborným vzdelaním bez maturity (o 58 osôb) a u uchádzačov bez vzdelania (o 269 osôb).

Najvýraznejší medziročný nárast bol zaznamenaný u UoZ s úplným stredným a stredným odborným vzdelaním vo všetkých krajoch v rozpätí od 452 osôb v Trnavskom kraji po 1 531 osôb v Košickom kraji.

**Z pohľadu dopytu podľa ukončeného vzdelania** bolo na trhu práceku koncu roka 2011 z celkového počtu 6 530 voľných pracovných miest nahlásených na úradoch práce najviac miest požadujúcich učňovské vzdelanie (3 367 VPM, t. j. 51,6 %) a úplné stredné odborné vzdelanie (733 VPM, t. j. 11,2 %). S najnižším počtom (6 VPM) boli k dispozícii miesta pre UoZ s vedeckou klasifikáciou a miesta pre UoZ bez vzdelania (30 VPM).

Graf 2.9 Podiel VPM ku koncu roka 2011 podľa požiadaviek na vzdelanie

Zdroj: ÚPSVR

Z regionálneho hľadiska bolo najviac VPM pre UoZ s ukončeným učňovským vzdelaním v Trenčianskom kraji (674 VPM) a najmenej v Košickom kraji (107 VPM). Najvyšší počet VPM pre UoZ s úplným stredným vzdelaním na strednej odbornej škole bol v Bratislavskom kraji (376 VPM) a najmenej v Košickom kraji (12 VPM).

Počet UoZ **z hľadiska** **vekovej štruktúry** prestal kopírovať predchádzajúce roky, kedy najpočetnejšiu skupinu tvorili staršie osoby.

Ku koncu roka 2011 najpočetnejšiu skupinu medzi UoZ tvorili osoby vo veku 20-24 rokov (60,8 tis. osôb). Ich podiel predstavoval 15,20 %. Druhou najpočetnejšou skupinou s počtom 55,1 tis. osôb a podielom 13,79 % boli UoZ vo veku 25-29 rokov, treťou skupinou s počtom 46,9 tis. osôb a podielom 11,72 % boli osoby vo veku 35-39 rokov.

Tab. 2.12 Štruktúra uchádzačov o zamestnanie podľa veku v krajoch SR   
k 31. 12. 2011 (v %)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Územie  (kraje, SR)** | **Do 19 rokov** | **20-24** | **25-29** | **30-34** | **35-39** | **40-44** | **45-49** | **50-54** | **55-59** | **nad 60** |
| Bratislavský | 0,80 | 13,07 | 15,17 | 13,31 | 12,09 | 9,11 | 9,51 | 10,41 | 13,34 | 3,19 |
| Trnavský | 1,48 | 16,09 | 13,60 | 11,59 | 11,85 | 9,65 | 10,06 | 11,28 | 12,19 | 2,20 |
| Trenčiansky | 1,23 | 16,76 | 13,86 | 10,80 | 10,16 | 9,01 | 10,73 | 12,14 | 12,72 | 2,59 |
| Nitriansky | 1,30 | 14,10 | 12,95 | 10,97 | 11,98 | 10,19 | 10,93 | 12,29 | 12,72 | 2,57 |
| Žilinský | 1,47 | 17,82 | 13,42 | 10,06 | 10,41 | 10,00 | 10,89 | 11,56 | 11,79 | 2,57 |
| Banskobystrický | 2,15 | 13,45 | 12,76 | 11,67 | 12,36 | 10,51 | 11,36 | 11,86 | 11,71 | 2,17 |
| Prešovský | 2,98 | 16,20 | 14,59 | 11,89 | 11,78 | 10,55 | 10,74 | 10,49 | 8,90 | 1,88 |
| Košický | 2,45 | 14,45 | 14,32 | 11,84 | 12,19 | 10,57 | 11,03 | 11,20 | 9,84 | 2,12 |
| **SR** | **2,01** | **15,20** | **13,79** | **11,49** | **11,72** | **10,18** | **10,83** | **11,39** | **11,12** | **2,28** |

Zdroj: ÚPSVR

Pokiaľ pretrvávajúcim problémom **z hľadiska** **dĺžky evidencie** v ostatných dvoch rokoch boli UoZ s dobou evidencie do 12 mesiacov, v roku. 2011 sa situácia začala meniť. Počet takto evidovaných UoZ dosiahol priemerný stav 202 tis. osôb ( 51,95%) v roku 2010 to bolo 208 tis. osôb (54.8 %).

Najväčší počet UoZ bolo v evidencii do 3 mesiacov – 76,9 tis. osôb (19,74 %), od 3–6 mesiacov 57,7 tis. osôb (14,82 %). Podiel UoZ v evidencii 12-18 mesiacov bol 10,25 %. Medziročný pokles bol u UoZ v evidencii 4 – 18 mesiacov, ostatné skupiny zaznamenali nárast. Podrobnejšie údaje o UoZ, ktorí sú v evidencií nad 12 mesiacov, sú uvedené v podkapitole Znevýhodnení UoZ.

Tab. 2.13 Priemerný počet uchádzačov o zamestnanie podľa dĺžky evidencie v roku 2011 podľa regiónov SR (v osobách)

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Územie  (kraje, SR)** | **Spolu** | **Priemerný počet osôb podľa doby evidencie v mesiacoch** | | | | | | | | | | |
| **Do 3** | **3-6** | **6-9** | **9-12** | **12-18** | **18-24** | **24-30** | **30-36** | **36-42** | **42-48** | **Nad 48** |
| Bratislavský | 18 669 | 5 748 | 4 257 | 2 474 | 1 552 | 1 842 | 1 150 | 715 | 365 | 162 | 91 | 313 |
| Trnavský | 28 290 | 7 587 | 5 292 | 3 367 | 2 268 | 2 962 | 2 089 | 1 620 | 950 | 445 | 272 | 1 439 |
| Trenčiansky | 32 011 | 8 052 | 5 505 | 3 675 | 2 548 | 3 480 | 2 648 | 2 094 | 1 197 | 534 | 341 | 1 938 |
| Nitriansky | 48 064 | 10 065 | 7 933 | 5 148 | 3 703 | 5 048 | 3 918 | 3 342 | 2 143 | 1 101 | 705 | 4 958 |
| Žilinský | 41 143 | 9 714 | 7 282 | 4 757 | 3 248 | 4 229 | 3 172 | 2 487 | 1 524 | 753 | 515 | 3 392 |
| Banskobystrický | 67 016 | 10 380 | 7 929 | 5 642 | 4 208 | 6 341 | 5 321 | 4 966 | 3 731 | 2 266 | 1 695 | 14 538 |
| Prešovský | 80 240 | 13 388 | 10 106 | 7 363 | 5 597 | 8 225 | 6 706 | 5 939 | 4 392 | 2 722 | 1 914 | 13 888 |
| Košický | 73 830 | 11 926 | 9 373 | 6 893 | 5 259 | 7 710 | 5 816 | 5 096 | 3 958 | 2 560 | 1 746 | 13 494 |
| SR | 389 264 | 76 858 | 57 677 | 39 318 | 28 382 | 39 907 | 30 819 | 26 260 | 18 261 | 10 543 | 7 278 | 53 960 |

Zdroj: ÚPSVR

Uchádzači o zamestnanie z rodového hľadiska

**Z rodového hľadiska bolo** v roku 2011 v priemere 188 304 UoZ - žien, čo v porovnaní s rokom 2010, kedy ich bolo priemerne 179 859, predstavovalo nárast o 8 445, resp. o 4,7 %. Podiel evidovaných nezamestnaných žien predstavoval 48,4 % (nárast o 1,2 p. b.).

Najvyšší podiel žien na celkových počtoch UoZ v roku 2011 bol v Trnavskom kraji (51,96 %), v ostatných krajoch sa podiel pohyboval v rozmedzí od 46,26 % (Prešovský kraj) do 51,78 % (Bratislavský kraj).

Z hľadiska **vzdelanostnej štruktúry** najviac UoZ - žien ku koncu roka 2011 bolo 50 741 (26,20 %) vyučených, z nich najviac, 9 348 bolo v Prešovskom kraji, žien so základným a nedokončeným základným vzdelaním bolo 49 820 (25,72%), z nich najviac, 49 820 v Košickom kraji, so stredným a stredným odborným vzdelaním s maturitou 38 328 (19,79%), z nich najviac, 6 569 v Košickom kraji.

Relatívne najviac UoZ – žien bolo **vo vekovej skupine** 20–24 ročných (v Žilinskom kraji 17,07%, v Trenčianskom 15,83%, v Trnavskom 14,81% a v Prešovskom kraji 13,62%),   
25–29 ročných (v Bratislavskom 14,94% a v Košickom kraji 13,62% ) a 35–39 ročných (v Nitrianskom 13,31% a v Banskobystrickom kraji 13,20%).

Z hľadiska **dĺžky evidencie** najvyšší počet žien ku koncu roka 2011 bol v skupine UoZ evidovaných 3–6 mesiacov, a to 32 111 osôb (16,58%), nich najviac, 5 375 v Prešovskom kraji. Druhý najvyšší stav žien ku koncu sledovaného obdobia obsahovala skupina s trvaním evidencie do 3 mesiacov, a to 32 068 osôb, čo bolo 16,56% zo všetkých evidovaných žien, z nich najviac, 5 071 v Prešovskom kraji. Počet žien v evidencii nad 48 mesiacov dosiahol stav 30 893 osôb (15,95%), z nich najviac, 8 285 v Banskobystrickom kraji.

Graf 2.10 Vývoj stavov nezamestnaných žien v SR

Zdroj: ÚPSVR

Znevýhodnení uchádzači o zamestnanie

Najpočetnejšou skupinou zo znevýhodnených UoZ sú **dlhodobo nezamestnaní občania** vedení v evidencii UoZ najmenej 12 mesiacov z predchádzajúcich 16 mesiacov. Na trhu práce majú sťažené uplatnenie z dôvodu, že dlhodobou evidenciou postupne strácajú odborné vedomosti, pracovné zručnosti a pracovné návyky. Do tejto kategórie patria ťažko umiestniteľné osoby s nízkou vzdelanostnou úrovňou a bez kvalifikácie. Kategórie znevýhodnených UoZ sú definované v § 8 ods. 1 zákona o službách zamestnanosti.

Graf 2.11 Vývoj stavov UoZ nad 12 mesiacov v SR

Zdroj: ÚPSVR

V roku 2011 bolo v evidencii UoZ v priemere 187 028 dlhodobo nezamestnaných osôb. Ich absolútny počet v porovnaní s rokom 2010 vzrástol o 14 945 osôb. Podiel dlhodobo nezamestnaných osôb na celkovom počte UoZ v roku 2011 predstavoval v priemere 48,0 %, čo je v porovnaní s rokom 2010 (45,2 %) nárast o 2,8 p. b.

Graf 2.12 Podiel UoZ nad 12 mesiacov na celkových počtoch (v %)

Zdroj: ÚPSVR

Z celkového počtu UoZ nad 12 mesiacov bolo ku koncu roka 2011 na Slovensku najviac nezamestnaných vo vekovej kategórii 55-59 rokov – 26 253 osôb (13,9 %). Veková skupina   
od 45 do 59 rokov tvorila podiel 40,7 % zo všetkých UoZ nad 12 mesiacov (76 772 osôb).

Tab. 2.14 Uchádzači o zamestnanie podľa veku v evidencii UoZ nad 12 mesiacov   
ku koncu roka 2011 (v osobách)

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **vek** | **15-19** | **20-24** | **25-29** | **30-34** | **35-39** | **40-44** | **45-49** | **50-54** | **55-59** | **60 a viac** | **SPOLU** |
| SR | 2 348 | 17 996 | 19 678 | 20 954 | 23 765 | 21 892 | 24 342 | 26 177 | 26 253 | 5 161 | 188 566 |

Zdroj: ÚPSVR

Z hľadiska vzdelania sa najviac na dlhodobej nezamestnanosti podieľali UoZ so základným vzdelaním a bez vzdelania, ktorých ku koncu roka 2011 bolo 77 116, čo predstavovalo 40,9 % zo všetkých UoZ evidovaných nad 12 mesiacov ku koncu roku 2011. Druhý najvyšší podiel tvorili UoZ s vyučením, z učilíšť (61 192 osôb), čo predstavovalo podiel 32,5 %.

Tab. 2.15 Uchádzači o zamestnanie podľa stupňa dosiahnutého vzdelania, vedení v evidencii UoZ nad 12 mesiacov ku koncu roka 2011 (v osobách)

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Stupeň vzdelania** | **0** | **1** | **2** | **3** | **4** | **5** | **6** | **7** | **8** | **9** | **SPOLU** |
| SR | 13 345 | 63 771 | 61 192 | 686 | 14 713 | 4 858 | 21 907 | 1 909 | 6 080 | 105 | 188 566 |

Zdroj: ÚPSVR

V roku 2011 bolo priemerne mesačne evidovaných 86 833 UoZ **starších ako 50 rokov**. V porovnaní s rokom 2010 (priemerne mesačne 84 578 UoZ starších ako 50 rokov) to predstavovalo nárast o 2 255 osôb (2,7 %).

Graf 2.13 Vývoj počtu UoZ starších ako 50 rokov

Zdroj: ÚPSVR

Podiel UoZ starších ako 50 rokov na celkovom počte UoZ predstavoval 22,3 %, čo v porovnaní s rokom 2010 (22,2 %) bol nárast o 0,1 p. b.

Priemerný mesačný počet UoZ z radov **absolventov škôl** v roku 2011 v porovnaní s rokom 2010 vzrástol o 686 osôb na 29 058 osôb. Podiel na celkovom priemernom počte UoZ sa v porovnaní s rokom 2010 zvýšil (o 0,1 p. b. z 7,4 % v roku 2010 na 7,5 % v roku 2011).

Vývoj počtu UoZ z radov **absolventov škôl** v roku 2011 kopíroval rok 2010. Nárast v mesiacoch jún a júl spôsobil prítok končiacich absolventov vysokých škôl, ktorých počty postupne v letných mesiacoch roka klesali. Výrazný nárast počtu UoZ bol zaznamenaný v septembri, kedy po ukončení prázdnin prichádzali do evidencie UoZ absolventi stredných škôl a učilíšť. Tento cyklus bol identický s predchádzajúcimi rokmi.

Z hľadiska vzdelanostnej štruktúry prišlo ku konca roka 2011 do evidencie UoZ najviac absolventov zo stredných odborných škôl v počte 10 395 (33,7 % zo všetkých nezamestnaných absolventov) a zo stredných odborných učilíšť s maturitou v počte 8 212 osôb (26,7 %). Najmenej nezamestnaných absolventov bolo z gymnázií, v počte 2 125 osôb (6,9 %) (príloha ku kapitole 2, tab. č. 5).

Graf 2.14 Vývoj počtu UoZ - absolventov škôl v SR

Zdroj: ÚPSVR

V roku 2011 bolo v evidencii UoZ v priemere 12 397 **občanov so** **zdravotným postihnutím** (ZP) a ich počet medziročne vzrástol v priemere o 1 427osôb. Podiel UoZ so ZP na celkovom počte UoZ v roku 2011 predstavoval 3,2 %, pričom v porovnaní s predchádzajúcim rokom vzrástol o 0,3 p. b.

Graf 2.15 Vývoj uchádzačov o zamestnanie so ZP a ich podiel na celkovom počte uchádzačov o zamestnanie (stav ku koncu mesiaca)

Zdroj: ÚPSVR

V roku 2011 bolo v priemere v evidencii UoZ 3 399 **mladistvých** (do 18 rokov), čo v porovnaní s predchádzajúcim rokom (3 457) znamená pokles o 58 osôb. Ich podiel na celkovom priemernom počte UoZ v porovnaní s rokom 2010 zostal bezo zmien (0,9 %).

Graf 2.16 Počty UoZ mladistvých v SR

Zdroj: ÚPSVR

Tab. 2.16 Podiel znevýhodnených skupín uchádzačov o zamestnanie   
na celkovom počte uchádzačov o zamestnanie (v %)

|  |  |  |  |
| --- | --- | --- | --- |
| **Znevýhodnení uchádzači o zamestnanie** | **2010** | **2011** | **medziročný rast/pokles**  **( p. b.)** |
| UoZ nad 12 mesiacov | 45,2 | 48,0 | 2,8 |
| Absolventi škôl | 7,4 | 7,5 | 0,1 |
| UoZ so ZP | 2,9 | 3,2 | 0,3 |
| Mladiství | 0,9 | 0,9 | 0,0 |
| UoZ starší ako 50 rokov | 22,2 | 22,3 | 0,1 |

Zdroj: ÚPSVR

###### Aktívne opatrenia na trhu práce

* + - 1. Vyhodnotenie zmien právnych predpisov v oblasti služieb zamestnanosti v roku 2011

a) Zákon o službách zamestnanosti

Opatrenia APTP boli v roku 2011 zamerané na zvyšovanie zamestnanosti, zmiernenie regionálnych rozdielov, znižovanie dlhodobej nezamestnanosti a s tým spojenej podpory tvorby nových pracovných miest ako najúčinnejšieho prostriedku na zabezpečenie rastu príjmov obyvateľstva. Boli prijaté opatrenia s cieľom podporiť motiváciu nezamestnaných prijať pracovné pozície, motiváciu zamestnávateľov na vytváraní nových pracovných miest pre dlhodobo nezamestnaných a na uplatňovanie ďalších opatrení, ktoré vytvoria motivačné prostredie nielen pre domácich, ale aj pre zahraničných zamestnávateľov.

**Aktívne opatrenia na trhu práce** (AOTP) v hodnotenom období boli realizované najmä uplatňovaním zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (zákon o službách zamestnanosti), ktorý bol v priebehu roka 2011 niekoľkokrát novelizovaný, a to:

Zákonom č. 373/2010 Z. z., ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony s účinnosťou od 1. januára 2011 sa:

* zabezpečilo predĺženie účinnosti jedného z hlavných dočasných opatrení na zmiernenie dopadov globálnej ekonomickej krízy na zamestnanosť, ktorým je príspevok na podporu udržania zamestnanosti (§ 50d) s progresívnym mechanizmom zníženého odvodového zaťaženia pre zamestnávateľov, a to do konca roka 2011,
* vypustili niektoré aktívne opatrenia na trhu práce z dôvodu nízkej miery ich využívania, a to príspevok na podporu zamestnávania absolventov vzdelávania a prípravy pre trh práce (§ 51a),
* upravili všetky mechanizmy súvisiace so schvaľovaním a realizáciou projektov a programov aktívnych opatrení trhu práce v záujme zefektívnenia využívania finančných prostriedkov verejnej správy,
* upravili kompetencie ústredia a úradov práce, sociálnych vecí a rodiny vo vzťahu k realizácii projektov,
* zosúladilo náhradné plnenie formou zadávania zákazky a odoberania výrobkov ako náhradného plnenia namiesto zamestnávania povinného podielu zamestnávania občanov so zdravotným postihnutím nadväzne na zákon č. 25/2006 Z. z. o verejnom obstarávaním v súlade so závermi z kontroly vykonanej Najvyšším kontrolným úradom SR, vzťahujúce sa na vykonanú kontrolu programov, resp. nástrojov zameraných na zvýšenie zamestnanosti osôb so zdravotným postihnutím vo verejnom sektore.

Zákonom č. 120/2011 Z. z., ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony sa zmenil právny stav v oblasti aktivačnej činnosti tak, že s účinnosťou od 1. júla 2011, bol zavedený príspevok na aktivačnú činnosť formou menších obecných služieb pre obec alebo formou menších služieb pre samosprávny kraji(§ 52).

Príspevok je určený na

* podporu udržiavania pracovných návykov dlhodobo nezamestnaného občana, ktorý je poberateľom dávky v hmotnej núdzi a príspevkov k dávke v hmotnej núdzi,
* obdobie najviac počas šiestich kalendárnych mesiacov v rozsahu najviac 20 hodín týždenne okrem týždňa, v ktorom sa aktivačná činnosť začala, s možnosťou jej opakovaného vykonávania najviac počas ďalších dvanástich kalendárnych mesiacov,
* úhradu časti nákladov na osobné ochranné pracovné prostriedky, úrazové poistenie dlhodobo nezamestnaných občanov, časti nákladov na pracovné náradie a časti ďalších nákladov, ktoré súvisia s vykonávaním menších obecných služieb pre obec alebo menších služieb pre samosprávny kraj a na úhradu časti celkovej ceny práce zamestnanca, ktorý organizuje aktivačnú činnosť.

Uvedenou novelou zákona o službách zamestnanosti sa:

* upravili podmienky organizovania aktivačnej činnosti formou menších obecných služieb pre obec podľa § 52 rozšírením možnosti poskytnutia príspevku formou menších služieb pre samosprávny kraj organizované samosprávnym krajom, rozpočtovou alebo príspevkovou organizáciou, ktorej zakladateľom alebo zriaďovateľom je samosprávny kraj,
* rozšírili oblasti vykonávania menších obecných alebo menších služieb pre samosprávny kraj (napr. pomoc pri mimoriadnych udalostiach a odstraňovaní ich následkov),
* predĺžilo obdobie na opakované vykonávanie menších obecných služieb pre obec alebo formou menších služieb pre samosprávny kraj zo šiestich kalendárnych mesiacov na dvanásť,
* zmenila miestna príslušnosť úradu práce, sociálnych vecí a rodiny na poskytnutie príspevku; príspevok poskytuje úrad práce, v ktorého územnom obvode má dlhodobo nezamestnaný občan trvalý pobyt.

Zákonom č. 231/2011 Z. z., ktorým sa mení a dopĺňa zákon č. 561/2007 Z. z. o investičnej pomoci a o zmene a doplnení niektorých zákonov v znení zákona č. 56/2009 Z. z. a ktorým sa menia a dopĺňajú niektoré zákony s účinnosťou od 1. augusta 2011 sa upravili podmienky pri poskytovaní príspevku na vytvorenie nového pracovného miesta (§ 53d) nadväzne na rozčlenenie okresov podľa výšky miery nezamestnanosti pre poskytnutie investičnej pomoci.

b) Ostatné právne predpisy

Zákonom č. 223/2011 Z. z., ktorým sa mení a dopĺňa zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony sa s účinnosťouod 20. júla 2011 savytvoril právny rámec možnosti obsadenia voľného pracovného miesta, ktoré zodpovedá vysokokvalifikovanému zamestnaniu, štátnym príslušníkom tretej krajiny.

Uvedenou novelou zákona o službách zamestnanosti sa:

* transponovala smernica Rady 2009/50/ES z 25. mája 2009 o podmienkach vstupu a pobytu štátnych príslušníkov tretích krajín na účely vysokokvalifikovaného zamestnania,
* na účely zákona o službách zamestnanosti v súlade so smernicou 2009/50/ES vymedzil pojem štátny príslušník tretej krajiny,
* doplnila nová kompetencia ÚPSVR a to vydávať potvrdenie o možnosti obsadenia voľného pracovného miesta, ktoré zodpovedá vysokokvalifikovanému zamestnaniu, štátnym príslušníkom tretej krajiny,
* spresnila kompetencia ÚPSVR vo veci prejednávania priestupkov a rozhodovania o uložení dodatočnej platby podľa zákona č. 82/2005 Z. z.,
* upravila povinnosť ÚPSVR v oblasti vedenia evidencií o vykonávaní zamestnania občanov členských štátov EÚ a štátnych príslušníkov tretích krajín na území SR,
* doplnila kompetencia úradu práce, a to rozhodovať o uložení dodatočnej platby podľa zákona č. 82/2005 Z. z.,
* upravili povinnosti úradu poskytovať ÚPSVR informácie na účely vydávania potvrdení o možnosti obsadenia pracovného miesta, ktoré zodpovedá vysokokvalifikovanému zamestnaniu, štátnym príslušníkom tretej krajiny, plniť povinnosti podľa zákona č. 82/2005 Z. z., v oblasti vedenia evidencií o vykonávaní zamestnania občanov EÚ a štátnych príslušníkov tretích krajín na území SR,
* spresnila kompetencia úradu práce vo veci prejednávania priestupkov,
* upravilo, že rovnaké právne postavenie ako občan SR na účely zákona o službách zamestnanosti má aj štátny príslušník tretej krajiny, ktorému bola udelená modrá karta Európskej únie,
* upravili podmienky pre vydanie potvrdenia o možnosti obsadenia pracovného miesta, ktoré zodpovedá vysokokvalifikovanému zamestnaniu, štátnym príslušníkom tretej krajiny,
* rozšírili dôvody zániku platnosti povolenia na zamestnanie; ide o prípady, ak štátny príslušník tretej krajiny s platným povolením na zamestnanie požiada o vydanie modrej karty Európskej únie (v prípade vydania modrej karty EÚ zaniká platnosť povolenia na zamestnanie),
* upravili povinnosti zamestnávateľa pri zamestnávaní občanov členských štátov EÚ a štátnych príslušníkov tretích krajín,
* upravilo, že podnety na pozastavenie alebo zrušenie činnosti agentúry dočasného zamestnávania alebo agentúry podporovaného zamestnávania môže podať príslušný inšpektorát práce,
* sa upravila klauzula jedného zo zamestnávateľov na účely poskytovania príspevku na podporu zamestnanosti na realizáciu opatrení na ochranu pred povodňami a na riešenie následkov mimoriadnej situácie podľa § 50j; a to právnická osoba, ktorá je správcom odvodňovacích systémov,
* rozšírila možnosť získavania informácii z informačného systému ÚPSVR a úradu práce Ministerstvu vnútra Slovenskej republiky, útvarom Policajného zboru a inšpektorátom práce, ktoré sú potrebné na plnenie úloh v rozsahu ich pôsobnosti. Ide napr. o informácie o vydaných, zaniknutých, zrušených alebo predĺžených povoleniach na zamestnanie štátnych príslušníkov tretích krajín a informácie o začatí zamestnania a skončení zamestnania štátneho príslušníka tretej krajiny,
* spresnili dôvody, na ktoré sa prihliada pri ukladaní pokút ÚPSVR a úradom práce,
* upravil rozsah a podmienky pri poskytovaní príspevku podľa zákona o službách zamestnanosti, ktorý predstavuje pomoc podľa Zmluvy o fungovaní EÚ.

Zákonom č. 257/2011 Z. z., ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony s účinnosťou od 1. septembra 2011 sa spresnil právny rámec agentúr dočasného zamestnávania a ich povinností. Uvedenou novelou zákona o službách zamestnanosti sa:

* dokončila transpozícia Smernice Európskeho parlamentu a Rady 2008/104/ES z 19. novembra 2008 o dočasnej agentúrnej práci, podľa ktorej dočasný agentúrny zamestnanec pracuje pod dohľadom a vedením užívateľského zamestnávateľa, ku ktorému je dočasne pridelený na výkon práce. Zároveň sa upravila terminológia v zmysle smernice.
* ustanovil zákaz vyberania poplatku agentúrou dočasného zamestnávania od dočasného agentúrneho zamestnanca za pridelenie alebo za uzatvorenie pracovného pomeru s užívateľským zamestnávateľom po skončení tohto pridelenia,
* ustanovila povinnosť ÚPSVR viesť register agentúr dočasného zamestnávania,
* rozšírila povinnosť agentúry dočasného zamestnávania umožniť prístup dočasnému agentúrnemu zamestnancovi k odbornému vzdelávaniu alebo k získaniu odborných zručností aj v období medzi jeho prideleniami a umožnil sa prístup dočasných agentúrnych zamestnancov k zariadeniam starostlivosti o deti,
* stanovil termín, do ktorého je agentúra dočasného zamestnávania povinná ÚPSVR predkladať ročnú správu o svojej činnosti.
  + - 1. AOTP na podporu zamestnateľnosti a zvyšovanie zamestnanosti a ich uplatňovanie v roku 2011

Podľa zákona o službách zamestnanosti boli v roku 2011 UoZ, záujemcom o zamestnanie (ZoZ), zamestnancom za účelom ich umiestnenia a udržania na trhu práce a zamestnávateľom zabezpečené tieto aktívne opatrenia na trhu práce:

a) podpora zvyšovania zamestnateľnosti uchádzačov o zamestnanie a záujemcov o zamestnanie

* informačné a poradenské služby (§ 42)
* odborné poradenské služby (§ 43)
* vzdelávanie a príprava pre trh práce uchádzača o zamestnanie a záujemcu o zamestnanie (§ 46)
* dávka počas vzdelávania prípravy pre trh práce a počas prípravy na pracovné uplatnenie občana so zdravotným postihnutím (§ 48b)
* príspevok na zapracovanie znevýhodneného uchádzača o zamestnanie (§ 49a)
* príspevok na vykonávanie absolventskej praxe (§ 51)
* príspevok na aktivačnú činnosť formou menších obecných služieb pre obec alebo formou menších služieb pre samosprávny kraj (§ 52)
* príspevok na aktivačnú činnosť formou dobrovoľníckej služby (§ 52a)
* príprava na pracovné uplatnenie občana so zdravotným postihnutím (§ 55a)

b) podpora zamestnanosti, vytvárania a udržania pracovných miest

* sprostredkovanie zamestnania (§ 32)
* vzdelávanie a príprava pre trh práce zamestnanca (§ 47)
* príspevok na samostatnú zárobkovú činnosť (§ 49)
* príspevok na zamestnávanie znevýhodneného uchádzača o zamestnanie (§ 50)
* príspevok na podporu udržania v zamestnaní zamestnancov s nízkymi mzdami (§ 50a)
* príspevok na podporu vytvárania a udržania pracovných miest v sociálnom podniku (§ 50c)
* príspevok na podporu udržania zamestnanosti (§ 50d)
* príspevok na podporu regionálnej a miestnej zamestnanosti (§ 50i)
* príspevok na podporu zamestnanosti na realizáciu opatrení na ochranu pred povodňami a na riešenie následkov mimoriadnej situácie (§ 50j)
* príspevok na dochádzku za prácou (§ 53)
* príspevok na presťahovanie za prácou (§ 53a)
* príspevok na dopravu do zamestnania (§ 53b)
* príspevok na vytvorenie nového pracovného miesta (§ 53d)
* pilotné projekty (§ 54)
* príspevok na zriadenie chránenej dielne a chráneného pracoviska (§ 56)
* príspevok na udržanie občana so zdravotným postihnutím v zamestnaní (§ 56a)
* príspevok občanovi so zdravotným postihnutím na prevádzkovanie alebo vykonávanie samostatnej zárobkovej činnosti (§ 57)
* príspevok na obnovu alebo technické zhodnotenie hmotného majetku chránenej dielne alebo chráneného pracoviska (§ 57a)
* príspevok na činnosť pracovného asistenta (§ 59)
* príspevok na úhradu prevádzkových nákladov chránenej dielne alebo chráneného pracoviska a na úhradu nákladov na dopravu zamestnancov (§ 60)

AOTP v zmysle zákona o službách zamestnanosti boli realizované ÚPSVR a úradmi práce a kontinuálne prechádzali z roku 2010 do roku 2011, avšak pri mesačnom sledovaní realizácie AOTP možno u niektorých nástrojov pozorovať ich výrazne sezónny charakter.

Väčšina z AOTP sa realizovala prostredníctvom národných projektov, ktoré sú financované zo zdrojov Európskeho sociálneho fondu a spolufinancované zo zdrojov štátneho rozpočtu. V roku 2011 bolo podporených celkovo viac ako 137 tis. UoZ, ZoZ, resp. zamestnancov/pracovných miest v celkovej sume dohodnutých finančných prostriedkov vo výške viac ako 180 mil. €. Prehľad o uplatňovaní jednotlivých AOTP v roku 2011 je uvedený v prílohe ku kapitole 2 - Prehľad realizácie aktívnych opatrení na trhu práce a v tab. č. 6 a 7.

* 1. Mzdy a pracovné podmienky

Vyhodnotenie zmien právnych predpisov v roku 2011 v oblastimiezd a pracovných podmienok

1. **Minimálna mzda**

**Zákon č. 663/2007 Z. z. o minimálnej mzde** v znení neskorších predpisov o minimálnej mzde v roku 2011 nebol novelizovaný. S účinnosťou od 1. januára 2011 vláda Slovenskej republiky ustanovila nariadením vlády SR č. **408/2010 Z. z.** sumu minimálnej mzdy na **317,00 € za mesiac** pre zamestnanca odmeňovaného mesačnou mzdou a **1,822 € za hodinu** odpracovanú zamestnancom pre ostatných zamestnancov.

V roku 2011 v súlade so splnomocňovacím ustanovením zákona o minimálnej mzde vláda Slovenskej republiky schválila nariadenie vlády SR, ktorým sa suma minimálnej mzdy na rok 2012 ustanovila na **327,20 € za mesiac** pre zamestnanca odmeňovaného mesačnou mzdou a **1,880 € za hodinu** odpracovanú zamestnancom pre ostatných zamestnancov.

**b) Zákonník práce**

Od apríla 2011 nadobudol účinnosť **zákon č. 48/2011 Z. z**., ktorým sa mení a dopĺňa zákon č. 311/2001 Z. z. Zákonník práce v znení neskorších predpisov, ktorého cieľom bolo upraviť v zmysle požiadavky Európskej komisie (EK) ustanovenia, ktoré sa týkajú rovnakého zaobchádzania, návratu zamestnankyne do práce po skončení materskej dovolenky a zamestnanca po skončení rodičovskej dovolenky (po 34 týždňoch) a návratu zamestnankyne alebo zamestnanca do práce po skončení rodičovskej dovolenky (dovŕšenie troch rokov veku dieťaťa alebo šesť rokov veku dieťaťa, ak ide o dieťa s dlhodobo nepriaznivým zdravotným stavom vyžadujúcim osobitnú starostlivosť). Novelou sa zjednodušilo a upravilo zriadenie, zloženie a činnosť európskych zamestnaneckých rád v zmysle smernice 2009/38/ES.

Od septembra 2011 nadobudol účinnosť **zákon č. 257/2011 Z. z**., ktorým sa mení a dopĺňa zákon č. 311/2001 Z. z. Zákonník práce v znení neskorších predpisov. Cieľom novely Zákonníka práce bolo zabezpečiť väčšiu flexibilitu pracovnoprávnych vzťahov, motivovať zamestnávateľov k podpore zosúladenia pracovných a rodičovských povinností. Vyššia flexibilita Zákonníka práce má viesť k vytváraniu nových pracovných miest a k zachovaniu existujúcich pracovných miest.Konkrétne zmeny sa týkali zavedenia dlhšej skúšobnej doby v prípade niektorých skupín vedúcich zamestnancov, skrátila sa základná výpovedná doba na jeden mesiac, zaviedla sa nová definícia hromadného prepúšťania, ktorá má umožniť vyššiu mieru flexibility pri skončení pracovného pomeru s väčším počtom zamestnancov, zrušil sa súbeh výpovednej doby a odstupného, zaviedol sa nový spôsob rozvrhnutia pracovného času - konto pracovného času a zaviedlo sa flexikonto (prekážka v práci na strane zamestnávateľa) ako trvalý právny inštitút, ktorý zamestnávateľ môže využiť ako jeden zo spôsobov riešenia osobitnej situácie (vážne prevádzkové dôvody), ktorá u neho nastala a pre ktorú nemôže zamestnancom prideľovať prácu. V oblasti zosúladenia pracovného a rodinného života sa zmeny týkali flexibilnejšej úpravy pracovného pomeru na určitú dobu, flexibilnejšej úpravy pružného pracovného času, spresnila sa možnosť kumulovania pracovného voľna, ktoré sa poskytuje za prácu nadčas na určité obdobie, zaviedol sa nový inštitút deleného pracovného miesta a umožnilo sa zamestnávateľovi dohodnúť sa so zamestnancom na posunutí čerpania rodičovskej dovolenky (až do dovŕšenia päť rokov veku dieťaťa).

**c) Zákon č. 253/1994 Z. z. o právnom postavení a platových pomeroch starostov obcí a primátorov miest***(ďalej len „zákon o starostoch“)*

Platy poskytované z verejných financií voleným funkcionárom a štátnym zamestnancom reguluje štát prostredníctvom normotvorby Národnej rady Slovenskej republiky (ďalej len NR SR). Vzhľadom na ekonomickú situáciu Slovenskej republiky bolo potrebné pristúpiť k úprave pravidiel formou novely zákona o starostoch. Z dôvodovej správy vyplýva, že cieľom tejto legislatívnej úpravy je zabrániť zadlžovaniu samospráv a preniesť zodpovednosť za ich hospodárenie aj na starostov a primátorov, čím sa má zabezpečiť princíp zásluhovosti pri výkone ich funkcie.

Zákon o starostoch sa s účinnosťou od 1. júna 2011 menil zákonom NR SR č. 154/2011 Z. z. nasledovne:

Dôležitou úpravou v priebehu roka 2011 je zníženie koeficientu výpočtu u všetkých platových skupín starostov obcí a primátorov miest, ktoré sú odvodené od priemernej mesačnej mzdy zamestnanca v národnom hospodárstve o 10 % nadol.

|  |  |  |  |
| --- | --- | --- | --- |
| **Skupina** | **veľkosť obce/mesta** | | **násobok priemernej mzdy** |
| 1. |  | do 500 obyvateľov | 1,49-násobok |
| 2. | od 501 | do 1 000 obyvateľov | 1,65-násobok |
| 3. | od 1 001 | do 3 000 obyvateľov | 1,98-násobok |
| 4. | od 3 001 | do 5 000 obyvateľov | 2,17-násobok |
| 5. | od 5 001 | do 10 000 obyvateľov | 2,34-násobok |
| 6. | od 10 001 | do 20 000 obyvateľov | 2,53-násobok |
| 7. | od 20 001 | do 50 000 obyvateľov | 2,89-násobok |
| 8. | od 50 001 | do 100 000 obyvateľov | 3,19-násobok |
| 9. |  | nad 100 000 obyvateľov | 3,58-násobok |

Podľa Článku I, bodu 3 zákona č. 154/2011 Z. z. nemôže byť plat starostu nižší, ako je ustanovené v § 3 ods. 1 zákona o starostoch, čiže ako je priemerná mesačná mzda zamestnanca v národnom hospodárstve vyčíslená na základe údajov Štatistického úradu SR za predchádzajúci kalendárny rok a násobku podľa vyššie uvedenej tabuľky. Obecné zastupiteľstvo môže tento plat rozhodnutím zvýšiť až o 70%, pričom obciam s počtom obyvateľov do 500 je so súhlasom starostu umožnené znížiť 1,49-násobok jeho platu až na 0-násobok počas jeho funkčného obdobia (Článok I, bod 5 zákona č. 154/2011 Z. z.). Z dôvodovej správy k zákonu č. 154/2011 Z. z. vyplýva, že zavedením legislatívnej zmeny znížiť obciam s počtom obyvateľov nižším ako 500 plat starostu na   
0-násobok sa sleduje ich odbremenenie od povinných odvodových platieb, ktoré neraz zapríčiňovali narastanie ich rozpočtového dlhu.

Výška odstupného pre starostov a primátorov z dôvodu skončenia ich funkčného obdobia sa zákonom č. 154/2011 Z. z. znižuje z 5-násobku ich priemerného mesačného platu na 3-násobok, pričom odstupné starostovi nepatrí, ak vykonával svoju funkciu menej ako 6 mesiacov (Článok I, bod 9 zákona č. 154/2011 Z. z.).

**d) Zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov**

Zákon č. 390/2011 Z. z. s účinnosťou od 21. októbra 2011, ktorým sa mení zákon č. 317/2009 Z. z. o pedagogických zamestnancoch a odborných zamestnancoch, mení zákon o odmeňovaní niektorých zamestnancov pri výkone práce vo verejnom záujme nasledovne:

V zmysle Článku III, bodu 3 zákona č. 390/2011 Z. z. sa odsek 1 § 4 zákona č. 553/2003 Z. z. dopĺňa plat zamestnanca o príplatok začínajúcemu pedagogickému zamestnancovi a začínajúcemu odbornému zamestnancovi. Dôvodová správa k zákonu č. 390/2011 Z. z. odôvodňuje túto legislatívnu zmenu úmyslom, aby bol nástupný plat začínajúceho pedagogického alebo odborného zamestnanca približne rovnaký, aký je nástupný plat ostatných začínajúcich zamestnancov v národnom hospodárstve s rovnakým stupňom vzdelania. Príplatok začínajúceho pedagogického zamestnanca a začínajúceho odborného zamestnanca sa dopĺňa aj do § 14 zákona č. 553/2003 Z. z. Začínajúcemu pedagogickému zamestnancovi a začínajúcemu odbornému zamestnancovi patrí príplatok začínajúceho pedagogického zamestnanca a príplatok začínajúceho odborného zamestnanca. Príplatok sa im poskytuje mesačne vo výške 6 % z platovej tarify platovej triedy a pracovnej triedy, do ktorej sú zaradení.

Článok III, bod 3 zákona č. 390/2011 Z. z. dopĺňa odsek 1 § 4 zákona č. 553/2003 Z. z. plat zamestnanca tiež o príplatok za prácu so žiakmi so zdravotným znevýhodnením a zo sociálne znevýhodneného prostredia. Uvádzaným dôvodom je, že práca pedagóga v triede, v ktorej sú spolu s talentovanými a priemernými žiakmi aj žiaci z uvedených skupín je náročnejšia. Poskytnutie takéhoto príplatku je obmedzené podmienkou, že v triede nemôže pôsobiť asistent učiteľa. Výšku poskytovania takéhoto príplatku si škola upraví vo svojom vnútornom predpise, pričom maximálna výška príplatku nesmie prekročiť 2,5% platovej tarify 12. platovej triedy prvej pracovnej triedy. Podľa Článku III, bodu 5 zákona č. 390/2011 Z. z. poskytne zamestnávateľ príplatok učiteľovi za výkon pedagogickej činnosti v triede základnej školy s najmenej 30 % individuálne začlenenými žiakmi so zdravotným znevýhodnením alebo so žiakmi zo sociálne znevýhodneného prostredia z celkového maximálneho počtu žiakov v triede.

|  |  |  |
| --- | --- | --- |
| **Stupnica platových taríf** | | |
| **Platová trieda** | **Pracovná trieda** | **Platová tarifa (€)** |
| 6 | 1 | 370,00 |
| 2 | 395,50 |
| 7 | 1 | 410,00 |
| 2 | 439,00 |
| 8 | 1 | 454,50 |
| 2 | 485,50 |
| 9 | 1 | 508,50 |
| 2 | 543,00 |
| 10 | 1 | 555,00 |
| 2 | 592,50 |
| 11 | 1 | 622,00 |
| 2 | 664,00 |
| 12 | 1 | 697,00 |
| 2 | 743,50 |

###### Mzdy

V roku 2011 dosiahla **priemerná nominálna mesačná mzda** zamestnanca v hospodárstve SR (podľa štvrťročného štatistického výkazníctva; bez podnikateľských príjmov; údaje upravené o štatistický odhad neevidovaných miezd; indexy sú počítané z porovnateľných údajov) podľa údajov Štatistického úradu SR hodnotu 786 €, ktorá sa v porovnaní s predchádzajúcim rokom zvýšila o 2,2 %. Tempo rastu nominálnych miezd sa oproti roku 2010 spomalilo o 1,0 p. b. **Priemerná reálna mesačná mzda** zamestnanca v hospodárstve SR medziročne klesla o 1,6 %.

Graf 2.17 Vývoj priemernej mesačnej mzdy od roku 1999

Zdroj: ŠÚ SR

Rovnako ako v predchádzajúcich rokoch, aj v roku 2011 v mzdovom vývoji pretrvávali výrazné regionálne rozdiely, keď v jednotlivých **krajoch** sa priemerná nominálna mesačná mzda pohybovala v rozpätí od 608 € (Prešovský kraj) do 1 001 € (Bratislavský kraj) s rozdielom 393 €. V Prešovskom kraji priemerná nominálna mesačná mzda dosahovala 60,7 % priemernej nominálnej mesačnej mzdy Bratislavského kraja. Vyššia ako v priemere za celé hospodárstvo SR (786 €) bola len priemerná nominálna mesačná mzda v Bratislavskom kraji. Mzdová úroveň v ostatných krajoch bola pod priemerom SR.

Tempo rastu priemernej nominálnej mesačnej mzdy v roku 2011 bolo v porovnaní s rokom 2010 pomalšie takmer vo všetkých krajoch s výnimkou Trenčianskeho, Trnavského a Nitrianskeho kraja, v ktorých bol rast priemernej nominálnej mesačnej mzdy rýchlejší ako pred rokom. Rýchlejšie ako v priemere za SR rástla priemerná nominálna mesačná mzda takmer vo všetkých krajoch s výnimkou Bratislavského (1,0 %) a Košického kraja (1,4 %). Najvyšší rast dosiahol Trenčiansky kraj (4,6 %).

Graf 2.18 Rast priemernej nominálnej mesačnej mzdy v roku 2010 a 2011 podľa krajov (v %)

Zdroj: ŠÚ SR

Podľa odvetví bola priemerná nominálna mesačná mzda vyššia ako celoslovenský priemer v informáciách a komunikácii; finančných a poisťovacích činnostiach; verejnej správe a obrane, povinnom sociálnom zabezpečení; odborných, vedeckých a technických činnostiach; činnostiach v oblasti nehnuteľností; administratívnych službách; priemysle a doprave a skladovaní. Najnižšiu priemernú nominálnu mesačnú mzdu mali zamestnanci v ubytovacích a stravovacích službách. Rozdiel medzi najlepšie a najhoršie priemerne plateným odvetvím tvoril 1 068 €.

V porovnaní s rokom 2010 vzrástla priemerná nominálna mesačná mzda v prevažnej časti odvetví. Najvyšší relatívny prírastok bol v informáciách a komunikácii (8,7 %) a finančných a poisťovacích činnostiach (8,4 %). Priemerná nominálna mesačná mzda medziročne klesla vo verejnej správe a obrane, povinnom sociálnom zabezpečení (o 1,0 %), odborných, vedeckých a technických činnostiach (o 0,6 %) a administratívnych službách (o 0,4 %).

Graf 2.19 Vývoj priemernej nominálnej mesačnej mzdy v roku 2010 a 2011 podľa odvetví (v %)

Zdroj: ŠÚ SR

**Podľa veľkosti podnikov** mali najvyššiu priemernú nominálnu mesačnú mzdu podniky s počtom zamestnancov 1 000 a viac. Priemernú nominálnu mesačnú mzdu vyššiu ako celoslovenský priemer dosiahli aj podniky s 50 až 249 zamestnancami, podniky s 250 až 499 zamestnancami a podniky s 500 až 999 zamestnancami. Najnižšiu priemernú nominálnu mesačnú mzdu dosahovali živnostníci. Najrýchlejšie rástli mzdy v podnikoch s 10 až 19 zamestnancami.

Tab. 2.17 Priemerná nominálna mesačná mzda podľa veľkosti podnikov

|  |  |  |  |  |  |  |
| --- | --- | --- | --- | --- | --- | --- |
| **Veľkostné skupiny podnikov** | **2010**  **(v €)** | **Indexy 2010/2009** | | **2011**  **(v €)** | **Indexy 2011/2010** | |
| **nominálna mzda** | **reálna mzda** | **nominálna mzda** | **reálna mzda** |
| 0 – 9 | 662 | 109,6 | 107,2 | 639 | 96,5 | 92,9 |
| 10 – 19 | 697 | 100,3 | 98,1 | 749 | 107,5 | 103,5 |
| 20 – 49 | 714 | 101,7 | 99,5 | 702 | 98,3 | 94,6 |
| 50 – 249 | 795 | 104,7 | 102,5 | 804 | 101,1 | 97,3 |
| 250 – 499 | 844 | 102,6 | 100,3 | 879 | 104,1 | 100,2 |
| 500 – 999 | 871 | 108,7 | 106,4 | 925 | 106,2 | 102,2 |
| 1 000 a viac | 962 | 103,4 | 101,2 | 979 | 101,8 | 98,0 |
| Živnostníci (odhad) | 577 | 101,6 | 99,4 | 594 | 102,9 | 99,0 |
| **Spolu** | **769** | **103,2** | **102,2** | **786** | **102,2** | **98,4** |

Zdroj: ŠÚ SR, Štatistická správa o základných vývojových tendenciách v hospodárstve SR v 4. štvrťroku 2011

* + - 1. Priemerná mesačná hrubá mzda v podnikateľskej a nepodnikateľskej sfére

Podľa výsledkov celoslovenského výberového zisťovania z Informačného systému o cene práce (ISCP) MPSVR SR bola v roku 2011 priemerná hrubá mesačná mzda v hospodárstve SR 846 €, z toho v podnikateľskej sfére 887 € a v nepodnikateľskej sfére 716 €.

**Najnižšiu priemernú hrubú mesačnú mzdu** v roku 2011 ***podľa dosiahnutého* *stupňa vzdelania*** mali zamestnanci so základným vzdelaním – 537 €. Mzda zamestnancov so základným vzdelaním dosiahla v podnikateľskej sfére hodnotu 576 € a v nepodnikateľskej sfére 405 €. ***Z pohľadu hlavných tried zamestnaní*** mali najnižšiu priemernú hrubú mesačnú mzdu pomocní a nekvalifikovaní zamestnanci – 462 € (v podnikateľskej sfére 499 € a v nepodnikateľskej sfére 395 €). Pri triedení ***podľa veku*** najnižšiu priemernú hrubú mesačnú mzdu mali zamestnanci do 20 rokov – 488 € (v podnikateľskej sfére 494 € a v nepodnikateľskej sfére 406 €). ***Z hľadiska*** ***druhu vlastníctva***mali najnižšiu priemernú hrubú mesačnú mzdu zamestnanci v podnikoch, ktoré sú vo vlastníctve územnej samosprávy – 657 € (v podnikateľskej sfére zamestnanci družstevných organizácií 661 € a v nepodnikateľskej sfére zamestnanci združení, politických strán a cirkví 626 €). **Z *regionálneho* *hľadiska*** najnižšie priemerné mesačné hrubé mzdy poberali zamestnanci v Prešovskom kraji – 669 € (v podnikateľskej sfére v Prešovskom kraji 669 € a v nepodnikateľskej sfére v Prešovskom kraji 667 €).

**Najvyššiu priemernú hrubú mesačnú mzdu** v roku 2011 ***pri zohľadnení*** **dosiahnutého *stupňa vzdelania*** mali zamestnanci s vysokoškolským vzdelaním III. stupňa – 1 298 €, čo predstavovalo 153 % priemernej hrubej mesačnej mzdy v hospodárstve SR. Mzda zamestnancov s vysokoškolským vzdelaním III. stupňa dosiahla v podnikateľskej sfére hodnotu 2 216 € a v nepodnikateľskej sfére 1 123 €. ***Podľa* *hlavných tried zamestnaní*** dosiahli najvyššiu priemernú hrubú mesačnú mzdu zákonodarcovia, vedúci a riadiaci zamestnanci – 1 836 € (v podnikateľskej sfére 1 988 € a v nepodnikateľskej sfére 1 295 €). ***Z hľadiska veku*** dosiahli najvyššiu priemernú hrubú mesačnú mzdu zamestnanci vo veku od 30 do 34 rokov – 930 € (v podnikateľskej sfére vo veku od 30 do 34 rokov 982 € a v nepodnikateľskej sfére vo veku 60 a viac rokov 759 €). Pri triedení ***podľa druhu******vlastníctva*** najvyššiu priemernú hrubú mesačnú mzdu mali zamestnanci spoločností s medzinárodným vlastníctvom s prevažujúcim verejným sektorom – 1 523 € (v podnikateľskej sfére 1 523 € u zamestnancov spoločností s medzinárodným vlastníctvom s prevažujúcim verejným sektorom a v nepodnikateľskej sfére u zamestnancov organizácií so štátnym vlastníctvom 838 €). ***Z regionálneho* *hľadiska*** najvyššie priemerné mesačné mzdy poberali zamestnanci v Bratislavskom kraji – 1 154 € (v podnikateľskej sfére 1 231 € a v nepodnikateľskej sfére 851 €) (príloha ku kapitole 2, tab. č. 8 až 11).

Z analýzy **podielu jednotlivých zložiek celkovej priemernej hrubej mesačnej mzdy** v roku 2011 (846 €) je zrejmé, že najvyšší podiel tvorila základná mzda (67 %). Ďalšou významnou zložkou priemernej hrubej mesačnej mzdy boli náhrady mzdy, ktoré predstavovali 12 % a tretiu najvyššiu zložku tvorili prémie a odmeny (11 %). Po odpočítaní poistného na zdravotné a sociálne poistenie a preddavkov na daň z príjmov fyzických osôb (FO) bola priemerná čistá mesačná mzda 660 €, a jej podiel z hrubej mzdy bol 78 % (v roku 2010 to bolo 650 €) (príloha ku kapitole 2, tab. č. 12).

**Podľa rodového členenia** údajov o odmeňovaní priemerná hrubá mesačná mzda v roku 2011 mužov bola 956 € (v podnikateľskej sfére 980 € a v nepodnikateľskej sfére 804 €) a žien 727 € (v podnikateľskej sfére 753 € a v nepodnikateľskej sfére 681 €). Priemerná hrubá mesačná mzda žien teda predstavovala 76,0 % priemernej hrubej mesačnej mzdy mužov, podiel je na rovnakej úrovni ako v roku 2010.

Zásadné rozdiely boli v príjmoch pri porovnaní podnikateľskej a nepodnikateľskej sféry vzhľadom na vzdelanie, a to tak u mužov, ako aj u žien. Pri obidvoch pohlaviach mzda u zamestnancov s vyšším vzdelaním rástla rýchlejšie v podnikateľskej sfére, pričom v podnikateľskej sfére boli pri všetkých úrovniach vzdelania mzdy vyššie.

**Podľa stupňa dosiahnutého vzdelania** v roku 2011 dosahovali najvyššiu priemernú mesačnú mzdu ženy s vysokoškolským vzdelaním III. stupňa v podnikateľskej sfére (1 617 €) a v nepodnikateľskej sfére (1 082 €). Muži s vysokoškolským vzdelaním III. stupňa poberali najvyššiu priemernú mesačnú mzdu v podnikateľskej sfére (2 406 €) i v nepodnikateľskej sfére (1 151 €). Najnižšie priemerné mesačné mzdy poberali zamestnanci v podnikateľskej aj nepodnikateľskej sfére so základným vzdelaním. Najväčšie rozdiely podľa vzdelania medzi podnikateľskou a nepodnikateľskou sférou sú v mzdách mužov s vysokoškolskou kvalifikáciou III. stupňa, kde tento rozdiel predstavoval až 1 256 €. Rozdiel medzi zárobkami žien v tejto kategórii bol 535 €.

Z pohľadu **hlavných tried KZAM** muži aj ženy zarábali v podnikateľskej aj nepodnikateľskej sfére v priemere najviac v triede KZAM 1 - zákonodarcovia, vedúci a riadiaci zamestnanci. Muži zarábali v priemere najmenej v triede KZAM 9 - pomocní a nekvalifikovaní zamestnanci (v podnikateľskej sfére 556 € a v nepodnikateľskej sfére 445 €). U žien boli v priemere najnižšie mzdy, rovnako ako u mužov, v triede KZAM 9 - pomocní a nekvalifikovaní zamestnanci (v podnikateľskej sfére 435 € a v nepodnikateľskej sfére 372 €) (príloha ku kapitole 2, tab. č. 9).

V súlade s vyššie uvedenými výsledkami porovnávania zárobkov zamestnancov v podnikateľskej a nepodnikateľskej sfére vychádza už dlhodobo priaznivejší výsledok v prospech podnikateľskej sféry. Takmer vo všetkých triedeniach sú platy v podnikateľskej sfére vyššie. Podľa hlavných tried KZAM sú výnimkou len muži v triede KZAM 5 - prevádzkoví zamestnanci v službách a obchode, čoho dôvodom je zamestnanie hasič, ktoré sa nachádza v nepodnikateľskej sfére. Najväčšie rozdiely v platoch u mužov aj u žien sú u vedúcich, riadiacich zamestnancov. Muži v podnikateľskej sfére zarábajú o 668 € viac a ženy o 458 € viac ako v nepodnikateľskej sfére.

Z celkového počtu zamestnancov (1 023 557) vo výberovom súbore Informačného systému o cene práce v roku 2011, bez ohľadu na dĺžku pracovného úväzku, poberalo 65,49 % zamestnancov nižšiu mzdu ako zistený celorepublikový priemer 846 €. Priemerná hrubá mesačná mzda týchto zamestnancov bola 556 €. Z počtu zamestnancov pracujúcich na plný pracovný úväzok (963 374) poberalo 63,73 % zamestnancov mzdu pod celorepublikovým priemerom a z počtu zamestnancov pracujúcich na kratší pracovný čas (60 647) ich bolo 93,60 % (príloha ku kapitole 2, tab. č. 13 až 18).

###### Úplné náklady práce v SR

Podľa údajov Štatistického úradu SR (údaje sú v čase spracovania správy dostupné len za rok 2010) ročné **úplné náklady práce** v roku 2010 medziročne vzrástli o 2,9 % na 13 482 € na zamestnanca.

Z celkových nákladov práce v roku 2010 tvoril súhrn priamych nákladov 73,12 % a nepriamych nákladov 27,07 %, od ktorých sa odpočítavajú subvencie prijaté zamestnávateľom vo forme dotácií   
(- 0,19 %).

Tab. 2.18 Dynamika ročných nákladov práce v SR na zamestnanca (v €)

|  |  |  |  |  |  |  |  |
| --- | --- | --- | --- | --- | --- | --- | --- |
| **Druh nákladov** | **2004** | **2005** | **2006** | **2007** | **2008** | **2009** | **2010** |
| Náklady práce spolu  z toho náklady: | 9 619,7 | 10 175,4 | 10 899,0 | 11 867,9 | 12 812,7 | 13 104,6 | 13 482 |
| - priame | 6 897,2 | 7 437,9 | 7 964,6 | 8 672,5 | 9 319,9 | 9 516,0 | 9 858 |
| - nepriame | 2 724,0 | 2 741,9 | 2 940,3 | 3 201,0 | 3 497,4 | 3 597,7 | 3 650 |

Zdroj: ŠÚ SR, štatistické zisťovanie o úplných nákladoch práce

V roku 2010 zamestnávateľ vynaložil na svojho zamestnanca v priemere 1 124 € za mesiac, čo bolo o 31 € viac v porovnaní s predchádzajúcim rokom. Medziročné tempo rastu priemerných mesačných nákladov práce sa v roku 2010 v porovnaní s rokom 2009 zrýchlilo o 0,6 p. b.

V skupine **priamych nákladových položiek** v roku 2010 mali najväčšie zastúpenie mzdy, ktoré tvorili 63,96 % a náhrady mzdy 8,24 %, z čoho 6,54 % pripadalo na náhrady za dovolenku. V skupine priamych nákladov práce medziročne vzrástli mzdy o 4,5 %, z toho základné mzdy a platy o 5,2 % a prémie a odmeny o 6,5 %. Z 719 € vyplatených na mzdy pripadlo na základnú (tarifnú) mzdu a plat za prácu 560 €, prémie a odmeny 95 €, príplatky a doplatky 39 €. Náhrady mzdy poklesli o 2,8 % na 93 €, peňažné plnenia zo zisku po zdanení vzrástli o 7,6 % a náhrady za pracovnú pohotovosť o 0,5 %

Medziročný nárast povinných príspevkov na sociálne zabezpečenie o 4,4 % na úroveň 264 € a rast nepovinných príspevkov o 1,5% sa prejavil rastom nepriamych nákladov práce v roku 2010. Nepriame náklady dosiahli úroveň 304 €, pričom v porovnaní s predchádzajúcim rokom došlo k spomaleniu ich rastu o 1,4 p. b. Z ostatných nepriamych nákladových zložiek najvýznamnejšiu položku tvorili sociálne výhody, ktoré poklesli o 23,5 % (z 20 na 16 €), z toho príspevky na stravovanie o 29,6 %. Ostatné príspevky do sociálneho fondu poklesli o 13,9 % a sociálne dávky poskytované zamestnávateľmi o 19,5 % na 11 €. Výraznejšie vzrástli náklady na mzdové vyrovnanie za dobu nemoci (o 35 %); naopak náklady na odstupné poklesli o 27,2 %. Náklady na školenie zamestnancov vzrástli o 7,3 % na 5 €. Ostatné nepriame náklady práce vzrástli o 19,6 %, z toho náklady na nábor zamestnancov o 26,3 %.

Tab. 2.19 Štruktúra mesačných nákladov práce v SR za rok 2010

|  |  |  |  |
| --- | --- | --- | --- |
| **Položky nákladov práce** | **Podiel**  **v %** | **v €** | **Index 2009/10** |
| **1.-16. CELKOVÉ NÁKLADY PRÁCE** | **100,00** | **1 124** | **102,9** |
| 1.-7. PRIAME NÁKLADY | 73,12 | 821 | 103,6 |
| 1. Mzdy | 63,96 | 719 | 104,5 |
| 2. Náhrady mzdy | 8,24 | 93 | 97,2 |
| 3. Platby do programu sporenia | 0,02 | 0 | 85,8 |
| 4. Náhrady za pracovnú pohotovosť | 0,24 | 3 | 100,5 |
| 5. Peňažné plnenia zo zisku po zdanení | 0,39 | 4 | 107,6 |
| 6. Ostatné priame náklady zamestnancom | 0,25 | 3 | 106,2 |
| 7. Odmeny učňom | 0,01 | 0 | 87,7 |
| 8.-15. NEPRIAME NÁKLADY | 27,07 | 304 | 101,5 |
| 8. Povinné príspevky na sociálne poistenie | 23,46 | 264 | 104,4 |
| 9. Nepovinné príspevky na sociálne poistenie | 0,55 | 6 | 101,5 |
| 10. Sociálne dávky | 0,99 | 11 | 80,5 |
| 11. Príspevky na sociálne poistenie učňov | 0,00 | 0 | 235,5 |
| 12. Sociálne výhody | 1,39 | 16 | 76,5 |
| 13. Náklady na školenie zamestnancov | 0,44 | 5 | 107,3 |
| 14. Poplatky a sankcie súvisiace so mzdami | 0,01 | 0 | 98,6 |
| 15. Ostatné nepriame náklady práce | 0,22 | 2 | 119,6 |
| 16. SUBVENCIE | - 0,19 | -2 | 282,2 |

Zdroj: ŠÚ SR, štatistické zisťovanie o úplných nákladoch práce

Dlhodobý trend rastúcej diferenciácie v nákladoch práce **podľa odvetví** pokračoval aj v roku 2010. Najvýraznejší medziročný rast nákladov práce bol zaznamenaný v informačných a komunikačných činnostiach a vo veľkoobchode a maloobchode (o 4,5 %), v priemyselnej výrobe (o 3,9 %) a v stavebníctve (o 3,7 %). Pokles nákladov práce v porovnaní s predchádzajúcim rokom nastal v odvetviach ťažba a dobývanie (o 2 %), v umení , zábave a rekreácii (o 1,6 %), v dodávke vody, čistení a odvode odpadových vôd, odpadoch (o 0,7 %), verejnej správe a obrane; povinnom sociálnom zabezpečení (o 0,4 %) a v činnostiach v oblasti nehnuteľností (o 0,3 %). Z hľadiska dynamiky vývoja mesačných nákladov práce sa oproti predchádzajúcemu roku ich rast zrýchlil v poľnohospodárstve, lesníctve, rybolove, ďalej v priemyselnej výrobe, v stavebníctve, vo veľkoobchode a maloobchode, v doprave a skladovaní, v ubytovacích a stravovacích službách, vo finančných a poisťovacích činnostiach; v odborných, vedeckých a technických činnostiach a v ostatných činnostiach. V ostatných ekonomických činnostiach nastalo spomalenie rastu mesačných nákladov práce.

Takmer tretina odvetví vynakladala nadpriemerné výdavky na pracovnú silu. Dominovali finančné a poisťovacie činnosti s 2 075 €, ďalej nasledovala ekonomická činnosť informácie a komunikácie (1 993 €), dodávka elektriny, plynu, pary a studeného vzduchu (1 829 €), odborné, vedecké a technické činnosti (1 539 €), ťažba a dobývanie (1 255 €), dodávka vody, čistenie a odvod odpadových vôd, odpady (1 178 €) a verejná správa a obrana; povinné sociálne zabezpečenie (1 176 €).

Ostatné odvetvia dosahovali aj napriek celkovému miernemu zrýchleniu rastu mesačných nákladov práce naďalej podpriemerné hodnoty. Špecifickým je priemyselná výroba (1 103 €), ktorá je charakteristická vysokým stupňom vnútornej diferenciácie nákladov práce vyplývajúcej z odlišnej finančnej situácie jednotlivých ekonomických činností. Výroba koksu a rafinovaných ropných produktov, kde výdavky na prácu (2 683 €) prevyšovali celoslovenský priemer takmer 2,5-násobne, boli v kontraste s výrobou odevov, kože a kožených výrobkov, ktoré naopak dosahovali iba 57 resp. 69 % priemeru. Veľké rozpätie hodnôt bolo aj v ekonomickej činnosti doprava a skladovanie, kde výdavky na zamestnanca v leteckej doprave (1 702 €) boli 1,6-násobné v porovnaní s priemerom za túto ekonomickú činnosť (1 047 €). Tradične najnižšie finančné prostriedky na vlastného zamestnanca boli vynaložené v ubytovacích a stravovacích službách (648 €), ďalej administratívnych a podporných službách (822 €), v ostatných činnostiach (862 €) a v poľnohospodárstve, lesníctve a rybolove (896 €) (príloha ku kapitole 2, tab. č 19).

Z hľadiska **veľkostí organizácií** vynaložili najviac prostriedkov na zamestnanca subjekty s 1 000 a viac zamestnancami (1 313 €). Nadpriemernú úroveň dosiahli organizácie s 500 – 999 zamestnancami (1 231 €) a organizácie s 250 – 499 zamestnancami (1 173 €). Najnižšie výdavky na prácu boli v malých podnikoch od 1– 9 zamestnancov (1 002 €) a v organizáciách, ktoré zamestnávajú 20 – 49 osôb (1 016 €).

**Regionálna diferenciácia** v nákladoch práce medziročne vzrástla o 10,6 %. Mesačné náklady práce sa v jednotlivých regiónoch pohybovali v intervale od 862 € (v Prešovskom kraji) do 1 475 € (v Bratislavskom kraji), pričom nadpriemernú úroveň dosiahol len Bratislavský kraj. V porovnaní s rokom 2010 vzrástli mesačné náklady práce takmer vo všetkých regiónoch. Výnimkou bol len Trnavský kraj, ktorý ako jediný nedosiahol úroveň predchádzajúceho roku a mesačné náklady práce v tomto kraji medziročne poklesli o 0,2 %. Z pohľadu dynamiky nákladov práce sa oproti predchádzajúcemu roku ich rast zrýchlil v Bratislavskom, Nitrianskom, Žilinskom, Prešovskom a Košickom kraji. V ostatných krajoch nastalo spomalenie rastu mesačných nákladov práce.

Tab. 2.20 Mesačné náklady práce na zamestnanca v roku 2010 podľa krajov (v €)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Položky nákladov práce** | **BA** | **TT** | **TN** | **NR** | **ZA** | **BB** | **PO** | **KE** |
| 1.-16. CELKOVÉ NÁKLADY PRÁCE | 1 475 | 1 061 | 986 | 970 | 1 020 | 965 | 862 | 1 075 |
| 1.-7. PRIAME NÁKLADY | 1 089 | 773 | 716 | 708 | 742 | 697 | 628 | 783 |
| 1. Mzdy | 958 | 677 | 625 | 623 | 647 | 607 | 540 | 682 |
| 2. Náhrady mzdy | 115 | 87 | 85 | 80 | 87 | 52 | 76 | 92 |
| 3. Platby do programu sporenia | 1 | 0 | 0 | 0 | 0 | 0 | 0 | 0 |
| 4. Náhrady za pracovnú pohotovosť | 3 | 2 | 2 | 2 | 2 | 4 | 2 | 4 |
| 5. Peňažné plnenia zo zisku po zdanení | 6 | 5 | 2 | 2 | 3 | 3 | 9 | 3 |
| 6. Ostatné priame náklady zamestnancom | 7 | 2 | 1 | 1 | 3 | 1 | 1 | 0 |
| 7. Odmeny učňom | 0 | 0 | 1 | 0 | 0 | 0 | 0 | 0 |
| 8.-15. NEPRIAME NÁKLADY | 391 | 288 | 272 | 262 | 278 | 270 | 235 | 296 |
| 8. Povinné príspevky na sociálne poistenie | 333 | 254 | 238 | 231 | 246 | 231 | 205 | 257 |
| 9. Nepovinné príspevky na sociálne poistenie | 9 | 6 | 5 | 4 | 6 | 5 | 4 | 7 |
| 10. Sociálne dávky | 14 | 9 | 12 | 11 | 9 | 9 | 10 | 9 |
| 11. Príspevky na sociálne poistenie učňov | 0 | 0 | - | - | - | 0 | - | - |
| 12. Sociálne výhody | 23 | 13 | 12 | 11 | 12 | 17 | 13 | 13 |
| 13. Náklady na školenie zamestnancov | 8 | 4 | 4 | 3 | 4 | 7 | 3 | 4 |
| 14. Poplatky a sankcie súvisiace so mzdami | 0 | 0 | 0 | 0 | 0 | 0 | 0 | 0 |
| 15. Ostatné nepriame náklady práce | 3 | 2 | 2 | 2 | 2 | 1 | 1 | 6 |
| 16. SUBVENCIE | -4 | 0 | -2 | 0 | -1 | -3 | -1 | -3 |

Zdroj: ŠÚ SR, štatistické zisťovanie o úplných nákladoch práce

###### Kolektívne vyjednávanie

**Ukladanie kolektívnych zmlúv vyššieho stupňa na MPSVR SR a ich extenzia**

K zmenám v kolektívnom vyjednávaní došlo najmä z dôvodu prijatia novely zákona č. 2/1991 Zb. o kolektívnom vyjednávaní v znení neskorších predpisov (ďalej len „zákon o kolektívnom vyjednávaní“), ktorá bola vykonaná zákonom č. 557/2010 Z. z. a nadobudla účinnosť 31. decembra 2010. Táto novela zákona o kolektívnom vyjednávaní sa týkala výslovne rozširovania záväznosti kolektívnych zmlúv vyššieho stupňa (ďalej len „KZVS“). Novelou sa upravilo rozšírenie záväznosti KZVS tak, že návrh na rozšírenie záväznosti KZVS môžu podať zmluvné strany KZVS Ministerstvu práce, sociálnych vecí a rodiny SR len spoločne a zároveň zamestnávateľ, na ktorého by bol podaný spoločný písomný návrh zmluvných strán na rozšírenie záväznosti KZVS sa má možnosť rozhodnúť, či dá súhlas s extenziou alebo nie. V prípade, že zamestnávateľ s extenziou nesúhlasí, ministerstvo nemôže extenziu vykonať. Na základe tejto zmeny v zákone o kolektívnom vyjednávaní nedošlo v roku 2011 k rozšíreniu žiadnej KZVS. V súvislosti s rozširovaním záväznosti KZVS možno konštatovať, že ministerstvu v roku 2011 nebol doručený žiadny spoločný písomný návrh zmluvných strán KZVS so žiadosťou o extenziu.

V roku 2011 bolo na MPSVR SR uložených 19 KZVS a 8 dodatkov ku KZVS. V porovnaní s predchádzajúcim rokom došlo k značnému zvýšeniu celkového počtu uzatvorených KZVS, ako aj dodatkov ku KZVS. Táto situácia je ovplyvnená najmä tým, že zmluvné strany uzatvárajú KZVS na kratšie obdobia. V roku 2011 bola väčšina KZVS a ich dodatkov uzatvorená na jeden rok, pričom v predchádzajúcich rokoch sa KZVS uzatvárali na obdobie 2- 3 rokov, z uvedeného dôvodu nebolo potrebné každý rok uzatvárať KZVS.

MPSVR SR evidovalo v roku 2011 celkovo 15 sporov o uzavretie kolektívnych zmlúv alebo dodatkov ku kolektívnym zmluvám, čo je v porovnaní s predchádzajúcim rokom menej o 1 spor. Všetky spory boli riešené v konaní pred sprostredkovateľom. Z celkového počtu 16 sporov bolo 6 sporov vyriešených úspešne - kolektívna zmluva bola uzatvorená a 9 sporov bolo neúspešných. V konaní pred rozhodcom nebol riešený žiadny spor. MPSVR SR neevidovalo v roku 2011 žiadny spor o plnenie záväzkov z kolektívnej zmluvy.

###### Bezpečnosť a ochrana zdravia pri práci

**Pracovné úrazy**

V organizáciách patriacich do pôsobnosti orgánov inšpekcie práce došlo v roku 2011 v Slovenskej republike k 40 závažným pracovným úrazom s následkom smrti. Oproti roku 2010 počet smrteľných pracovných úrazov klesol o 8 prípadov. Zo štatistiky sledovaných údajov vyplýva, že väčšina smrteľných pracovných úrazov (77,50 %) sa kumulovala vo dvoch hlavných zdrojových skupinách, ktorými sú dopravné prostriedky (19 prípadov – 47,50 %) a pracovné, prípadne cestné dopravné priestory ako zdroje pádov osôb (12 prípadov – 30,00 %).

V hodnotenom roku bolo zaevidovaných 133 závažných pracovných úrazov s ťažkou újmou na zdraví a 1 686 s pracovnou neschopnosťou najmenej 42 dní. Ich najčastejším zdrojom boli pracovné, prípadne cestné dopravné priestory ako zdroje pádov osôb (726 krát), predmety a bremená pri ich manipulácii, pri páde a pôsobením ostrými hranami a pod. (383 krát) a stroje (232 krát). Príčinou ich vzniku boli hlavne (1 205 krát) nedostatočné osobné predpoklady na výkon práce v čase úrazu (rôzne indispozície, nepozornosť a pod.) a bežné riziko práce.

Z členenia závažných pracovných úrazov podľa druhu prevažujúcej ekonomickej činnosti zamestnávateľských subjektov vyplýva, že najvyšší podiel smrteľných pracovných úrazov sa v roku 2011 koncentroval v priemyselnej výrobe (10 úrazov – 25 % z celkového počtu smrteľných úrazov) a v doprave a skladovaní (8 úrazov – 20 %). Pri závažných pracovných úrazoch s ťažkou újmou na zdraví a s pracovnou neschopnosťou najmenej 42 dní bolo najviac registrovaných v priemyselnej výrobe (689 prípadov – 37,88 %), v doprave a skladovaní (208 prípadov – 11,43 %) a vo veľkoobchode a maloobchode (208 prípadov – 11,43 %). Oproti roku 2010 počet týchto závažných pracovných úrazov klesol o 193 prípadov (pokles o 9,59 %).

V informačnom systéme inšpekcie práce za rok 2011 je evidovaných spolu 6 921 registrovaných pracovných úrazov, čo je oproti roku 2010 o 191 prípadov menej (pokles o 2,69 %).

**Rizikové práce**

V roku 2011 ďalej pokračoval trend znižovania počtu zamestnancov vykonávajúcich rizikové práce. Tento pokles bol ovplyvnený súčasnou hospodárskou situáciou a zmenami v pracovnoprávnych vzťahoch, ktoré viedli k znižovaniu počtov kmeňových zamestnancov a ich nahrádzaniu samostatne zárobkovo činnými osobami alebo agentúrnymi zamestnancami. Rizikové práce v roku 2011 vykonávalo 93 242 zamestnancov (z toho 21 057 žien). Výrazný pokles oproti roku 2010 (o 9 809 zamestnancov) bol spôsobený aj prechodom na nový program evidencie rizík.

Najčastejšie sa vyskytujúcim škodlivým faktorom pracovného prostredia v roku 2011 bol hluk. Nadmernému hluku bolo vystavených 78 970 zamestnancov, tzn. 84,6 % zo všetkých zamestnancov vykonávajúcich rizikové práce, čo oproti roku 2010 predstavovalo pokles o 7 357 zamestnancov. Chemickým látkam bolo exponovaných 24 588 zamestnancov (26,4 %), ionizujúcemu žiareniu 5 678 zamestnancov (6,1 %), vibráciám 4 526 zamestnancov (4,9 %), fyzickej záťaži 4 125 zamestnancov (4,4 %) a záťaži teplom a chladom 3 535 zamestnancov (3,8 %). Najviac zamestnancov vystavených riziku bolo v priemyselnej výrobe (64 655 zamestnancov, z toho 12 093 žien) a v oblasti zdravotníctva a sociálnej pomoci (8 485 zamestnancov, z toho 6 804 žien). Najvyšší podiel rizikovej práce žien (80,1 % z celkového počtu zamestnancov vykonávajúcich rizikové práce v danom ekonomickom odvetví) bol podobne, ako v minulých rokoch, v zdravotníctve.

**Choroby z povolania**

V roku 2011 bolo v Slovenskej republike hlásených 373 prípadov chorôb z povolania. V porovnaní s rokom 2010 (436 hlásených chorôb z povolania) došlo k poklesu ich počtu o 63 prípadov, čím bol dosiahnutý najnižší počet za ostatných 15 rokov.

Najväčší podiel na chorobách z povolania v roku 2011 mala choroba kostí, kĺbov, šliach a nervov končatín z dlhodobého, nadmerného a jednostranného zaťaženia horných končatín s celkovým počtom 162 hlásení, čo predstavuje 43,4 % z celkového počtu hlásených profesionálnych ochorení.

Druhou najčastejšou chorobou z povolania boli infekčné choroby a parazitárne choroby vrátane chorôb prenosných zo zvierat na ľudí s celkovým počtom 50 hlásených chorôb z povolania, z ktorých podobne ako v r. 2009 a 2010 najčastejšie boli hlásené infekčné a parazitárne choroby (76 %). Ďalšou najčastejšie sa vyskytujúcou chorobou z povolania, s celkovým počtom 45 hlásení, bola porucha sluchu z hluku, ktorá tvorila 12 % z hlásených chorôb z povolania. Ochorenie kostí, kĺbov, svalov, ciev a nervov končatín spôsobené pri práci s vibrujúcimi nástrojmi predstavovalo 40 hlásených chorôb (10,7 % z celkového počtu chorôb z povolania).

# SOCIÁLNA OCHRANA

Sociálnu ochranu na Slovensku zabezpečuje systém sociálneho zabezpečenia, ktorý pozostáva zo sociálneho poistenia, štátnej sociálnej podpory a sociálnej pomoci.

* 1. Sociálne poistenie

Sociálne poistenie zabezpečuje ochranu ekonomicky aktívneho obyvateľstva v prípade straty alebo zníženia príjmu zo zárobkovej činnosti v dôsledku dočasnej pracovnej neschopnosti, potreby ošetrovania alebo opatrovania, tehotenstva alebo materstva, v prípade staroby alebo úmrtia, v prípade poklesu schopnosti vykonávať zárobkovú činnosť v dôsledku dlhodobo nepriaznivého zdravotného stavu, v prípade poškodenia zdravia alebo úmrtia v dôsledku pracovného úrazu, služobného úrazu alebo choroby z povolania, v prípade platobnej neschopnosti zamestnávateľa na uspokojenie nárokov zamestnanca a na úhradu príspevkov na starobné dôchodkové sporenie, a v prípade straty príjmu z činnosti zamestnanca v dôsledku straty zamestnania a na zabezpečenie príjmu v nezamestnanosti.

Systém sociálneho poistenia sa podľa zákona č. 461/2003 Z. z. o sociálnom poistení v znení neskorších predpisov (ďalej len „zákon o sociálnom poistení“) člení na nemocenské poistenie, dôchodkové poistenie, úrazové poistenie, garančné poistenie a poistenie v nezamestnanosti.

Rok 2011 priniesol viaceré opatrenia, ktoré umožnili zabezpečiť poistencom pri vzniku zákonom ustanovených sociálnych udalostí vyšší príjem, resp. spravodlivejšie nastavenie podmienok nároku, čo posilnilo ich sociálnu ochranu.

V sledovanom období v oblasti sociálneho poistenia nadobudli účinnosť nasledovné opatrenia:

* Opatrenie MPSVR SR č. 497/2010 Z. z., ktorým sa ustanovuje výška dôchodkovej hodnoty na rok 2011. Dôchodková hodnota sa v roku 2011 zvýšila na 9,5756 € z 9,2246 € v roku 2010. Výška aktuálnej dôchodkovej hodnoty sa používa pri určení sumy dôchodku.
* Opatrenie MPSVR SR č. 404/2010 Z. z., ktorým sa ustanovuje percento zvýšenia dôchodkovej dávky v roku 2011. Od 1. januára 2011 sa dôchodkové dávky zvýšili o 1,8 %. O vyššie uvedené percento sa zvýšili aj úrazové dávky.
* Opatrenie MPSVR SR č. 131/2011 Z. z., ktorým sa ustanovuje suma všeobecného vymeriavacieho základu na kalendárny rok 2010, ktoré nadobudlo účinnosť 30. apríla 2011. Suma všeobecného vymeriavacieho základu za kalendárny rok 2010 bola 9 228 €.
* 1. augusta 2011 nadobudol účinnosť zákon č. 242/2011 Z. z., ktorým sa mení a dopĺňa zákon č. 592/2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov v znení neskorších predpisov. Pevne stanovil hranicu sumy dôchodkovej dávky na nárok na vianočný príspevok (60 % priemernej mesačnej mzdy v hospodárstve Slovenskej republiky) a naviazal sumy vianočného príspevku na životné minimum:

1. ak je suma dôchodku alebo úhrn súm dôchodkov poberateľa dôchodku najviac v sume životného minima pre jednu plnoletú fyzickú osobu, výška vianočného príspevku je 66,39 €
2. ak je suma dôchodku alebo úhrn súm dôchodkov poberateľa dôchodku vyššia ako suma životného minima pre jednu plnoletú fyzickú osobu, výška vianočného príspevku sa vypočíta podľa vzorca VP = 66,39 – 0,10\* (D – ŽM), kde VP je suma vianočného príspevku, D je suma dôchodku alebo úhrn súm dôchodkov a ŽM je suma životného minima pre jednu plnoletú fyzickú osobu. Celkový počet dôchodcov, ktorým bol vyplatený vianočný príspevok v roku 2011 bol 1 143 758 dôchodcov.

Zákon o sociálnom poistení prešiel v roku 2011 niekoľkými zmenami. V roku 2011 nadobudli účinnosť niektoré body zákona č. 572/2009 Z. z. (osemnásty bod, dvadsiaty druhý bod, dvadsiaty siedmy bod až tridsiaty prvý bod a § 293bn v štyridsiatom bode v čl. I), zákon č. 543/2010 Z. z., zákon č. 125/2011 Z. z., zákon č. 223/2011 Z. z., zákon č. 250/2011 Z. z. a zákon č. 334/2011 Z. z.

Zákonom č. 572/2009 Z. z., ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov sa s účinnosťou od 1. januára 2011 odstránila povinnosť samostatne zárobkovo činnej osoby (ďalej len „SZČO“) predkladať príslušnej pobočke Sociálnej poisťovne výpis z daňového priznania, výpis z opravného daňového priznania za predchádzajúci kalendárny rok, ako ani dodatočné daňové priznanie. Zároveň sa ustanovila povinnosť Daňového riaditeľstva Slovenskej republiky oznámiť Sociálnej poisťovni údaje o jednotlivých obdobiach výkonu zárobkovej činnosti SZČO prvýkrát v roku 2011 za rok 2010. Toto opatrenie značne prispelo k zníženiu administratívnej záťaže SZČO.

Zákonom č. 543/2010 Z. z., ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov došlo k zásadným zmenám zákona o sociálnom poistení.

V súlade s cieľom zjednotenia výberu daní a odvodov sa novo definovali základné pojmy (zárobková činnosť, zamestnanec, SZČO, zamestnávateľ, vymeriavací základ). Súčasne sa aj novo definoval osobný rozsah sociálneho poistenia a vznik a zánik sociálneho poistenia tak, aby tieto základné pojmy a zásady boli kompatibilné s príslušnými daňovými predpismi.

Upustilo sa od taxatívneho uvedenia fyzických osôb, ktoré patria do okruhu zamestnancov a SZČO. Fyzické osoby, ktoré sú povinné odvádzať daň z príjmu podľa § 5 ods. 1 písm. a) až h), ods. 2 a 3 zákonač. 595/2003 Z. z. o dani z príjmov v znení neskorších predpisov zo zárobkovej činnosti, z ktorej majú príjem zdaňovaný ako príjem zo závislej činnosti, boli zahrnuté do okruhu zamestnancov podľa zákona o sociálnom poistení a sú povinné platiť poistné na sociálne poistenie. Okruh SZČO sa rozšíril na všetky fyzické osoby, ktoré sú povinné odvádzať daň z príjmu podľa § 6 ods. 1 a 2 zákona č. 595/2003 Z. z. o dani z príjmov v znení neskorších predpisov zo zárobkovej činnosti, z ktorej majú príjem zdaňovaný ako príjem z podnikania, alebo inej samostatnej zárobkovej činnosti.

V súvislosti so zmenami podmienok nároku na predčasný starobný dôchodok a jeho výplatu sa vylúčila možnosť dobrovoľného nemocenského poistenia a dobrovoľného dôchodkového poistenia pre poberateľov tohto dôchodku a upravil sa zánik dobrovoľného nemocenského poistenia a dobrovoľného dôchodkového poistenia dňom priznania predčasného starobného dôchodku. Z okruhu osôb, ktoré mali možnosť sa dobrovoľne nemocensky poistiť sa vylúčili okrem toho aj osoby, ktorým bol priznaný starobný dôchodok a invalidný dôchodok z dôvodu poklesu schopnosti vykonávať zárobkovú činnosť o viac ako 70%.

Z osobného rozsahu poistenia v nezamestnanosti sa vylúčili aj fyzické osoby, ktoré majú priznaný invalidný dôchodok a dovŕšili dôchodkový vek z dôvodu, aby nemuseli platiť poistné na poistenie v nezamestnanosti, keďže tieto osoby nezaevidujú na úrade práce ako uchádzačov o zamestnanie, a preto im nevznikne nárok na dávku v nezamestnanosti.

Vznik povinného nemocenského poistenia, povinného dôchodkového poistenia a povinného poistenia v nezamestnanosti sa v nadväznosti na novú definíciu zamestnanca a zosúladenie okruhu poistencov s okruhom platiteľov dane z príjmov zo závislej činnosti naviazal na vznik a zánik právneho vzťahu zakladajúceho právo na príjem zo závislej činnosti, ktorý podlieha dani z príjmov. Zánik povinného nemocenského poistenia a povinného dôchodkového poistenia SZČO sa naviazal na stratu oprávnenia vykonávať, resp. prevádzkovať podnikanie alebo samostatnú zárobkovú činnosť. Povinné nemocenské poistenie a povinné dôchodkové poistenie SZČO zaniká odo dňa, od ktorého už nie je oprávnená na výkon alebo prevádzkovanie svojej činnosti. Pri opätovnom začatí výkonu činnosti SZČO jej povinné nemocenské poistenia a povinné dôchodkové poistenie vznikne odo dňa opätovného výkonu samostatnej zárobkovej činnosti po jej skončení alebo prerušení, a to za predpokladu splnenia podmienky minimálneho príjmu za kalendárny rok, ktorý podmieňuje vznik povinného nemocenského poistenia a povinného dôchodkového poistenia.

S cieľom redukovať špekulatívne poberanie nemocenských dávok a v záujme efektívneho a účelného vynakladania finančných prostriedkov na tieto dávky sa skrátila ochranná lehota z pôvodných 42 dní na 7 dní.

Sprísnili sa všeobecné podmienky nároku na nemocenské dávky zamestnanca vylúčením možnosti vzniku nároku na nemocenskú dávku počas trvania nároku na výplatu nemocenskej dávky vyplácanej po zániku nemocenského poistenia. Nárok na nemocenskú dávku v období, v ktorom trvá dôvod na jej poskytnutie, sa podmienil stratou nároku na príjem zdaňovaný podľa zákona č. 595/2003 Z. z. o dani z príjmov v znení neskorších predpisov (ďalej len „zákon o dani z príjmov“), ktorý je vymeriavacím základom na platenie poistného na nemocenské poistenie.

Sprísnili sa podmienky nároku na ošetrovné dobrovoľne nemocensky poistených osôb ustanovením minimálneho obdobia tohto poistenia na 270 dní, obdobne, ako je to pri nemocenskom.

V nadväznosti na skúsenosti získané z aplikačnej praxe sa spresnili podmienky nároku na výplatu ošetrovného tak, že sa ošetrovné vyplatí za to isté obdobie ošetrovania jednej alebo viacerých fyzických osôb alebo starostlivosti o jedno alebo viacero detí len raz a v tom istom prípade len jednému poistencovi. Vzhľadom na to, že účelom nemocenských dávok je náhrada uchádzajúceho príjmu, pri ošetrovaní alebo starostlivosti viacerých osôb nie je odôvodená duplicitná výplata ošetrovného.

Predĺžilo sa obdobie poskytovania materského mamičkám - poistenkyniam z pôvodných 28 týždňov na 34 týždňov a z pôvodných 37 týždňov na 43 týždňov v prípade, ak porodila zároveň dve alebo viac detí a aspoň o dve z nich sa stará. Obdobie poskytovania materského v prípade osamelej mamičky zostalo 37 týždňov. Taktiež sa predĺžilo obdobie poberania materského iným poistencom (t. j. otec dieťaťa, manžel matky, resp. manželka otca, alebo iná osoba, ktorá sa o dieťa stará na základe rozhodnutia príslušného orgánu) z pôvodných 22 týždňov na 28 týždňov a z pôvodných 31 týždňov na 37 týždňov, ak sa zároveň stará o dve alebo viac detí, ktoré prevzal do starostlivosti. V prípade osamelého poistenca zostalo zachované obdobie poberania materského 31 týždňov. Súčasne sa predĺžilo obdobie, v rámci ktorého má iný poistenec nárok na materské, a to z pôvodného obdobia do dovŕšenia ôsmich mesiacov veku dieťaťa až na obdobie do dovŕšenia troch rokov veku dieťaťa.

Zvýšila sa výška materského z pôvodných 55 % denného vymeriavacieho základu, resp. pravdepodobného denného vymeriavacieho základu na 60 % denného vymeriavacieho základu, resp. pravdepodobného denného vymeriavacieho základu.

Zmenilo sa určovanie rozhodujúceho obdobia zamestnanca podľa toho, či jeho nemocenské poistenie trvalo aspoň 90 dní. Ak nemocenské poistenie zamestnanca trvalo nepretržite celý predchádzajúci kalendárny rok, rozhodujúcim obdobím na určenie denného vymeriavacieho základu je predchádzajúci kalendárny rok. Ak mu vzniklo nemocenské poistenie v predchádzajúcom roku a má aspoň 90 dní nepretržitého nemocenského poistenia, je rozhodujúcim obdobím obdobie odo dňa vzniku tohto poistenia do konca predchádzajúceho roka. Ak mu vzniklo nemocenské poistenie v tomto roku a má aspoň 90 dní nepretržitého nemocenského poistenia, je rozhodujúcim obdobím obdobie odo dňa vzniku tohto poistenia do konca mesiaca predchádzajúceho dňu vzniku sociálnej udalosti. Ak nemocenské poistenie zamestnanca pred vznikom dôvodu na poskytnutie nemocenskej dávky trvalo menej ako 90 dní od vzniku tohto nemocenského poistenia, rozhodujúcim obdobím je kalendárny rok predchádzajúci kalendárnemu roku, v ktorom vznikol dôvod na poskytnutie nemocenskej dávky okrem obdobia nemocenského poistenia dosiahnutého u zamestnávateľa, u ktorého vznikol dôvod na poskytnutie nemocenskej dávky.

Zmenila sa tiež úprava pravdepodobného denného vymeriavacieho základu na určenie výšky nemocenských dávok. Vo všeobecnosti je pravdepodobným denným vymeriavacím základom jedna tridsatina 44,2 % jednej dvanástiny všeobecného vymeriavacieho základu za kalendárny rok, ktorý dva roky predchádza kalendárnemu roku, v ktorom vznikol dôvodu na poskytnutie nemocenskej dávky (t. j. jedna tridsatina 44,2 % priemernej mesačnej mzdy v hospodárstve Slovenskej republiky spred dvoch rokov). Výnimkou je len pravdepodobný denný vymeriavací základ poistenca, ktorý mal prerušené povinné nemocenské poistenie z dôvodu čerpania rodičovskej dovolenky alebo z dôvodu nároku na rodičovský príspevok, ktorého pravdepodobným denným vymeriavacím základom je jedna tridsatina vymeriavacieho základu, z ktorého by sa platilo poistné na nemocenské poistenie za kalendárny mesiac, v ktorom vznikol dôvod na poskytnutie nemocenskej dávky.

Z obdobia dôchodkového poistenia sa vylúčili tak obdobia, za ktoré nebolo zaplatené poistné na dôchodkové poistenie, ak si povinnosti zamestnávateľa, a teda aj platiteľa dane, plnil poistenec za seba sám, ako aj obdobia, kedy zamestnanec s nepravidelným príjmom nemal vymeriavací základ na platenie poistného na dôchodkové poistenie.

V záujme udržania odôvodnenej miery solidarity v systéme dôchodkového poistenia sa zachováva redukcia a zvýšenie priemerného osobného mzdového bodu na účely výpočtu dôchodku na úrovni hodnôt platných v roku 2011 aj v nasledujúcich rokoch.

Výplata predčasného starobného dôchodku sa podmienila nevykonávaním zárobkovej činnosti, ktorá zakladá povinné dôchodkové poistenie.

Vzhľadom na skutočnosť, že rozhodujúce obdobie na určenie súm úrazových dávok je naviazané na rozhodujúce obdobie na určenie súm dávok nemocenského poistenia bolo potrebné osobitne vymedziť pri úrazovom poistení rozhodujúce obdobie zamestnanca, ktorý utrpel pracovný úraz alebo mu vznikla choroba z povolania v období kratšom ako 90 dní od vzniku nemocenského poistenia tak, že rozhodujúcim obdobím takéhoto zamestnanca jeobdobie od vzniku nemocenského poistenia do dňa predchádzajúceho dňu, v ktorom utrpel pracovný úraz alebo od ktorého bola zistená choroba z povolania.

Sadzba poistného na úrazové poistenie zostala aj v roku 2011 vo výške 0,8 % z vymeriavacieho základu.

Za účelom zabránenia toho, aby osoby po rodičovskej dovolenke, ktoré zostali nezamestnané, nemali nárok na dávku v nezamestnanosti len z dôvodu, že nezískali potrebný počet rokov poistenia v nezamestnanosti, pretože počas rodičovskej dovolenky sa im prerušuje povinné poistenie v nezamestnanosti, sa doplnila úprava rozhodujúceho obdobia na zistenie denného vymeriavacieho základu na určenie výšky dávky v nezamestnanosti. Vo všeobecnosti je rozhodujúce obdobie na zistenie denného vymeriavacieho základu obdobie dvoch rokov predchádzajúcich dňu, v ktorom vznikol nárok na dávku v nezamestnanosti. Ak v tomto rozhodujúcom období je len obdobie poistenia v nezamestnanosti získané prerušením povinného poistenia v nezamestnanosti zamestnanca z dôvodu čerpania rodičovskej dovolenky, denný vymeriavací základ sa zisťuje z rozhodujúceho obdobia dvoch rokov predchádzajúcich začiatku prerušenia povinného poistenia v nezamestnanosti zamestnanca z dôvodu čerpania rodičovskej dovolenky. To platí aj pri opakovanom čerpaní rodičovskej dovolenky, ktorá bezprostredne nadväzuje na obdobie poistenia v nezamestnanosti zamestnanca počas poskytovania materského. Takto určený denný vymeriavací základ nesmie byť nižší ako pravdepodobný denný vymeriavací základ (jedna tridsatina 44,2 % priemernej mesačnej mzdy v hospodárstve Slovenskej republiky spred dvoch rokov).

Ustanovilo sa, že nárok na nemocenské dávky, dôchodkové dávky, úrazové dávky, dávku garančného poistenia a dávku v nezamestnanosti bude závisieť od plnenia povinností v sociálnom poistení, ak si povinnosti zamestnávateľa, a teda aj platiteľa dane, plní poistenec za seba sám. To znamená, že ak nezaplatí, resp. neodvedie poistné, nevznikne mu nárok na dávku.

Zjednotil sa vymeriavací základ na platenie poistného na sociálne poistenie s príjmom zo závislej činnosti a s príjmom z podnikania alebo inej samostatnej zárobkovej činnosti, ktorý podlieha dani z príjmov podľa zákona č. 595/2003 Z. z. o dani z príjmov v znení neskorších predpisov.

Vzhľadom na zmeny v osobnom rozsahu zamestnancov sa pôvodné rozhodujúce obdobie na určenie vymeriavacieho základu podľa § 139 ods. 1 zákona o sociálnom poistení aplikuje len na pravidelne odmeňovaných zamestnancov. Nepravidelne odmeňovaným zamestnancom sa novo upravilo rozhodujúce obdobie tak, že ak zamestnancovi bol vyplatený príjem počas trvania dôchodkového poistenia, vymeriavací základ je pomerná časť tohto príjmu pripadajúca na každý kalendárny mesiac trvania tohto poistenia v poslednom kalendárnom roku okrem obdobia, za ktoré bolo zaplatené poistné na dôchodkové poistenie z maximálneho vymeriavacieho základu.

Príjem zo závislej činnosti podľa zákona o dani z príjmov, vyplatený po zániku poistenia, sa zahŕňa do vymeriavacieho základu. Vzhľadom na skutočnosť, že do vymeriavacieho základu sa zahŕňajú aj plnenia, ktoré zamestnávateľ vyplatil zamestnancovi po skončení pracovnoprávneho vzťahu, takto vyplatené plnenie sa pomerne rozpočíta na kalendárne mesiace posledného roku. Takto určená pomerná časť vymeriavacieho základu sa pripočíta k mesačnému vymeriavaciemu základu, z ktorého bolo odvedené poistné až do výšky maximálneho vymeriavacieho základu ustanoveného zákonom za obdobie, za ktoré sa poistné dopláca.

Zákonom č. 250/2011 Z. z., ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov a o zmene a doplnení niektorých zákonov, sa s účinnosťou od 1. augusta 2011 ustanovuje povinnosť Sociálnej poisťovne oznamovať elektronicky na základe dohody Úradu pre dohľad nad zdravotnou starostlivosťou na účely výpočtu limitu spoluúčasti údaje podľa § 77c ods. 5 zákona č. 581/2004 Z. z. v znení zákona č. 250/2011 Z. z. a na účely vykonania ročného zúčtovania poistného údaje podľa § 29b ods. 13 zákona č. 580/2004 Z. z. v znení zákona č. 250/2011 Z. z.

Zákonom č. 334/2011 Z. z., ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov a o zmene a doplnení zákona č. 461/2003 Z. z. o sociálnom poistení v znení neskorších predpisov sa s účinnosťou od 1. novembra 2011 vojaci, ktorí sa počas výkonu vojenskej služby v ozbrojených silách štúdiom alebo výcvikom pripravovali na výkon profesionálnej služby v ozbrojených silách, tzv. „vojaci prípravnej služby“ vylúčili z okruhu osôb, na ktoré sa zákon o sociálnom poistení nevzťahuje z dôvodu, že sa na ne vzťahuje sociálne zabezpečenie policajtov a vojakov upravené osobitným predpisom (zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov). V súvislosti s tým sa z negatívne vymedzenej definície pojmov pracovný úraz a choroba z povolania vylúčil pracovný úraz a choroba z povolania vojaka prípravnej služby, ako aj sa zrušili povinnosti útvarov sociálneho zabezpečenia policajtov a vojakov a Vojenského úradu sociálneho zabezpečenia bezplatne oznamovať údaje, poskytovať doklady a súčinnosť, ktoré sú potrebné na výkon sociálneho poistenia a starobného dôchodkového sporenia v rozsahu upravenom v zákone o sociálnom poistení v súvislosti s vojakmi prípravnej služby.

###### Nemocenské poistenie

Nemocenské poistenie slúži na preklenutie sociálnych udalostí, ako napríklad dočasná pracovná neschopnosť, tehotenstvo či materstvo. Zo systému nemocenského poistenia sa vyplácajú dávky, ktoré sa členia na nemocenské (zamestnancovi poskytované spravidla až od 11. dňa trvania dočasnej pracovnej neschopnosti), ošetrovné, materské a vyrovnávaciu dávku.

Podľa zákona č. 462/2003 Z. z. o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov v znení neskorších predpisov za prvých 10 dní trvania dočasnej pracovnej neschopnosti zamestnanca vypláca zamestnávateľ náhradu príjmu pri dočasnej pracovnej neschopnosti zamestnanca a Sociálna poisťovňa poskytuje zamestnancovi nemocenské až od 11. dňa jeho dočasnej pracovnej neschopnosti.

Výdavky na nemocenské dávky[[11]](#footnote-11) v roku 2011, hradené z rozpočtu Sociálnej poisťovne, boli v čiastke 381,44 mil. €. V porovnaní s rokom 2010 boli vyššie o 42,97 mil. € (index rastu 112,7 %). Nárast výdavkov nastal najmä z dôvodu zvýšenia priemerných vyplácaných dávok.

V roku 2011 boli priemerné mesačné počty prípadov zúčtovaných nemocenských dávok nasledovné:

* nemocenské 105 376 prípadov,
* ošetrovné 11 637 prípadov,
* vyrovnávacia dávka 95 prípadov,
* materské 23 213 prípadov.

Priemerný mesačný počet prípadov bol oproti roku 2010 vyšší o 3 818 (najvyšší nárast priemerného počtu prípadov bol zaznamenaný na materskej dávke o 3 120 prípadov). Nárast počtu prípadov pri materskej dávke súvisí s vyššou pôrodnosťou. Priemerné percento dočasnej pracovnej neschopnosti (ďalej len „DPN“) pre chorobu a úraz v roku 2010 bolo 3,94 % a v roku 2011 mierne pokleslo na 3,93 % z priemerného počtu poistencov v danom roku (najnižšie priemerné percento DPN bolo v Bratislavskom kraji 2,21 % a najvyššie v Prešovskom kraji 6,22 %). Priemerná doba trvania práceneschopnosti v roku 2011 predstavovala 45,64 dní (najnižšia priemerná doba trvania 34,60 dní bola v Bratislavskom kraji a najvyššia 56,42 dní v Prešovskom kraji), čo znamenalo oproti roku 2010 pokles o 1,3 dňa.

Tabuľka č. 1 v prílohe ku kapitole 3 naznačuje pozitívny vývoj v priemernej výške vyplácaných nemocenských dávok, keď všetky dávky nemocenského poistenia v roku 2011 zaznamenali oproti roku 2010 nárast v priemere o približne 8 %. Uvedené je spôsobené najmä vyšším vymeriavacím základom na určenie nemocenských dávok a zvýšením sadzby materského v porovnaní s rokom 2010.

Tab. 3.1 Počet prípadov a priemerná výška nemocenských dávok v roku 2011

|  |  |  |  |  |
| --- | --- | --- | --- | --- |
| **Dávka** | **Počet vyplatených dávok  v roku 2011** | **Index 2011/2010** | **Priemerná výška dávky v roku 2011 (v €)** | **Index 2011/2010** |
| Nemocenské | 1 264 517 | 99,64 | 210 | 105,49 |
| Ošetrovné | 139 648 | 110,47 | 76 | 108,81 |
| Vyrovnávacia dávka | 1 136 | 114,86 | 51 | 108,02 |
| Materské | 278 554 | 115,53 | 384 | 120,80 |

Zdroj: Sociálna poisťovňa

###### Dôchodkové poistenie

Dôchodkové poistenie sa člení na starobné poistenie (poistenie na zabezpečenie príjmu v starobe a pre prípad úmrtia) a na invalidné poistenie (poistenie pre prípad poklesu schopnosti vykonávať zárobkovú činnosť v dôsledku dlhodobo nepriaznivého zdravotného stavu a pre prípad úmrtia). Zo systému dôchodkového poistenia sa poskytuje starobný dôchodok, predčasný starobný dôchodok, invalidný dôchodok, vdovský dôchodok, vdovecký dôchodok a sirotský dôchodok.

V terminológii dôchodkových dávok znamená súbeh poberanie súčasne (súbežne) tzv. priameho dôchodku (starobného, predčasného starobného alebo invalidného) s nepriamym dôchodkom (vdovským dôchodkom alebo vdoveckým dôchodkom, prípadne súbehu invalidného dôchodku s mierou poklesu schopnosti vykonávať zárobkovú činnosť do 70 % so sirotským dôchodkom).

K 31. decembru 2011 bolo vyplácaných 1 283 454 dôchodkových dávok (bez dôchodkov hradených štátom – napr. tzv. invalidov z mladosti, dôchodkov manželky, sociálnych dôchodkov, ako aj bez dôchodkov vyplácaných do cudziny a dôchodkov neprevzatých do automatizovanej evidencie). Dôchodkov neprevzatých do automatizovanej evidencie bolo 168 a dôchodkov vyplácaných do cudziny 16 315 (tabuľky č. 2 až 5 v prílohe ku kapitole 3).

V porovnaní so stavom k 31. decembru 2010 bolo v decembri 2011 vyplatených[[12]](#footnote-12) o 13 593 dôchodkov menej, čo predstavuje medziročný pokles o 1,06 %. Počet vyplácaných starobných dôchodkov, vdoveckých dôchodkov, vdovských dôchodkov a sirotských dôchodkov zostal oproti roku 2010 na relatívne nezmenenej úrovni, invalidných dôchodkov bolo k 31. decembru 2011 vyplatených o 10 652 viac ako v decembri 2010, predčasných starobných dôchodkov bolo vyplatených menej až o 15 763. Rast počtu dôchodkov vyplácaných do zahraničia súvisí s členstvom v Európskej únii - voľný pohyb osôb v rámci únie.

Tab. 3.2 Počet vyplácaných dôchodkových dávok a priemerná výška dôchodkov v roku 2011

|  |  |  |  |  |  |
| --- | --- | --- | --- | --- | --- |
| **Typ dôchodku** | **Počty vyplácaných dôchodkov\* k:** | | **Priemerná výška (sólo) dôchodku v €:** | | |
|  | 31.12.2011 | 31.12.2010 | | 31.12.2011 | 31.12.2010 |
| Starobný (sólo + v súbehu) spolu | 957 633 | 954 661 | | 362 | 353 |
| Predčasný starobný - // - | 32 130 | 47 893 | | 358 | 367 |
| Invalidný - // - | 223 182 | 208 338 | | 256 | 255 |
| Vdovský (sólo) | 37 457 | 38 085 | | 222 | 217 |
| Vdovecký - // - | 5 435 | 5 076 | | 170 | 165 |
| Sirotský | 27 617 | 28 043 | | 126 | 125 |
| Spolu | 1 293 709 | 1 287 592 | | x | x |
| Dôchodky neprevzaté do automatizovanej evidencie | 168 | 188 | | x | x |
| Dôchodky vyplácané do cudziny | 16 315 | 14 309 | | x | x |

Zdroj: Sociálna poisťovňa

\*Štatistické údaje sú vrátane súbehov.

Rok 2011 priniesol medziročne zvýšenie počtu novopriznaných predčasných starobných dôchodkov, pričom celkovo došlo k zníženiu počtu poberateľov predčasného starobného dôchodku oproti roku 2010. Zníženie počtu poberateľov predčasných starobných dôchodkov bolo spôsobené najmä novelou zákona č. 461/2003 Z. z. tým, že od 1. januára (pre „staré prípady“ od 1. marca) 2011 sa zamedzilo poberaniu predčasného starobného dôchodku počas vykonávania zárobkovej činnosti.

V roku 2011 vplyvom makroekonomických ukazovateľov zohľadnených pri valorizácii dôchodkových dávok a raste aktuálnej dôchodkovej hodnoty došlo k zlepšeniu sociálnej situácie dôchodcov. Sociálna poisťovňa vyplácala v priemere všetky dávky dôchodkového poistenia, s výnimkou predčasného starobného dôchodku, vyššie ako v roku 2010. Najvyšší nárast zaznamenali poberatelia starobného dôchodku vyplácaného v súbehu s vdovským a vdoveckým dôchodkom.

Tab. 3.3 Priemerná výška dôchodkov v súbehu v rokoch 2010 a 2011

|  |  |  |
| --- | --- | --- |
| **Druh dôchodku** | **Priemerná výška dôchodku\*v €** | |
| **rok 2010** | **rok 2011** |
| starobný vyplácaný v súbehu s vdovským (ženy) | 385 | 395 |
| starobný vyplácaný v súbehu s vdoveckým (muži) | 446 | 458 |
| predčasný starobný vyplácaný v súbehu s vdovským (ženy) | 418 | 422 |
| predčasný starobný vyplácaný v súbehu s vdoveckým (muži) | 470 | 465 |
| invalidný vyplácaný v súbehu s vdovským (ženy) | 362 | 367 |
| invalidný vyplácaný v súbehu s vdoveckým (muži) | 395 | 402 |

Zdroj: Sociálna poisťovňa

\*priemerná výška vypočítaná z úhrnnej sumy oboch vyplácaných dôchodkov

Výdavky[[13]](#footnote-13) na (systémové) dávky dôchodkového poistenia v roku 2011 boli takmer 5,39 mld. €, čo predstavuje oproti roku 2010 nárast výdavkov o 2,8 %. Okrem toho štátom hradené dôchodkové dávky (dôchodok manželky, sociálny dôchodok, tzv. invalidný dôchodok z mladosti, zvýšenie pre bezvládnosť, zvýšenie dôchodku z dôvodu jediného zdroja príjmu, za odboj a rehabilitáciu, vrátane príplatkov za štátnu službu) predstavovali 44,75 mil. € (nárast oproti roku 2010 o 0,6 %). Výdavky na výplatu vianočného príspevku niektorým poberateľom dôchodku v roku 2011 predstavovali 63,4 mil. €.

K 31. decembru 2011 bolo zaznamenaných približne 6 935 poberateľov sólo starobných dôchodkov (t. j. 1,03 %) presahujúcich priemernú mesačnú mzdu v hospodárstve Slovenskej republiky (786 €). Pomer priemerného starobného sólo dôchodku vyplácaného k 31. decembru 2011 k priemernej mesačnej mzde za rok 2011 v hospodárstve Slovenskej republiky bol 45,88 % čo je približne rovnaká úroveň ako v roku 2010 (nárast o 0,4 p. b.).

###### Úrazové poistenie

Úrazové poistenie je poistením zamestnávateľa pre prípad poškodenia zdravia alebo úmrtia v dôsledku pracovného úrazu, služobného úrazu alebo choroby z povolania. Dávkami úrazového poistenia sú úrazový príplatok, úrazová renta, jednorazové vyrovnanie, pozostalostná úrazová renta, jednorazové odškodnenie, pracovná rehabilitácia a rehabilitačné, rekvalifikácia a rekvalifikačné, náhrada za bolesť a náhrada za sťaženie spoločenského uplatnenia, náhrada nákladov spojených s liečením a náhrada nákladov spojených s pohrebom. V rámci úrazového poistenia nevystupuje ako subjekt SZČO, pričom jej nie je ani daná možnosť dobrovoľnej účasti na tomto druhu poistenia.

Celková suma vyplatených dávok v roku 2011[[14]](#footnote-14) bola 42,8 mil. €, čo predstavuje 104,08 % výdavkov za rok 2010, ide teda o mierny medziročný nárast. Najpočetnejšia a finančne najnáročnejšia dávka je úrazová renta. Za rok 2011[[15]](#footnote-15) bolo vyplatených 79 448 úrazových rent, čo predstavuje oproti roku 2010 nárast o 8,1 %. Priemerná výška tejto dávky za rok 2011 bola 281 €, t. j. 100,79 % priemernej výšky z roka 2010. Rast úrovne tejto dávky je zaručený prostredníctvom každoročnej valorizácie. Na túto dávku bolo vynaložených 21,9 mil. € (51,2 % všetkých výdavkov základného fondu úrazového poistenia). Druhou najpočetnejšie vyplácanou dávkou bol úrazový príplatok v rozsahu 27 172 prípadov, čo oproti roku 2010 predstavuje nárast o 5,0 %. Najvyššiu priemernú výšku na jeden prípad predstavovali dávky jednorazové odškodnenie (13 124 €) a jednorazové vyrovnanie (2 768 €) - jedná sa však o menej početné dávky.

###### Garančné poistenie

Garančné poistenie je poistením pre prípad platobnej neschopnosti zamestnávateľa na uspokojenie nárokov zamestnanca. Pri tomto druhu poistenia platí poistné len zamestnávateľ a poisteným je zamestnanec, pre prípad platobnej neschopnosti zamestnávateľa. Poistným plnením je napríklad náhrada mzdy, nárok na odstupné, ktoré patrí zamestnancovi pri skončení pracovného pomeru, nároky cestovných, sťahovacích a iných výdavkov, ktoré vznikli pri plnení pracovných povinností atď., ak zamestnávateľ nie je schopný plniť svoje záväzky voči zamestnancom z dôvodu, že sa stal platobne neschopným. Z garančného poistenia sa vypláca dávka garančného poistenia. Zároveň sa z garančného poistenia uhrádzajú príspevky na starobné dôchodkové sporenie nezaplatené zamestnávateľom do základného fondu príspevkov na starobné dôchodkové sporenie v zákonom ustanovenej lehote. V rámci garančného poistenia nevystupuje ako subjekt SZČO a vzhľadom na charakter poistných vzťahov nie je daná ani možnosť dobrovoľnej účasti na tomto druhu poistenia[[16]](#footnote-16).

Za rok 2011 bolo vyplatených 6 531 dávok (tabuľka 3.4), čo v porovnaní s rokom 2010 predstavuje nárast o 8 %. Celkový objem vyplatených prostriedkov na dávku garančného poistenia bol 11,5 mil. €, oproti predchádzajúcemu roku ide o 33,72 %-ný nárast. Priemerná výška dávky za rok 2011 činila 1 078 €, čo predstavuje pokles o 24,0 % oproti roku 2010.

Tab. 3.4 Výdavky na dávku garančného poistenia, počet prípadov a priemerná   
výška dávky v € v roku 2011

|  |  |  |  |
| --- | --- | --- | --- |
| **Obdobie** | **Počet prípadov** | **Priemerná výška dávky v €** | **Výdavky na dávku garančného poistenia v tis. €** |
| Január | 1 140 | 316 | 359,9 |
| Február | 374 | 1 370 | 512,4 |
| Marec | 374 | 1 370 | 313,0 |
| Apríl | 235 | 1 071 | 251,7 |
| Máj | 221 | 1 572 | 344,3 |
| Jún | 384 | 1 561 | 598,0 |
| Júl | 473 | 1 452 | 679,1 |
| August | 371 | 1 364 | 513,5 |
| September | 348 | 1 276 | 436,5 |
| Október | 371 | 1 306 | 484,4 |
| November | 1 804 | 1 019 | 1 804,5 |
| December | 436 | 1 377 | 590,9 |
| **Celkom** | **6 531** | **x** | **6 888,4** |
| **Priemer** | **544** | **1 078** | **574,0** |

Zdroj: Sociálna poisťovňa

###### Poistenie v nezamestnanosti

Poistenie v nezamestnanosti je poistením pre prípad straty príjmu z činnosti zamestnanca v dôsledku straty zamestnania a na zabezpečenie príjmu v dôsledku nezamestnanosti. Z poistenia v nezamestnanosti sa vypláca dávka v nezamestnanosti.

V roku 2011 predstavoval priemerný mesačný počet poberateľov dávky[[17]](#footnote-17) v nezamestnanosti 42 153 osôb, t. j. približne 2 % pokles oproti priemernému mesačnému počtu v roku 2010. Počet osôb, ktoré v roku 2011 boli poberateľmi dávky v nezamestnanosti predstavuje 142 865, z čoho bolo 70 798 žien (49,6 %) a 72 067 mužov (50,4 %). Z hľadiska vekovej štruktúry bol najväčší podiel poberateľov dávky v nezamestnanosti vo vekovej skupine 30 - 34 ročných (najväčšia skupina mužov poberateľov dávky v nezamestnanosti bola vo veku 25 – 34 rokov a najväčšia skupina žien poberateľov dávky v nezamestnanosti bola vo veku 45-54 rokov).

Výdavky na dávky v nezamestnanosti v roku 2011 dosiahli v sumu 163,5 mil. €, t. j. 8,5 % nárast výdavkov oproti roku 2010. Priemerná mesačná výška dávky v roku 2011 bola 292 €, čo je o 11,9 % viac ako v roku 2010.

* 1. Dôchodkové sporenie

Dôchodkové sporenie v súčasnosti tvorí starobné dôchodkové sporenie a doplnkové dôchodkové sporenie:

**II. pilier - starobné dôchodkové sporenie**, príspevkovo definované, financované prostredníctvom kapitalizácie, vykonávané dôchodkovými správcovskými spoločnosťami na základe zákona č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov (ďalej len „zákon o starobnom dôchodkovom sporení“), ktorý nadobudol účinnosť 1. januára 2005.

**III. pilier - doplnkové dôchodkové sporenie**, príspevkovo definované, financované prostredníctvom kapitalizácie, vykonávané doplnkovými dôchodkovými spoločnosťami na základe zákona č. 650/2004 Z. z. o doplnkovom dôchodkovom sporení a o zmene a doplnení niektorých zákonov v znení neskorších predpisov (ďalej len „zákon o doplnkovom dôchodkovom sporení“), ktorý nadobudol účinnosť 1. januára 2005.

###### Starobné dôchodkové sporenie

Cieľom zavedenia starobného dôchodkového sporenia, ktorý je súčasťou povinného dôchodkového systému bolo diverzifikovať riziká jednotlivých spôsobov financovania dôchodkových dávok, t. j. priebežného spôsobu financovania a kapitalizačného spôsobu financovania.

Starobné dôchodkové sporenie (II. pilier) je príspevkovo definované a financované z príspevkov na starobné dôchodkové sporenie (ďalej len „príspevky“) odvádzaných na osobné dôchodkové účty sporiteľov. V priebehu roka 2011 bol prijatý zákon č. 334/2011 Z. z., ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov a o zmene a doplnení zákona č. 461/2003 Z. z. o sociálnom poistení v znení neskorších predpisov s delenou účinnosťou (od 1.11.2011 a 1.4.2012) (ďalej len „zákon č. 334/2011 Z. z.“)

**Podstatné zmeny zákona č. 334/2011 Z. z. účinné od 1.11.2011 boli nasledovné:**

Dôchodková správcovská spoločnosť (DSS) je povinná bezplatne poskytnúť raz ročne sporiteľovi písomné vysvetlenie k výpisu z osobného dôchodkového účtu, ak oň sporiteľ požiada.

Ďalšou zmenou, ktorú priniesol zákon č. 334/2011 Z. z., sa skrátilo obdobie potrebné na získanie starobného dôchodku z II. piliera z 15 rokov na 10 rokov sporenia.

Dôchodková správcovská spoločnosť bola povinná do 15. januára 2012 zaslať sporiteľovi v inom ako konzervatívnom dôchodkovom fonde písomné oznámenie o zrušení povinnosti dopĺňať majetok podľa § 63d vo vyváženom dôchodkovom fonde a v rastovom dôchodkovom fonde, ako aj o zmene názvov týchto fondov od 1. apríla 2012 s poučením, že ak má sporiteľ záujem na zachovaní povinnosti dôchodkovej správcovskej spoločnosti dopĺňať majetok do dôchodkového fondu v prípade poklesu hodnoty dôchodkovej jednotky v starobnom dôchodkovom sporení, môže prestúpiť do konzervatívneho dôchodkového fondu; súčasťou listovej zásielky tohto oznámenia musela byť aj návratka na prestup sporiteľa do konzervatívneho dôchodkového fondu. Dôchodková správcovská spoločnosť bola povinná do 15. januára 2012 zaslať sporiteľovi písomné oznámenie obsahujúce informáciu o základných zmenách podľa tohto zákona.

K 31. decembru 2011 pôsobilo na trhu starobného dôchodkového sporenia 6 dôchodkových správcovských spoločností, ktoré spravovali celkom 18 dôchodkových fondov.

* Aegon, d.s.s., a.s., Bratislava,
* Allianz – Slovenská dôchodková správcovská spoločnosť, a.s., Bratislava,
* Axa d.s.s., a.s., Bratislava,
* Dôchodková správcovská spoločnosť Poštovej banky, a.s., Bratislava (v priebehu roka 2011 došlo k zmene vlastníka aj k zmene názvu, právny predchodca bola ČSOB, d.s.s., a.s.),
* ING dôchodková správcovská spoločnosť, a.s., Bratislava,
* VÚB Generali, d.s.s., a.s., Bratislava.

Nasledujúce tabuľky ukazujú čistú hodnotu majetku spravovaného jednotlivými dôchodkovými správcovskými spoločnosťami podľa druhu fondu a rozdelenie sporiteľov podľa fondov a dôchodkových správcovských spoločností.

Tab. 3.5 Rozdelenie majetku v dôchodkových fondoch k 31.12.2011

|  |  |  |  |  |  |
| --- | --- | --- | --- | --- | --- |
| **Dôchodková správcovská spoločnosť** | **konzervatívny dôchodkový fond** | **vyvážený dôchodkový fond** | **rastový dôchodkový fond** | **Spolu k 31.12.2011** | **Percentuálny podiel majetku** |
| AEGON, d.s.s., a.s. | 24,93 | 119,89 | 323,17 | 467,99 | 10,19 % |
| Allianz - Slovenská d.s.s., a.s. | 72,89 | 473,21 | 918,42 | 1 464,52 | 31,90 % |
| AXA d.s.s., a.s. | 48,81 | 326,01 | 858,43 | 1 233,25 | 26,86 % |
| DSS Poštovej banky d.s.s. a.s.\* | 13,62 | 76,16 | 163,99 | 253,77 | 5,53 % |
| ING d.s.s., a.s. | 21,20 | 161,92 | 322,28 | 505,40 | 11,01 % |
| VÚB Generali d.s.s., a.s. | 42,86 | 249,74 | 373,86 | 666,46 | 14,52 % |
| Spolu | 224,31 | 1 406,93 | 2 960,15 | 4 591,39 | 100,0 % |
| Percentuálny podiel majetku | 4,9 % | 30,6 % | 64,5 % | 100,0% |  |

\* do 16.5.2011 ČSOB d.s.s, a.s.

Výpočet: MPSVR SR

Sociálna poisťovňa postúpila v priebehu roka 2011 do dôchodkových fondov **príspevky** v hodnote **840 mil. €**, čo predstavuje oproti roku 2010 nárast o 5 %. Najväčší podiel na slovenskom trhu starobného dôchodkového sporenia v roku 2011 si zachovali spoločnosti Allianz – Slovenská d.s.s., a. s. a Axa d.s.s., a. s. Dominancia rastových fondov vo výške spravovaného majetku (64,5 %, pozri tabuľku č. 3.5) vyplýva najmä z najväčšieho počtu sporiteľov v týchto fondoch (67 %, pozri tabuľku č. 3.7). Výsledky investovania majetku v dôchodkových fondoch boli aj v roku 2011 nízke z dôvodu konzervatívneho investovania. Dôchodkové správcovské spoločnosti sa takýmto spôsobom zabezpečili, aby im nevznikla povinnosť doplniť majetok do dôchodkových fondov v prípade znehodnotenia dôchodkovej jednotky. Miera zhodnotenia majetku v jednotlivých dôchodkových fondoch sa pohybovala od 1,19 % do 2,15 % v nominálnom vyjadrení za posledný rok. V roku 2011 sa štruktúra aktív v dôchodkových fondoch starobného dôchodkového sporenia nezmenila (grafy sú v prílohe ku kapitole 3), prevládali najmä krátkodobé investície (ako napr. krátkodobé cenné papiere a termínované vklady).

Vyššie uvedená legislatívna zmena sa prejavila aj na výkonnosti dôchodkových fondov. Na nasledujúcom grafe, ktorý zobrazuje vývoj aktuálnej hodnoty dôchodkovej jednotky, je od účinnosti predmetnej zmeny zrejmá zmena investičných stratégií dôchodkových fondov a ich zjednotenie. Celková výkonnosť je uvedená v tabuľke č. 3.6, ktorá zobrazuje nominálne a reálne (po zohľadnení inflácie) zhodnotenie dôchodkových fondov.

Graf 3.1 Nominálne zhodnotenie dôchodkovej jednotky k 31.12.2011 (od marca 2005)



Výpočet: MPSVR SR

Tab. 3.6 Nominálne a reálne zhodnotenie dôchodkových fondov od marca 2005

|  |  |  |
| --- | --- | --- |
| **Typ dôchodkového fondu** | **Zhodnotenie dôchodkových fondov k 31.12.2011** | |
| **nominálne** | **reálne** |
| Konzervatívny | 18,8 % | -3,0 % |
| Vyvážený | 9,8 % | -10,3 % |
| Rastový | 7,5 % | -12,3 % |

Výpočet: MPSVR SR

V priebehu roka 2011 sa priemerná ročná výnosnosť dôchodkových fondov pohybovala na úrovni 1,5 %.

Graf 3.2 Medziročné nominálne zhodnotenie dôchodkovej jednotky v roku 2011



Výpočet: MPSVR SR

Počet sporiteľov starobného dôchodkového sporenia k 31.12.2011 bol 1 450 705 (tabuľka č. 3.7).

Tab. 3.7 Počet sporiteľov v dôchodkových fondoch starobného dôchodkového sporenia k 31.12.2011

|  |  |  |  |  |  |
| --- | --- | --- | --- | --- | --- |
| **Dôchodková správcovská spoločnosť** | **konzervatívny dôchodkový fond** | **vyvážený dôchodkový fond** | **rastový dôchodkový fond** | **Spolu k 31.12.2011** | **Percentuálny podiel sporiteľov** |
| AEGON, d.s.s., a.s. | 13 699 | 40 122 | 130 965 | 184 786 | 12,7% |
| Allianz - Slovenská d.s.s., a.s. | 23 010 | 133 209 | 294 249 | 450 468 | 31,1% |
| AXA d.s.s., a.s. | 14 781 | 88 513 | 270 396 | 373 690 | 25,8% |
| DSS Poštovej banky d.s.s. a.s.\* | 8 621 | 22 672 | 62 022 | 93 315 | 6,4% |
| ING d.s.s., a.s. | 7 939 | 40 905 | 98 839 | 147 683 | 10,2% |
| VÚB Generali d.s.s., a.s. | 15 651 | 68 918 | 116 194 | 200 763 | 13,8% |
| Spolu | 83 701 | 394 339 | 972 665 | 1 450 705 | 100,0% |
| Percentuálny podiel sporiteľov | 5,8% | 27,2% | 67,0% | 100,0% |  |

\* do 16.5.2011 ČSOB d.s.s, a.s.

Výpočet: MPSVR SR

Z hľadiska vekovej štruktúry sporiteľov[[18]](#footnote-18) v systéme starobného dôchodkového sporenia najväčšie zastúpenie majú sporitelia vo veku od 31 do 40 rokov, a to 43,2 % z celkového počtu sporiteľov, oproti roku 2010 sa veková štruktúra zásadne nezmenila, keďže systém starobného dôchodkového sporenia bol v roku 2011 uzavretý (vstup do systému bol umožnený iba prvopoistencom).

Tab. 3.8 Rozdelenie sporiteľov podľa veku k 31. decembru 2011

|  |  |  |
| --- | --- | --- |
| **veková hranica** | **počet sporiteľov** | **% podiel** |
| do 20 | 1 124 | 0,08% |
| od 21 do 30 | 313 309 | 21,60% |
| od 31 do 40 | 627 289 | 43,24% |
| od 41 do 50 | 409 708 | 28,24% |
| od 51 | 99 275 | 6,84% |
| Spolu | 1 450 705 | 100,00% |

Výpočet: MPSVR SR

Sporiteľov s vymeriavacím základom do 663,88 € bolo k 31. 12. 2011 približne 625 tisíc, čo predstavovalo 53,4 % z tzv. aktívnych sporiteľov.

Tab. 3.9 Počet aktívnych sporiteľov podľa vymeriavacieho základu k 31.12.2011

|  |  |  |
| --- | --- | --- |
| **Rozsah vymeriavacieho základu v €** | **Spolu k 31.12.2011** | **% podiel** |
| do 331,94 | 213 391 | 19,7% |
| 331,98 - 663,88 | 411 909 | 38,1% |
| 663,92 - 995,82 | 238 244 | 22,0% |
| 995,86 - 1 327,76 | 104 270 | 9,6% |
| 1 327,79 - 1 659,70 | 47 025 | 4,4% |
| 1 659,73 a viac | 65 808 | 6,1% |
| Aktívni sporitelia spolu | 1 080 647 | 100,0% |

Výpočet: MPSVR SR

Rozdiel medzi počtom sporiteľov v tabuľke 3.7 a 3.9 predstavuje približne 370 tisíc osôb – tieto fyzické osoby možno označiť ako tzv. **neaktívnych sporiteľov,** to znamená, že k 31. decembru 2011 si neplatili príspevky na starobné dôchodkové sporenie z titulu zamestnanca, povinne poistenej samostatne zárobkovo činnej osoby alebo dobrovoľne poistenej osoby a neplatil za nich príspevky ani štát z dôvodu výkonu zákonom vymedzených činností (starostlivosť o dieťa, opatrovanie) ani Sociálna poisťovňa, oproti roku 2010 tento počet klesol o približne 14 %.

###### Doplnkové dôchodkové sporenie

Doplnkové (dobrovoľné) dôchodkové sporenie predstavuje tzv. tretí pilier dôchodkového systému, v ktorom sú finančné prostriedky účastníkov spravované doplnkovými dôchodkovými spoločnosťami (ďalej len „DDS“).

Účelom doplnkového dôchodkového sporenia je umožniť účastníkovi doplnkového dôchodkového sporenia (ďalej len „účastník“) získať doplnkový dôchodkový príjem v starobe a doplnkový dôchodkový príjem v prípade skončenia výkonu prác, ktoré sú zaradené na základe rozhodnutia orgánu na ochranu zdravia do kategórie 3 alebo 4 alebo skončenia výkonu prác zamestnanca, ktorý je tanečný umelec alebo hudobný umelec, ktorý vykonáva profesiu hráča na dychový nástroj.

Účastníkom je zamestnanec, ktorý uzatvoril zmluvu o doplnkovom dôchodkovom sporení s doplnkovou dôchodkovou spoločnosťou (ďalej len "účastnícka zmluva"); alebo iná fyzická osoba, ktorá ku dňu uzatvorenia účastníckej zmluvy dovŕšila najmenej 18 rokov veku.

Zamestnanec, ktorý vykonáva práce zaradené na základe rozhodnutia orgánu na ochranu zdravia do kategórie 3 alebo 4 a zamestnanec, ktorý vykonáva práce tanečného umelca alebo hráča na dychový nástroj, sú povinní uzatvoriť účastnícku zmluvu a ich zamestnávatelia sú povinní uzatvoriť zamestnávateľskú zmluvu, a to do ôsmich dní od začatia výkonu týchto prác.

Prostredníctvom doplnkového dôchodkového sporenia si účastník sporí finančné prostriedky v DDS, ktorá tieto prostriedky investuje za účelom ich zhodnotenia. Výsledná suma dávky doplnkového dôchodkového sporenia závisí od výškyfinančných prostriedkov, ktoré účastník a jeho zamestnávateľ počas celého obdobia sporenia do DDS odviedli a od miery ich zhodnotenia.

Z doplnkového dôchodkového sporenia sa po splnení podmienok ustanovených zákonom o doplnkovom dôchodkovom sporení a dávkovým plánom, ktorý je prílohou účastníckej zmluvy, vyplácajú tieto dávky doplnkového dôchodkového sporenia:

* doplnkový starobný dôchodok, a to vo forme
  + doživotného doplnkového starobného dôchodku,
  + dočasného doplnkového starobného dôchodku,
* doplnkový výsluhový dôchodok, a to vo forme
  + doživotného doplnkového výsluhového dôchodku,
  + dočasného doplnkového výsluhového dôchodku,
* jednorazové vyrovnanie,
* odstupné.

Od 1. januára 2011 bola zákonom zrušená možnosť účastníka doplnkového dôchodkového sporenia odpočítať si príspevky na doplnkové dôchodkové sporenie zo základu dane, tak ako v minulosti. Príspevok zamestnávateľa bol v roku 2011 oslobodený od povinného platenia poistného na sociálne poistenie.

Koeficient výšky odplaty za zhodnotenie majetku v doplnkovom dôchodkovom fonde bol v roku 2011 zákonom určený na maximálne 0,11. Ide o premenlivú odplatu, ktorá bude postupne narastať do roku 2020, kedy by mala dosiahnuť výšku maximálne 0,2.

Odplata za správu príspevkového doplnkového dôchodkového fondu bola v roku 2011 zákonom určená na maximálne 0,205 % (približne 2,46 % ročne) z priemernej mesačnej čistej hodnoty majetku v doplnkovom dôchodkovom fonde, pričom všetky doplnkové dôchodkové spoločnosti okrem jednej si stanovili výšku tejto odplaty nižšiu ako zákonom povolené maximum.

K 31. decembru 2011 pôsobili na trhu doplnkového dôchodkového sporenia 4 doplnkové dôchodkové spoločnosti, a to:

* AXA d.d.s., a.s., Bratislava,
* Doplnková dôchodková spoločnosť Tatra banky, a.s., Bratislava,
* ING Tatry – Sympatia d.d.s., a.s., Bratislava,
* Stabilita, d.d.s., a. s., Košice.

V druhej polovici roku 2011 ukončila svoju činnosť doplnková dôchodková spoločnosť AEGON d.d.s., a.s., pričom v súvislosti s týmto ukončením činnosti vyplatila približne 5 000 účastníkom, sporiacim si v tejto správcovskej spoločnosti 100 % ich úspor.

V sledovanom období roku 2011 neboli vykonané legislatívne zmeny v systéme doplnkového dôchodkového sporenia.

Počet účastníkov v doplnkových dôchodkových fondoch s nenulovým dôchodkovým účtom bol k 31.12.2011 približne 708 tisíc, čo predstavuje oproti roku 2010 pokles približne o 2 %. Tento vývoj počtu účastníkov poukazuje na určitú nasýtenosť trhu.

Účastníci predčasne ukončovali svoju účasť z viacerých dôvodov (najmä hospodárska kríza, zvýšená miera nezamestnanosti); v súvislosti s predčasným ukončením využili účastníci inštitút odstupného napriek tomu, že im prostredníctvom tejto dávky mohla byť vyplatená suma zodpovedajúca len 80-tim % aktuálnej hodnoty ich osobného účtu.

Napriek poklesu počtu účastníkov v doplnkových dôchodkových fondoch čistá hodnota spravovaného majetku vzrástla oproti roku 2010 na 1,17 mld. € k 31.12.2011 (nárast o 2,5 %). Jedným z dôvodov atraktivity účasti na doplnkovom dôchodkovom sporení bola a je participácia zamestnávateľov na príspevkoch svojich zamestnancov; k 31. decembru 2011 prispievali zamestnávatelia na doplnkové dôchodkové sporenie až 554 tisícom účastníkov oproti 166 tisícom účastníkov, ktorí si príspevky platili sami (bez príspevku zamestnávateľa).

Príspevkové doplnkové dôchodkové fondy zaznamenali v roku 2011 len pomerne nízke priemerné zhodnotenie (tabuľka 3.10), čo je dôsledkom počítania priemernej výnosnosti z viacerých typov dôchodkových fondov. Výkonnosť jednotlivých príspevkových doplnkových dôchodkových fondov dosiahla ročnú úroveň vo výške od -11,8 % do 2,45 % (tabuľka 12 v prílohe ku kapitole 3).

Tab. 3.10 Prehľad údajov o doplnkových dôchodkových fondoch k 31. decembru 2011

|  |  |  |  |  |  |
| --- | --- | --- | --- | --- | --- |
|  | **Čistá hodnota majetku v doplnkových dôchodkových fondoch** | | | **Výnosnosť príspevkových doplnkových dôchodkových fondov** | **Počet účastníkov** |
| **Spoločnosť** | **Príspevkové doplnkové dôchodkové fondy (mil. €)** | **Výplatné doplnkové dôchodkové fondy (mil. €)** | **Spolu doplnkové dôchodkové fondy (mil. €)** |
| Axa d.d.s., a.s. | 150,3 | 0,26 | 150,5 | -0,38% | 128 111 |
| DDS Tatra banky, a.s. | 353,0 | 11,91 | 364,9 | -1,17% | 180 861 |
| ING Tatry - Sympatia,  d.d.s., a.s. | 426,1 | 11,11 | 437,2 | -4,94% | 291 408 |
| Stabilita, d.d.s., a.s. | 189,4 | 32,53 | 221,9 | -2,84% | 107 950 |
| **Spolu** | **1 118,7** | **55,81** | **1 174,5** | **-2,78%** | **708 330** |

Výpočet: MPSVR SR

Tab. 3.11 Prehľad dávok doplnkového dôchodkového sporenia k 31.12.2011

|  |  |  |
| --- | --- | --- |
| **Druh dávky** | **Suma (mil. €)** | **Počet poberateľov** |
| Doplnkový starobný dôchodok | 33,3 € | 31 728 |
| Doplnkový výsluhový dôchodok | 0,47 € | 3 147 |
| Odstupné | 36,66 € | 36 541 |
| Jednorazové vyrovnanie | 55,93 € | 23 851 |

Zdroj: ADDS

* 1. Štátna sociálna podpora

**Podpora štátu rodinám** sa uskutočňuje predovšetkým prostredníctvom systému **štátnych sociálnych dávok**, predstavujúceho súbor peňažných plnení, ktorými sa štát podieľa na zvládnutí viacerých životných situácií, najmä u rodín s nezaopatrenými deťmi, ale aj iným spôsobom - **materská a rodičovská dovolenka a materské, daňový bonus**. Štátne sociálne dávky prispievajú na krytie nákladov na výživu a iné osobné potreby detí a tiež nákladov, spojených s ďalšími sociálnymi udalosťami.

Systém štátnej sociálnej podpory pozostával v roku 2011 z nasledujúcich jednorazových a opakovaných dávok:

* prídavok na dieťa
* príplatok k prídavku na dieťa
* rodičovský príspevok
* príspevok na starostlivosť o dieťa
* príspevok pri narodení dieťaťa
* príplatok k príspevku pri narodení
* príspevok rodičom, ktorým sa súčasne narodili tri a viac detí alebo v priebehu dvoch rokov opakovane dvojčatá
* príspevok na pohreb

###### Prídavok na dieťa

Z hľadiska počtu poberateľov a objemu vyplatených finančných prostriedkov je prídavok na dieťa najrozsiahlejšou dávkou štátnej sociálnej podpory. Prijatím zákona č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení sa zaviedlo s účinnosťou od 1. januára 2004 paušálne poskytovanie prídavku na dieťa mesačne na každé nezaopatrené dieťa bez ohľadu na vek dieťaťa a príjem rodičov. Zároveň sa týmto zákonom s účinnosťou od 1. apríla 2004 zaviedlo vyplácanie prídavku na dieťa jediným platiteľom – úradmi práce.

Opatrením MPSVR SR z 28. júla 2010 sa s účinnosťou od 1. januára 2011 upravila suma prídavku na dieťa z 21,99 € na 22,01 € a suma príplatku k prídavku na dieťa zo sumy 10,31 € na 10,32 €.

Tab. 3.12 Prídavok na dieťa

|  |  |  |
| --- | --- | --- |
| **rok** | **priemerný mesačný počet poberateľov prídavku na dieťa** | **priemerný mesačný počet nezaopatrených detí** |
| 2011 | 697 651 | 1 176 427 |
| 2010 | 706 328 | 1 195 223 |

Zdroj: ÚPSVR

V roku 2011 bol priemerný mesačný počet poberateľov prídavku na dieťa 697 651 na 1 176 427 nezaopatrených detí. Priemerný mesačný počet poberateľov medziročne poklesol o 8 677 poberateľov a priemerný mesačný počet nezaopatrených detí o 18 796 detí.

Suma vyplatená na prídavok na dieťa a príplatok k prídavku na dieťa v roku 2011 predstavovala 315 053 242 €, čo je oproti roku 2010 pokles o cca 4,06 mil. €.

Graf 3.3 Priemerný mesačný počet poberateľov prídavku na dieťa   
v jednotlivých krajoch SR v roku 2011

Zdroj: ÚPSVR

Najpočetnejšou skupinou rodín, ktorým sa poskytoval v roku 2011 prídavok na dieťa, boli jednodetné rodiny, ktoré tvorili 49,8 % z celkového počtu 697 657 rodín. Z poberateľov prídavku na dieťa bolo v roku 2011 mesačne priemerne 453 491 matiek (čo predstavovalo 64,9 % z celkového počtu poberateľov).

Tab. 3.12 Počet rodín, ktorým sa poskytoval prídavok na dieťa podľa počtu detí

|  |  |  |
| --- | --- | --- |
| **typ rodiny/rok** | **2010** | **2011** |
| jednodetné | 348 861 | 347 597 |
| 49,4% | 49,8 % |
| dvojdetné | 263 933 | 264 577 |
| 38,2% | 37,9 % |
| trojdetné | 62 392 | 60 997 |
| 8,8% | 8,7 % |
| 4 a viacdetné | 25 143 | 24 480 |
| 3,6% | 3,5 % |

Zdroj: ÚPSVR

Vyplatenú sumu finančných prostriedkov na prídavok na dieťa na úradoch práce v členení podľa jednotlivých krajov SR dokumentuje nasledujúci graf. Najvyššia suma finančných prostriedkov bola (tak ako aj v roku 2010) vyplatená v Prešovskom, Košickom a Žilinskom kraji.

Graf 3.4 Porovnanie vyplatenej sumy finančných prostriedkov na prídavok na dieťa   
v roku 2011 podľa krajov

Zdroj: ÚPSVR

###### Príplatok k prídavku na dieťa

Zákon č. 532/2007 Z. z., ktorým sa mení a dopĺňa zákon č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení a o zmene a doplnení zákona č. 599/2003 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov, s účinnosťou od 1.1.2008 zaviedol do praxe príplatok k prídavku na dieťa, ktorý bol v roku 2011 vyplácaný v sume 10,32 € rodičom, ktorí poberajú starobný dôchodok, predčasný starobný dôchodok, invalidný dôchodok pri percentuálnom poklese schopnosti vykonávať zárobkovú činnosť o viac ako 70 % alebo výsluhový dôchodok po dovŕšení veku na nárok na starobný dôchodok (62 rokov), ktorí nevykonávajú zárobkovú činnosť a nebol im priznaný daňový bonus.

Za oprávnenú osobu na uplatnenie nároku na príplatok k prídavku na dieťa sa považuje rodič dieťaťa alebo osoba, ktorej bolo nezaopatrené dieťa zverené do náhradnej starostlivosti.

Zákon ustanovuje, že príplatok k prídavku na dieťa je možné oprávnenej osobe poskytnúť len v prípade, ak sa na nezaopatrené dieťa, na ktoré sa oprávnenej osobe poskytuje prídavok na dieťa, neprizná daňový bonus podľa § 33 zákona č. 595/2003 Z. z. o dani z príjmov v znení neskorších predpisov.

V roku 2011 bol priemerný mesačný počet poberateľov príplatku k prídavku na dieťa 3 958, čo činí oproti roku 2010 pokles priemerne mesačne o 75 poberateľov.

###### Rodičovský príspevok

S účinnosťou od 1. januára 2011 vstúpila do platnosti novela zákona č. 571/2009 Z. z. o rodičovskom príspevku a o zmene a doplnení niektorých zákonov.

Umožnilo sa tak rodičom v období poberania rodičovského príspevku vykonávať zárobkovú činnosť akoukoľvek formou, pričom výška príjmu z tejto činnosti ani doba vykonávania práce neovplyvňuje nárok na rodičovský príspevok ani jeho výšku. Rodičia v čase vykonávania zárobkovej činnosti môžu zabezpečiť starostlivosť o svoje dieťa buď druhým rodičom, starým rodičom alebo inou plnoletou fyzickou osobou alebo umiestnením dieťaťa v zariadení súkromnom, cirkevnom či štátnom, vrátane materských škôl. Zmenila sa aj výška rodičovského príspevku. Každý rodič bez rozdielu má nárok na rodičovský príspevok v sume 194,70 € mesačne.

Po prvýkrát od zavedenia rodičovského príspevku ako štátnej sociálnej dávky sa pristúpilo k poskytovaniu vyššieho rodičovského príspevku v prípade, ak sa rodičom narodia súčasne dve a viac detí. Rodičovský príspevok v sume 194,70 € mesačne sa zvyšuje o 25 % na každé ďalšie dieťa, ktoré sa narodilo súčasne.

Zároveň sa po prvýkrát zaviedlo poskytovanie rodičovského príspevku v nižšej sume, a to len v hodnote 50 % zo sumy 194,70 € mesačne, ak staršie dieťa v starostlivosti rodiča zanedbáva plnenie povinnej školskej dochádzky, t.j. v mesiaci vymešká viac ako 15 neospravedlnených vyučovacích hodín najmenej tri po sebe nasledujúce kalendárne mesiace. Znížený rodičovský príspevok sa rodičovi vypláca počas troch kalendárnych mesiacov.

**Graf 3.5 Vývoj celkového počtu poberateľov rodičovského príspevku v SR  
 v rokoch 2010 a 2011**

Zdroj: ÚPSVR

V roku 2011 bol rodičovský príspevok poskytnutý priemerne 141 846 poberateľom mesačne, čo je oproti roku 2010 nárast v priemernom mesačnom počte o 3 019 poberateľov.

V roku 2011 bolo na rodičovský príspevok vyplatených spolu približne 352 013 tis €.

###### Príspevok na starostlivosť o dieťa

Od 1. januára 2011  sa novelou zákona o príspevku na starostlivosť o dieťa č. 513/2010 Z. z. zaviedli zmeny   v príspevku na starostlivosť o dieťa. Ide o sociálnu dávku určenú rodičom, ktorí začnú vykonávať zárobkovú činnosť alebo sa vrátia späť do práce skôr, ako dieťa dovŕši vek tri roky, resp. šesť rokov, ak ide o dieťa s dlhodobo nepriaznivým zdravotným stavom a v čase výkonu pracovnej činnosti zabezpečia rodičia starostlivosť o svoje dieťa inou právnickou osobou alebo fyzickou osobou, napr. umiestnením dieťaťa v zariadení (materská škola, detské jasle). Štát prispieva rodičom na výdavky za túto starostlivosť na každé dieťa vo výške preukázaných výdavkov najviac v sume 230 € mesačne. Ak starostlivosť o dieťa zabezpečuje fyzická osoba bez živnostenského oprávnenia, napr. príbuzný rodiča dieťaťa, výška príspevku na starostlivosť o dieťa je 41,10 € mesačne bez preukazovania výdavkov. Vzhľadom na vysokú finančnú náročnosť poskytovania služieb starostlivosti o deti predovšetkým v súkromných zariadeniach a v záujme zvýšenia dostupnosti týchto služieb aj pre rodičov s nízkymi príjmami sa od 1. januára 2011 upravila horná hranica príspevku na sumu maximálne 230 € mesačne. Výšku príspevku na starostlivosť o dieťa môže vláda SR upraviť k 1. januáru kalendárneho roka nariadením.

Rodič, ktorý zabezpečuje starostlivosť o dieťa do troch rokov veku a ktorý sa rozhodne vrátiť späť do práce skôr, ako dieťa dovŕši vek tri roky, môže sa rozhodnúť, či bude poberať rodičovský príspevok alebo požiada o príspevok na starostlivosť o dieťa, ktorý je výhodnejší v tých prípadoch, ak má rodič viac detí do troch rokov veku a ak starostlivosť o dieťa zabezpečuje prostredníctvom zariadení (napr. súkromné alebo mestské detské jasle), v ktorých mesačné poplatky presahujú 194 €.

V roku 2011 bol príspevok na starostlivosť o dieťa poskytnutý priemerne mesačne 1 914 poberateľom, čo je o 1 514 poberateľov menej ako v roku 2010.

###### Príspevok pri narodení dieťaťa

Príspevok pri narodení dieťaťa je jednorazová dávka štátnej sociálnej podpory, legislatívne upravená zákonom č. 235/1998 Z. z. o príspevku pri narodení dieťaťa, o príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá.

Dávkou štát prispieva rodičom na pokrytie výdavkov spojených so zabezpečením nevyhnutných potrieb novorodenca.

Príspevok pri narodení bol v roku 2011 vo výške 151,37 €. Ak sa súčasne narodili 3 deti alebo viac detí a najmenej dve z nich sa dožili 28 dní (na základe novely platnej od 1.11.2005), zvýšil sa príspevok o jednu polovicu vyššie uvedenej sumy na každé dieťa.

Tab. 3.13 Príspevok pri narodení dieťaťa v roku 2011 a 2010

|  |  |  |
| --- | --- | --- |
| **rok** | **Počet poberateľov príspevku pri narodení dieťaťa** | **Počet poberateľov zvýšeného príspevku** |
| 2010 | 56 736 | 777 |
| 2011 | 56 898 | 797 |

Zdroj: ÚPSVR

V roku 2011 bol príspevok pri narodení dieťaťa poskytnutý 56 898 poberateľom, čo je o 162 poberateľov viac ako v roku 2010. Finančné prostriedky vyplatené na príspevok pri narodení dieťaťa a zvýšený príspevok pri narodení dosiahli sumu približne 8 866 tis. €.

###### Príplatok k príspevku pri narodení dieťaťa

Príplatok k príspevku pri narodení dieťaťa je s účinnosťou od 1.1.2007 štátna sociálna dávka, ktorou štát pripláca na zvýšené výdavky spojené so zabezpečením nevyhnutných potrieb dieťaťa, ktoré sa matke narodilo ako prvé dieťa a ktoré sa dožilo aspoň 28 dní. S účinnosťou od januára 2009 sa príplatok k príspevku pri narodení poskytuje aj na druhé a tretie dieťa.

V roku 2011 bola výška príplatku k príspevku pri narodení 678,49 €. Príplatok bol vyplatený spolu 51 616 poberateľom, čo je o 721 poberateľov viac ako v roku 2010. Finančné prostriedky vyplatené na tento príplatok dosiahli v roku 2011 sumu približne 35 554 tis. €.

###### Príspevok rodičom, ktorým sa súčasne narodili tri a viac detí

Príspevok rodičom je dávka štátnej sociálnej podpory, ktorou štát prispieva raz za rok rodičom alebo oprávneným osobám na zvýšené výdavky spojené so starostlivosťou o súčasne narodené 3 deti alebo viac detí alebo v priebehu dvoch rokov o opakovane narodené dvojčatá alebo viac detí súčasne.

Výška príspevku rodičom na jedno dieťa sa v roku 2011 nemenila a bola nasledovná:

|  |  |
| --- | --- |
| * do 6 rokov | 81,99 € |
| * od 6 do 15 rokov veku | 101,25 € |
| * 15 roční | 107,55 € |

V roku 2011 bolo 131 poberateľov tohto príspevku, čo je oproti roku 2010 nárast o 5 poberateľov. V roku 2011 bola na tomto príspevku celkovo vyplatená suma 38 212 €.

###### Príspevok na pohreb

Príspevok na pohreb je s účinnosťou od 1. januára 1999 jednorazová dávka štátnej sociálnej podpory, legislatívne upravená zákonom č.238/1998 Z. z. o príspevku na pohreb. Uvedenou dávkou štát finančne prispieva na úhradu výdavkov spojených so zabezpečením pohrebu zomrelého.

V roku 2011 ostala výška príspevku na pohreb nezmenená, a to 79,67 €. Príspevok bol v roku 2011 vyplatený spolu 49 906 občanom, čo je o 1 154 poberateľov menej ako v roku 2010.

Finančné prostriedky vyplatené na tento príspevok dosiahli sumu približne 4 013 tis. €. Počet poberateľov príspevku je ovplyvnený len demografickým ukazovateľom – úmrtnosťou obyvateľov, ktorí majú na území Slovenskej republiky trvalý alebo prechodný pobyt.

* 1. Sociálna pomoc

Prehľad čerpania výdavkov v roku 2011 na sociálnu pomoc (t. j. na pomoc v hmotnej núdzi, na kompenzáciu sociálnych dôsledkov ťažkého zdravotného postihnutia, na podporu náhradnej starostlivosti o deti pod.) z rozpočtu kapitoly MPSVR SR je uvedený v tabuľke 39 v prílohe ku kapitole 3.

###### Dávka v hmotnej núdzi

Pomoc v hmotnej núdzi rieši zákon č. 599/2003 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov. Zákon vychádza z filozofie motivácie a poskytnutia perspektívy jednotlivcovi a jeho rodine. Cieľom zákona je zabezpečiť základné životné podmienky a poskytnúť pomoc v hmotnej núdzi za aktívnej účasti občana a fyzických osôb, ktoré sa s občanom v hmotnej núdzi spoločne posudzujú.

Formami pomoci v hmotnej núdzi sú dávka v hmotnej núdzi (ďalej len „dávka“), ktorá je poskytovaná na jednej zo šiestich úrovní a príspevky k dávke v hmotnej núdzi (ďalej len „príspevky“). Dávka a príspevky sú poskytované občanovi v hmotnej núdzi a fyzickým osobám, ktoré sa s občanom v hmotnej núdzi spoločne posudzujú za podmienok taxatívne vymedzených v zákone o pomoci v hmotnej núdzi.

Sumy dávky v hmotnej núdzi platné od 1.9.2009

* 60,50 € jednotlivec,
* 115,10 € jednotlivec s 1- 4 deťmi,
* 168,20 € jednotlivec s viac ako 4 deťmi,
* 105,20 € dvojica bez detí,
* 157,60 € dvojica s 1- 4 deťmi,
* 212,30 € dvojica s viac ako 4 deťmi.

Sumy príspevkov k dávke v hmotnej núdzi platné od 1.9.2009

* 2,00 € na zdravotnú starostlivosť,
* 63,07 € aktivačný príspevok,

63,07 € ochranný príspevok alebo 34,69 €, ak nepriaznivý zdravotný stav občana v hmotnej núdzi trvá nepretržite viac ako 30 dní

* 55,80 € príspevok na bývanie - jednotlivec,
* 89,20 € príspevok na bývanie - rodina.

V roku 2011 sa dávka v hmotnej núdzi a príspevky k dávke v hmotnej núdzi nevalorizovali.

Rok 2011 zaznamenal v priemere 187 139 mesačne evidovaných poberateľov dávky a príspevkov k dávke, čo v porovnaní s rokom 2010 predstavuje pokles o 1,33 %. Celkový priemerný počet občanov v hmotnej núdzi v roku 2011 bol 366 967. V porovnaní s rokom 2010 predstavuje pokles o 5 777 občanov t. j. pokles o 1,55 %. Na dávku v hmotnej núdzi a príspevky k dávke boli v roku 2011 poskytnuté finančné prostriedky vo výške 273 443 365 €. Priemerná výška mesačnej dávky a príspevkov v roku 2011 dosiahla výšku 121,12 €, čo v porovnaní s rokom 2010 predstavuje pokles o 2,53 €.

V roku 2011 bol priemerný mesačný počet 126 199 poberateľov dávky a príspevkov k dávke, ktorí sú v evidencii uchádzačov o zamestnanie. V porovnaní s rokom 2010 bol zaznamenaný nárast v priemernom mesačnom počte o 2 506 poberateľov (nárast o 2,02 %). Z nižšie uvedeného grafického znázornenia vývoja počtu poberateľov vyplýva, že od mája do konca roku 2011 si vývoj počtu poberateľov zachoval klesajúci trend, ktorý sa odvíjal od rastu miery nezamestnanosti.

Tab. 3.14 Počet poberateľov dávky v hmotnej núdzi a príspevkov, čerpanie finančných prostriedkov   
v rokoch 2010 - 2011

|  |  |  |
| --- | --- | --- |
|  | **2010** | **2011** |
| počet poberateľov celkom | 189 645 | 187 139 |
| z toho UoZ | 123 693 | 126 199 |
| Poskytnuté finančné prostriedky celkom v € | 283 242 050 | 273 443 365 |
| Priemerná výška dávky a príspevkov k dávke v € | 123,65 | 121,12 |

Zdroj: APV ISOP

Graf 3.6 Vývoj počtu poberateľov dávky a príspevkov v priebehu rokov 2010 a 2011

Zdroj: APV ISOP

Ku koncu roka 2011 bolo v systéme pomoci v hmotnej núdzi 360 793 spolu posudzovaných osôb, čo predstavovalo 6,67 % - ný podiel z celkového počtu obyvateľov Slovenska. V porovnaní s rokom 2010 v systéme pomoci v hmotnej núdzi došlo k nárastu podielu spoločne posudzovaných osôb z celkového počtu obyvateľov o 0,27 p. b.

Graf 3.7 Podiel osôb v hmotnej núdzi z počtu obyvateľov v % v jednotlivých regiónoch   
(ku koncu roka)

Zdroj: APV ISOP

Najvyšší podiel osôb v hmotnej núdzi z celkového počtu obyvateľov v systéme pomoci v hmotnej núdzi za sledované obdobie (ku koncu roka) bol v Košickom kraji (11,83 %), v Prešovskom kraji (10,90 %) a v Banskobystrickom kraji (10,77 %). Najnižší podiel vykazoval Bratislavský kraj, a to 1,06 %.

Graf 3.8 Percentuálne zastúpenie jednotlivých skupín poberateľov dávky a príspevkov   
v roku 2011

Zdroj: APV ISOP

V porovnaní s rokom 2010 bol v roku 2011 zaznamenaný **pokles** v štruktúrovaných skupinách nasledovne: u jednotlivcov o 0,94 %, u jednotlivcov s viac ako 4 deťmi o 6,82 %, u dvojíc o 3,80 %, u dvojíc s 1 – 4 deťmi o 3,40 %. **Nárast** bol zaznamenaný u jednotlivcov s 1 – 4 deťmi o 0,52 % a u dvojíc s viac ako 4 deťmi o 2,07 %.

Z celkového počtu osôb evidovaných v systéme pomoci v hmotnej núdzi bolo 50,40 % mužov a 49,60 % žien. V porovnaní s rokom 2010 došlo k zmene pomeru žien a mužov, v prípade žien išlo o pokles o 1,4 p. b. a u mužov o nárast o 1,4 p. b. Nasledujúci graf znázorňuje počet týchto osôb podľa pohlavia v danej vekovej skupine. Výrazný podiel je vo vekovej skupine 60 a viac, kde je výraznejší podiel žien ako mužov. Tento stav pretrváva od r. 2006.

Graf 3.9 Poberatelia dávky v hmotnej núdzi a príspevkov k dávke so spoločne posudzovanými osobami podľa veku a pohlavia v roku 2011

Zdroj: APV ISOP

**Príspevky k dávke v hmotnej núdzi.** Občanom v hmotnej núdzi, ktorí splnili podmienky nároku na pomoc v hmotnej núdzi sa poskytuje dávka v hmotnej núdzi a príspevky k dávke v hmotnej núdzi. Dávka je štruktúrovaná podľa počtu spoločne posudzovaných osôb a v prípade príspevkov podľa ich špecifického účelu.

Príspevok na zdravotnú starostlivosť. Podmienkou nároku na príspevok na zdravotnú starostlivosť je splnenie podmienok nároku na dávku. Príspevok na zdravotnú starostlivosť patrí občanovi a fyzickým osobám, ktoré sa s občanom v hmotnej núdzi spoločne posudzujú a na výdavky spojené s úhradou za služby súvisiace s poskytovaním zdravotnej starostlivosti. V roku 2011 bol priemerný mesačný počet 363 237 poberateľov príspevku na zdravotnú starostlivosť. V porovnaní s rokom 2010 bol zaznamenaný **pokles** v priemernom mesačnom počte o 3 726 (pokles o 1,02 %).

Aktivačný príspevok patrí občanovi v hmotnej núdzi, ktorý je zamestnaný alebo je vedený v evidencii uchádzačov o zamestnanie a zvyšuje si kvalifikáciu, zúčastňuje sa na vzdelávaní a prípravy pre trh práce alebo vykonáva menšie obecné služby. Na aktivačný príspevok má nárok i dlhodobo evidovaný občan, ktorý sa zamestná alebo začne vykonávať samostatne zárobkovú činnosť. Tento občan má nárok na aktivačný príspevok šesť mesiacov. Podmienkou pre poskytnutie je aj príjem zo závislej činnosti najmenej na úrovni minimálnej mzdy a najviac na úrovni trojnásobku minimálnej mzdy. V roku 2011 bol priemerný mesačný počet poberateľov aktivačného príspevku 60 937. V porovnaní s rokom 2010 bol zaznamenaný nárast v priemernom mesačnom počte poberateľov o 2 939 ( nárast o 5,06 %).

Graf 3.10 Vývoj počtu poberateľov dávky v hmotnej núdzi a príspevkov k dávke s nárokom na aktivačný príspevok v roku 2011

Zdroj: APV ISOP

Príspevok na bývanie. Občan v hmotnej núdzi a fyzické osoby, ktoré sa s občanom v hmotnej núdzi spoločne posudzujú, majú nárok na príspevok na bývanie, ak občan v hmotnej núdzi alebo niektorá z fyzických osôb, ktorá sa s občanom v hmotnej núdzi spoločne posudzuje je vlastníkom bytu, vlastníkom rodinného domu, nájomcom bytu alebo nájomcom rodinného domu alebo nájomcom obytnej miestnosti v zariadení určenom na trvalé bývanie a uhrádza náklady spojené s bývaním a tiež predloží doklad o zaplatení týchto nákladov za predchádzajúcich šesť po sebe nasledujúcich kalendárnych mesiacov alebo preukáže uznanie dlhu a dohodu o splátkach v prípade, že má nedoplatky, spojené s úhradou nákladov spojených s bývaním. Ak je v hmotnej núdzi občan alebo niektorá z osôb, ktorá sa s občanom spoločne posudzuje poberateľom starobného dôchodku, nemusí spĺňať vyššie uvedené podmienky. To platí aj v prípade, ak ide o poberateľa inej dôchodkovej dávky alebo sociálneho dôchodku, ktorý dovŕšil 62 rokov veku. V roku 2011 bol priemerný mesačný počet 94 043 poberateľov príspevku na bývanie. V porovnaní s rokom 2010 bol zaznamenaný pokles v priemernom mesačnom počte poberateľov o 2 503 ( pokles o 2,60 %).

Ochranný príspevok možno poskytnúť tým občanom v hmotnej núdzi, ktorí si nemajú možnosť zabezpečiť príjem alebo zvýšiť si príjem vlastnou prácou a splnili podmienky na vznik nároku na dávku. Ochranný príspevok sa tejto skupine občanov poskytuje na základe taxatívne vymedzených podmienok v zákone o pomoci v hmotnej núdzi (napr. vek potrebný na starobný dôchodok, invalidita z titulu poklesu schopnosti vykonávať zárobkovú činnosť o viac ako 70 %, choroba atď.) . Ochranný príspevok je 63,07 € mesačne. Ak ide o občana v hmotnej núdzi s nepriaznivým zdravotným stavom trvajúcim nepretržite viac ako 30 dní, výška ochranného príspevku je 34,69 € mesačne. Ochranný príspevok nepatrí občanovi v hmotnej núdzi alebo fyzickým osobám, ktoré sa s ním spoločne posudzujú, ak im patrí aktivačný príspevok. V roku 2011 bol priemerný mesačný počet poberateľov ochranného príspevku 60 000. V porovnaní s rokom 2010 bol zaznamenaný pokles v priemernom mesačnom počte poberateľov o 7 845 ( pokles o 11,57 %). Tento pokles bol zapríčinený valorizáciou dôchodkových dávok a následným odchodom dôchodcov zo systému hmotnej núdze a najmä novelou zákona o hmotnej núdzi s účinnosťou od 1.1.2011.

Graf 3.11 Vývoj počtu poberateľov dávky v hmotnej núdzi a príspevkov k dávke   
s nárokom na ochranný príspevok v roku 2011

Zdroj: APV ISOP

###### Dotácie pre dieťa v hmotnej núdzi

Podporným opatrením k zvýšeniu motivácie detí z rizikového prostredia k plneniu povinnej školskej dochádzky je dotačný program MPSVR SR. Cez dotačný program MPSVR SR poskytuje dotáciu na podporu výchovy k stravovacím návykom a dotáciu na podporu výchovy k plneniu školských povinností dieťaťa, ohrozeného sociálnym vylúčením.

Dotácie na stravu a dotácie na školské potreby sa do roku 2011 poskytovali na základe výnosu MPSVR SR č. 29775/2007-II/1 z 5. decembra 2007 o poskytovaní dotácií v pôsobnosti MPSVR SR v znení výnosu MPSVR SR z 26. novembra 2008 č. 23609/2008-II/1.

Od 1. januára 2011 poskytovanie dotácie na podporu výchovy k stravovacím návykom, ako aj dotácie na podporu výchovy k plneniu školských povinností dieťaťa ohrozeného sociálnym vylúčením je právne upravené zákonom č. 544/2010 Z. z. o dotáciách v pôsobnosti MPSVR SR.

V roku 2011 boli vyplatené finančné prostriedky na dotáciu na podporu výchovy k stravovacím návykom v sume 12 280 109 €. Priemerný mesačný počet detí, ktorým bola dotácia poskytnutá je 74 343 (nárast o 9 086 detí). Dotácie na podporu výchovy k plneniu školských povinností dieťaťa ohrozeného sociálnym vylúčením tvorili sumu 2 750 016 €. V roku 2011 bola dotácia poskytnutá 84 096 deťom (nárast oproti roku 2010 o 1 874 detí).

Priemerná výška dotácie na stravu na jedno dieťa bola v roku 2011 cca 16,51 €, čo predstavuje nárast oproti roku 2010 o 0,70 €.

Graf 3.12 Regionálne rozdelenie detí, na ktoré sa poskytli dotačné programy na stravu   
v roku 2011

Zdroj: APV ISOP

Graf 3.13 Regionálne rozdelenie detí, na ktoré sa poskytli dotačné programy na školské potreby v roku 2011

Zdroj: APV ISOP

Z pohľadu regionálneho rozmiestnenia počtu detí, na ktoré boli poskytnuté dotácie podľa vyššie uvedeného výnosu MPSVR SR, je situácia zachytená v predchádzajúcich grafoch. Najvyšší objem dotácií podľa výnosu bol z pohľadu regionálneho rozmiestnenia počtu detí pre Prešovský, Košický a Banskobystrický kraj.

###### Náhradné výživné

Náhradné výživné je suma poskytnutá štátom na zabezpečenie výživy oprávnenej osoby v prípade, ak si vyživovaciu povinnosť neplní povinná osoba, ktorou je rodič dieťaťa alebo iná fyzická osoba, povinná platiť výživné dieťaťu.

Zákonom č. 201/2008 Z. z. o náhradnom výživnom a o zmene a doplnení zákona č. 36/2005 Z. z. o rodine a o zmene a doplnení niektorých zákonov sa upravilo poskytovanie náhradného výživného, ktorým štát poskytuje náhradné výživné v prípadoch, ak si povinná osoba neplní vyživovaciu povinnosť voči nezaopatreným deťom a v prípadoch, keď sirotský dôchodok, resp. suma sirotských dôchodkov u nezaopatreného dieťaťa nedosahuje výšku minimálneho výživného, ustanoveného zákonom o rodine.

Vzhľadom na rozšírenie okruhu oprávnených osôb na nárok na náhradné výživné o nezaopatrené deti, ktorých sirotský dôchodok, resp. suma sirotských dôchodkov nedosahuje sumu minimálneho výživného, ustanoveného zákonom o rodine (30 % životného minima nezaopatreného dieťaťa) zvýšil sa počet oprávnených osôb (nezaopatrených detí).

V roku 2011 bolo evidovaných v priemere 7 891 poberateľov neplateného náhradného výživného. Oproti roku 2010 je to nárast o cca 831 poberateľov. Tento nárast je pravdepodobne spôsobený skutočnosťou, že osoba, ktorá je povinná platiť náhradné výživné, nebola schopná ďalej platiť v dôsledku straty zamestnania počas hospodárskej krízy.

Priemerný mesačný počet poberateľov náhradného výživného – sirotského bol 747, čo je oproti roku 2010 nárast o 34 poberateľov.

Na výplatu náhradného výživného boli v roku 2011 vynaložené finančné prostriedky v sume 7 668 873 €.

Maximálna výška náhradného výživného podľa zákona je určená vo výške 1,2 - násobku sumy životného minima pre nezaopatrené dieťa. V priebehu roka 2011, do 30.06.2011 bola maximálna výška náhradného výživného na jedno dieťa v sume 101,53 € a od 01.07.2011 v sume 103,98€ (zohľadnená valorizácia životného minima od 1. júla 2011).

Graf 3.14 Vývoj počtu poberateľov (detí) náhradného výživného v rokoch 2010 a 2011

Zdroj: ÚPSVR

###### Sociálnoprávna ochrana detí a sociálna kuratela

Opatrenia sociálnoprávnej ochrany detí a sociálnej kurately (ďalej len „SPODaSK“) sa vykonávajú pre dieťa, plnoletú fyzickú osobu, rodinu, prípadne skupinu alebo komunitu v zmysle zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov (ďalej len „zákon o sociálnoprávnej ochrane detí“).

V roku 2011 zabezpečovalo výkon opatrení sociálnoprávnej ochrany detí a sociálnej kurately na 46 úradoch práce - odboroch sociálnych vecí a rodiny, oddeleniach sociálnoprávnej ochrany detí a sociálnej kurately 547 zamestnancov, čo predstavuje v porovnaní s rokom 2010 pokles počtu zamestnancov o 35.

V priebehu roku 2011 bolo zaznamenaných 22 789 nových rodín a 31 802 nových detí, pre ktoré boli vykonávané opatrenia SPODaSK.

V pôsobnosti úradov práce ako orgánov sociálnoprávnej ochrany detí a sociálnej kurately je okrem iného podávanie návrhov a podnetov vo veciach maloletých detí príslušným súdom.

V roku 2011 úrady práce podali spolu 11 335 návrhov a podnetov na súd vo veciach starostlivosti o maloleté deti. Rovnako ako v minulých rokoch, najviac predstavovali návrhy a podnety podané vo veciach výchovy a výživy – 9 391. Na vydanie predbežného opatrenia bolo podaných 1 346 návrhov a podnetov, na nariadenie ústavnej starostlivosti 493 návrhov a podnetov a na zrušenie ústavnej starostlivosti bolo podaných 105 návrhov a podnetov.

V roku 2011 podal orgán SPODaSK súdu alebo iným štátnym orgánom správy vo veciach výživy a výchovy maloletých 57 492 správ.

Orgán SPODaSK zisťoval z vlastného podnetu, z podnetu súdu alebo inej osoby názor dieťaťa na situáciu, v ktorej sa nachádza, celkovo u 24 421 detí.

Ak je to potrebné v záujme dieťaťa, orgán SPODaSK rozhodne o uložení výchovného opatrenia, pričom v roku 2011 bolo orgánmi SPODaSK uložených spolu 425 výchovných opatrení, a to pre 535 detí*.* Súdy nariadili v priebehu roka 2011 spolu 497 výchovných opatrení, a to pre 748 detí.

**Sociálna kuratela pre deti**

Výkon opatrení sociálnej kurately detí zabezpečovalo v sledovanom roku 116 zamestnancov úradov práce - sociálnych kurátorov pre deti, ktorí sa na túto oblasť špecializujú. Opatrenia boli v sledovanom roku vykonávané spolu pre 26 186 detí, čo v porovnaní s predchádzajúcim rokom predstavuje nárast o 1 165 detí (tab. 3.15). Na jedného sociálneho kurátora pripadalo priemerne riešenie situácie pre 225 detí.

V rámci sociálnej kurately detí sociálni kurátori podali 18 167 správ rôznym inštitúciám a vykonali spolu 31 351 šetrení v rodinách a inštitúciách.

Z hľadiska dôvodov vykonávania opatrení sociálnej kurately detí klesol počet mladistvých detí, ktoré sa dopustili páchania trestnej činnosti ako páchatelia alebo ako podozriví zo spáchania trestnej činnosti podľa trestného zákona na 5 906 (o 546 detí menej ako v roku 2010). Pokles bol zaznamenaný aj u detí, ktoré spáchali čin inak trestný, a to na 2 258 detí (o 7 detí menej ako v roku 2010).

V porovnaní s rokom 2010 došlo k nárastu počtu detí, ktorým bola poskytovaná v roku 2011 pomoc a ochrana v priestupkovom konaní, a to o 750 v celkovom počte 5 454 detí,

Pre 543 detí vykonávali v roku 2011 sociálni kurátori opatrenia sociálnej kurately detí z dôvodu experimentovania a závislosti na drogách, 58 z nich bolo vo veku do 14 rokov. Pre 236 detí boli vykonávané opatrenia z dôvodu iných, nelátkových závislostí, napr. závislosť od hazardných hier a počítačov. 50 z nich bolo vo veku do 14 rokov. V porovnaní s počtom detí v predchádzajúcom roku ide o nárast počtu detí pri drogových a nelátkových závislostiach - spolu o 55 detí.

Z dôvodu zanedbávania školskej dochádzky bolo 7 986 detí v starostlivosti sociálnych kurátorov. U 1 668 detí sa prejavovali poruchy vo vzťahu s inými deťmi, rodičmi alebo inými plnoletými fyzickými osobami, u 229 detí riešili sociálni kurátori úteky z domu alebo zo zariadenia.

V porovnaní s rokom 2010 stúpol z počtu 263 na 276 počet detí, pre ktoré bola vykonávaná sociálna kuratela z dôvodu, že sa stali obeťami trestných činov.

Opatrenia sociálnej kurately detí boli vykonávané pre 380 detí, ktoré sa stali svedkami trestného činu.

Tab. 3.15 Počet detí, pre ktoré sa vykonávala v rokoch 2010 a 2011 sociálna kuratela

|  |  |  |  |  |  |
| --- | --- | --- | --- | --- | --- |
| **Rok** | **Počet detí spolu** | **Počet detí** | | | |
| **do 14 rokov** | | **vek 15-18 rokov** | |
| **chlapci** | **dievčatá** | **chlapci** | **dievčatá** |
| **2010** | **25 021** | 5 652 | 3 304 | 11 819 | 4 246 |
| **2011** | **26 186** | 6 197 | 3 111 | 12 441 | 4 437 |

Zdroj: MPSVR SR

**Sociálna kuratela pre plnoleté fyzické osoby**

V roku 2011 bol počet plnoletých fyzických osôb - klientov, pre ktorých sa opatrenia sociálnej kurately vykonávali - 9 299 , čo v porovnaní s rokom 2010 predstavuje nárast o 364 osôb. Na jedného sociálneho kurátora pripadalo v priemere 147 klientov. V súčasnosti vykonáva sociálnu kuratelu plnoletých fyzických osôb 63 sociálnych kurátorov.

Opatrenia sociálnej kurately pre plnoletých boli vykonávané najmä pre klientov po prepustení, prípadne po podmienečnom prepustení z výkonu trestu odňatia slobody. Opatrenia boli vykonávané aj pre plnoletých klientov po prepustení zo zariadenia na výkon ústavnej starostlivosti, po prepustení z resocializačného strediska či zdravotníckeho zariadenia na liečbu drogových závislostí. Najčastejšie bola klientom poskytnutá pomoc v súvislosti s hľadaním zamestnania a hľadaním vhodného bývania.

V roku 2011 sociálni kurátori poskytli resocializačný príspevok 3 044 osobám (tab. 13 a 14 v prílohe ku kapitole 3). V porovnaní s rokom 2010 bol v roku 2011 zaznamenaný nárast o 214 osôb, s čím súvisí aj nárast celkovej výšky finančných prostriedkov na resocializačný príspevok.

**Násilie páchané v rodinách, týrané, zanedbávané a zneužívané deti**

V oblasti násilia páchaného v rodinách, týraných, zanedbávaných a zneužívaných detí úrady práce v sledovanom roku na základe dôvodného podozrenia vykonávali opatrenia SPODaSK celkom pre 422 detí, čo v porovnaní s rokom 2010 predstavuje nárast o 79 detí. Vykonávanie opatrení SPODaSK je zamerané na poskytovanie sociálneho poradenstva, na sociálnu prácu v teréne a prostredníctvom referátu poradensko-psychologických služieb sa poskytuje najmä psychologické poradenstvo a psychologická pomoc pri sanácii biologickej rodiny v rámci pomoci obetiam násilia.

V 68 prípadoch orgány SPOD a SK podali návrh na začatie trestného stíhania. Pomoc deťom týraným, sexuálne zneužívaným a šikanovaným uvádza tabuľka 15 v prílohe ku kapitole 3.

**Ústavná starostlivosť a ochranná výchova**

K 31.12.2011 bolo evidovaných 4 266 detí s nariadenou ústavnou starostlivosťou a 52 detí malo nariadenú ochrannú výchovu. Celkovo bolo vo všetkých typoch zariadení na výkon rozhodnutia súdu umiestnených 5 401 detí. Počet detí umiestnených na základe rozhodnutia súdu do zariadení na výkon rozhodnutia súdu a ich porovnanie s rokom 2010 uvádza tabuľka 16 v prílohe ku kapitole 3.

K 31.12.2011 bolo na Slovensku *91 detských domovov* s celkovým počtom 4 263 umiestnených maloletých detí a 359 mladých dospelých. Z celkového počtu 91 bolo 71 štátnych a 20 neštátnych detských domovov.

V detských domovoch sa realizuje nariadená ústavná starostlivosť, predbežné opatrenie a výchovné opatrenie v samostatnej skupine, v špecializovanej samostatnej skupine, v samostatnej diagnostickej skupine a v profesionálnej rodine.

K 31.12.2011 bolo v detských domovoch 604 *profesionálnych rodičov,* u ktorých bolo umiestnených 1 139 detí a mladých dospelých , čo v porovnaní s rokom 2010 predstavuje nárast o 145 detí a mladých dospelých. Formy starostlivosti v detských domovoch a počty umiestnených detí v jednotlivých formách starostlivosti v detských domovoch uvádzajú tabuľky 17 a 18 v prílohe ku kapitole 3.

**Maloletí bez sprievodu a repatriácie**

V roku 2011 boli vykonané opatrenia SPODaSK pre 169 maloletých bez sprievodu, čo je o 95 maloletých bez sprievodu menej ako v roku 2010.

Proces repatriácie detí sa realizoval u 33 deťoch, ktoré sa ocitli na území iného štátu bez sprievodu rodiča, príbuzného alebo osoby, ktorá sa o dieťa osobne stará. Z uvedeného počtu detí bolo 20 detí navrátených na územie Slovenskej republiky a 13 detí bolo premiestnených na naše územie.

**Náhradná rodinná starostlivosť – náhradná osobná starostlivosť, pestúnska starostlivosť, poručníctvo, predosvojiteľská starostlivosť a osvojenie.**

V roku 2011 bolo 1 816 detí zverených do náhradného rodinného prostredia (náhradná osobná starostlivosť, pestúnska starostlivosť, poručníctvo a predosvojiteľská starostlivosť). Porovnanie s predchádzajúcim rokom je uvedené v tab. 19 v prílohe ku kapitole 3.

K 31.12.2011 predstavovali deti, zverené do náhradnej osobnej starostlivosti, pestúnskej starostlivosti a poručníctva celkový počet 8 661 detí. Celkový počet detí zverených do jednotlivých foriem náhradnej rodinnej starostlivosti a porovnanie s predchádzajúcim rokom uvádza tabuľka 3.16.

V roku 2011 bolo právoplatným rozhodnutím súdu osvojených 356 detí. V počte osvojených detí sú zahrnuté aj deti osvojené do cudziny. Do predosvojiteľskej starostlivosti do cudziny bolo v roku 2011 osvojených 30 detí.

Tab. 3.16 Počet detí zverených do náhradných rodín -2010-2011

|  |  |  |  |  |  |
| --- | --- | --- | --- | --- | --- |
| **rok** | **Osvojenie**  **(zverené do predosvojiteľskej starostlivosti)** | **Náhradná osobná starostlivosť** | **Pestúnska starostlivosť** | **Poručníctvo** | **Spolu** |
| **2010** | 297 | 1080 | 281 | 200 | **1 858** |
| **2011** | 252 | 1 126 | 234 | 204 | **1 816** |

Zdroj: ÚPSVR

**Poradensko – psychologické služby**

V roku 2011 bolo na referátoch poradensko-psychologických služieb (ďalej len „RPPS“) 81 pracovných miest, čo predstavuje oproti roku 2010 pokles o 9 zamestnancov. V roku 2011 poskytli 51 785konzultácií pri celkovom počte 8 670 prípadov. Na jeden prípad v priemere pripadá 5,97 konzultácií. V porovnaní s predchádzajúcim obdobím ide o celkový pokles činnosti, ktorý je spôsobený neustálym znižovaním počtu zamestnancov na RPPS.

***Ťažiskové činnosti RPPS boli:***

**a) psychologické, partnerské, manželské a rodinné poradenstvo, psychologická diagnostika, krízová psychologická intervencia**

- v oblasti pomoci dieťaťu, rodičom alebo plnoletej fyzickej osobe pri riešení výchovných, manželských, rodinných a iných sociálnych problémov, v oblasti pomoci manželom, rodičom maloletých detí v rozvode a po rozvode, taktiež ich maloletým deťom, v oblasti pomoci pri úprave styku rodičov s dieťaťom, v oblasti skúmania názoru dieťaťa vo veciach, ktoré sa ho týkajú, v oblasti pomoci jednotlivcom a rodine s problémom násilia a drogovej závislosti, v oblasti pomoci jednotlivcom a rodine v krízových situáciách a závažných životných zmenách,

**b) špecializovaná príprava fyzických osôb prijať a vychovávať opustené dieťa**

- špecializované psychologické posudzovanie predpokladov a vhodnosti fyzických osôb a ich špecializovaná príprava na vykonávanie náhradnej rodinnej starostlivosti, špecializovaná príprava fyzických osôb na profesionálne vykonávanie náhradnej starostlivosti

Základné štatistické údaje o činnosti RPPS sa nachádzajú v tabuľkách 20 a 21 v prílohe ku kapitole 3.

**Proces udeľovania akreditácií v roku 2011**

MPSVR SR aj v roku 2011 rozhodovalo podľa § 72 písm. c) zákona o sociálnoprávnej ochrane o udelení, o predĺžení platnosti, o zmene a o zrušení akreditácie po predchádzajúcom vyjadrení akreditačnej komisie. Akreditačná komisia je zriadená ako poradný orgán ministra pre oblasť udeľovania akreditácií podľa zákona č. 305/2005 Z. z. o sociálnoprávnej ochrane detí a o sociálnej kuratele v znení neskorších predpisov a podľa zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (Živnostenský zákon) v znení neskorších predpisov a to:

* na vykonávanie vybraných opatrení sociálnoprávnej ochrany detí a sociálnej kurately podľa zákona č. 305/2005 Z. z.,
* na vzdelávacie programy podľa zákona o sociálnych službách,
* na odbornú činnosť podľa zákona o sociálnych službách a podľa § 81 ods. 1 zákona o sociálnoprávnej ochrane (posudzuje žiadosti o udelení akreditácie, o predĺžení platnosti akreditácie, o zmene akreditácie a zrušení akreditácie).

Akreditačná komisia má trinásť členov, ktorých vymenúva a odvoláva minister, a to zo zástupcov orgánov štátnej správy, obcí, vyšších územných celkov a odborníkov z teórie a praxe. Univerzity a vysoké školy sú v komisii zastúpené najmenej tromi členmi. Akreditačná komisia prizýva na zasadnutia podľa potreby aj iných odborníkov z teórie a praxe, títo však nemajú hlasovacie právo. Činnosť akreditačnej komisie upravuje Rokovací poriadok Akreditačnej komisie MPSVR SR, vydaný 3. marca 2009 ministerkou práce, sociálnych vecí a rodiny Slovenskej republiky.

Akreditačná komisia sa v priebehu roku 2011 zišla spolu 10 - krát. Zasadnutia akreditačnej komisie boli neverejné.

**Prehľad o počte podaných žiadostí o akreditáciu a iných podaní vo veci akreditácie na vykonávanie vybraných opatrení sociálnoprávnej ochrany detí a sociálnej kurately podľa zákona č. 305/2005 Z. z o sociálnoprávnej ochrane detí a o sociálnej kuratele v znení neskorších predpisov**

Na MPSVR SR bolo v čase od 1. januára 2011 do 31. decembra 2011 doručených spolu 129 rôznych podaní pre oblasť akreditácií na vykonávanie opatrení sociálnoprávnej ochrany detí a sociálnej kurately .

Na základe odporúčania akreditačnej komisie MPSVR SR v roku 2011 rozhodovalo o udelení akreditácie 3 žiadateľom, z toho udelilo na vykonávanie opatrení sociálnoprávnej ochrany detí a sociálnej kurately v zariadení podľa § 45 zákona o sociálnoprávnej ochrane jednému resocializačnému stredisku, jednému detskému domovu a jednému žiadateľovi nebola udelená akreditácia na vykonávanie vybraných opatrení SPODaSK (výchovno-rekreačné programy, výchovné opatrenia, sociálne a výchovné programy a pod.).

Na základe odporúčania akreditačnej komisie rozhodovalo MPSVR SR aj o piatich zmenách v existujúcich rozhodnutiach o udelení akreditácie. Zmeny sa týkali zmeny zodpovedného zástupcu za vykonávanie opatrení sociálnoprávnej ochrany detí (3), miesta výkonu opatrení a sídla akreditovaného subjektu (2).

V 55 prípadoch rozhodovalo MPSVR SR o predĺžení akreditácie, a to u 13 krízových strediskách, 10 resocializačných strediskách, 13 detských domovoch a 19 opatreniach na vykonávanie vybraných opatrení SPODaSK (výchovno-rekreačné programy, výchovné opatrenia, sociálne a výchovné programy a pod.).

MPSVR SR rozhodovalo v 1 prípade v rámci autoremedúry o zmene pôvodného rozhodnutia v časti doby predĺženia akreditácie.

V roku 2011 bola akreditácia zrušená alebo zanikla z dôvodu nepožiadania o predĺženie podľa § 84 ods. b) zákona o sociálnoprávnej ochrane dňom skončenia platnosti akreditácie v lehote kratšej ako 90 dní pred uplynutím jej platnosti u 15 akreditovaných subjektov.

K 31. 12. 2011 bolo akreditovaných 91 neštátnych subjektov. Z toho bolo 18 resocializačných stredísk, 21 detských domovov, 18 krízových stredísk a 31 opatrení na vykonávanie vybraných opatrení SPODaSK (výchovno-rekreačné programy, výchovné opatrenia, sociálne a výchovné programy a pod.).

Podľa § 93a) ods. 1 zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov zapísalo ministerstvo do Zoznamu supervízorov do 31. 12. 2011 43 osôb. Z dôvodu nesplnenia podmienok nezapísalo 3 osoby.

###### Príspevky na podporu náhradnej starostlivosti

Zákon č. 627/2005 Z. z. o príspevkoch na podporu náhradnej starostlivosti o dieťa podporuje prostredníctvom finančných príspevkov vykonávanie osobnej starostlivosti o dieťa inou fyzickou osobou, ak rodičia dieťaťa nezabezpečujú alebo nemôžu zabezpečiť osobnú starostlivosť o dieťa.

Tab. 3.17 Sumy príspevkov na podporu náhradnej starostlivosti

|  |  |  |
| --- | --- | --- |
| **Príspevky na podporu náhradnej starostlivosti** | **od 1.9.2010** | **od 1.9.2011** |
| Jednorazový príspevok pri zverení do náhradnej starostlivosti | 344,59 € | 352,86 € |
| Jednorazový príspevok pri zániku náhradnej starostlivosti | 863,19 € | 883,90 € |
| Opakovaný príspevok dieťaťu | 129,29 € | 132,39 € |
| Opakovaný príspevok náhradnému rodičovi | 164,38 € | 168,32 € |
| Zvýšenie opakovaného príspevku náhradnému rodičovi | 116,92 € | 119,72 € |
| Osobitný opakovaný príspevok náhradnému rodičovi | 67,74 € | 69,36 € |

**Jednorazový príspevok pri zverení do náhradnej starostlivosti** sa poskytuje za účelom zabezpečenia základného osobného vybavenia dieťaťa, najmä na zabezpečenie jeho ošatenia, obuvi, hygienických potrieb, nevyhnutného nábytku a iných vecí na uspokojenie potrieb dieťaťa. V roku 2011 bol príspevok poskytnutý na 815 detí, čo je o 17 detí viac ako v roku 2010. Z celkového počtu detí bolo 68,7 % detí zverených do náhradnej osobnej starostlivosti, 24,5 % detí zverených do pestúnskej starostlivosti a 6,7 % detí bolo zverených poručníkovi.

**Jednorazový príspevok pri zániku náhradnej starostlivosti** sa poskytuje za účelom podpory osamostatnenia sa dieťaťa. V roku 2011 bol príspevok vyplatený na 500 detí, čo je o 28 deti viac ako v roku 2010. Z celkového počtu detí u 54,4 % detí došlo k zániku náhradnej osobnej starostlivosti, u 38,8 % k zániku pestúnskej starostlivosti a u 6,8 % k zániku poručníctva.

**Opakovaný príspevok dieťaťu** sa poskytuje za účelom podpory uspokojovania potrieb dieťaťa, najmä na úhradu nákladov na výživu, výchovu, vzdelávanie a bývanie dieťaťa. V sledovanom období bol príspevok vyplatený priemerne mesačne na 7 919 detí (nárast oproti roku 2010 o 306 detí) v sume 9 256 tis. €. Podľa jednotlivých foriem náhradnej starostlivosti bolo v priemere zastúpených 63,6 % detí v náhradnej osobnej starostlivosti, 29,6 % detí v pestúnskej starostlivosti, 1,9 % detí v poručníctve, 1 % detí v dočasnom zverení a 4 % detí zverených na základe predbežného opatrenia.

Graf 3.15 Počet detí, na ktoré bol poskytnutý opakovaný príspevok dieťaťu podľa veku

Zdroj: ÚPSVR

**Opakovaný príspevok náhradnému rodičovi** sa poskytuje za účelom podporyvykonávania osobnej starostlivosti o dieťa, ktoré má náhradný rodič zverené do náhradnej starostlivosti. Za sledované obdobie bol príspevok poskytnutý priemerne mesačne 1 287 náhradným rodičom na 1 737 detí. V prípade, ak sa náhradný rodič osobne staral o tri alebo viac detí, ktoré sú súrodencami, opakovaný príspevok náhradnému rodičovi sa zvýšil o 119,72 € mesačne. V sledovanom období bolo priemerne mesačne 83 takýchto prípadov.

**Osobitný opakovaný príspevok náhradnému rodičovi** sa poskytuje za účelom podporyvykonávania osobnej starostlivosti o dieťa zverené do náhradnej starostlivosti, ktoré je občanom s ťažkým zdravotným postihnutím. Za sledované obdobie bol príspevok poskytnutý priemerne mesačne 66 náhradným rodičom, ktorí vykonávajú starostlivosť o ťažko zdravotne postihnuté deti.

**Odmena pestúna - § 19 odst.3 .** Fyzickej osobe, ktorej po 31. decembri 2005 trvá nárok na výplatu odmeny pestúna podľa predpisu účinného do 31. decembra 2005 a zverené dieťa je jej príbuzný v priamom rade, poskytuje sa táto odmena do zániku zverenia tohto dieťaťa. Počet osôb, ktorým bola odmena pestúna vyplatená, v priemernom mesačnom vyjadrení tvorilo 383 poberateľov. Odmena bola vyplatená v sume cca 258 tis. €.

V roku 2011 bolo celkové čerpanie finančných prostriedkov na príspevky na podporu náhradnej starostlivosti a odmeny pestúna v sume cca 12 981 tis. €.

###### Kompenzácia sociálnych dôsledkov ťažkého zdravotného postihnutia

Právne vzťahy pri poskytovaní peňažných príspevkov (PP) na kompenzáciu sociálnych dôsledkov ťažkého zdravotného postihnutia upravuje zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (ďalej len „zákon o peňažných príspevkoch“), ktorý nadobudol účinnosť 1. januára 2009. Cieľom tejto úpravy právnych vzťahov je podporiť sociálne začlenenie fyzickej osoby s ťažkým zdravotným postihnutím (ďalej len „fyzickej osoby s ŤZP“) do spoločnosti za jej aktívnej účasti pri zachovaní jej ľudskej dôstojnosti v štyroch oblastiach: oblasti mobility a orientácie, oblasti komunikácie, oblasti zvýšených výdavkov a oblasti sebaobsluhy.

Sociálne dôsledky ťažkého zdravotného postihnutia je možné kompenzovať peňažnými príspevkami na kompenzáciu, ktoré sa delia na jednorazové a opakované. Maximálne výšky jednorazových peňažných príspevkov na kompenzáciu ustanovuje zákon o peňažných príspevkoch pevnou sumou, výšky opakovaných peňažných príspevkov na kompenzáciu sú ustanovené percentom sumy životného minima pre jednu plnoletú fyzickú osobu (FO) (upravené zákonom č. 601/2003 Z. z. o životnom minime a o zmene a doplnení niektorých zákonov), čím sú opakované peňažné príspevky na kompenzáciu valorizované v závislosti od výšky valorizácie súm životného minima. V nadväznosti na účinnosť opatrenia MPSVR SR č. 194/2011 Z. z. o úprave súm životného minima, ktorým sa od 1. júla 2011 zvýšila suma životného minima pre jednu plnoletú fyzickú osobu zo sumy 185,38 € na sumu 189,83 € mesačne, boli upravené výšky opakovaných peňažných príspevkov na kompenzáciu. Uvedené sú v nasledujúcej tabuľke:

Tab. 3.18 Prehľad opakovaných peňažných príspevkov na kompenzáciu

|  |  |  |
| --- | --- | --- |
| **Druhy opakovaných peňažných príspevkov v €** | **Výšky PP do 31.6.2011 v €** | **Výšky PP od 1.7.2011 v €** |
| **PP na osobnú asistenciu** – sadzba na jednu hodinu | 2,58 | 2,64 |
| **PP na prepravu** | 94,59 | 96,86 |
| **PP na kompenzáciu zvýšených výdavkov**: | | |
| 1. na diétne stravovanie |  |  |
| 1a) choroby a poruchy uvedené v prvej skupine prílohy č.5 zákona | 34,41 | 35,24 |
| 1b) choroby a poruchy uvedené v druhej skupine prílohy č.5 zákona | 17,21 | 17,62 |
| 1c) choroby a poruchy uvedené v tretej skupine prílohy č.5 zákona | 10,33 | 10,58 |
| 2. na hygienu alebo opotrebovanie šatstva, bielizne, obuvi a bytového zariadenia | 17,21 | 17,62 |
| 3.na zabezpečenie prevádzky osobného motorového vozidla | 30,96 | 31,71 |
| 4. na starostlivosť o psa so špeciálnym výcvikom | 41,29 | 42,28 |
| **PP na opatrovanie**: | | |
| 1.FO(opatrovateľ) nepoberá niektorú zo zákonom ustanovených dôchodkových dávok: | | |
| 1a) opatruje jednu FO s ŤZP | 206,37 | 211,32 |
| 1b) opatruje dve alebo viaceré FO s ŤZP | 275,15 | 281,75 |
| 1c) opatruje jednu FO s ŤZP, ktorá je viac ako 20 hodín týždenne v zariadení | 182,29 | 186,66 |
| 1d) opatruje dve alebo viaceré FO s ŤZP, ktoré sú viac ako 20 hodín týždenne v zariadení | 257,96 | 264,15 |
| 1e) opatruje FO s ŤZP, ktorá je v zariadení viac ako 20 hodín týždenne a súčasne opatruje aj druhú FO s ŤZP, ktorá nie je v zariadení alebo je v zariadení najviac 20 hodín týždenne | 268,27 | 274,71 |
| 2. FO (opatrovateľ) poberá niektorú zo zákonom ustanovených dôchodkových dávok: | | |
| 2a) opatruje jednu FO s ŤZP | 85,98 | 88,05 |
| 2b) opatruje dve alebo viaceré FO s ŤZP | 113,49 | 116,22 |

V roku 2011 bol prijatý zákon č. 180/2011 Z. z., ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení zákona č. 551/2010 Z. z. a ktorým sa menia a dopĺňajú niektoré zákony. Článok č. I. tohto novelizujúceho zákona o peňažných príspevkoch nadobudol účinnosť 1. júla 2011. Cieľom tejto legislatívnej zmeny bolo odstrániť aplikačné nejasnosti, uľahčiť konanie, precizovať spoločné ustanovenia, zlepšiť prepojenie s inými súvisiacimi právnymi predpismi a upraviť podmienky poskytovania vybraných peňažných príspevkov. Najvýznamnejšie zmeny v podmienkach poskytovania peňažných príspevkoch na kompenzáciu uvádzame v nasledovnom prehľade:

* rozšíril sa okruh tých príjmov, ktoré sa pri posudzovaní príjmu na účely peňažných príspevkov na kompenzáciu za príjem nepovažujú, čím sa zvýšila jeho ochrana,
* pri peňažnom príspevku na osobnú asistenciu:
* na účely tohto peňažného príspevku sa zvýšila ochrana príjmu fyzickej osoby s ŤZP z trojnásobku na štvornásobok sumy životného minima pre jednu plnoletú fyzickú osobu,
* rozšíril sa zoznam činností osobnej asistencie o novú činnosť - sprostredkovanie komunikácie pre sluchovo postihnuté osoby a pre hluchoslepé osoby, na vykonávanie ktorej je možné poskytnúť peňažný príspevok,
* boli vypustené limitujúce podmienky pre fyzickú osobu s ŤZP (ktorými boli zamestnanie, štúdium, alebo minimálny ročný rozsah hodín osobnej asistencie) na účely vykonávania osobnej asistencie rodinnými príslušníkmi,
* rozšíril sa okruhu činností osobnej asistencie, ktoré môžu vykonávať rodinní príslušníci o tlmočenie (artikulačné, taktilné a v posunkovej reči) a o sprostredkovanie komunikácie pre sluchovo postihnuté osoby a pre hluchoslepé osoby,
* bola vypustená povinnosť fyzickej osoby s ŤZP vo výkazoch o odpracovaných hodinách osobnej asistencie uvádzať druh činnosti osobnej asistencie a čas ich vykonávania v danom mesiaci,
* pri peňažnom príspevku na kúpu pomôckysa vypustila povinnosť príslušného orgánu uplatňovať ho ako pohľadávku v konaní o dedičstve v prípade, ak výška peňažného príspevku použitého na kúpu pomôcky alebo jeho pomerná časť nepresahuje sumu 165,97 €,
* pri peňažnom príspevku na kúpu zdvíhacieho zariadenia sa ustanovila možnosť jeho poskytnutia fyzickej osobe s ŤZP, ktorej sa poskytuje celoročná pobytová sociálna služba len v tom prípade, ak je fyzická osoba s ŤZP nezaopatreným dieťaťom a celoročná pobytová sociálna služba sa jej poskytuje na účely plnenia povinnej školskej dochádzky alebo sústavnej prípravy na povolanie,
* pri peňažných príspevkoch na úpravu bytu, na úpravu rodinného domu a na úpravu garáže:
* bolo špecifikované, že za úpravu rodinného domu a úpravu garáže sa považuje aj úprava vstupu a úprava prístupu k nim,
* ustanovila sa povinnosť vrátiť peňažný príspevok alebo jeho pomernú časť aj v tom prípade, ak fyzická osoba s ŤZP upravený byt, rodinný dom alebo garáž nevyužíva,
* upravila sa povinnosť peňažný príspevok alebo jeho pomernú časť uplatňovať ako pohľadávku v konaní o dedičstve len v tom prípade, ak je upravený byt, rodinný dom alebo garáž predmetom konania o dedičstve,
* v prípade, ak fyzická osoba s ŤZP zomrie pred začatím stavebných prác súvisiacich s úpravou bytu, rodinného domu alebo garáže, v konaní o dedičstve sa uplatňuje ako pohľadávka celá výška poskytnutého peňažného príspevku a to aj vtedy, ak byt, rodinný dom alebo garáž nie je predmetom konania o dedičstve,
* pri peňažnom príspevku na opatrovanie, ktorý poberá fyzická osoba v produktívnom veku (t.j. ak nepoberá žiadnu zo zákonom ustanovených dôchodkových dávok), ochrana príjmu fyzickej osoby s ŤZP sa zvýšila z 1,3 násobku na 1,4 násobok sumy životného minima pre jednu plnoletú fyzickú osobu,
* umožnilo sa využívať vrátené funkčné pomôcky a zdvíhacie zariadenia aj úradmi/ústredím práce, sociálnych vecí a rodiny a zariadeniami sociálnoprávnej ochrany detí a sociálnej kurately,
* upravila sa povinnosť vrátenia celého jednorazového peňažného príspevku na kompenzáciu dedičmi v prípade, ak fyzická osoba s ŤZP zomrela a nepoužila jednorazový peňažný príspevok na účel, na ktorý jej bol poskytnutý.

V roku 2011 boli na peňažné príspevky na kompenzáciu vynaložené finančné prostriedky v celkovej sume 210,64 mil. €. Rozloženie čerpania finančných prostriedkov na peňažné príspevky na kompenzáciu bolo v roku 2011 obdobné ako v predchádzajúcom roku. Najväčší objem finančných prostriedkov bol vynaložený na peňažný príspevok na opatrovanie (95,93 mil. €), nasledovali peňažný príspevok na kompenzáciu zvýšených výdavkov (spolu 56,73 mil. €) a peňažný príspevok na osobnú asistenciu (31,99 mil. €). Údaje o vynaložených sumách a o počte poberateľov sú uvedené v tabuľke:

Tab. 3.19 Priemerný mesačný počet poberateľov a vynaložené finančné prostriedky na kompenzáciu

|  |  |  |
| --- | --- | --- |
| **Peňažné príspevky na kompenzáciu** | **Priemerný mesačný počet poberateľov** | **Vynaložené finančné prostriedky v €** |
| **Peňažné príspevky poskytované FO s ŤZP:** |  |  |
| - PP na kompenzáciu zvýšených výdavkov spolu | 159 262 | 56 732 897 |
| - PP na osobnú asistenciu | 7 416 | 31 998 516 |
| - PP na prepravu | 2 659 | 2 746 365 |
| - Jednorazové peňažné príspevky spolu |  | 23 231 026 |
| Spolu peňažné príspevky poskytované FO s ŤZP | 162 393 | 114 708 803 |
| **Peňažný príspevok na opatrovanie 1)** | 57 175 | 95 931 591 |
| **SPOLU všetky peňažné príspevky** |  | **210 640 394** |

Zdroj: ÚPSVR

1) PP na opatrovanie je poskytovaný fyzickej osobe, ktorá opatruje FO s ŤZP

Z hľadiska počtu poberateľov bol pri opakovaných peňažných príspevkoch zaznamenaný ich najvyšší priemerný mesačný počet pri peňažnom príspevku na kompenzáciu zvýšených výdavkov (celkový priemer 159 262). Tento peňažný príspevok sa člení podľa účelu poskytovania na štyri skupiny a v rámci tohto členenia bol najvyšší priemerný mesačný počet poberateľov pri kompenzácii zvýšených výdavkov súvisiacich s hygienou alebo opotrebovaním šatstva, bielizne, obuvi a bytového zariadenia (91 949), ďalej kompenzácie zvýšených výdavkov súvisiacich so zabezpečením prevádzky osobného motorového vozidla (63 965), kompenzácie zvýšených výdavkov na diétne stravovanie (51 125) a kompenzácie zvýšených výdavkov súvisiacich so starostlivosťou o psa so špeciálnym výcvikom (69). Druhú najpočetnejšiu skupinu opakovaných peňažných príspevkov tvoria poberatelia peňažného príspevku na opatrovanie v priemernom mesačnom počte 57 175.

V roku 2011 bol najvyšší počet poskytnutých jednorazových peňažných príspevkov na kompenzáciu pri peňažnom príspevku na kúpu pomôcky (2 402), nasledovali peňažný príspevok na úpravu rodinného domu (1 699), peňažný príspevok na kúpu osobného motorového vozidla (1 485), peňažný príspevok na úpravu bytu (865) a peňažný príspevok na kúpu zdvíhacieho zariadenia (543). Uvedené údaje o počte poskytnutých jednorazových peňažných príspevkov predstavujú sumáre za celý rok 2011 (spolu za všetkých 12 mesiacov). Prehľad čerpania peňažných príspevkov na kompenzáciu v roku 2011 uvádza nasledujúca tabuľka.

Tab. 3.19 Prehľad čerpania peňažných príspevkov na kompenzáciu ŤZP v roku 2011

|  |  |  |  |
| --- | --- | --- | --- |
| **Opakované peňažné príspevky**  **na kompenzáciu ŤZP** | **Priemerný mesačný**  **počet poberateľov**  **v roku 2011** | **Vynaložené finančné prostriedky**  **v €** | **Priemerná**  **mesačná výška PPv €** |
| PP na osobnú asistenciu | 7 416 | 31 998 516 | 352,77 |
| PP na prepravu | 2 659 | 2 746 365 | 84,21 |
| PP na kompenzáciu zvýšených  výdavkov: | 159 262 | 56 732 897 | 29,06 |
| *- na diétne stravovanie* | *51 125* | *12 619 927* | *20,08* |
| *- hygienu alebo opotrebovanie šatstva, bielizne, obuvi a bytového zariadenia* | *91 949* | *19 527 145* | *17,38* |
| *- prevádzku osobného motorového vozidla* | *63 965* | *24 550 711* | *31,27* |
| *- starostlivosť o psa so špeciálnym výcvikom* | *69* | *35 114* | *41,70* |
| PP na opatrovanie | 57 175 | 95 931 591 | 134,75 |

|  |  |  |  |
| --- | --- | --- | --- |
| **Jednorazové peňažné príspevky**  **na kompenzáciu ŤZP** | **Počet poskytnutých**  **PP v roku 2011** | **Vynaložené finančné prostriedky v €** | **Priemerná výška PP v €** |
| PP na kúpu pomôcky | 2 402 | 2 510 870 | 1 049,47 |
| PP na výcvik používania pomôcky | 65 | 44 423 | 683,42 |
| PP na úpravu pomôcky | 13 | 8 906 | 685,07 |
| PP na opravu pomôcky | 368 | 106 600 | 289,67 |
| PP na kúpu zdvíhacieho zariadenia | 543 | 4 855 864 | 8 971,73 |
| PP na kúpu osobného motorového vozidla | 1 485 | 9 777 104 | 6 585,56 |
| PP na úpravu osobného motorového vozidla | 112 | 303 970 | 2 715,15 |
| PP na úpravu bytu | 865 | 2 010 369 | 2 338,56 |
| PP na úpravu rodinného domu | 1 699 | 3 583 752 | 2 116,16 |
| PP na úpravu garáže | 22 | 29 169 | 1 325,85 |
| **Peňažné príspevky SPOLU** |  | **210 640 394** |  |

Zdroj: ÚPSVR

Peňažný príspevok na opatrovanie, ako jediný peňažný príspevok na kompenzáciu, sa neposkytuje fyzickej osobe s ŤZP, ale priamo fyzickej osobe - opatrovateľovi. Jeho výška je stanovená v závislosti od viacerých skutočností. Ak opatrovateľ poberá niektorú zo zákonom ustanovených dôchodkových dávok, peňažný príspevok na opatrovanie je ustanovený v paušálnej výške. Ak opatrovateľ nepoberá dôchodkovú dávku, na výšku peňažného príspevku má vplyv príjem opatrovanej fyzickej osoby s ŤZP, ktorý bol chránený do výšky 1,3 násobku sumy životného minima pre jednu plnoletú fyzickú osobu, resp. ak je fyzickou osobou s ŤZP nezaopatrené dieťa, jeho príjem je chránený do 3,0 násobku. S účinnosťou od 1. júla 2011 zmenou legislatívy sa ochrana príjmu zvýšila z 1,3 násobku (cca 246,78 €) na 1,4 násobok sumy životného minima (cca 265,76 €). Bližšiu štruktúru údajov o peňažnom príspevku na opatrovanie uvádza tabuľka:

Tab. 3.20 Prehľad peňažného príspevku na opatrovanie v hlbšej štruktúre v roku 2011

|  |  |  |
| --- | --- | --- |
| **Peňažný príspevok na opatrovanie** | **Priemerný mesačný počet poberateľov** | **Priemerná mesačná výška v €** |
| 1. FO1) poberajúca dôchodkovú dávku | 19 048 | 83,26 |
| 2. FO nepoberajúca dôchodkovú dávku | 35 661 | 165,43 |
| 3. FO poberajúce príspevok podľa  prechodného ustanovenia | 2 428 | 90,21 |
| **PP na opatrovanie SPOLU** | **57 175** | **134,75** |

Zdroj. ÚPSVR

1) FO- fyzická osoba, poberajúca peňažný príspevok na opatrovanie (poberateľ)

Pri porovnávaní údajov o poskytnutých peňažných príspevkoch na kompenzáciu v roku 2011 s rokom 2010 naďalej prevažuje trend rastu počtu poberateľov a nadväzne aj nárast čerpania finančných prostriedkov na tento účel. Priemerný mesačný počet poberateľov peňažných príspevkov na kompenzáciu, ktoré sa poskytujú priamo fyzickej osobe s ŤZP, vzrástol z počtu 156 901 poberateľov v roku 2010 na 162 393 v roku 2011. Pri peňažnom príspevku na opatrovanie (poskytovaný opatrovateľovi) ide o nárast priemerného mesačného počtu poberateľov z 55 933 v roku 2010 na 57 175 v roku 2011. Finančné prostriedky boli v roku 2011 čerpané v celkovej sume cca 210, 64 mil. €, čo predstavuje nárast v porovnaní s rokom 2010 o cca 3,53 mil. €. Prehľad údajov o poskytnutých peňažných príspevkoch na kompenzáciu v roku 2010 a v roku 2011 je uvedený v ďalšej tabuľke.

Tab. 3.21 Prehľad vývoja počtu poberateľov a čerpania finančných prostriedkov na peňažné príspevky na kompenzáciu ŤZP

|  |  |  |  |  |
| --- | --- | --- | --- | --- |
| **Opakované peňažné príspevky**  **na kompenzáciu ŤZP** | **2010** | | **2011** | |
| **Priemerný mesačný počet poberateľov** | **Priemerná**  **mesačná výška**  **PPv €** | **Priemerný mesačný počet poberateľov** | **Priemerná**  **mesačná výška PP v €** | |
| PP na osobnú asistenciu | 6 945 | 344,22 | 7 416 | 352,77 | |
| PP na prepravu | 2 581 | 83,53 | 2 659 | 84,21 | |
| PP na kompenzáciu zvýšených výdavkov: | 153 841 | 28,41 | 159 262 | 29,06 | |
| * *na diétne stravovanie* | *48 463* | *19,56* | *51 125* | *20,08* | |
| * *hygienu alebo opotrebovanie*   *šatstva, bielizne, obuvi*  *a bytového zariadenia* | *90 163* | *17,20* | *91 949* | *17,38* | |
| * *prevádzku osobného motorového vozidla* | *60 422* | *30,94* | *63 965* | *31,27* | |
| * *starostlivosť o psa so špeciálnym výcvikom* | *71* | *41,27* | *69* | *41,70* | |
| PP na opatrovanie | 55 933 | 137,65 | 57 175 | 134,75 | |
| **Jednorazové peňažné príspevky**  **na kompenzáciu ŤZP** | **Priemerný mesačný počet poberateľov** | **Priemerná**  **mesačná výška**  **PP2) v €** | **Priemerný mesačný počet poberateľov** | **Priemerná**  **mesačná výška PP v €** | |
| * PP na kúpu pomôcky | 229 | 1 033,49 | 200 | 1 049,47 | |
| * PP na výcvik používania pomôcky | 4 | 535,44 | 5 | 683,42 | |
| * PP na úpravu pomôcky | 1 | 897,53 | 1 | 685,07 | |
| * PP na opravu pomôcky | 29 | 301,05 | 31 | 289,67 | |
| * PP na kúpu zdvíhacieho zariadenia | 39 | 8 752,82 | 45 | 8 971,73 | |
| * PP na kúpu osobného motorového vozidla | 141 | 6 645,04 | 124 | 6 585,56 | |
| * PP na úpravu osobného motorového vozidla | 12 | 2 489,64 | 9 | 2 715,15 | |
| * PP na úpravu bytu | 79 | 2 328,55 | 72 | 2 338,56 | |
| * PP na úpravu rodinného domu | 175 | 2 098,79 | 142 | 2 116,16 | |
| * PP na úpravu garáže | 1 | 1 425,59 | 2 | 1 325,85 | |
| **Peňažné príspevky SPOLU** |  | **207 111 396** |  | **210 640 394** | |

Zdroj. APV ISOP

Graf 3.16 Vývoj počtu poberateľov PP na kompenzáciu za rok 2010 a 2011

Zdroj: APV ISOP

Pri konkrétnych peňažných príspevkoch na kompenzáciu sa nárast počtu poberateľov v roku 2011 prejavil najmä pri opakovaných peňažných príspevkoch, najvýraznejšie pri peňažnom príspevku na kompenzáciu zvýšených výdavkov, kde bol zaznamenaný celkový nárast o 5 421 poberateľov (spolu na všetky zvýšené výdavky) v porovnaní s rokom 2010. Konkrétne pri kompenzácii zvýšených výdavkov súvisiacich so zabezpečením prevádzky osobného motorového vozidla bol nárast o 3 543 poberateľov, pri kompenzácii zvýšených výdavkov na diétne stravovanie nárast o 2 662 poberateľov, pri kompenzácii zvýšených výdavkov súvisiacich s hygienou alebo opotrebovaním šatstva, bielizne, obuvi a bytového zariadenia nárast o 1 786 poberateľov. Výnimku tvorí kompenzácia zvýšených výdavkov súvisiacich so starostlivosťou o psa so špeciálnym výcvikom, kde bol zaznamenaný mierny pokles počtu poberateľov.

Graf 3.17 Vývoj počtu poberateľov PP príspevkov na kompenzáciu zvýšených výdavkov   
za rok 2010 a 2011

Zdroj: APV ISOP

Podobne ako v predchádzajúcich rokoch aj v roku 2011 pokračoval rast priemerného mesačného počtu poberateľov peňažného príspevku na osobnú asistenciu, a to o 471 poberateľov v porovnaní s rokom 2010. Vzrástla aj priemerná mesačná výška tohto peňažného príspevku (na 352,77 €), čo ovplyvnila najmä valorizácia hodinovej sadzby osobnej asistencie. Tento údaj však signalizuje aj mierny nárast priemerného mesačného rozsahu hodín osobnej asistencie, na ktorý bol poskytnutý peňažný príspevok (o 2 hod., t. j. na cca 135,4 hod.). Predpokladom je, že uvedenú skutočnosť ovplyvnila aj legislatívna zmena, ktorou je zvýšenie ochrany príjmu fyzickej osoby s ŤZP z 3 - násobku (cca 569,49 €) na 4 - násobok (cca 759,32 €) sumy životného minima pre jednu plnoletú fyzickú osoby, čo umožnilo redukovať znižovanie peňažného príspevku na osobnú asistenciu z dôvodu presahu príjmu fyzickej osoby s ŤZP nad uvedenú hranicu.

Graf 3.18 Vývoj počtu poberateľov PP na osobnú asistenciu v roku 2010 a 2011

Zdroj: APV ISOP

Aj v roku 2011 pretrváva rast priemerného mesačného počtu poberateľov peňažného príspevku na opatrovanie. V porovnaní s rokom 2010 tvorí tento nárast 1 242 poberateľov. Pri rozčlenení peňažného príspevku na opatrovanie podľa typu poberateľov (fyzických osôb) je však zrejmé, že nárast (o 2 720) sme zaznamenali len pri poberateľoch, ktorým je vyplácaná dôchodková dávka. Tento nárast mohol ovplyvniť okrem príchodu nových poberateľov aj prechod zo skupiny poberateľov, ktorým sa poskytoval peňažný príspevok na základe prechodného ustanovenia, nakoľko ich počet klesol o 1 360 poberateľov. Pri poberateľoch, ktorým nie je vyplácaná dôchodková dávka, nastal mierny pokles (o 156). Prehľad údajov je uvedený v nasledujúcej tabuľke.

Tab. 3.22 Porovnanie údajov o peňažnom príspevku na opatrovanie   
za obdobie roku 2010 a 2011

|  |  |  |  |  |
| --- | --- | --- | --- | --- |
|  | **Priemerná výška PP**  **na opatrovanie v €** | | **Priemerný mesačný počet**  **poberateľov PP na opatrovanie** | |
| **Peňažný príspevok na opatrovanie** | v roku  2010 | v roku  2011 | v roku  2010 | v roku  2011 |
| 1. FO1) poberajúca dôchodkovú dávku | 82,26 | 83,26 | 16 328 | 19 048 |
| 2. FO nepoberajúca dôchodkovú dávku | 168,10 | 165,43 | 35 817 | 35 661 |
| 3. FO poberajúce príspevok podľa prechodného ustanovenia | 88,50 | 90,21 | 3 788 | 2 428 |
| **Peňažný príspevok na opatrovanie SPOLU** | **137,65** | **134,75** | **55 933** | **57 175** |

Zdroj: ÚPSVR

1) FO- fyzická osoba, poberajúca peňažný príspevok na opatrovanie (poberateľ)

Napriek skutočnosti, že prijaté legislatívne zmeny účinné od 1. júla 2011 boli v prospech poberateľov peňažného príspevku na opatrovanie, v jeho priemernej mesačnej výške za celý rok 2011 sa ešte výrazne nepremietli (pokles priemernej mesačnej výšky o 2,9 €). Avšak pri detailnejšom pohľade na vývin výšok peňažných príspevkov na opatrovanie poskytnutých za podmienok pred legislatívnymi zmenami a po nich je zrejmé, že priemerná mesačná výška peňažných príspevkov na opatrovanie vyplatených za obdobie účinnosti uvedených zmien sa zvýšila. Túto skutočnosť je možné vidieť v porovnávajúcej tabuľke:

Graf 3.19 Vývoj počtu poberateľov PP na opatrovanie v roku 2010 a 2011

Zdroj: APV ISOP

Tab. 3.23 Porovnanie výšok peňažných príspevkov na opatrovanie vyplatených v roku 2011 za obdobie pred legislatívnymi zmenami a za obdobie ich účinnosti.

|  |  |  |
| --- | --- | --- |
|  | **Priemerná výška PP na opatrovanie v €** | |
| **Peňažný príspevok na opatrovanie** | za obdobie január až júl 20111) | za obdobie august  až december 20112) |
| 1. FO3) poberajúca dôchodkovú dávku | 82,33 | 84,49 |
| 2. FO nepoberajúca dôchodkovú dávku | 159,11 | 174,27 |
| 3. FO poberajúce príspevok podľa  prechodného ustanovenia | 89,45 | 91,54 |
| **Peňažný príspevok na opatrovanie SPOLU** | **130,66** | **140,41** |

Zdroj: ÚPSVR

1) Obdobie výplaty za podmienok pred účinnosťou legislatívnych zmien v roku 2011 (vyplácaný mesačne pozadu)

2) Obdobie výplaty za podmienok od účinnosti legislatívnych zmien v roku 2011

3) FO- fyzická osoba, poberajúca peňažný príspevok na opatrovanie (poberateľ)

Pri jednorazových peňažných príspevkoch na kompenzáciu v roku 2011 pretrváva trend mierneho nárastu priemerného mesačného počtu poberateľov v porovnaní s rokom 2010 len pri peňažnom príspevku na kúpu zdvíhacieho zariadenia (priemerne mesačne o 6 poberateľov), pri peňažných príspevkoch na opravu pomôcky (nárast priemerne mesačne o 2) a na výcvik používania pomôcky nárast priemerne mesačne o jedného poberateľa. Na rozdiel od roku 2010 bol zaznamenaný pokles priemerného mesačného počtu poberateľov v roku 2011 u viacerých jednorazových peňažných príspevkov. Pri peňažnom príspevku na úpravu rodinného domu je pokles najvýraznejší, a to o 33 poberateľov priemerne mesačne, pri peňažnom príspevku na kúpu pomôcky pokles o 29 poberateľov priemerne mesačne, pri peňažnom príspevku na kúpu osobného motorového vozidla pokles o 17 poberateľov priemerne mesačne a pri peňažnom príspevku na úpravu bytu pokles o 7 poberateľov priemerne mesačne. Pri výškach jednorazových peňažných príspevkoch boli zaznamenané len mierne zmeny.

###### Sociálne služby

Sociálne služby v SR sa od roku 2009 poskytujú v súlade so zákonom č. 488/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon o sociálnych službách). Zákon o sociálnych službách upravuje právne vzťahy a podmienky poskytovania sociálnych služieb, ktorých cieľom je podporovať sociálne začlenenie občanov a uspokojovať sociálne potreby ľudí v nepriaznivej sociálnej situácii. Za nepriaznivú sociálnu situáciu sa považuje stav sociálnej núdze fyzickej osoby, rodiny a komunity, v ktorom sa táto osoba, rodina, komunita nachádza z dôvodu, že nemá zabezpečené základné životné potreby, pre svoje životné návyky, pre spôsob života, pre ťažké zdravotné postihnutie alebo nepriaznivý zdravotný stav, pre dovŕšenie dôchodkového veku, pre výkon opatrovania fyzickej osoby s ťažkým zdravotným postihnutím, pre ohrozenie správaním iných fyzických osôb alebo z dôvodu, že sa stala obeťou obchodovania s ľuďmi.

Sociálne služby podľa tohto zákona sa poskytujú prostredníctvom odborných, obslužných a ďalších činností, ktoré je poskytovateľ povinný poskytnúť alebo zabezpečiť v prípade, že sú tieto činnosti taxatívne pri týchto službách vymedzené. Odborné činnosti, ktorými sú sociálne poradenstvo a sociálna rehabilitácia je možné za podmienok ustanovených týmto zákonom poskytovať aj samostatne. Zároveň poskytovateľ môže vykonávať aj iné činnosti ako upravuje tento zákon, ktoré zvýšia kvalitu sociálnej služby. Sociálne služby sú službami verejného záujmu a sú poskytované bez dosiahnutia zisku, avšak návrh umožňuje aj poskytovanie sociálnych služieb v rámci živnosti alebo podnikania, t. j. na báze zisku.

Zákon o sociálnych službách rozdeľuje sociálne služby do niekoľkých skupín, v závislosti od povahy nepriaznivej sociálnej situácie alebo od cieľovej skupiny, ktorej sú určené:

* sociálne služby na zabezpečenie nevyhnutných podmienok na uspokojovanie základných životných potrieb
* sociálne služby na podporu rodiny s deťmi
* sociálne služby na riešenie nepriaznivej sociálnej situácie z dôvodu ťažkého zdravotného postihnutia, nepriaznivého zdravotného stavu alebo z dôvodu dovŕšenia dôchodkového veku
* sociálne služby s použitím telekomunikačných technológií
* podporné služby

Na účely poskytovania sociálnej služby pri odkázanosti fyzickej osoby na pomoc inej fyzickej osoby zákon o sociálnych službách upravuje lekársku a sociálnu posudkovú činnosť, na základe ktorej sa určuje odkázanosť fyzickej osoby na túto sociálnu službu. Zákon o sociálnych službách rieši poskytovanie zdravotnej starostlivosti v rozsahu ošetrovateľskej starostlivosti vo vybraných zariadeniach sociálnych služieb priamo sestrami, t. j. zamestnancami týchto zariadení a zároveň sa upravuje poskytovanie sociálnej služby v zdravotníckom zariadení ústavnej starostlivosti. Zákon o sociálnych službách zrovnoprávňuje poskytovateľov sociálnych služieb pri registrácii, a to bez ohľadu na to, či sú to verejní alebo neverejní poskytovatelia sociálnych služieb, nakoľko aj verejní poskytovatelia budú môcť poskytovať sociálne služby, len ak budú zapísaní do registra poskytovateľov sociálnych služieb. V osobitnej časti zákona je upravené financovanie neverejných poskytovateľov za splnenia zákonom stanovených podmienok. Pri financovaní sú neverejní poskytovatelia rozlišovaní z toho hľadiska, či majú neziskový charakter alebo či ide o podnikateľské subjekty.

Zákon ustanovuje výkon dohľadu nad dodržiavaním tohto zákona a ostatných všeobecne záväzných právnych predpisov pri poskytovaní sociálnych služieb, ktorý vykonáva MPSVR SR. Tento ústredný orgán bude hodnotiť aj kvalitu poskytovaných sociálnych služieb na základe kvalitatívnych a kvantitatívnych kritérií, t.j. štandardov kvality, ktoré sú upravené v prílohe zákona. Zákon o sociálnych službách upravuje aj vzdelávanie v sociálnych službách a na vykonávanie vzdelávacích programov MPSVR SR udeľuje akreditácie.

Zákon o sociálnych službách zaviedol viacúrovňové komunitné plánovanie. Komunitný plán sociálnych služieb obce musí vychádzať z Národných priorít rozvoja sociálnych služieb s cieľom plánovať sociálne služby tak, aby zodpovedali miestnym špecifikám a potrebám fyzických osôb a vychádzali z analýzy skutkového stavu poskytovania sociálnych služieb. Rovnako koncepcia sociálnych služieb vyššieho územného celku musí vychádzať z Národných priorít rozvoja sociálnych služieb a komunitných plánov obcí v jeho územnom obvode. Medzi Národné priority rozvoja sociálnych služieb Slovenskej republiky schválené MPSVR SR do roku 2013 patrí:

* podpora zotrvania klienta v prirodzenom prostredí rozvojom terénnych sociálnych služieb
* rozvoj ambulantných sociálnych služieb a pobytových sociálnych služieb v zariadení s týždenným pobytom
* zvýšenie kvality a humanizácia poskytovaných sociálnych služieb prostredníctvom rekonštrukcie, rozširovania, modernizácie a budovania zariadení sociálnych služieb
* vzdelávanie zamestnancov v oblasti sociálnych služieb.

Dňa 1. 3. 2011 nadobudol účinnosť zákon č. 551/2010 Z. z., ktorým sa mení a dopĺňa zákon o sociálnych službách. Touto novelou zákona o sociálnych službách sa zabezpečilo uplatňovanie práva fyzickej osoby na výber poskytovateľa sociálnej služby v plnom rozsahu bez akýchkoľvek obmedzení a následkov s tým spojených (napr. nemožnosť financovať neverejného alebo verejného poskytovateľa, ak si ho klient priamo vybral). Cieľom zmeny v tomto ustanovení je zabezpečiť vykonateľnosť práva fyzickej osoby na výber poskytovateľa sociálnej služby. Zároveň sa zosúlaďuje ustanovenie § 8 ods. 2 a 3 zákona o sociálnych službách s Ústavou Slovenskej republiky v nadväznosti na nález Ústavného súdu Slovenskej republiky č. 332/2010 Z. z., ktorý rozhodol o nesúlade časti ustanovenia § 8 ods. 2 písm. d) a ods. 3 písm. d) zákona o sociálnych službách s Ústavou Slovenskej republiky. Taktiež sa touto novelou zákona o sociálnych službách novelizovali niektoré ustanovenia, ktoré v praxi spôsobovali problémy alebo sa iným spôsobom upravili niektoré ustanovenia, ktoré napríklad uľahčujú vykonávanie lekárskej posudkovej činnosti, upravili sa nanovo podmienky uhrádzania ekonomicky oprávnených nákladov medzi verejnými poskytovateľmi, niektoré podmienky poskytovania finančných príspevkov neverejným poskytovateľom a tiež sa upravili niektoré prechodné ustanovenia, ktoré odsunuli termín splnenia niektorých povinností obcí a vyšších územných celkov a povinnosti splnenia vybraných kvalifikačných predpokladov pracovníkov v sociálnych službách.

Dňa 30.11.2011 bol Národnou radou SR schválený návrh novely zákona o sociálnych službách, ktorý bol pripravený v snahe riešiť pretrvávajúce problémy a krízovú situáciu vo financovaní sociálnych služieb a eliminovať riziko kolapsu existujúcich zariadení sociálnych služieb, ktorý by ohrozoval základné ľudské práva a slobody prijímateľov sociálnych služieb. Nakoľko zákon nebol podpísaný prezidentom SR, bol opätovne prerokovaný a schválený NR SR 31.1.2012 a nadobudol účinnosť 1.3.2012 (zákon č. 50/2012 Z. z.). Predmetom tejto novely zákona o sociálnych službách je významná zmena, ktorá spočíva zmene spôsobu financovania zariadení sociálnych služieb zriadených alebo založených obcami a neverejných poskytovateľov vybraných druhov sociálnych služieb prostredníctvom účelovej dotácie z rozpočtovej kapitoly MPSVR SR.

S cieľom podporiť zotrvanie klienta v prirodzenom domácom prostredí a znížiť tlak na kapacity zariadení pre seniorov sa sprísňujú podmienky na prijatie klienta do takéhoto typu zariadenia zvýšením stupňa odkázanosti na vznik nároku na sociálnu službu. Priamo zákonom sa ustanovuje minimálnu výšku úhrady za služby dlhodobej starostlivosti, a to vo výške minimálne 50 % ekonomicky oprávnených nákladov na sociálnu službu určených obcami a vyššími územnými celkami v ich všeobecne záväzných nariadeniach. Akceptovaním opakovaných požiadaviek zo strany samosprávy a so zámerom zvýšiť participáciu a zodpovednosť klienta a jeho rodiny na úhrade nákladov za sociálnu službu, a tým aj príjmy do rozpočtov obcí a vyšších územných celkov, bude sa zohľadňovať nielen súčasný príjem a majetok prijímateľa sociálnej služby, ale prihliadať aj na príjem získaný predajom nehnuteľného majetku v posledných piatich rokoch.

Novela zákona obsahuje aj zmeny, ktoré majú prispieť k rozšíreniu okruhu osôb, ktoré budú môcť vykonávať opatrovanie, čím sa vytvárajú flexibilnejšie podmienky na zamestnávanie takýchto osôb a na druhej strane sa zvýši dostupnosť terénnych sociálnych služieb.

Za významnú možno považovať úpravu, ktorá rieši tzv. „nelegálnych poskytovateľov“, s cieľom zabrániť vzniku takýchto neželaných subjektov a ochrániť práva dotknutých občanov, a to formou ukladania vysokej pokuty, zákazom činnosti a vytvorením podmienok na poskytnutie bezodkladnej pomoci ohrozeným fyzickým osobám adekvátnou sociálnou službou.

Zákonom sa opätovne oddiaľujú viaceré povinností poskytovateľov sociálnych služieb (plnenie personálnych štandardov a debarierizácia zariadení), čím sa vytvára priestor na použitie existujúcich finančných zdrojov na riešenie krízovej situácie v sociálnych službách.

Keďže novela zákona o sociálnych službách je reakciou na krízovú situáciu vo financovaní sociálnych služieb, zodpovedajú tomu aj prijaté zmeny, ktoré sú len na prechodné obdobie a nemožno ich považovať za systémové riešenie poskytovania a financovania sociálnych služieb. Ministerstvo má záujem pripraviť aj rozsiahlu novelu zákona o sociálnych službách a v rámci neho sa zaoberá aj problematikou vytvorenia podmienok nového systému dlhodobej starostlivosti (LTC), hlavne pre starších klientov a ľudí so zdravotným postihnutím odkázaných na pomoc inej osoby. Systém je však závislý od zavedenia nového mechanizmu financovania sociálnych služieb tak, aby sa zabezpečilo právo klienta na sociálnu službu a jej dostupnosť na jednej strane, ale na druhej strane aj finančná udržateľnosť takéhoto systému, ktorý je vzhľadom na stále rastúce potreby klientov vyššieho veku finančne veľmi náročný, preto je potrebné hľadať celospoločenský konsenzus a potrebné zdroje. V súčasnosti sa uvažuje o viaczdrojovom financovaní takýchto služieb, nakoľko sociálne služby boli decentralizované a sú prevažne financované z rozpočtov samosprávy (obec, VÚC), ktorých rozpočtové zdroje sú nepostačujúce, a to aj v dôsledku hospodárskej a finančnej krízy. Uvažuje sa o financovaní sociálnych služieb na lokálnej, ale aj regionálnej úrovni aj zo strany štátu, ktorý by mal byť garantom už zákonom deklarovaného práva klienta na sociálnu službu. Ďalším zámerom je zabezpečiť financovanie ošetrovateľských úkonov poskytovaných v zariadeniach sociálnych služieb zo zdrojov verejného zdravotného poistenia, tak aby sa vytvorili podmienky pre koordináciu a previazanosť zdravotnej a sociálnej starostlivosti.

V snahe zabezpečiť kontinuitu a efektivitu poskytovaných sociálnych služieb a súčasne v snahe podporiť zotrvanie ľudí odkázaných na pomoc čo najdlhšie v ich prirodzenom rodinnom prostredí sa MPSVR SR v súčasnosti venuje procesu deinšitucionalizácie sociálnych služieb na Slovensku. Vláda SR schválila dňa 30. 11. 2011 Stratégiu deinštitucionalizácie systému sociálnych služieb a náhradnej starostlivosti(ďalej len „Stratégia DI“). Slovenská republika sa týmto dokumentom hlási k celosvetovému trendu systematického odstraňovania dôsledkov dlhodobo uplatňovaného, ale už historicky prekonaného modelu inštitucionálnej izolácie a segregácie ľudí vyžadujúcich dlhodobú pomoc a starostlivosť v špecializovaných zariadeniach, menovite detí v náhradnej starostlivosti a ľudí so zdravotným postihnutím, seniorov, a jeho nahradenie alternatívnym modelom služieb a opatrení, svojím charakterom čo najviac podobným podmienkam bežného života. Takáto zmena modelu je jedným z cieľov súčasnej politiky Európskej únie v oblasti sociálnej inklúzie a zdravotného postihnutia a je súčasťou záväzkov Slovenskej republiky v medzinárodnej ľudsko-právnej agende, napr. Dohovoru o právach dieťaťa a Dohovoru OSN o právach osôb so zdravotným postihnutím. Základným zámerom deinštitucionalizácie v Slovenskej republike je vytvorenie a zabezpečenie podmienok pre nezávislý a slobodný život všetkých občanov, odkázaných na pomoc spoločnosti, v prirodzenom sociálnom prostredí komunity prostredníctvom komplexu kvalitných alternatívnych služieb vo verejnom záujme. Dňa 14. 12. 2011 MPSVR SR schválilo Národný akčný plán prechodu z inštitucionálnej na komunitnú starostlivosť v systéme sociálnych služieb na roky 2012 – 2015 (ďalej len „Národný akčný plán DI“). Vypracovanie Národného akčného plánu DI je jednou zo základných úloh Stratégie DI. Národný akčný plán DI predstavuje základný plánovací dokument MPSVR SR na naplnenie Stratégie DI v oblasti prechodu z inštitucionálnej na komunitnú starostlivosť v systéme sociálnych služieb v Slovenskej republike v rokoch 2012 - 2015. [[19]](#footnote-19)

**Opatrovateľská služba**

V roku 2010 bola opatrovateľská služba v domácnosti poskytovaná zo strany obcí 15 704 občanom. V porovnaní s rokom 2009 ide (rovnako ako v predchádzajúcom roku) o pokles počtu opatrovaných o 1 346 občanov. Podľa vyjadrení zástupcov obcí dôvodom pre takéto znižovanie rozsahu poskytovanej opatrovateľskej služby, a to v čase, keď sa dopyt po sociálnych službách zvyšuje, je nedostatok finančných zdrojov.

Opatrovateľskú službu v roku 2010 poskytovalo 6 400 zamestnancov miest a obcí. V porovnaní s rokom 2009 ide o vyšší pokles zamestnancov opatrovateľskej služby ako v roku 2008, a to o 685 zamestnancov. Poskytovanie opatrovateľskej služby je realizované využitím všetkých inštitútov pracovno-právnych vzťahov (pracovný pomer, dohoda o pracovnej činnosti, dohoda o vykonaní práce). Počty zamestnancov sú prepočítavané na plné pracovné úväzky.

Na poskytovanie opatrovateľskej služby bolo v roku 2010 vynaložených zo strany obcí 26 289 tis. €. Oproti roku 2009 je to o 215 tis. € menej, čo zodpovedá zníženému počtu opatrovaných, ako aj opatrovateľov. Podrobnejšie štatistické údaje sú uvedené v prílohe ku kapitole 3, tab. 22.

**Prepravná služba**

V roku 2010 bola obcami a mestami poskytnutá prepravná služba 3 325 občanom s nárastom o 1 252 občanov oproti roku 2009. Obce vynaložili v roku 2010 na poskytovanie prepravnej služby 160 081 €, čo oproti roku 2009 predstavuje nárast o 86 556 € (medziročné štatistické údaje sú uvedené v prílohe ku kapitole 3, tab. 23).

**Zariadenia sociálnych služieb**

K 31. 12. 2010 bolo v Slovenskej republike 5 424 925 obyvateľov, z toho 36 350 obyvateľom (0,67 %) boli poskytované služby v 911 zariadeniach sociálnych služieb zriadených obcou, vyšším územným celkom alebo neverejným poskytovateľom. Sociálne služby, ktoré majú charakter dlhodobej starostlivosti, boli poskytované 32 547 klientom v 762 zariadeniach (zariadenie pre seniorov, domov sociálnych služieb, špecializované zariadenie, denný stacionár, zariadenie podporovaného bývania, rehabilitačné stredisko, zariadenie opatrovateľskej služby).

V roku 2010 bolo v Slovenskej republike spolu vo všetkých druhoch zariadení sociálnych služieb 38 751 miest, z toho sa celoročná starostlivosť poskytovala v rámci 34 418 miest (88,8 %), týždenná starostlivosť na 651 miestach (1,7 %), denná na 2 226 miestach (5,7 %) a prechodne sa starostlivosť poskytovala na 1 397 miestach (3,6 %). Z celkového počtu miest až 35 394 miest (91,3 %) pripadá na sociálne služby, ktoré majú charakter dlhodobej starostlivosti.

Zariadenia sociálnych služieb mali ku koncu roku 2010 spolu 36 350 obyvateľov. Z celkového počtu obyvateľov zariadení bolo 27 164 zdravotne postihnutých (74,7 %) a 22 243 osôb v dôchodkovom veku (61,2 %). Z celkového počtu obyvateľov zariadení bolo 15 033 mužov (41,4 %) a 21 317 žien (58,6 %). 33 360 obyvateľom (91,7 %) sa poskytovali sociálne služby tzv. dlhodobej starostlivosti.

Z hľadiska zriaďovateľa zariadení sociálnych služieb, z celkového počtu 911 zariadení sociálnych služieb je zriaďovateľom 367 zariadení samosprávny kraj (40 %) a obec zriaďovateľom 217 zariadení (24 %). Neverejní poskytovatelia sú zriaďovateľmi 327 zariadení (36%), z toho cirkevné právnické osoby sú zriaďovateľom 85 zariadení, ostatné právnické osoby 206 zariadení a fyzické osoby 10 zariadení sociálnych služieb.

V roku 2011 tvorili celkové výdavky zariadení 271 180 737 €. Z toho až 159 834 815 (59 %) bolo vynaložených na mzdy a povinné sociálne poistenie. Ostatné výdavky boli určené na tovary a služby, na obstaranie dlhodobého majetku a na zdravotnú starostlivosť. Výdavky na sociálne služby v zariadeniach tzv. dlhodobej starostlivosti predstavovali sumu 263 270 637 €, čo je až 97 % z celkových výdavkov vo všetkých druhoch zariadení sociálnych služieb.

V zariadeniach sociálnych služieb bolo k 31.12.2010 18 769 zamestnaných občanov, čo predstavuje nárast oproti roku 2009 o 907 zamestnancov. V zariadeniach sociálnych služieb tzv. dlhodobej starostlivosti pracovalo až 18 192 zamestnancov (97 % z celkového počtu zamestnancov). Ďalšie štatistické údaje sú uvedené v prílohe ku kapitole 3, tab. 24 až 28. [[20]](#footnote-20)

Pokiaľ ide o zariadenia sociálnych služieb, ktoré nie sú sledované Štatistickým úradom SR, ale ich zdrojom sú údaje z rezortného výkazníctva, k 31. 12. 2010 vykazujú v SR 497 klubov dôchodcov, 139 jedální pre dôchodcov, 27 stredísk osobnej hygieny a 29 práčovní. Celkové bežné výdavky v týchto zariadeniach v roku 2010 tvorili 5,7 mil. € . Podrobnejšie štatistické údaje sú uvedené v prílohe ku kapitole 3, tab. 29.

V roku 2010 bolo do poradovníkov čakateľov na poskytovanie starostlivosti v zariadeniach sociálnych služieb zaradených celkovo 4 648 osôb, z toho v zariadeniach pre seniorov 4 466 osôb, v domovoch sociálnych služieb 176 osôb a v zariadeniach podporovaného bývania 6 osôb. Celkovo počet čakateľov oproti roku 2009 klesol až o 10 258, čo je pravdepodobne spôsobené tým, že v súlade so zákonom o sociálnych službách boli obce a vyššie územné celky povinné k 31. 12. 2010 preposúdiť odkázanosť všetkých osôb zapísaných v poradovníkoch čakateľov na pomoc inej osoby, pričom možno predpokladať, že veľké množstvo čakateľov na poskytovanie sociálnej služby (najmä v zariadeniach pre seniorov) nespĺňalo podmienky na poskytovanie sociálnej služby v zariadení (príloha ku kapitole 3, tab. 30).

**Neverejní poskytovatelia sociálnych služieb**

K 31. 12. 2010 poskytovalo sociálne služby 358 neverejných poskytovateľov, čo predstavuje nárast oproti roku 2009 o 83 poskytovateľov. Neverejní poskytovatelia poskytovali sociálne služby 30 219 klientom, čo je o 1 761 viac ako v roku 2009. Celkové príjmy neverejných poskytovateľov predstavovali sumu 58 063 tis. € a celkové výdavky 58 403 tis. €.

**Dohľad nad poskytovaním sociálnych služieb**

V súlade s § 98 a 99 zákona o sociálnych štát prostredníctvom MPSVR SR vykonáva dohľad nad dodržiavaním zákona o sociálnych službách a všeobecne záväzných právnych predpisov pri:

* poskytovaní sociálnych služieb a spôsobe jej vykonávania najmä z hľadiska dodržiavania základných ľudských práv a slobôd,
* uzatváraní zmlúv o poskytovaní sociálnej služby,
* dodržiavaní záväzkov zo zmluvy o poskytovaní sociálnej služby,
* vykonávaní odborných činností, na ktoré bola udelená akreditácia.

V roku 2011 MPSVR SR vykonalo dohľad nad poskytovaním sociálnych služieb (ďalej len „dohľad“) celkom u 22 poskytovateľov sociálnej služby, z toho:

* 3 dokončené v roku 2011, prenesené z roku 2010
* 15 vykonaných a dokončených v roku 2011
* 4 začaté v roku 2011, nedokončené, prenesené do roku 2012

Z celkového počtu vykonaných dohľadov bol 1 dohľad vykonaný mimo zamerania činnosti odboru na rok 2011.

Z vykonaných dohľadov iba u 4 poskytovateľov sociálnej služby (z toho 3 verejní a 1 neverejný) neboli zistené porušenia právnych predpisov. U všetkých ostatných poskytovateľov sociálnej služby, u ktorých boli vykonané dohľady, boli zistené porušenia všeobecne záväzných právnych predpisov, ale aj nedostatky rôzneho rozsahu a závažnosti.

V nadväznosti na výkon dohľadu u poskytovateľov sociálnej služby v predchádzajúcich rokoch ministerstvo vykonalo tiež kontrolu plnenia prijatých opatrení na odstránenie nedostatkov zistených pri výkone dohľadu v 4 prípadoch, pričom v 1 opäť zaznamenali porušenie Ústavy SR.

Súčasťou výkonu dohľadu je aj preverenie podaní a podnetov fyzických a právnických osôb poukazujúcich na porušovanie práv prijímateľov sociálnej služby priamo u poskytovateľa sociálnej služby. Z 10 preverovaných podaní a podnetov fyzických osôb priamo u poskytovateľov sociálnej služby sa v 5 prípadoch uvádzané nedostatky nepotvrdili, v 4 prípadoch boli potvrdené. V 1 prípade nebolo možné metódami výkonu dohľadu preveriť stav veci a pisateľ bol odkázaný na orgány činné v trestnom konaní.

**Akreditácie na vykonávanie odborných činnosti a vzdelávacích programov**

Od 1. januára 2009 MPSVR SR v súlade so zákonom o sociálnych službách udeľuje akreditácie na odbornú činnosť (špecializované sociálne poradenstvo a sociálnu rehabilitáciu) a na vzdelávacie programy. Od 1. januára 2011 do 31.decembra 2011 bolo na MPSVR SR doručených 48 žiadostí o udelenie akreditácie. Z uvedeného počtu bolo 7 žiadostí o udelenie akreditácie na odbornú činnosť a 41 žiadosti o udelenie akreditácie na vzdelávacie programy. Od 1. januára 2011 do 31.decembra 2011 bolo udelených 42 akreditácií na vzdelávacie programy a 13 akreditácií na odbornú činnosť.

###### Dotácie na podporu rozvoja sociálnej oblasti v pôsobnosti MPSVR SR

MPSVR SR poskytovalo v roku 2011 dotácie z rozpočtu kapitoly v súlade so zákonom č. 544/2010 Z. z. o dotáciách v pôsobnosti MPSVR SR (ďalej len „zákon“), ktorý s účinnosťou od 1. januára 2011 nahradil výnos MPSVR SR o poskytovaní dotácií. Celkovo boli poskytnuté dotácie v sume 2 614 768 €, z toho 2 520 175 € právnickým osobám.

Dotácie na podporu rozvoja sociálnych služieb a dotácie na podporu vykonávania opatrení sociálnoprávnej ochrany detí a sociálnej kurately (§ 3 zákona) boli poskytnuté v sume 1 780 290 € (podporených 155 žiadostí), z toho z kapitálových transferov v sume 1 140 581 € na kúpu osobných a špeciálnych motorových vozidiel, technických zariadení na zlepšenie manipulácie s klientmi s obmedzenou schopnosťou pohybu, materiálového vybavenia, na vytváranie bezbariérového prostredia a na rekonštrukcie a stavebné úpravy. Na podporu rekondičných aktivít (§ 6) boli poskytnuté výdavky v sume 540 130 € (25 žiadostí), na podporu členstva v medzinárodnej organizácii v sociálnej oblasti (§ 7) v sume 31 795 € (17 žiadostí) a na podporu edičnej činnosti (§ 8) v sume 167 960 € (18 žiadostí). V rámci dotácií na podporu rekondičných aktivít boli na dotácie zamerané na predchádzanie sociálnemu vylúčeniu a na podporu obnovenia psychickej a fyzickej kondície fyzickej osoby, ktorá je poberateľom starobného, predčasného starobného alebo výsluhového dôchodku a nevykonáva činnosť, ktorá zakladá nárok na príjem zo závislej činnosti alebo z podnikania, poskytnuté dvom subjektom výdavky v sume 432 460 €; prostredníctvom nich bol poskytnutý príspevok na rekreácie 8 650 žiadateľom. Z hľadiska právnej formy príjemcu dotácie boli rozpočtové prostriedky poskytnuté obciam a vyšším územným celkom pre zariadenia v ich zriaďovateľskej pôsobnosti v sume 1 162 271 €, občianskym združeniam v sume 649 490 €, odborovej organizácii v sume 307 500 €, neziskovým organizáciám v sume 329 619 € a cirkevným organizáciám v sume 71 295 €.

V súlade s § 9 zákona bola poskytnutá dotácia fyzickým osobám na podporu humanitárnej pomoci v sume 94 593 € pre 350 fyzických osôb v krízovej životnej situácii alebo v mimoriadne nepriaznivej sociálnej situácii na podporu riešenia tejto situácie.

Tab. 3.24 Poskytovanie dotácií v pôsobnosti MPSVR SR

|  |  |  |  |  |  |  |
| --- | --- | --- | --- | --- | --- | --- |
| **Účel poskytovania dotácií:** | **Podporené projekty** | | | **Poskytnuté finančné prostriedky**  **v €** | | |
| **rok 2010** | **rok 2011** | **Index 2011/2010** | **rok 2010** | **rok 2011** | **Index 2011/2010** |
| -na podporu rozvoja sociálnych služieb a na podporu vykonávania opatrení sociálnoprávnej ochrany detí a sociálnej kurately | 230 | 155 | 67,4 | 2 461 741 | 1 780 290 | 72,3 |
| - na podporu rekondičných aktivít, členstva v MO a podporu edičnej činnosti | 90 | 60 | 66,7 | 465 632\* | 739 885 | 158,9 |
| -na podporu humanitárnej pomoci (fyzické a právnické osoby len v r. 2010) | 2 212 | 350 | x | 1 093 766\*\* | 94 593 | x |

Zdroj: Návrh záverečného účtu za rok 2011

\* v r. 2010 nie sú zahrnuté výdavky na rekreácie dôchodcom v sume 597 491 € (neboli poskytované v súlade s výnosom)

\*\* z toho 1 008 541 € na zmiernenie následkov povodní

###### Európsky integrovaný systém štatistiky sociálnej ochrany (Metodika ESSPROS)

V zmysle platnej Lisabonskej zmluvy sú členské štáty EÚ a Európska únia ako celok povinné pri definovaní a implementovaní svojich politík klásť dôraz na plnú zamestnanosť, sociálnu ochranu pre všetkých občanov a boj proti sociálnej exklúzii.

Z dôvodu monitorovania vývoja sociálnej ochrany v členských štátoch EÚ Európska komisia vyžaduje dostupnosť k aktuálnym a podrobným údajom a informáciám o systémoch, súčasnom stave a rozvoji sociálnej ochrany v členských štátoch. Jedným zo základných nástrojov štatistického sledovania sociálnej ochrany je **Európsky systém jednotných štatistík sociálnej ochrany (Metodika ESSPROS[[21]](#footnote-21)).** Počnúc rokom 2008 (referenčný rok 2006) poskytujú členské štáty EÚ údaje na základe Nariadenia Európskeho parlamentu a Rady (ES) č 458/2007[[22]](#footnote-22) o Európskom systéme integrovanej štatistiky sociálnej ochrany (ESSPROS) so štyrmi implementačnými nariadeniami Komisie č. 1322/2007[[23]](#footnote-23), č. 10/2008[[24]](#footnote-24), č. 110/2011[[25]](#footnote-25) a č. 263/2011[[26]](#footnote-26).

Štatistický systém ESSPROS pozostáva z nasledovných modulov: príjmy a výdavky, kvalitatívne informácie, počet poberateľov dôchodkov a čisté výdavky na dávky.

Medzinárodne porovnateľné údaje o príjmoch a výdavkoch na sociálnu ochranu sú dostupné na webovej stránke Eurostat-u (EK)[[27]](#footnote-27) za členské štáty EÚ, najnovšie údaje sú za rok 2009.

**Príjmy programov sociálnej ochrany** zahŕňajú sociálne príspevky (od zamestnávateľov, zamestnancov, SZČO, dobrovoľných platiteľov), príspevky verejnej správy (platby štátneho rozpočtu, regionálnej a miestnej samosprávy a fondov povinného sociálneho zabezpečenia), transfery z iných programov a iné príjmy.

**Výdavky** zahŕňajú sociálne dávky, administratívne výdavky a iné výdavky podľa účelov sociálnej ochrany. Sociálna ochrana obsahuje všetky intervencie zo strany verejných alebo súkromných organizácií, ktorých cieľom je oslobodiť domácnosti a jednotlivcov od bremien definovaných rizík alebo potrieb za predpokladu, že neexistuje ani simultánna a ani individuálna dohoda.

Manuál ESSPROS klasifikuje sociálne dávky podľa 8 nasledovných účelov:

* choroba/zdravotná starostlivosť;
* invalidita;
* staroba;
* pozostalí;
* rodina/deti;
* nezamestnanosť;
* bývanie;
* sociálne vylúčenie.

**Výdavky na sociálne dávky (hrubé)[[28]](#footnote-28)** sú zapísané bez odčítania daní alebo iných povinných poplatkov platených poberateľom (napr. sociálne príspevky).

**Program sociálnej ochrany** je špecifický súbor pravidiel podporovaných jednou alebo viacerými inštitucionálnymi jednotkami, ktoré riadia úhradu dávok sociálnej ochrany a ich financovanie. Programy sociálnej ochrany by mali vždy spĺňať podmienku, že musia mať k dispozícii zostavený zvláštny účet príjmov a výdavkov.

V roku 2009 sa v Slovenskej republike údaje o príjmoch a výdavkoch na sociálnu ochranu sledovali podľa nasledovných programov sociálnej ochrany:

Tab. 3.25 Programy sociálnej ochrany

|  |  |  |  |
| --- | --- | --- | --- |
| **Č.** | **Názov programu** | **Č.** | **Názov programu** |
| 1 | Nemocenské poistenie | 12 | Sociálne služby – NISD a súkromný sektor |
| 2 | Dôchodkové poistenie - ukončené | 13 | Sociálne poistenie – silové zložky |
| 3 | Poistenie v nezamestnanosti | 14 | Sociálne zľavy na cestovnom |
| 4 | Zdravotné poistenie | 15 | Sociálne služby - VÚC |
| 5 | Štátna sociálna podpora | 16 | Garančné poistenie |
| 6 | Štátna sociálna pomoc | 17 | Rezervný fond solidarity |
| 7 | Imputované dávky – verejný sektor | 18 | Starobné poistenie |
| 8 | Imputované dávky – súkromný sektor | 19 | Invalidné poistenie |
| 9 | Sociálna pomoc samosprávy | 20 | Starobné dôchodkové sporenie |
| 10 | Úrazové poistenie | 21 | Politiky trhu práce |
| 11 | Doplnkové dôchodkové poistenie | 22 | Príspevky na dôchodkové sporenie |

(V tejto správe sa uvádzajú údaje na sumárnej úrovni)

Členské štáty EÚ majú výrazne odlišné systémy financovania sociálnej ochrany v závislosti na tom, či uprednostňujú poisťovacie systémy (56,8 % z celkových príjmov na úrovni EU-27 v roku 2009 tvorili sociálne príspevky) alebo financovanie z verejných rozpočtov (39,1 % pre EU-27). Štruktúru príjmov na sociálnu ochranu v EÚ[[29]](#footnote-29) v roku 2009 uvádza nasledujúci graf, tab. 33 sa nachádza v prílohe ku kapitole 3).

Graf 3.20 Štruktúra príjmov na sociálnu ochranu v EU27 v roku 2009

Zdroj: Eurostat-ESSPROS

V Slovenskej republike bola štruktúra príjmov na sociálnu ochranu nasledovná: sociálne príspevky 62,1 % (od zamestnávateľov 42,7 %, zamestnancov 15,5 %, SZČO 3,4 % a dobrovoľných platiteľov 0,5 %), platby verejnej správy 26,7 % a iné príjmy 11,2 % (vrátane príjmov zo Štátneho fondu aktív).

Rozdiely vo financovaní medzi členskými štátmi EÚ sú spôsobené historickým vývojom. Viac než 70% zo všetkých príjmov tvorili sociálne príspevky v Estónsku (81,7) a Českej republike (74,8 %). Estónsko prezentovalo nepatrný podiel príjmov od chránených osôb (4,0 %).

V Slovinsku je významnejší podiel príjmov od chránených osôb (38,8 %) ako od zamestnávateľov (26,4 %), čo má vplyv na výšku hrubej mzdy zamestnancov. Prevažne z príspevkov verejnej správy financujú sociálnu ochranu Dánsko (64,1 %), Írsko (55,4 %) a Švédsko (51,9 %).

Graf 3.21 Hrubé výdavky na sociálnu ochranu v PPS[[30]](#footnote-30) na obyvateľa, 2009

Zdroj: Eurostat-ESSPROS

Celkové hrubé výdavky na sociálnu ochranu (predchádzajúci graf, tab. 34 v prílohe ku kapitole 3) v EU-27 v roku 2009 dosiahli 6 935 PPS na obyvateľa (v SR 3 241 PPS na obyvateľa) a 29,5 % HDP (v SR 18,8 %). Rozdiely medzi krajinami sú do istej miery úmerné k rozdielnym úrovniam bohatstva, ale tiež odzrkadľujú rozdiely v demografických trendoch, v systémoch sociálnej ochrany, v miere nezamestnanosti a sú ovplyvnené aj ďalšími sociálnymi, inštitucionálnymi a ekonomickými faktormi.

Nasledujúci graf zobrazuje časové rady a porovnáva výdavky na sociálnu ochranu v % HDP a indexy medziročných zmien výdavkov na sociálnu ochranu a HDP v bežných cenách v Slovenskej republike a EA-17. Kým v krízovom roku 2009 pokleslo HDP v SR o -6,1 % (v EA-17 o -3,4 %), výdavky na sociálnu ochranu v SR dosiahli 18,8 % a medziročne sa zvýšili o 10,5 % (v EA-17 dosiahli 30,2 % s rastom 6,3 %).

Graf 3.22 Výdavky na sociálnu ochranu v % HDP a ročné indexy výdavkov   
na sociálnu ochranu a HDP v SR a EA-17 v %

Zdroj: Eurostat-ESSPROS

Štruktúra výdavkov na sociálnu ochranu v Slovenskej republike bola nasledovná: sociálne dávky tvorili 97,2 % (v členení podľa účelov: choroba/zdravotná starostlivosť(30,4 %), invalidita (9,2 %), staroba (35,8 %), pozostalí (5,1 %), rodina/deti (9,0 %), nezamestnanosť (5,5 %), bývanie a sociálne vylúčenie (2,2 %); administratívne náklady (2,7 %) a iné výdavky (0,1 %).

Graf 3.23 Štruktúra výdavkov na sociálne dávky podľa účelov, 2009

Zdroj: Eurostat-ESSPROS

Výdavky na sociálne dávky *(predchádzajúci graf)* na účel *choroba/zdravotná starostlivosť* v EU27 dosiahli 29,6 % zo všetkých dávok, v Írsku (40,6 %). Nadpriemerné podiely v účele *invalidita* v porovnaní s priemerom EU-27 (8,0 %) boli najmä v Dánsku (15,1 %) a vo Švédsku (14,4 %), v účele *rodina/deti* v Luxembursku 17,8 %), v účele *nezamestnanosť* v Španielsku (15,0 %). Významný podiel na dávky v účeloch *bývanie a sociálne vylúčenie* bol prezentovaný na Cypre (12,3 %) a v Holandsku (8,2 %).

Graf 3.24 Testované dávky sociálnej ochrany ( % zo všetkých sociálnych dávok), 2009

Zdroj Eurostat-ESSPROS

V roku 2009 sa vyplácalo v SR 4,9 % zo všetkých dávok ako testované na príjem, resp. výšku majetku. Najvyšší bol podiel testovaných dávok v Írsku (25,5 %) a najnižší v Estónsku (0,5 %).

Celkové hrubé výdavky na dôchodky (nasledujúci graf, tab. 34 v prílohe ku kapitole 3) v EU-27 v roku 2009 dosiahli 3 071 PPS na obyvateľa (v SR 1 454 PPS na obyvateľa), 2 750 € na osobu v stálych cenách roku 2000 (v SR 685 € na osobu v stálych cenách) a 13,1 % HDP (v SR 8,4 %). Najnižšie výdavky v % HDP prezentovalo Írsko (7,3 % HDP) s najmladšou populáciou v EÚ a najvyššie Taliansko (16,0 % HDP) s najstarším obyvateľstvom. Výraznejšie sú rozdiely medzi štátmi EÚ, ak výdavky na dôchodky sú vyjadrené v PPS na osobu. Najnižšie výdavky v PPS na osobu dosiahlo Bulharsko (913) a najvyššie Luxembursko (5 929).

Graf 3.25 Výdavky na dôchodky, 2009

Zdroj Eurostat-ESSPROS

Podľa údajov z modulu „Počet poberateľov dôchodkov (bez dvojitého narátavania), najvyšší podiel poberateľov dôchodkov v populácii má Bulharsko (29,3 %) a Estónsko (29,1 %), najnižší prezentoval Cyprus (14,5 %) a Írsko (17,3 %). V Slovenskej republike ukazovateľ dosiahol 24,3 %.

Najnižšie hodnoty pre ukazovateľ starnutia 60+/populácia vykazovali v roku 2009 Írsko (16,1 %) a Slovensko (17,5 %), najvyššie hodnoty Taliansko (26,3 %) a Nemecko (25,9 %). Najnižšie hodnoty pre ukazovateľ 60+/aktívna populácia (20-59 roční) boli monitorované v roku 2009 v Írsku (28,5 %) a v SR (28,9 %) a najvyššie hodnoty prezentovalo Taliansko (48,2 %) a Švédsko (47,9 %).[[31]](#footnote-31)

Graf 3.26 Poberatelia dôchodkov a indexy starnutia (%), 2009

Zdroj Eurostat-ESSPROS

##### 3.5 Európsky sociálny fond

V rámci Operačného programu Zamestnanosť a sociálna inklúzia (OP ZaSI) sa v programovom období 2007-2013 poskytuje podpora v oblasti *rozvoja ľudských zdrojov, zvyšovania zamestnanosti, zvyšovania sociálnej inklúzie a budovania kapacít*. Globálnym cieľom operačného programu je rast zamestnanosti, pokles nezamestnanosti, sociálna inklúzia a budovanie kapacít[[32]](#footnote-32). Pre jeho dosiahnutie boli stanovené tri hlavné ciele:

* zvyšovanie zamestnanosti a adaptability a znižovanie nezamestnanosti;
* posilnenie integrácie osôb ohrozených sociálnym vylúčením alebo sociálne vylúčených a podpora zosúladenia rodinného a pracovného života;
* zvyšovanie kvality ľudských zdrojov a ich riadenia v oblasti verejnej politiky.

Hlavné ciele sú zamerané na prevenciu a riešenie hlavných problémov na trhu práce. Ich vzájomná synergia a nadväznosť je obsiahnutá v 5 prioritných osiach:

* Podpora rastu zamestnanosti
* Podpora sociálnej inklúzie
* Podpora zamestnanosti, sociálnej inklúzie a budovanie kapacít v Bratislavskom samosprávnom kraji
* Budovanie kapacít a zlepšenie kvality verejnej správy
* Technická pomoc

Prioritné osi sú rozpracované do 11 opatrení; v rámci opatrenia technickej pomoci sú uplatňované dve prioritné témy. Podpora je rozdeľovaná prostredníctvom dvoch cieľov *Konvergencia* a *Regionálna konkurencieschopnosť a zamestnanosť* medzi regióny podľa ich ekonomickej výkonnosti. OP ZaSI je operačný program financovaný z prostriedkov Európskeho sociálneho fondu v celkovom objeme **1 037 413 623 €**. Príspevok Európskeho spoločenstva predstavuje sumu 881 801 578 €, štátny rozpočet prispieva čiastkou 155 612 045 €. Implementácia OP ZaSI spadá do obdobia oprávnenosti 01. 01. 2007 - 31. 12. 2015.

V sledovanom období predstavoval podiel čerpania na záväzku 34,50%, pričom prostriedky boli zazmluvnené na úrovni 90,84 %.

Tab. 3.26 Stav zazmluvnenia a čerpania k 31.12.2011

|  |  |  |  |  |  |
| --- | --- | --- | --- | --- | --- |
| **Programový dokument** | **Zazmluvnenie k 31.12.2011** | **Podiel zazmluvnenia na záväzku v %** | **Čerpanie k 31.12.2011** | **Záväzok 2007-2013 v bežných cenách v €** | **Podiel čerpania na záväzku v %** |
|  | EÚ a ŠR zdroje | EÚ a ŠR zdroje | EÚ a ŠR zdroje | EÚ a ŠR zdroje | EÚ a ŠR zdroje |
| OP ZaSI | 942 414 502,35 | 90,84 | 357 914 241,9 | 881 801 578 | 34,50 |

Zdroj: RO pre OP ZaSI/ ITMS


K 31.12.2011 bolo v rámci OP ZaSI realizovaných 1 522 projektov (vrátane mimoriadne ukončených a projektov Technickej asistencie) v celkovej kontrahovanej hodnote **942,4 mil. €**. Z celkového počtu projektov bolo 96 národných projektov (NP) ( tieto sú administrované prostredníctvom riadiaceho orgánu) a 1 384 dopytovo-orientovaných projektov (DOP). Z nich je 766 administrovaných sprostredkovateľským orgánom Sociálna implementačná agentúra (SIA) a 618 sprostredkovateľským orgánom Fond sociálneho rozvoja (FSR). 42 projektov je kontrahovaných v rámci Technickej pomoci.

Tab. 3.27 Stav zazmluvnenia podľa prioritných osí OP ZaSI

|  |  |  |  |  |
| --- | --- | --- | --- | --- |
| **Prioritná os** | **Celková alokácia pre os v mil. €** | **Počet podporených projektov** | | **Výška kontrahovaných finančných prostriedkov v mil. €** |
| **NP** | **DOP** |
| 1. Podpora zamestnanosti | 667,550 | 29 | 581 | 639,876 |
| 2. Sociálna inklúzia | 220,941 | 9 | 609 | 178,025 |
| 3. BSK + Technická pomoc BSK | 20,943 | 34 | 46 | 19,085 |
| 4. Budovanie kapacít | 96,158 | 24 | 163 | 76,599 |
| 5. Technická asistencia | 31,816 | 0 | 27 | 28,829 |

Zdroj: RO pre OP ZaSI/ ITMS

Graf 3.27 Stav zazmluvnenia projektov podľa samosprávnych krajov

**

Zdroj: RO orgán pre OP ZaSI/ ITMS

K zlepšovaniu kvality života a sociálnej situácie obyvateľstva prispieva OP ZaSI najmä prostredníctvom implementácie prioritnej osi 2 a 3, konkrétne prostredníctvom opatrení:

 2.1 Podpora sociálnej inklúzie osôb ohrozených sociálnym vylúčením alebo sociálne vylúčených prostredníctvom rozvoja služieb starostlivosti s osobitným zreteľom na marginalizované rómske komunity

 2.2 Podpora vytvárania rovnosti príležitostí v prístupe na trh práce a podpora integrácie znevýhodnených skupín na trh práce s osobitným zreteľom na marginalizované rómske komunity

 2.3 Podpora zosúladenia rodinného a pracovného života

3.2 Podpora sociálnej inklúzie, rodovej rovnosti a zosúladenie pracovného a rodinného života v BSK

3.3 Budovanie kapacít a zlepšenie kvality verejnej správy v BSK

4.1 Zlepšenie kvality služieb poskytovaných verejnou správou a neziskovými organizáciami

Opatrenia sa napĺňajú implementáciou národných projektov, najmä však prostredníctvom výziev na predkladanie žiadostí o nenávratný finančný príspevok (NFP), ktoré sú vyhlasované FSR ako sprostredkovateľským orgánom a sú zamerané na *odstraňovanie sociálneho vylúčenia, terénnu sociálnu prácu, podporu nezamestnaným a sociálne vylúčeným osobám*, *prevažne obyvateľom z marginalizovaných a znevýhodnených komunít.* Za významnú podporenú aktivitu zameranú na cieľovú skupinu marginalizované rómske komunity považujeme výkon *terénnej sociálnej práce*.

FSR v rámci programového obdobia 2007-2013 celkom vyhlásil 20 výziev. Dňa 30. novembra 2011 boli FSR vyhlásené dve časovo ohraničené výzvy na predkladanie žiadostí o NFP :

* výzva OP ZaSI – FSR – 2011/2.1/01 je zameraná na podporu zvyšovania dostupnosti a efektivity služieb starostlivosti (sociálnych služieb a sociálnoprávnej ochrany a sociálnej kurately), ktoré zlepšujú prístup ohrozených skupín na trh práce,
* výzva OP ZaSI – FSR – 2011/3.2/02 je zameraná na podporu sociálnej inklúzie, rodovej rovnosti a zosúladenie pracovného a rodinného života v BSK .

Výzvy svojím zameraním podporia osamostatnenie sa mladých dospelých po odchode z detského domova a prípravu na osamostatnenie sa detí v detskom domove. Výzvami budú podporované programy, činnosti a metódy zamerané na schopnosť plnoletých osôb po odchode z detského domova samostatne sa živiť, získať a udržať si samostatné bývanie a budú podporené nové a inovatívne programy pre deti a mladých dospelých.

Okrem dopytovo orientovaných projektov FSR realizoval v sledovanom období ako prijímateľ 1 národný projekt. Nasledujúca tabuľka poskytuje deskripciu a stav plnenia.

Tab. 3.28 NP Terénna sociálna práca v obciach

|  |  |
| --- | --- |
| Prijímateľ: | Fond sociálneho rozvoja |
| Názov projektu: | Národný projekt: Terénna sociálna práca v obciach |
| ITMS kód projektu: | 27120130525 |
| Termín realizácie od - do: | 12/2011 - 12/2015\* |
| Cieľ projektu: | NP je zameraný na podporu terénnej sociálnej práce. Jeho hlavným cieľom je podpora sociálnej inklúzie prostredníctvom zvyšovania dostupnosti, kvality a efektivity služieb starostlivosti pre osoby ohrozené sociálnym vylúčením alebo osoby sociálne vylúčené so zameraním na zvyšovanie ich zamestnateľnosti, predchádzanie vzniku sociálno patologických javov. Terénna sociálna práca v marginalizovaných rómskych komunitách je považovaná za významný nástroj sociálneho začleňovania jednotlivcov, rodiny, skupiny a komunity. |

\* národný projekt bol zazmluvnený v sledovanom období ( dňa 28.12.2011 )

S cieľom boja proti chudobe a sociálnemu vylúčeniu FSR realizoval aktivity v rámci Európskeho roka boja proti chudobe (ER 2010), ktorý bol zameraný na zvyšovanie povedomia o chudobe a sociálnom vylúčení. Väčšina aktivít bola sústredená na rok 2010, v roku 2011 sa konali dve aktivity, ktoré prezentovali ER 2010 smerom k verejnosti.

Národné projekty realizované ostatnými prijímateľmi v rámci prioritnej osi 2 OP ZaSI:

* Zvyšovanie zamestnateľnosti profesionálnych rodičov, príspevok na službu starostlivosti o dieťa, prijímateľ : UPSVAR
* Stratégia aktívneho starnutia, prijímateľ: Centrum vzdelávania MPSVR SR.

Tab. 3.29 NP Stratégia aktívneho starnutia

|  |  |
| --- | --- |
| Prijímateľ: | Centrum vzdelávania Ministerstva práce, sociálnych vecí a rodiny SR |
| Názov projektu: | Stratégia aktívneho starnutia |
| ITMS kód projektu: | 27120230107 (SVK) / 27130230009 (BSK) |
| Termín realizácie  od - do: | 07/2010 – 06/2013 |
| Cieľ projektu: | NP je zameraný na vypracovanie:   * sociálno-ekonomickej analýzy demografického vývoja v Slovenskej republike s osobitným zreteľom na vekovú skupinu 55-64 ročných; * prognózy vývoja ponuky práce v Slovenskej republike do roku 2020; * analýzy motivačných a demotivačných faktorov vstupu, udržania a zotrvania v zamestnaní starších v súčasnej legislatíve a politike SR s formulovanými odporúčaniami pre právne úpravy a politiku SR na posilnenie účasti starších na trhu práce; * analýzy exogénnych a endogénnych faktorov ovplyvňujúcich účasť starších na trhu práce; * reprezentatívneho empirického prieskumu (u ekonomicky aktívneho obyvateľstva, zamestnávateľov a u ďalších aktérov) postojov a názorov na aktívne starnutie a starobu; * odporúčaní nástrojov na zmenu postojov a názorov na aktívne starnutie na základe výsledkov empirického prieskumu; * Stratégie aktívneho starnutia, Akčného plánu napĺňania stratégie aktívneho starnutia.. |
| Kumulovaný stav plnenia indikátorov (plánovaná hodnota/dosiahnutá hodnota) | Počet osôb cieľovej skupiny zapojených do podporených projektov - spolu: 180/0  Počet vytvorených monitorovacích systémov, vypracovaných analýz, výskumov, stratégií, hodnotení v oblasti sociálnej inklúzie: 8/0  Počet opatrení zameraných na predchádzanie a elimináciu diskriminácie a zosúlaďovanie pracovného života: 4/0 |
| Doterajší priebeh realizácie projektu | Nakoľko boli vykonané zásadné zmeny v projekte a v rozpočtových položkách , došlo v sledovanom období k nevyhnutnému posunu realizácie hlavných aktivít projektu. |

Detailné informácie o implementácii OP ZaSI sú k dispozícii v rámci Výročných správ o vykonávaní OP ZaSI, dostupné na [www.esf.gov.sk](http://www.esf.gov.sk) v časti *Riadenie, monitorovanie, kontrola, implementácia*.

# ŽIVOTNÁ ÚROVEŇ A SOCIÁLNA KOHÉZIA

* 1. Peňažné príjmy a výdavky súkromných domácností

Údaje o príjmoch a výdavkoch domácností získava Štatistický úrad SR prostredníctvom štatistiky rodinných účtov, ktorá na rozdiel od štatistiky národných účtov zahrňuje len príjmy a výdavky, spojené so zabezpečovaním chodu domácností a osobných potrieb jej členov.

V roku 2011 nastal medziročný nominálny nárast čistých peňažných príjmov i výdavkov súkromných domácností. Čisté peňažné príjmy na jedného člena do­mácnosti oproti ro­ku 2010 narástli nominálne o 2,8 % na 358,62 € a čisté pe­ňaž­né výdavky na jedného člena domácnosti o 3,7 % na 319,22 €. Po zo­hľad­není vývoja spotrebiteľských cien boli čisté me­sačné príjmy na jedného člena domác­nosti reálne nižšie o 1,1 % a čisté peňažné výdavky o 0,2 %.

Tab. 4.1 Čisté peňažné príjmy a výdavky súkromných domácností v € na mesiac a osobu

|  |  |  |  |  |  |  |
| --- | --- | --- | --- | --- | --- | --- |
| **Ukazovateľ** | **2010** | **2011** | **Index 2010/2009** | | **Index 2011/2010** | |
| **nominálny** | **reálny** | **nominálny** | **reálny** |
| Čisté mesačné príjmy v € | 348,95 | 358,62 | 99,5 | 98,6 | 102,8 | 98,9 |
| Čisté mesačné výdavky v € | 307,76 | 319,22 | 100,4 | 99,4 | 103,7 | 99,8 |

Zdroj: ŠÚ SR, Slovstat, spresnené predbežné odhady podľa štatistiky rodinných účtov

Objem výdavkov medziročne narástol vo väčšine agregovaných skupín. Najviac vzrástli výdavky na dopravu, hotely, kaviarne a reštaurácie a na vzdelávanie. Klesli výdavky na nábytok, bytové vybavenie a bežnú údržbu domu, alkoholické nápoje, tabak a na zdravotníctvo. V abso­lút­nom vyjadrení najviac k rastu prispeli výdavky na dopravu, hotely, kaviarne a reštaurácie. Podstatnú časť výdavkov tvorili výdavky na potraviny a nealkoholické nápoje a na bývanie, vodu, elektrinu, plyn a iné pa­livá.

Tab. 4.2 Štruktúra čistých peňažných výdavkov súkromných domácností

|  |  |  |  |  |  |  |
| --- | --- | --- | --- | --- | --- | --- |
| **v € na mesiac a osobu, v bež. cenách** | | | | | | |
| **Ukazovateľ** | **2011** | | **Indexy** | | **Podiel ( %)** | |
| **4.Q.** | **rok** | **4.Q.2011 4.Q.2010** | **2011 2010** | **2010** | **2011** |
| Čisté peňažné výdavky spolu | 332,31 | 319,22 | 104,3 | 103,7 | 100 | 100 |
| v tom |  | | | | | |
| potraviny a nealkoholické nápoje | 74,23 | 69,51 | 105,4 | 102,1 | 22,1 | 21,8 |
| alkoholické nápoje a tabak | 9,85 | 9,21 | 106,1 | 98,3 | 3 | 2,9 |
| odievanie a obuv | 22,4 | 16,97 | 102,9 | 103,5 | 5,3 | 5,3 |
| bývanie, voda, elektrina, plyn a iné palivá | 66,14 | 64,36 | 108,6 | 102,4 | 20,4 | 20,2 |
| nábytok, bytové vybavenie a bežná údržba domu | 13,9 | 12,07 | 90,1 | 97,1 | 4 | 3,8 |
| zdravotníctvo | 8,6 | 9,21 | 98,2 | 98,2 | 3 | 2,9 |
| doprava | 24,52 | 25,54 | 101,1 | 115,1 | 7,2 | 8 |
| pošty a telekomunikácie | 17,04 | 16,74 | 104,7 | 103,5 | 5,3 | 5,2 |
| rekreácia a kultúra | 19,21 | 22,4 | 96,1 | 101,1 | 7,2 | 7 |
| vzdelávanie | 1,13 | 1,27 | 83,1 | 111,4 | 0,4 | 0,4 |
| hotely, kaviarne a reštaurácie | 17,31 | 17,14 | 114,0 | 114,7 | 4,9 | 5,4 |
| rozličné tovary a služby | 21,88 | 20,76 | 109,7 | 106,6 | 6,3 | 6,5 |
| ostatné čisté výdavky | 36,11 | 34,05 | 103,1 | 102,7 | 10,8 | 10,7 |

Zdroj: ŠÚ SR, Slovstat, spresnené predbežné odhady podľa štatistiky rodinných účtov

* 1. Chudoba a sociálne vylúčenie

Monitorovanie chudoby a sociálneho vylúčenia sa na Slovensku realizuje v kontexte Otvorenej metódy koordinácie (ďalej len „OMK“), ktorá je vytvorená na úrovni Európskej únie pre spoločné usmerňovanie politík členských krajín v oblasti boja proti chudobe a sociálnemu vylúčeniu. Jedným z hlavných strategických cieľov EÚ je podstatne zredukovať chudobu a pokračovať v realizácií tohto cieľa aj do roku 2020[[33]](#footnote-33).

Pre meranie pokroku pri dosahovaní strategických cieľov zameraných na zníženie chudoby a sociálneho vylúčenia a predovšetkým pre vzájomné porovnávanie jednotlivých štátov pri dosahovaní výsledkov boli schválené spoločné indikátory, tzv. Leakenské indikátory. Tieto prešli vývojom a v súčasnosti ich nazývame indikátory sociálnej inklúzie OMK.

Meranie chudoby a sociálneho vylúčenia sa realizuje predovšetkým na základe harmonizovaného štatistického zisťovania EU SILC[[34]](#footnote-34) o príjmoch a životných podmienkach. Ide o hlavný zdroj, na báze ktorého sa vypočítavajú nielen príjmové indikátory, ako je miera rizika chudoby, ale aj indikátory pre komplexnejšie zhodnotenie chudoby a sociálneho vylúčenia, a to materiálna deprivácia či nové zoskupenie indikátorov na meranie rizika chudoby alebo sociálneho vylúčenia. Zoskupenie indikátorov, t. j. miera rizika chudoby[[35]](#footnote-35), závažná materiálna deprivácia[[36]](#footnote-36) a veľmi nízka intenzita práce[[37]](#footnote-37) definuje skupiny ľudí, ktorí žijú v riziku chudoby alebo sociálneho vylúčenia, t. j. ľudia s nízkym príjmom a/alebo tí, ktorí si nemôžu dovoliť niektorú z nevyhnutných potrieb pre svoj život a/alebo žijúci v domácnostiach, kde nikto nepracuje alebo pracuje iba príležitostne (veľmi nízka pracovná intenzita).

V roku 2010 bolo na Slovensku v riziku chudoby alebo sociálneho vylúčenia 1 117 889 ľudí, čo predstavovalo 20,6% na celkovom počte obyvateľov (EÚ 27 – 23,5%). Podrobnejšie rozdelenie tejto skupiny je možné vidieť na grafe 4.1, ktorý znázorňuje zloženie cieľovej skupiny podľa vyššie uvedených troch indikátorov. Pri porovnaní s rovnakým období (2009 – 19,6%) hodnota zoskupenia indikátorov vzrástla o 1 p. b. Avšak v porovnaní s východiskovým rokom 2008 (20,6%) sa hodnota indikátora zachovala.

Graf 4.1 Podiel ľudí v riziku chudoby alebo sociálneho vylúčenia, 2010



Zdroj: EU SILC 2010

Došlo k nárastu nielen celkového počtu ľudí v riziku chudoby alebo sociálneho vylúčenia, ale aj jednotlivých hodnôt indikátorov, predovšetkým čo sa týka veľmi nízkej intenzity práce (vplyv finančnej krízy – nárast nezamestnanosti).

Najviac ohrozené rizikom chudoby alebo sociálnym vylúčením sú neúplné rodiny s deťmi - 44,1% (pod priemerom EÚ 27 – 51,9%) a viacpočetné rodiny s viac ako tromi deťmi - 33,7% (nad priemerom EÚ 27 – 31,4%) a v neposlednom rade aj jednotlivci – 32,3% (mierne pod priemerom EÚ 27 - 33,6%).

Vo všeobecnosti pre charakterizovanie chudobnej populácie v spoločnosti bola stanovená hranica chudoby[[38]](#footnote-38), pomocou ktorej sa vyjadruje podiel obyvateľstva žijúceho v chudobe. Ide o relatívnu hranicu chudoby, ktorá meria, do akej miery finančné prostriedky domácností klesajú pod stredovú hranicu príjmu spoločnosti. Tento ukazovateľ vyjadruje predovšetkým riziko chudoby a je závislý od sociálno-ekonomického vývoja spoločnosti v danej krajine.

Na základe posledných výsledkov EU SILC 2010 bola miera rizika chudoby v Slovenskej republike na úrovni 12,0% (muži – 11,7%; ženy – 12,2%), čo je pod priemerom EÚ (16,4%). Pri porovnávaní jednotlivých krajín EÚ 27 patrí Slovenská republika medzi krajiny s najnižšou mierou rizika chudoby, čo je spôsobené najmä nízkou nerovnosťou príjmov ( graf 4.2).

Graf 4.2 Miera rizika chudoby v jednotlivých štátoch EÚ, 2010

Zdroj: Eurostat

V porovnávaní s predchádzajúcimi rokmi došlo k podstatnému poklesu miery rizika chudoby v roku 2007 (10,5%), následne bol zaznamenaný mierny nárast ( graf 4.3). V porovnaní s rokom 2005 bola hodnota zo zisťovania 2010 nižšia o 1,3 p. b. V rámci medziročného porovnávania s rokom 2009 bol rozdiel v hodnotách miery rizika chudoby 1 p. b.. Tento vývoj bol ovplyvnený sociálno-ekonomickou situáciou v krajine. Na náraste hodnoty zo zisťovania v roku 2010 sa prejavil predovšetkým vplyv finančnej krízy, a to poklesom pracovných príjmov. Zároveň sa však znížil rozdiel v riziku chudoby medzi mužmi a ženami.

Graf 4.3 Vývoj miery rizika chudoby na Slovensku (2005-2010)

Zdroj: EU SILC 2005-2009, UDB

Dôležitú úlohu pri redukcii rizika chudoby zohráva nastavenie systému sociálnej ochrany a jej výdavky, t. j. sociálne transfery vrátane starobných a pozostalostných dávok. V prípade neposkytovania sociálnych transferov (s výnimkou starobných a pozostalostných dávok) sa miera rizika chudoby zvýši o 7,8 p. b. (na 19,8%) a v prípade neposkytovania sociálnych transferov (vrátane starobných a pozostalostných dávok) sa miera rizika zvýši o 26,2 p. b. (na 38,2%). V porovnaní s predchádzajúcim rokom bol zaznamenaný vyšší vplyv sociálnych transferov (či už bez alebo vrátane starobných a pozostalostných dávok) na vývoj miery rizika chudoby (príloha ku kapitole 4).

Porovnanie hranice chudoby (domácnosť jednotlivca), ktorá mala rastúci trend aj vzhľadom na rast celkových príjmov, je zachytené v tabuľke 4.3. Je evidentné, že medziročne samotná hranica chudoby v roku 2010 (305,8 € ) v porovnaní s rokom 2009 vzrástla o 7,8% (z 283,6 €), t. j. o 22,2 €. Oproti roku 2005 (188,0 €) došlo k nárastu hranice chudoby o 62,8%. Napriek tomu podiel osôb nachádzajúcich sa pod touto hranicou mal klesajúcu tendenciu, v rokoch 2007-2009 zostal takmer nezmenený a výraznejší nárast nastal až v roku 2010.

Tab. 4.3 Vývoj hranice chudoby - domácnosť jednotlivca

|  |  |  |  |  |  |  |
| --- | --- | --- | --- | --- | --- | --- |
|  | **EU SILC 2005** | **EU SILC 2006** | **EU SILC 2007** | **EU SILC 2008** | **EU SILC 2009** | **EU SILC 2010** |
| rok v € | 2 256,1 | 2 547,1 | 2 945,2 | 3 223,5 | 3 402,6 | 3 669,9 |
| mesiac v € | 188,0 | 212,3 | 245,4 | 268,6 | 283,6 | 305,8 |

Zdroj: Eurostat/ŠÚ SR

Použitím hranice chudoby zakotvenej v čase[[39]](#footnote-39) je možné zachytiť aspekt absolútnej chudoby. V roku 2010 sa hodnota tohto indikátora (2,6%) v porovnaní s predchádzajúcim rokom (2,4 %) takmer nezmenila (muži – 2,8%, ženy – 2,5%; nárast oproti roku 2009 zhodne o 0,2 p. b.) (príloha ku kapitole 4). Mierny nárast bol zaznamenaný v prípade jednej z najrizikovejších skupín, a to u detí vo veku   
0-17 rokov, kde miera rizika chudoby je v tomto prípade na úrovni 5,2% (2009 – 4,5%). V prípade starších ľudí 65 + je miera rizika chudoby na úrovni 0,3% (muži - 0,2%, ženy - 0,3%) a medziročne klesla o 0,1 p. b.. Prostredníctvom predmetného indikátora je možné sledovať životnú úroveň obyvateľstva v prepojení na hospodársky rast krajiny. V grafe 4.4 je zachytený vývoj miery rizika chudoby zakotvenej v čase, predovšetkým jej klesajúci trend, až na posledný rok zisťovania (2010), ktorý odráža príjmovú situáciu za rok 2009.

Graf 4.4 Vývoj miery rizika chudoby zakotvenej v čase

Zdroj: Eurostat

V súvislosti so zachytením rozptylu chudoby okolo hranice chudoby na základe zisťovania (EU SILC 2010) malo na Slovensku príjem nižší ako 40 % mediánu ekvivalentného disponibilného príjmu 5,0 % ľudí (medziročný nárast o 1,4 p. b.), pod 50 % mediánu ekvivalentného disponibilného príjmu 7,8 % ľudí (medziročný nárast o 1,0 p. b.) a v prípade 70 % mediánu ekvivalentného disponibilného príjmu až 19 % ľudí (medziročný nárast o 2,7 p. b.).

Relatívny prepad mediánu príjmov v riziku chudoby na základe posledného zisťovania (EU SILC 2010) vzrástol o 2,5 p. b. na hodnotu 25,7 %, pričom tento vyjadruje rozdiel medzi mediánom príjmu osôb v riziku chudoby a hranicou chudoby. Za obdobie roku 2010 bola intenzita chudoby vyššia ako v roku 2005 (23,5 %). Z uvedeného je zrejmé, že sa zvýšila vzdialenosť príjmov chudobných od hranice chudoby, čo predstavuje zhoršenie príjmovej situácie obyvateľstva.

V prípade merania príjmovej nerovnosti za posledné sledované obdobie 20 % osôb s najvyššími príjmami získalo 3,8 krát viac príjmov ako 20 % osôb s najnižšími príjmami. Oproti predchádzajúcemu zisťovaniu (EU SILC 2009) sa na Slovensku hodnota indikátora zvýšila o 0,2 p. b ., napriek tomu je Slovensko stále pod priemerom EÚ 27 (5,0).

Najohrozenejšou vekovou skupinou z hľadiska príjmovej chudoby sú deti vo veku 0 -17 (miera rizika chudoby 18,8 %) a taktiež mladí ľudia 18-24 (14,7 %). Najnižšiu mieru rizika chudoby má veková skupina 65+ (7,7 %). Pri porovnávaní posledných dvoch zisťovaní nastal nárast miery rizika chudoby takmer u všetkých vekových skupín (o cca 2 p. b.) s výnimkou populácie vo veku 65+ (pokles o 3,1 p. b.).

Na podmienky Slovenskej republiky sa meria riziko chudoby u detí vo veku 0 -15. Z výsledkov zisťovania v roku 2010 je zrejmé, že v riziku chudoby bolo 18,6 % detí v danom veku a v porovnaní so zisťovaním v roku 2009 došlo k nárastu o 1,6 p. b. Riziko chudoby detí súvisí predovšetkým s príjmovou situáciou rodín, a to najmä viacpočetných domácností s deťmi. Z hľadiska globálneho hodnotenia je zrejmé, že dochádza k zmenám v štruktúre populácie v súvislosti s rizikom chudoby, a to v dôsledku zmien v príjmovej situácii obyvateľstva, vyplývajúcich zo súčasnej sociálno-ekonomickej situácie na Slovensku.

Graf 4.5 Miera rizika chudoby podľa vekovej štruktúry (2010)

Zdroj: ŠÚ SR, EU SILC 2010, UDB

V prípade detí 0 -17 je možné sledovať aj iný vzťah, a to predmetnú vekovú populáciu žijúcu v domácnostiach bez zamestnania. Pri medziročnom porovnávaní sa situácia v danej vekovej skupine zmenila, a to nárastom z 8,4 % na 10,2 %, t. j. o 1,8 p. b. Výsledky sú z výberového zisťovania pracovných síl.

V prípade typu domácností sú v najväčšom riziku chudoby rodiny s tromi a viac deťmi (29,8 %), osamelí rodičia s najmenej jedným dieťaťom (25,0 %) a jednotlivci mladší ako 65 rokov (23,4 %). Najnižšie riziko chudoby bolo zaznamenané v prípade domácností s dvomi dospelými, kde aspoň jeden z nich má viac ako 65 rokov. Oproti predchádzajúcemu roku došlo k nárastu rizika chudoby u rodín s tromi a viac deťmi (o 1,9 p. b.), u osamelých rodičov (o 2,0 p. b.) a taktiež k nárastu miery rizika chudoby v prípade jednotlivcov mladších ako 65 rokov (o 3,4 p. b.). Naopak v prípade jednotlivcov vo veku viac než 65 rokov (druhá najrizikovejšia skupina podľa zisťovania v roku 2009) došlo k výraznému poklesu (o 11 p. b.). Pokles oproti predchádzajúcemu roku bol zaznamenaný aj u skupiny jednotlivcov celkovo (o 3,9 p. b.).

Graf č. 4.6 Porovnanie miery rizika chudoby podľa typu domácnosti (2009 a 2010)

Zdroj: ŠÚ SR, EU SILC 2009 a 2010, UDB

Pri sledovaní miery rizika chudoby v nadväznosti na ekonomickú aktivitu bolo najvyššie riziko chudoby na Slovensku podľa výsledkov EU SILC 2010 v prípade nezamestnaných, a to 41,2 % (pokles oproti roku 2009 o 7,5 p. b.), z toho viac boli ohrození muži (42,3%) ako ženy (39,9%). V prípade zamestnaných bolo v riziku chudoby 5,7 % ľudí, čo predstavuje nárast oproti predchádzajúcemu roku o 0,5 p. b. Ak sledujeme pracovnú intenzitu[[40]](#footnote-40), riziko chudoby sa zvyšuje s klesajúcou pracovnou intenzitou členov domácností. V prípade domácnosti so závislými deťmi sa so zvyšujúcim počtom ľudí, ktorí sú od príjmov domácností závislí, riziko chudoby zvyšuje. V prípade nízkej intenzity práce ako jedného z indikátorov pre definovanie počtu ľudí žijúcich v riziku chudoby a sociálneho vylúčenia (v tomto prípade WI<0,2) došlo k výraznému medziročnému nárastu o 2,3 p. b. Bližšie porovnania jednotlivých pásiem pracovnej intenzity u osôb žijúcich v riziku chudoby sú uvedené v prílohe ku kapitole 4.

Vyššie uvedené merania a hodnotenia indikátorov boli na báze príjmu. V prípade merania viac-menej aspektu absolútnej chudoby je možné vychádzať u sledovanej populácie z merania nedostatku materiálnych tovarov, finančných ťažkostí a neschopnosti osôb žiť slušný život. Na meranie uvedených nedostatkov sa využíva nová metodika prostredníctvom indikátora „materiálnej deprivácie“. Na rozdiel od nastavenia miery závažnej materiálnej deprivácie, ktorá je súčasťou zoskupenia indikátorov pre nastavenie cieľovej skupiny, či už na úrovni EÚ alebo na národnej úrovni, v predchádzajúcich obdobiach sa za materiálne deprimovaného považoval občan, ktorý si nemôže dovoliť 3 z 9 položiek v rámci prvých dvoch dimenzií (ekonomická záťaž a predmety dlhodobej spotreby), a to: nedoplatky v súvislosti s položkami: nájomné a hypotéka, energie, kúpa na splátky a iné pôžičky, schopnosť udržiavať doma adekvátne teplo, schopnosť domácnosti čeliť neočakávaným výdavkom, schopnosť dovoliť si zaplatenie raz ročne jedného týždňa dovolenky mimo domu, schopnosť dovoliť si jedlo s mäsom, kuraťom, rybou alebo vegetariánskym ekvivalentom každý druhý deň alebo vybavenie domácnosti farebným televízorom, práčkou, autom alebo telefónom.

Na základe tohto vyjadrenia bolo v roku 2010 materiálne deprivovaných 24,9 % osôb (nárast oproti roku 2009 o 0,4 p. b.). V prípade použitia metodiky pre výpočet indikátora závažnej materiálnej deprivácie (ak si občan nemôže dovoliť 4 z 9 položiek zoznamu) bolo v roku 2010 závažne materiálne deprivovaných 11,4 % osôb (nárast oproti roku 2009 o 0,3 p. b.).

**Pretrvávajúca chudoba[[41]](#footnote-41)**

Zo záveru štúdie „Pretrvávajúca chudoba – analýza longitudinálnej databázy EU SILC“, ktorú spracoval Inštitút pre výskum práce a rodiny, vyplýva nasledovné:

V roku 2009 bolo na Slovensku 5,4 % osôb v pretrvávajúcom riziku chudoby. V prípade zvýšenia hranice chudoby na 70 % národného mediánu ekvivalentného disponibilného príjmu by miera pretrvávajúceho rizika chudoby stúpla na 10,8 %. Pri znížení hranice na 50 % mediánu by miera pretrvávajúceho rizika chudoby predstavovala 2,3 % populácie na Slovensku.

Popri pretrvávajúcej chudobe možno sledovať aj iné formy chudoby, ktorá ma dlhodobejší charakter. Napríklad podiel osôb, ktoré sa počas sledovaného štvorročného obdobia ocitli v chudobe viac než raz, nie je zanedbateľný. V roku 2009 išlo približne o 11% populácie na Slovensku.

Na Slovensku možno identifikovať niekoľko skupín, ktoré sú najviac ohrozené dlhodobejším zotrvávaním v chudobe. V prípade nezamestnaných až jedna tretina patrila v roku 2009 do kategórie „pretrvávajúcej chudoby“. Z hľadiska typu domácnosti ide predovšetkým o jednorodičovské domácnosti a domácnosti jednotlivca, tieto patria medzi najviac ohrozené skupiny aj v prípade monitorovania rizika chudoby na každoročnej báze. Neplatí to pre domácnosti s viacerými závislými deťmi, ktoré od roku 2006 vykazovali najvyššie percentuálne podiely osôb pod hranicou chudoby, avšak ich zastúpenie v rámci pretrvávajúcej chudoby v období 2006-2009 je nízke (2,2 %). Dôležitým diferenciačným faktorom je vzdelanie, kde podľa očakávania výskyt dlhodobej chudoby vzrastá so znižujúcim sa vzdelaním. Pretrvávajúca chudoba sa však najčastejšie netýka osôb s úplne najnižším stupňom dosiahnutého vzdelania, ale osôb s nižším sekundárnym vzdelaním. Medzi osobami s nižším sekundárnym vzdelaním v roku 2009 bolo 15% osôb vo veku 16 rokov a viac dlhodobo pod hranicou chudoby. Medzi osobami s primárnym vzdelaním ich bolo 11%.

Na Slovensku možno pozorovať súvislosť medzi pretrvávajúcou chudobou a materiálnou depriváciou. V roku 2009 sa v kategórii osôb ohrozených pretrvávajúcim rizikom chudoby nachádzalo 63 % ľudí, ktorí čelili materiálnej deprivácii. Avšak pod hranicou chudoby sa dlhodobo nachádzalo 27 % osôb v materiálnej deprivácii.

Pretrvávajúca chudoba je spojená aj s častejším subjektívnym konštatovaním zhoršeného zdravia než je tomu v celkovej populácii.

Na základe medzinárodného porovnania patrí Slovenská republika medzi krajiny EÚ s najnižším podielom ľudí žijúcich v pretrvávajúcej chudobe. Taktiež možnosti vymaniť sa z pod hranice chudoby (nezotrvať v dlhodobej chudobe) sú na Slovensku vyššie než vo väčšine krajín EÚ. Dôležitú úlohu v tomto zohrávajú pracovné príjmy.

**Národné indikátory chudoby a sociálneho vylúčenia**

Nakoľko spoločné indikátory nezohľadňujú všetky špecifiká v niektorých oblastiach na národnej úrovni, vznikla potreba nastavenia národných indikátorov chudoby a sociálneho vylúčenia. Národné indikátory monitorujú predovšetkým ciele, ktoré boli zadefinované na národnej úrovni v súvislosti so stratégiou sociálnej inklúzie (Národný akčný plán sociálnej inklúzie 2008-2010) a sú zamerané na rizikové skupiny ohrozené chudobou a sociálnym vylúčením na Slovensku. Pokrývajú pomerne veľký počet rôznych aspektov chudoby a sociálneho vylúčenia. Venujú sa príjmovej chudobe, kombinovanej s aspektami materiálnej deprivácie, sociálnemu vylúčeniu vzťahujúcemu sa k rôznym dimenziám spoločenského života atď.

Tak ako na úrovni EÚ, aj na národnej úrovni si Slovenská republika stanovila národný cieľ za účelom redukcie chudoby a sociálneho vylúčenia s výhľadom do roku 2020[[42]](#footnote-42) s definovaním cieľovej skupiny na základe zoskupenia troch indikátorov (miera rizika chudoby, materiálna deprivácia a veľmi nízka intenzita práce). (Zoznam národných indikátorov chudoby a sociálneho vylúčenia je uvedený v prílohe ku kapitole 4).

***Indikátory zacielené na detskú populáciu***

Väčšina národných indikátorov týkajúcich sa ***detskej populácie*** (pre ktoré boli dostupné údaje) vykazovala v sledovanom období negatívny vývoj. Došlo k výraznému zvýšeniu miery extrémnej chudoby detí[[43]](#footnote-43), ktorá odkazuje na kombináciu príjmovej chudoby a materiálnej deprivácie. K oblasti vzdelávania sa nepriamo vzťahuje aj indikátor ohľadne počtu predškolských zariadení, kde sa ich podiel na počte detí vo vekovej kategórii 3-5 rokov takmer nezmenil, v prípade indikátora týkajúceho sa zaškolenosti detí v materských školách vo veku 3-5[[44]](#footnote-44) sa jeho hodnota nezmenila vôbec. Zhoršenie situácie detskej populácie je zachytené aj nárastom podielu detí vo veku do 17 rokov v domácnostiach, kde nikto nepracuje. V prípade merania príjmovej nerovnosti detí vo veku 0-15 došlo iba k miernemu nárastu.

Tab. č. 4.4 Indikátory zacielené na detskú populáciu

| **Názov indikátora** | **Vývoj hodnôt** |
| --- | --- |
| Miera extrémnej chudoby detí | **Nárast** podielu z 9,9% (EU SILC 2009) na 14,1% (EU SILC 2010) |
| Podiel detí v dolnom kvintile príjmového rozloženia na celkovom počte detí | **Nárast** podielu z 28,0% (EU SILC 2009) na 28,3% (EU SILC 2010) |
| Počet predškolských zariadení pripadajúcich na deti v predškolskom veku | **Pokles** počtu z 17,8 v roku 2009 na 17,7 v roku 2010 |
| Deti žijúce v domácnostiach bez zamestnania[[45]](#footnote-45) | **Nárast** podielu 8,4% v roku 2009 na 10,2% v roku 2010 |
| Zaškolenosť detí vo veku 3-5 rokov v materských školách | **Rovnaká hodnota** 71,2 v roku 2009 a 2010 |

Zdroj: MPSVR SR

***Indikátory zacielené na mladých ľudí***

Dva indikátory zamerané na mladých ľudí sa týkali ich participácie na trhu práce. V roku 2009 došlo k prudkému nárastu nezamestnanosti mladých absolventov ZŠ a SŠ do 21 rokov, avšak v roku 2010 sa situácia mierne zlepšila. Pri špecificky znevýhodnenej skupine mladých ľudí z detských domovov sa miera úspešnosti mladých dospelých, ktorí opustili detské domovy medzi rokmi 2009 a 2010 zvýšila o 1,4 p. b.. Podiel živonarodených detí mladým matkám sa medzi rokmi 2009 a 2010 mierne zvýšil. Hodnota prvého indikátora, napriek miernemu zlepšeniu, stále odráža vplyv finančnej a hospodárskej krízy.

Tab. č. 4.5 Indikátory zacielené na mladých ľudí

| **Názov indikátora** | **Vývoj hodnôt** |
| --- | --- |
| Miera nezamestnanosti mladých ľudí do 21 rokov, absolventov ZŠ a SŠ s ukončeným vzdelaním | **Pokles** podielu mladých ľudí z 44,9% v štvrtom kvartáli 2009 na 44,6% v štvrtom kvartáli 2010 |
| Miera úspešnosti mladých dospelých opúšťajúcich detský domov na trhu práce | **Nárast** podielu z 36,0% v roku 2009 na 37,4% v roku 2010 |
| Podiel živonarodených detí mladým matkám | **Nárast** podielu z 2,2% v roku 2009 na 2,3% v roku 2010 |

Zdroj: MPSVR SR

***Indikátory zacielené na znevýhodnených na trhu práce***

Ďalšou pozorovanou skupinou sú indikátory zacielené na znevýhodnených na trhu práce. Podiel nezamestnaných osôb s neukončeným vzdelaním sa medzi rokmi 2009 a 2010 zvýšil. Taktiež v prípade „veľmi dlhodobej nezamestnanosti“[[46]](#footnote-46) došlo k nárastu podielu dlhodobo nezamestnaných na celkovom počte nezamestnaných medzi rokmi 2009 a 2010. Tento bol však spôsobený celkovým zvýšením miery nezamestnanosti. Nárast nastal aj v prípade výskytu chudoby medzi pracujúcimi, kde došlo k miernemu nárastu pri porovnaní posledných dvoch rokov.

Tab. 4.6 Indikátory zacielené na znevýhodnených na trhu práce

| **Názov indikátora** | **Vývoj hodnôt** |
| --- | --- |
| Miera neukončeného základného vzdelania nezamestnaných osôb | **Nárast** podielu z 4,7% v roku 2009 na 4,9% v roku 2010 |
| Podiel veľmi dlhodobej nezamestnanosti na nezamestnanosti | **Nárast** podielu z 22,1% v štvrtom štvrťroku 2009 na 26,6% v štvrtom štvrťroku 2010 |
| Miera rizika chudoby pracujúcich[[47]](#footnote-47) | **Nárast** podielu z 5,2% (EU SILC 2009) na 5,7% (EU SILC 2010 ) |

Zdroj: MPSVR SR

***Indikátory zacielené primárne na dospelú populáciu***

V prípade monitorovania dospelej populácie (vo veku 18 rokov a viac) indikátory boli cielené na prístup k zdravotnej starostlivosti a sociálnym službám (útulky). V prípade prístupu k zdravotnej starostlivosti išlo o identifikáciu osôb, ktoré neabsolvovali zdravotnícke alebo zubné vyšetrenie kvôli ich finančnej alebo geografickej nedostupnosti. Podiel takýchto dospelých osôb na celkovom počte osôb, ktoré neabsolvovali lekárske alebo zubné vyšetrenie, medziročne sa zvýšil o 0,8 p. b. V prípade prístupu k sociálnym službám (útulky) došlo k zvýšeniu počtu miest v útulkoch z 5,2 na 5,7 na 10 000 obyvateľov.

Tab. 4.7 Indikátory zacielené primárne na dospelú populáciu

|  |  |
| --- | --- |
| **Názov indikátora** | **Vývoj hodnôt** |
| Miera nedostupnosti zdravotníckeho/  zubného vyšetrenia | **Nárast** podielu z 26,1% (EU SILC 2009) na 26,9% (EU SILC 2010) |
| Kapacita útulkov | **Nárast** počtu z 5,2 na 10 000 obyvateľov v roku 2009 na 5,7 na 10 000 obyvateľov v roku 2010 |

Zdroj: MPSVR SR

***Indikátory zacielené na výskyt chudoby, deprivácie a sociálneho vylúčenia v celej populácii***

Popri špecifických cieľových skupinách, definovaných podľa veku (deti, mladí ľudia), podľa kombinácie rôznych znevýhodnení (dospelí – ľudia bez domova; ľudia, ktorí majú sťažený prístup k zdravotnej starostlivosti) či vzťahom k trhu práce sa v zostave národných indikátorov objavili aj ukazovatele, ktoré si monitorujú rôzne dimenzie chudoby a sociálneho vylúčenia, a to na celej populácii. Dva z týchto ukazovateľov sa týkajú príjmovej chudoby a tri podmienok bývania. V rámci zostavy indikátorov bola sledovaná extrémna príjmová chudoba[[48]](#footnote-48). Tu bol zaznamenaný mierny nárast indikátora pre celú populáciu. Podobná situácia je aj v prípade ďalšieho monetárneho ukazovateľa, aplikovaného na celú populáciu, ktorým je hĺbka chudoby. Rozdiel medzi mediánom ekvivalentných príjmov chudobných osôb a hranicou chudoby sa zvýšil z 23,2 % hranice chudoby na 25,7 %[[49]](#footnote-49). V oblasti podmienok bývania sme zaznamenali pozitívny posun v hodnotách všetkých troch sledovaných indikátorov. Znížil sa podiel domácností, ktoré čelia zníženej kvalite vnútorných a vonkajších charakteristík obydlia, nastal pokles podielu domácností, ktoré majú nedoplatky súvisiace s bývaním a tiež sa znížil podiel domácností, pre ktoré sú poplatky za bývanie veľkou finančnou záťažou.

Tab. 4.8 Indikátory zacielené na výskyt chudoby, deprivácie a sociálneho vylúčenia   
v celej populácii

| **Názov indikátora** | **Vývoj hodnôt** |
| --- | --- |
| Podiel osôb v extrémnej príjmovej chudobe | **Nárast** podielu z 2,1% (EU SILC 2009) na 2,5% (EU SILC 2010) |
| Hĺbka chudoby | **Nárast** z 23,2,1% (EU SILC 2009) na 25,7% (EU SILC 2010) |
| Nepriaznivé podmienky bývania | **Pokles** podielu z 18,2% (EU SILC 2009) na 14,6% (EU SILC 2010) |
| Podiel domácností, pre ktoré bývanie znamená finančnú záťaž | **Pokles** podielu z 7,5 (EU SILC 2009) na 5,2% (EU SILC 2010) |
| Podiel domácností s nedoplatkami súvisiacimi s bývaním | **Pokles** podielu z 12,2% (EU SILC 2009) na 10,5% (EU SILC 2010 ) |

Zdroj: MPSVR SR

***Ďalšie kontextové indikátory***

Ako ukazuje nasledujúca tabuľka, pozitívny smer vývoja možno identifikovať pri všetkých troch indikátoroch, ktoré sa viažu na spotrebné výdavky. V období medzi rokmi 2009 a 2010 došlo k zníženiu podielu výdavkov nízkopríjmových domácností na potraviny, ako aj kumulovaného podielu výdavkov na potraviny a bývanie na spotrebných výdavkoch. Navyše sa znížil aj rozdiel medzi podielmi výdavkov na potraviny u domácností na opačných koncoch príjmového rozdelenia. Znižovala sa nerovnosť vo výdavkoch na potraviny, ale naopak sa zvýšila celková príjmová nerovnosť, meraná ako pomer príjmov horného a dolného kvintilu.

Tab. 4.9 Kontextové indikátory

| **Názov indikátora** | **Vývoj hodnôt** |
| --- | --- |
| Podiel výdavkov nízkopríjmových domácností na potraviny z celkových spotrebných výdavkov | **Pokles** podielu z 29,6% v roku 2009 na 26,2% v roku 2010 |
| Nerovnosť vo výdavkoch na potraviny | **Pokles hodnoty** z 0,10 v roku 2009 na 0,08 v roku 2010 |
| Podiel výdavkov nízkopríjmových domácností na potraviny a bývanie z celkových spotrebných výdavkov | **Pokles** podielu z 65,9% v roku 2009 na 64,2% v roku 2010 |
| Distribúcia príjmov - Pomer príjmov horného a dolného kvintilu (S80/S20) | **Nárast** pomeru z 3,6 (EU SILC 2009) na 3,8 (EU SILC 2010) |

Zdroj: MPSVR SR

* 1. Rodová rovnosť a rovnosť príležitostí

V politike rodovej rovnosti a rovnosti príležitostí sa realizovali v roku 2011 zmeny inštitucionálneho pokrytia, legislatívnych ustanovení a kľúčových indikátorov. Zriadením **Rady vlády pre ľudské práva, národnostné menšiny a rodovú rovnosť** sa vytvoril priestor pre deliberatívnu demokraciu. Rada vlády pre ľudské práva, národnostné menšiny a rodovú rovnosť vznikla v roku 2011 novelizáciou zákona č. 575/2001 Z. z. ako stály odborný, poradný, koordinačný a konzultačný orgán vlády Slovenskej republiky aj v oblasti presadzovania zásady rovnakého zaobchádzania, rodovej rovnosti a rovnosti príležitostí.

V roku 2011 pokračovalo Centrum vzdelávania MPSVR SR v implementácii **národného projektu Inštitút rodovej rovnosti** operačného programu ZaSI v odbornej gescii odboru rodovej rovnosti a rovnosti príležitostí. Napriek viacerým problémom s nastavením aktivít vzhľadom na rozsah a závažnosť problémov vzťahujúcich sa na rodovú rovnosť, prínosom bolo vytvorenie Krajských kontaktných miest vo všetkých samosprávnych krajoch, aj keď úroveň implementácie rodovej rovnosti bola rôzna. V rámci projektu sa uskutočnili vzdelávacie aktivity pre orgány štátnej správy a samosprávy, ako napr. pre Ministerstvo obrany SR, Ministerstvo hospodárstva SR, úrady práce a iné inštitúcie.

Základnými dokumentmi vlády SR sú **Národná stratégia rodovej rovnosti na roky 2009 – 2013** a **Národný akčný plán rodovej rovnosti na roky 2010 – 2013**. Uznesením č. 272/2009 k Národnej stratégii rodovej rovnosti na roky 2009 – 2013 bol potvrdený záväzok vlády SR integrovať gender mainstreaming (rodové hľadisko) pri príprave a realizácii strategických a koncepčných materiálov. Integrovaný prístup k rodovej rovnosti mainstreamuje rodovú rovnosť do centra všetkých rozhodovacích činností od definovania politík, prijímania právnych predpisov, prideľovania zdrojov k vykonávaniu a sledovaniu časového plánu plnenia programov a opatrení**.** V Národnom akčnom pláne rodovej rovnosti na roky 2010 – 2013 boli identifikované základné rodové nerovnosti na základe analýz a konzultácií s mimovládnymi organizáciami v rámci deliberatívnej demokracie.

Dôležitými dokumentmi vlády SR je aj Národná stratégia pre prevenciu a elimináciu násilia páchaného na ženách a v rodinách, Národný akčný plán na prevenciu a elimináciu násilia páchaného na ženách na roky 2009 – 2012 a Memorandum o spolupráci medzi vládou Slovenskej republiky a Konfederáciou odborových zväzov Slovenskej republiky pri uplatňovaní rodovej rovnosti. Ďalším materiálom sú Opatrenia na zosúladenie rodinného a pracovného života. Hlavným cieľom opatrení je uľahčiť osobám s rodinnými povinnosťami a zodpovednosťou za rodinu udržať sa na trhu práce a zvýšiť zamestnateľnosť a zamestnanosť týchto osôb.

Na podporu zosúladenia pracovného a rodinného života a podporu rodovej rovnosti a rovnosti príležitostí MPSVR SR iniciovalo podporné opatrenie, ktorým je súťaž „**Zamestnávateľ ústretový k rodine, rodovej rovnosti a rovnosti príležitostí**“, realizovaná od roku 2000 v spolupráci s Inštitútom pre výskum práce a rodiny. Počet prihlásených zamestnávateľov, ako aj kvalita predložených projektov sa každoročne zvyšuje.

Prehľad legislatívnych zmien v roku 2011

V roku 2011 boli schválené dve novely Zákonníka práce, ktoré okrem iného spresnili definovanie vzťahu medzi uplatňovaním antidiskriminačného zákona a Zákonníka práce v oblasti aplikovania zásady rovnakého zaobchádzania.

**1.** Zákon č. 48/2011 Z. z. novelizoval Zákonník práce s účinnosťou od 1. apríla 2011 a do novely boli transponované smernice Európskeho parlamentu a Rady: smernica 2002/73/ES z 23. septembra 2002, ktorou sa mení a dopĺňa smernica Rady 76/207/EHS o vykonávaní zásady rovnakého zaobchádzania s mužmi a ženami, pokiaľ ide o prístup k zamestnaniu, odbornej príprave a postupu v zamestnaní a o pracovné podmienky, od 15. augusta 2009 je to smernica Európskeho parlamentu a Rady 2006/54/ES a smernica 2010/18/EÚ z 8. marca 2010, ktorou sa vykonáva revidovaná Rámcová dohoda o rodičovskej dovolenke, uzavretá medzi BUSINESS EUROPE, UEAPME, CEEP a ETUC a zrušuje sa smernica 96/34/ES do 8.3.2012.

* Článok 1 Základných zásad: Novelizácia presnejšie vymedzila vzťah medzi antidiskriminačným zákonom (zákon č. 365/2004 Z. z.) a Zákonníkom práce, upravila výnimku z aplikácie zásady rovnakého zaobchádzania (tzv. prípustné rozdielne zaobchádzanie).

Podľa Európskej komisie znenie článku 1 Základných zásad Zákonníka práce nebol v súlade s právom Európskej únie a ani s antidiskriminačným zákonom. Z uvedených dôvodov sa v článku 1 Základných zásad Zákonníka práce doplnil odkaz na antidiskriminačný zákon, ktorý ako právny predpis lex generalis upravuje zásadu rovnakého zaobchádzania a prípustné rozdielne zaobchádzanie. Do článku 1 Základných zásad Zákonníka práce boli doplnené dôvody „sexuálna orientácia“ a „genetické vlastnosti“ s cieľom zaistenia súladu s antidiskriminačným zákonom a právom EÚ.

* Článok 6 Základných zásad, § 157 a § 161 Zákonníka práce: Novelizácia v článku VI Základných zásad zosúladila Zákonník práce s právnymi predpismi EÚ tak, aby sa vymedzila ochrana biologického stavu ženy a osobitného vzťahu medzi ňou a dieťaťom a aby sa pri zabezpečovaní pracovných podmienok prihliadalo aj na potreby žien a mužov starajúcich sa o deti a vychovávajúcich deti. Prijaté zmeny týchto ustanovení vychádzajú z účelu smernice Európskeho parlamentu a Rady 2006/54 ES, ktorou sa osobitne chráni biologický stav ženy v čase tehotenstva, krátko po pôrode a v čase dojčenia a osobitný vzťah medzi matkou a dieťaťom krátko po pôrode, pričom po uplynutí tohto obdobia už nie je potrebné chrániť tento stav a vzťah osobitným spôsobom, ktorý uprednostňuje túto ženu pred inými ženami a pred mužmi.

V nadväznosti na citovanú smernicu sa v Zákonníku práce zvýšila ochrana pracovných podmienok matky v čase návratu z materskej dovolenky a zabezpečilo sa týmto aj právo na prospech, na ktorý by žena mala nárok, ak by na materskú dovolenku nenastúpila (§ 157 Zákonníka práce). V súlade s filozofiou Zákonníka práce sa analogicky priznáva obdobné právo aj mužovi. Účelom zmeny článku 6 Základných zásad Zákonníka práce je vyváženie rodinného a pracovného života tak, aby sa pri utváraní a zabezpečovaní pracovných podmienok prihliadalo aj na potreby žien a mužov starajúcich sa a vychovávajúcich deti.

* § 13 odsek 2 Zákonníka práce: Novelizácia zosúladila toto ustanovenie s § 2 ods. 1 a § 8 ods. 1 antidiskriminačného zákona; Zákonník práce výslovne uvádza aj ďalšie dôvody, kedy sa zakazuje diskriminácia v pracovnoprávnych vzťahoch, pričom základné definície a prípustné výnimky (prípustné rozdielne zaobchádzanie) sa spravujú ustanoveniami antidiskriminačného zákona.

Vzhľadom na to, že výslovné vymedzenie antidiskriminačných dôvodov v článku 1 Základných zásad Zákonníka práce je širšie ako to ustanovuje antidiskriminačný zákon a vzhľadom na to, že články Základných zásad Zákonníka práce majú všeobecnejšiu povahu, zosúladil sa § 13 ods. 2 Zákonníka práce s článkom 1 Základných zásad Zákonníka práce s antidiskriminačným zákonom. Zákonník práce výslovne uvádza aj ďalšie dôvody, kedy sa zakazuje diskriminácia v pracovnoprávnych vzťahoch, pričom základné definície a prípustné výnimky (prípustné rozdielne zaobchádzanie) sa spravujú antidiskriminačným zákonom.

* § 157 ods. 1 Zákonníka práce: Novelizácia zosúladila toto ustanovenie so smernicami EÚ; právna úprava sa dotýka podmienok návratu zamestnankyne po materskej dovolenke a zamestnanca po rodičovskej dovolenke do práce a § 157 ods. 2 Zákonníka práce sa týka návratu zamestnankyne a zamestnanca po skončení rodičovskej dovolenky do práce.
* Novela zúžila § 161 ods. 1 Zákonníka práce, ktorý bol podľa názoru Európskej komisie neurčitý vo vzťahu k určeniu obdobia, kedy sa vykonáva materské poslanie (materské poslanie nemusí byť obmedzené vekom dieťaťa) a to tak, že zabezpečila osobný rozsah znením „tehotná žena, matka do konca deviateho mesiaca po pôrode a dojčiaca žena“, z ktorého je jasné, že ochrana sa vzťahuje len na obdobie tehotenstva, do konca deviateho mesiaca po pôrode a počas celého obdobia dojčenia. Takáto kategória zamestnankýň nesmie byť zamestnávaná prácami, ktoré sú pre ne fyzicky neprimerané alebo škodia ich organizmu.
* Účelom úpravy § 166 ods. 2 bolo predovšetkým spresniť deň, kedy sa končí rodičovská dovolenka, aby sa predišlo problémom v praxi pri jeho presnom určení (t. j. či ide o deň predchádzajúci dňu, keď dieťa dovŕši tri roky veku alebo deň, keď dieťa dovŕši tri roky veku, resp. 6 rokov veku). Z novelizovaného znenia vyplýva, že posledným dňom rodičovskej dovolenky je deň, kedy dieťa dovŕši tri roky veku, resp. 6 rokov veku.
* Vyššie uvedený § 166 bol doplnený odsekom 3, kde sa určuje povinnosť pre ženu a muža, ktorí nastupujú na materskú a rodičovskú dovolenku, písomne oznámiť svojmu zamestnávateľovi predpokladaný deň jej nástupu, jej skončenia, ako aj prípady zmeny týkajúcej sa nástupu, t. j. prerušenia a skončenia materskej dovolenky a rodičovskej dovolenky. V nadväznosti na túto povinnosť sa ustanovuje lehota, v rámci ktorej budú povinní muž a žena upovedomiť zamestnávateľa o svojom úmysle uplatniť svoje právo na materskú a rodičovskú dovolenku.

**2.** Zákonom č. 257/2011 Z. z. ktorým sa mení a dopĺňazákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony s účinnosťou od 1. septembra 2011 zmenil a doplnil nasledovné ustanovenia:

* § 13 ods. 4 Zákonníka práce.V súvislosti s dodržaním zásady rovnakého zaobchádzaniasa doplnilo ustanovenie § 13 ods. 4 o právo zamestnanca podať zamestnávateľovi sťažnosť nielen v súvislosti s porušením zásady rovnakého zaobchádzania, ale aj z dôvodov uvedených v § 13 ods. 3 (napríklad mobing, bossing na pracovisku)
* doplnil sa § 49a zadefinovaním deleného pracovného miesta, na ktorom si zamestnanci v pracovnom pomere na kratší pracovný čas sami medzi sebou rozvrhnú pracovný čas a pracovnú náplň a ak sa nedohodnú, rozvrhnutie určí zamestnávateľ.
* § 55 bol doplnený v bode 2 písm. b), ktorým sa ukladá zamestnávateľovi povinnosť preradiť zamestnanca na inú prácu, ak tehotná žena, matka do konca deviateho mesiaca po pôrode a dojčiaca žena vykonáva prácu, ktorou sa nesmú tieto ženy zamestnávať alebo ktorá podľa lekárskeho posudku ohrozuje jej tehotenstvo alebo materské poslanie a písm. f) tehotná žena, matka do konca deviateho mesiaca po pôrode a dojčiaca žena pracujúca v noci požiada o preradenie na dennú prácu.

Slovenská republika podpísala dňa 11. mája 2011 s výhradou ratifikácie **Dohovor Rady Európy o predchádzaní násiliu na ženách a domácemu násiliu a o boji proti nemu**.

Významným pozitívom pre oblasť rodovej rovnosti je publikovanie údajov o rodových nerovnostiach Štatistickým úradom Slovenskej republiky a vytvorenie internetovej stránky Štatistického úradu SR, na ktorej sú zverejnené štatistické údaje o problematike rodovej rovnosti a ich každoročná aktualizácia.[[50]](#footnote-50)

Na základe monitorovacej Súhrnnej správy o stave rodovej rovnosti na Slovensku za rok 2011 možno konštatovať zmeny vo viacerých ukazovateľoch stavu rodovej rovnosti. Medzi najsledovanejšie patrí rodový mzdový rozdiel, ktorý sa v posledných rokoch pohybuje nad 20 % a v 1. štvrťroku 2011 dosahoval hodnotu 20,9 %.

V oblasti **zamestnanosti žien** je na Slovensku situácia porovnateľná s krajinami EÚ. Miera ekonomickej aktivity u mužov dosahuje stále neporovnateľne vyššiu úroveň ako u žien, keď rodový rozdiel dosahuje zhruba 17 %. Rovnako je to v prípade rozdielu v mierach zamestnanosti medzi ženami a mužmi, ktorý dosahuje hodnoty 13 % v neprospech žien. Nárast dlhodobej nezamestnanosti sa premieta aj do zloženia skupiny nezamestnaných žien a mužov podľa dĺžky trvania nezamestnanosti. Najväčšie rozdiely sa prejavujú v zamestnanosti v preddôchodkovom veku.

Graf 4.7 Miera zamestnanosti žien a mužov v roku 2011, medzinárodné porovnanie

Zdroj: Eurostat

V oblasti **pracovného procesu** sú ženy v SRkonfrontované s horizontálnou i vertikálnou segregáciou. V oblastiach ako zdravotníctvo, sociálne služby a školstvo tvoria ženy až 80 % pracovnej sily, v sektore verejnej správy 70 %. Naopak, v súkromnom sektore s vyššími zárobkami predstavujú ženy iba 42 % zo všetkých zamestnancov. Rodové rozdiely sú najmarkantnejšie v podnikateľskej sfére, kde na jednu podnikateľku pripadajú traja muži - podnikatelia.

Miery zamestnanosti žien a mužov (15 – 64 ročných) zaznamenali v roku 2011v súvislosti s oživením nárast miery zamestnanosti mužov aj žien, u mužov však miera zamestnanosti rastie rýchlejšie. V roku 2011 dosahovala miera zamestnanosti u žien 52,7 % a u mužov 66,3 %. Absolútny rodový rozdiel mier zamestnanosti 15-64 ročných v roku 2011 dosiahol 13,6 p. b.

Slovenská republika už dlhodobo patrí v Európe medzi krajiny s najnižším podielom žien a mužov pracujúcich na kratší pracovný čas. V roku 2011 sa medziročne podiel žien 15-64 ročných pracujúcich na kratší úväzok zvýšil z 5,67 % na 6,18 % a u mužov z 3,26 % na 3,28 %. Najčastejším dôvodom kratšieho pracovného úväzku je nedostatok práce, resp. z iniciatívy zamestnávateľa a nemožnosť nájsť si prácu na plný pracovný čas.[[51]](#footnote-51)

Graf 4.8 Vývoj počtu zamestnaných žien a mužov na kratší pracovný úväzok

Zdroj: ŠÚ SR

Prítomnosť detí mladších ako 6 rokov v rodine významne znižuje mieru zamestnanosti žien, ale iba minimálne zamestnanosť mužov. Miera zamestnanosti žien 25 – 49 ročných s dieťaťom mladším ako 6 rokov je nižšia ako 40%, u mužov tej istej vekovej kategórie a v tej istej fáze rodičovstva je však viac ako 83%.

Tab. 4.10 Miera zamestnanosti 25 – 49 ročných žien a mužov s dieťaťom mladším ako 6 rokov  
 (v %, 2005 – 2010)

|  |  |  |  |  |  |  |
| --- | --- | --- | --- | --- | --- | --- |
|  | 2005 | 2006 | 2007 | 2008 | 2009 | 2010 |
| Muži | 83.7 | 86.2 | 88.5 | 91.4 | 90.4 | 86.4 |
| Ženy | 37.2 | 37.9 | 37.8 | 40.6 | 38.3 | 37.2 |

Zdroj: Eurostat, Labour Force Survey

Medzi základné princípy demokratickej spoločnosti patrí požiadavka vytvárať všetkým občanom rovnakú príležitosť k uskutočneniu ich pracovných či spoločenských ambícií, a to bez ohľadu na skutočnosť, či občan je mužom alebo ženou.

Tab. 4.11 Pracujúci muži a ženy vo vedúcich a riadiacich funkciách   
(z výberového zisťovania pracovných síl, podľa Klasifikácie zamestnaní ISCO-08)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | | 2005 | 2006 | 2007 | 2008 | 2009 | 2010 | 2011 |
| Zákonodarcovia a riadiaci zamestnanci v tis. osobách | **muži** | 95,7 | **95,0** | 88,7 | 94,2 | 92,9 | 91,0 | 85,3 |
| **ženy** | 42,5 | 36,8 | 39,7 | 39,8 | 44,2 | 48,1 | 38,3 |
| Podiel žien z celkového počtu | **%** | 30,8 | 27,9 | 30,9 | 29,7 | 32,2 | 34,6 | 30,99 |

Zdroj: ŠÚ SR, VZPS

Podiel žien v najvyšších riadiacich orgánoch firiem na Slovensku, ktoré sú sledované v databáze Európskej komisie (*Database: women & men in decision making*) sa v roku 2011 znížil na 15 % (v roku 2010 to bolo 22 %).

Tab. 4.12 Súhrn indikátorov rodovej rovnosti

|  |  |  |  |  |  |  |
| --- | --- | --- | --- | --- | --- | --- |
| **INDIKÁTOR** | **ŽENY** | | **MUŽI** | | **RODOVÝ**  **ROZDIEL1** | |
|  | **SR** | **EÚ27** | **SR** | **EÚ27** | **SR** | **EÚ27** |
| Miera zamestnanosti (v %, 20 – 64 ročných, 2011) | 57,9 | 62,1 | 73,2 | 75,1 | 15,3 | 13 |
| Miera zamestnanosti (v %, 15 – 64 ročných, 2011) | 52,7 | 58,2 | 66,3 | 70,1 | 13,6 | 11,9 |
| Miera zamestnanosti starších ( v %, 55 – 64 ročných, 2010) | 28,7 | 38,6 | 54 | 54,6 | 25,3 | 16 |
| Podiel pracujúcich na kratší pracovný čas ( v %, zo všetkých zamestnaných, 2010) | 5,4 | 31,9 | 2,8 | 8,7 | 2,6 | 23,2 |
| Miera nezamestnanosti (v %, 2011) | 13,6 | 10,12 | 13,5 | 9,8 | 0,1 | 0,3 |
| Miera dlhodobej nezamestnanosti (v %, 2010) | 9,5 | 3,8 | 9 | 3,9 | 0,5 | 0,1 |
| Rodový príjmový rozdiel v neupravenej forme ( v %, 2010) |  |  |  |  | 20,7 | 16,43 |
| Rodová distribúcia neplatenej práce (hod/týždeň, 2010) | 24,5 | 24,5 | 6 | 9,2 | 18,4 | 15,3 |
| Celková dotácia platenej a neplatenej práce (hod/týždeň, 2010) | 67,1 | 61,9 | 52,6 | 53,3 | 14,7 | 8,6 |
| Miera rizika príjmovej chudoby (v %, 2010) | 12,2 | 17,2 | 11,7 | 15,7 | 0,5 | 1,5 |
| Miera rizika príjmovej chudoby starších ( v %, 65 a viac ročných, 2010) | 10,1 | 18,1 | 3,9 | 12,9 | 6,2 | 5,2 |
| Miera materiálnej deprivácie ( v %, 2010) | 25,7 | 18,1 | 23,9 | 16,9 | 1,8 | 1,2 |
| Miera rizika chudoby a sociálneho vylúčenia (v %, 2010) | 21,6 | 24,5 | 19,6 | 22,3 | 2 | 2,2 |
| Miera rizika chudoby a sociálneho vylúčenia starších  (v %, 65+ ročných, 2010) | 19,5 | 22,6 | 12,3 | 16,2 | 7 | 6,4 |
| Stredná dĺžka života pri narodení ( v rokoch, 2010) | 79,3 | 82,64 | 71,7 | 76,74 | 7,6 | 5,9 |
| Politická participácia na európskej úrovni (v %, Európsky parlament, 2012) | 38 | 34 | 62 | 66 | 24 | 32 |
| Politická participácia na národnej úrovni (v %, národné parlamenty, 2011) | 15,3 | 25 | 84,7 | 75 | 69,4 | 50 |
| Politická participácia v národných vládach ( v %, 2011) | 14 | 23 | 86 | 77 | 63 | 54 |
| Politická participácia vo vedení regionálnych zastupiteľstiev (v %, 2011) | 0 | 14 | 100 | 86 | 100 | 72 |
| Politická participácia na regionálnej úrovni  (v %, reg. zastupiteľstvá, 2011) | 15,4 | 32 | 84,6 | 68 | 69,2 | 36 |
| Miera participácie na riadení  (vedúci pracovníci /manažérky, 2010) | 34,6 | 335 | 65,4 | 67 | 30,8 | 34 |
| Rodová skladba najvyššieho súdu ( v %, 2011) | 52 | 33 | 48 | 67 | 4 | 15 |
| Rodová skladba vedenia centrálnej banky ( v %, 2011) | 20 | 18 | 80 | 82 | 60 | 64 |
| Rodová skladba vo vedení najväčších firiem ( v %, 2011) | 13 | 14 | 87 | 86 | 74 | 72 |
| Poznámky: 1 Rodový rozdiel je uvádzaný v percentuálnych bodoch, ak nie je označené inak  2 Sezónne neočistené údaje za 4. Štvrťrok 2011  3 Predbežné údaje  4 Rok 2009  5 Kategórie 121 Directors and chief executives + 13 Managers of smaller enterprises (Database: women&men in decisionmaking). Nie je úplne komparatívne s údajmi za SR. | | | | | | |

Zdroj: ŠÚ SR, Trexima, Eurostat, Sociálna poisťovňa, ÚPSVR, Ministerstvo vnútra SR a iné

* 1. Vybrané výsledky z výskumu životných podmienok rómskych komunít[[52]](#footnote-52)

V roku 2010 sa v rámci projektu Rozvojového programu OSN (UNDP) a MPSVR SR realizoval empirický výskum mapujúci životné podmienky rómskych domácností na Slovensku. Venovala sa v ňom pozornosť všetkým kľúčovým oblastiam inklúzie Rómov, ako je bývanie, zdravie, vzdelávanie a trh práce, ale aj príjmovej situácii a materiálnej deprivácii. Dáta o životných podmienkach rómskych domácností napomáhajú k získaniu komplexného obrazu o vývoji životných podmienok sociálne vylúčených rómskych komunít a majú veľký význam pre potreby sociálnej politiky, najmä pre lepšie cielenie opatrení a kvantifikovanie ich dosahov na marginalizované skupiny obyvateľstva.

Empirický výskum UNDP vychádzal z tzv. sociografického mapovania rómskych komunít na Slovensku (Atlas rómskych komunít na Slovensku 2004) a bol uskutočnený rovnakou metodológiou ako pilotný výskum z roku 2005 (Správa o životných podmienkach rómskych domácností na Slovensku, UNDP 2006). Terénny zber údajov prebiehal v novembri a decembri 2010 a do analýzy a štatistického spracovania sa zaradilo 1 083 domácností, z toho 723 jednotiek tvorili rómske domácnosti a 360 domácnosti priestorovo blízkej všeobecnej populácie, ktoré tvorili kontrolnú skupinu na porovnávanie socio-ekonomických a iných premenných. Súbor rómskych domácností bol reprezentovaný približne rovnakým počtom domácností za skupinu žijúcich segregovane, separovane a rozptýlene medzi majoritou.

Podľa záverov, podobne ako v roku 2005, aj v roku 2010 pretrvávajú medzi rómskymi domácnosťami a domácnosťami všeobecnej populácie viaceré nerovnosti, napríklad vo vzdelávaní, dostupnosti zdravotnej starostlivosti alebo v prístupe k mnohým tovarom a službám vôbec. V tejto kapitole vyberáme zo Správy o životných podmienkach rómskych domácnosti na Slovensku 2010 (UNDP, 2012) niektoré významné zistenia v oblasti trhu práce, životnej úrovne a deprivácie. V prílohe ku kapitole 4 sa nachádzajú grafy a tabuľky s vybranými údajmi z tejto správy. Správa UNDP, okrem uvedených vybraných údajov, obsahuje ďalšie podrobné dáta, výskumné zistenia a odporúčania pre sociálnu politiku.

**Trh práce**

* **Miera zamestnanosti** rátaná podľa metodiky VZPS za rómsku populáciu vo veku 15 a viac rokov dosiahla v priemere 15 %. Takýto výsledok za rómsky súbor sa vnútorne diferencoval podľa typu bývania (13,1 % segregovaní, 15,5 % separovaní a 16,4 % rozptýlení) a výrazne sa odlišoval od úrovne zamestnanosti všeobecnej populácie z geograficky blízkeho prostredia, za ktorú dosiahla hodnotu 45,9 %.
* Vo vekovej skupine 15-24 rokov bola miera zamestnanosti v prípade Rómov 11,4 % a za všeobecnú populáciu 20,5 %; spomedzi 55-64-ročných Rómov tvorili pracujúci len 7,9 %, kým z tej istej skupiny všeobecnej populácie to bolo ešte 35,5 %.
* Keďže deklarovaná zamestnanosť rómskej populácie bola nižšia ako miera zamestnanosti podľa metodiky VZPS, môže to signalizovať podstatne vyšší výskyt rôznych náhodných pracovných príležitostí so symptómami prekérnej či čiernej práce na strane rómskej populácie, keď sú z okolia prizývaní jednotlivcami alebo právnickými osobami k privyrobeniu si, ale trvalejšie pracovné miesto zostáva pre nich nedostupné. To znamená, že sa v pomerne veľkom objeme odohráva mimo oficiálneho trhu práce. Zamestnanosť rómskej populácie aj v rámci oficiálneho trhu práce zostáva z veľkej časti mimo štandardných foriem zamestnania (skrátené úväzky, sezónne alebo brigádnické práce, živnosť a podobne) a menej kvalifikované práce, u ktorých sa dá predpokladať, že aj s nižšou pracovnou odmenou.
* **Miera nezamestnanosti** rátaná ako podiel nezamestnaných na celkovom počte ekonomicky aktívnych osôb (pracovnej sile) dosiahla za rómsku populáciu 15+ rokov v priemere 73,1 %. So zúžením vekového intervalu pre východiskovú skupinu na 15-64 alebo 15-55 rokov sa miera nezamestnanosti Rómov takmer vôbec nemenila. Naopak, vypočítaná miera nezamestnanosti všeobecnej populácie vo veku 15+ rokov mala hodnotu 9,9 %, čo je viac ako 7 krát menej než u rómskej.
* Výskumné dáta potvrdili **vplyv vzdelania na rast ekonomickej aktivity a zamestnanosti na jednej strane a zníženie nezamestnanosti na strane druhej**. Miera zamestnanosti rómskej populácie 15-64 rokov postupne narastala od 9,2 % v kategórii menej ako štandardná základná škola, cez 15,6 % u štandardného základného vzdelania a neukončenej strednej školy, na 29,9 % za vyučených, a napokon na 37,8 % za stredoškolákov s maturitou a vyšším vzdelaním. Miera zamestnanosti za všeobecnú populáciu sa zistila vo všetkých štyroch kategóriách vzdelania vyššia, okrem najnižšieho vzdelania dokonca podstatne vyššia. Úplne opačnú súvislosť prejavila vo vzťahu k vzdelaniu miera nezamestnanosti, s rastúcim vzdelaním sa znižovala. Kým pri vzdelaní nižšom ako štandardná základná škola prekročila miera nezamestnanosti za Rómov až 81 %, u učňovskej školy sa dostala pod 60 % a za stredoškolákov s maturitou klesla ďalej na necelých 42 %. V porovnaní s geograficky blízkou všeobecnou populáciou však bola aj zistená miera nezamestnanosti vo všetkých vzdelanostných kategóriách omnoho menšia, vrátane najvyššieho vzdelania.
* Napriek tomu, že vzdelanie z analýzy vyšlo ako silný diferencujúci činiteľ, **prínos z vyššieho vzdelania, ktorý sa odráža na výslednom lepšom postavení na trhu práce, zohrával pri rómskej populácii menej výraznú úlohu ako pri nerómskej**. Rómovia pravdepodobne čelia významným ťažkostiam pri hľadaní kvalifikovanej práce aj pri dosiahnutí vyššieho vzdelania; nezamestnanosť Rómov je veľmi vysoká aj pri vyšších stupňoch vzdelania.
* **Zamestnanosť rómskych žien** bola aj pri celkovej veľmi nízkej úrovni za súhrnnú rómsku populáciu vo všetkých vekových a generačných skupinách minimálne o polovicu nižšia oproti rómskym mužom (v priemere 20 % za rómskych mužov a 10 % za rómske ženy). Kým nezamestnanosť za rómske ženy vystúpila až na viac ako 75 %, za všeobecnú populáciu rovnakého vymedzenia mala za hodnotu vyše 9 %. Vyplýva z toho zároveň, že vyššiu úroveň v porovnaní s rómskymi mužmi vykázala miera nezamestnanosti rómskych žien. Vôbec najvyššiu nezamestnanosť dosiahli rómske ženy strednej generácie - 75,7 %.
* **Nezamestnanosť** **rómskych žien** bola vyššia ako rómskych mužov, vo všeobecnej populácii to bolo naopak. Napriek vysokému podielu rómskych žien mimo trhu práce (a recipročne menšej miere ekonomickej aktivity), aj ako pracovná sila končia prevažne a častejšie (v porovnaní s rómskymi mužmi i všeobecnými ženami) v kategórii nezamestnaných. Opačne je to so zamestnanosťou – tá je za rómske aj nerómske ženy nižšia než za mužov, v prípade rómskych žien je ale zaostávanie za mužmi omnoho väčšie (až o polovicu).
* Vo všeobecnosti sa dá povedať, že pri porovnaní podmienok na trhu práce medzi Rómami a všeobecnou populáciou žijúcou v blízkosti sa **ako silný diferencujúci činiteľ totiž opakovane ukázala etnická príslušnosť** – rozdiely v postavení Rómov oproti všeobecnej populácii boli v mnohých ukazovateľoch obrovské. Existujúce všeobecné znevýhodnenie rómskeho etnika vo vzťahu k trhu práce a zamestnanosti eskaluje za situácie separácie a najmä segregácie v geografickom priestore.
* Porovnanie rómskych domácností s pracujúcim členom a bez takéhoto člena poukázalo na **priaznivejšiu situáciu tých domácností, z ktorých jeden alebo viacerí členovia pracovali**. Pritom takmer všetky sledované indikátory mali lepší výsledok za domácnosti s dvomi a viacerými pracujúcimi členmi oproti tým, kde pracoval iba jeden člen. Výskumné údaje jednoznačne potvrdili, že vylúčenie z trhu práce zvyšuje pravdepodobnosť prepadu takýchto domácností do rizika chudoby, zvyšuje ohrozenie materiálnou depriváciou a znižuje kvalitu života ich členov. Na základe výsledkov výskumu sa dá sa tiež konštatovať, že zaznamenané rozdiely v celkovej ekonomickej aktivite rómskej populácie sú v porovnaní piatich rokov iba veľmi malé, napriek množstvu programov deklarovaných ako podpora rómskej zamestnanosti, čo by svedčilo o neefektivite existujúcich programov vo vzťahu k danému cieľu.

**Životná úroveň a extrémna deprivácia**

* **Príjmy zo zamestnania** (išlo o sumu pracovných príjmov za posledný mesiac, ktorý predchádzal obdobiu zisťovania) vo výške do 350 € malo takmer 40 % rómskych domácností; v strednom príjmovom intervale od 351 do 700 € sa nachádzalo najviac rómskych domácností – vyše 46 %; celkový pracovný príjem nad 700 € uviedlo 14,2 % z nich.
* **Celkové pracovné príjmy rómskych domácností boli na výrazne nižšej úrovni než príjmy geograficky blízkej všeobecnej populácie.** Priemerná suma celkových pracovných príjmov v rómskych domácnostiach predstavovala 485 €, mediánová suma mala hodnotu 400 €. Najvyššie zastúpenie medzi všeobecnými domácnosťami mal najvyšší príjmový interval, kam spadala viac než polovica domácností (55 %).
* Spomedzi sociálnych príjmov (definované ako všetky transfery od štátu domácnostiam alebo jej jednotlivým členom) hrá dôležitú úlohu **dávka v hmotnej núdzi**, ktorú poberá každá druhá rómska domácnosť (v súbore geograficky blízkej všeobecnej populácie to boli 4 % domácností). **Príspevok na bývanie** poberalo 58 % domácností na dávke v hmotnej núdzi. Tento podiel silno varioval v jednotlivých typoch osídlenia – najvyšší bol v rozptýlených obydliach (77 %), najnižší v segregovaných osadách (48 %). **Aktivačný príspevok**, spomedzi Rómov v produktívnom veku 16-54 rokov, ktorí žili v domácnostiach s dávkou v hmotnej núdzi, získalo tento príspevok 30 %. Najviac ich bolo medzi Rómami zo segregovaných osád (37 %). **Ochranný príspevok** poberali 3 % Rómov vo veku 16-54 rokov, ktorí žili v domácnostiach na dávke v hmotnej núdzi. Ukazuje sa, že možnosti doplniť minimálny sociálny príjem využíva len časť oprávnenej populácie. Z rodinných dávok patrili k najčastejšie využívaným **prídavok na dieťa** (26 % Rómov vo veku 18 rokov a viac) a **rodičovský príspevok** (12 % Rómov vo veku od 18 rokov).
* **Celkový príjem domácnosti** sa rátal spočítaním príjmov pracovných a sociálnych. Najčastejšie zastúpeným príjmovým intervalom v súbore všetkých rómskych domácností bol interval od 151 do 300 €, v ktorom sa so svojim čistým mesačným príjmom ocitlo viac než 31 % domácností. V najnižšom intervale s príjmami do 150 € sa nachádzalo 10,5 % rómskych domácností, v najvyššom príjmovom intervale 751 € a viac cez 9 % domácností.
* Potvrdilo sa, že **celkový príjem na osobu je v rómskych domácnostiach značne diferencovaný podľa počtu pracujúcich členov (vyšší počet pracujúcich ved**ie **k vyššiemu príjmu).** Diferencujúcim faktorom je aj počet detí do 6 a do 18 rokov, kde s rastúcim počtom detí príjem na osobu klesal.
* **Značná časť rómskych domácností je vystavená riziku deprivácie v oblasti spotreby**. Jedlo z mäsa každý druhý deň si dokázala zabezpečiť len necelá pätina, nové sezónne oblečenie a obuv len necelá desatina. Možnosť naakumulovať úspory vo výške 300 € sa v rómskych domácnostiach vyskytovala veľmi zriedka (necelých 6 %). Veľkú zraniteľnosť naznačujú aj údaje o výskyte nedoplatkov za pravidelné nákupy či služby spojené s bývaním. Geograficky blízka všeobecná populácia vykázala v daných indikátoroch podstatne nižšie ohrozenie depriváciou i finančnými ťažkosťami.
* **Extrémnu materiálnu depriváciu** v podobe vyhranenej situácie, keď domácnosť skutočne nemala jedlo pre deti, z reality poznala viac ako 50 % z rómskych domácností, pričom v absolútnej väčšine prípadov išlo o opakovaný výskyt. Zo všeobecných domácností v geografickej blízkosti sa tento typ deprivácie vyskytol niekedy u jednej desatiny a opakovane ju zažilo 7 %.
* **Extrémna materiálna deprivácia** (chýbajúce jedlo pre deti, nemožnosť ohriať jedlo alebo kúriť v byte) **sa vyskytovala najčastejšie v domácnostiach s príjmom nižším ako 100 € na člena**. Podiel takých domácností, ktoré zažili opakovane všetky tri sledované nedostatkové situácie, bol v rámci skúmaných rómskych domácností podstatne vyšší než u všeobecných geograficky blízkych domácností (30 % rómskych domácností, v segregovaných osadách dokonca až k 40 %, zo všeobecných v geografickej blízkosti to bolo menej ako 5 %). Skúsenosti rómskych domácností s extrémnou depriváciou rástli spolu s priestorovým vylúčením. Domácnosti, ktoré takúto situáciu zažívali opakovane, patrili prevažne do kategórie tých, čo nemali nijaký pracovný príjem alebo len veľmi nízky. Boli to teda domácnosti silne naviazané na sociálne dávky, čo v prípade, ak tieto nie sú nastavené v dostatočnej výške, zvyšuje ohrozenie detí hladom.

# POROVNANIE VYBRANÝCH UKAZOVATEĽOV MEDZI KRAJINAMI EÚ V KONTEXTE STRATÉGIE EURÓPA 2020

Stratégia Európa 2020 je nová stratégia, ktorá má pomôcť vyjsť európskym krajinám zo súčasnej hospodárskej krízy a vytvoriť z EÚ inteligentné, udržateľné a inkluzívne hospodárstvo s vysokou mierou zamestnanosti, produktivity a sociálnej súdržnosti. Je nástupkyňou Lisabonskej stratégie, ktorá stanovila európske ciele do roku 2010. Hlavné ciele stratégie Európa 2020 sú merané 8 hlavnými indikátormi, z ktorých 4 sa priamo viažu na sociálnu oblasť. Tieto ciele boli prevedené do národných cieľov, ktoré zohľadňujú špecifickú situáciu jednotlivých krajín EÚ a zároveň ich maximálne angažujú k dosahovaniu európskych cieľov, a tak zabezpečujú príspevok každej krajiny EÚ k napĺňaniu stratégie.

Nasledovné údaje reflektujú sociálno-ekonomickú situáciu na Slovensku v porovnaní s ostatnými krajinami EÚ a v kontexte dosahovania cieľov stratégie Európa 2020. Indikátory sú počítané na základe jednotnej metodiky, ich zdrojom je Eurostat, a preto sa môžu do istej miery odlišovať od údajov národných štatistických úradov. V prílohe k tejto kapitole sa nachádzajú tabuľky s údajmi v jednotlivých krajinách EÚ 27 v poslednom dostupnom roku.

##### Makroekonomické prostredie

V roku 2011 sa oproti roku 2010 znížila ***miera rastu HDP*** Slovenska zo 4,2 % na 3,3 %. Rast HDP Slovenskej republiky bol však vyšší ako v priemere v EÚ 27 (1,5 %). Spomedzi krajín EÚ najviac rástol HDP v Estónsku (7,6 %), vysokú mieru rastu dosahoval aj v Litve (5,9 %), Lotyšsku (5,5 %), v Poľsku (4,3 %) a vo Švédsku (3,9 %). HDP poklesol najvyššou mierou v Grécku (- 6,9 %), klesol ďalej aj v Portugalsku (-1,6 %) a v Slovinsku (-0,2 %). Podľa prognózy Eurostatu bude HDP Slovenska naďalej rásť, avšak s nižšou mierou rastu na úrovni 1,8 % v roku 2012 a 2,9 % v roku 2013. HDP v priemere v Európe bude s veľkou pravdepodobnosťou stagnovať, celkový rast v EÚ 27 v roku 2012 sa predpovedá na úrovni 0 %, v roku 2013 sa zvýši na 1,3 %.

V roku 2010 dosiahlo ***HDP na hlavu*** (v PPS) na Slovensku 74 % z priemeru EÚ 27, pričom dlhodobo rastie. Nižšie hodnoty HDP na hlavu ako Slovensko mali Bulharsko, Rumunsko, Litva, Lotyšsko, Estónsko, Poľsko a Maďarsko.

***Harmonizovaná miera inflácie*** v roku 2011 medziročne vzrástla na 4,1 % a bola pod priemerom EÚ 27 (3,1 %). Vyššia inflácia bola v Rumunsku (5,8 %), Estónsku (5,1 %), Veľkej Británii (4,5 %) a v Lotyšsku (4,2 %). Podľa údajov Eurostatu založených na metodike ESNÚ 95 ***zamestnanosť*** v roku 2011 medziročne vzrástla vo väčšine krajín EÚ 27, pokles zamestnanosti pokračoval v Grécku (-6,7 %), Bulharsku (-4,2 %), Írsku (-2,1 %), Španielsku (-2 %), Slovinsku (-1,7 %), Portugalsku   
(- 1,5 %) a v Dánsku (-0,4 %). Na Slovensku zamestnanosť stúpla o 1,8 % (zamestnanosť mužov sa zvýšila viac, a síce o 2,3 % a zamestnanosť žien o 1,1 %), pričom v priemere v EÚ 27 bol rast na úrovni 0,3 %. Najvyšší rast zamestnanosti zaznamenali v Estónsku (7 %) a v Lotyšsku (3,4 %).

***Deficit verejných financií*** podľa Eurostatu v roku 2011 klesol na 4,8 % HDP a bol vyšší ako deficit EÚ 27 (4,5 %). Najvyšší deficit v rámci EÚ 27 mali Írsko (13,1 %), Grécko (9,1 %) a Španielsko (8,5 %). ***Konsolidovaný dlh verejných financií*** podľa Eurostatu (hrubý dlh verejnej správy) v roku 2011 predstavoval 43,3 % HDP (priemer v EÚ 82,5 % HDP), pričom dlhodobo spĺňa maastrichtské kritérium, ktorým je udržať verejný dlh pod 60 % HDP. Hodnotu nad 100 % HDP dosiahol verejný dlh v Grécku (165,3 %), v Taliansku (120,1 %), v Írsku (108,2 %) a v Portugalsku (107,8 %). Podľa prieskumu rastu EK je potrebné presadzovať diferencovanú fiškálnu konsolidáciu, ktorá bude podporovať rast. Úrovne štátneho dlhu v dôsledku krízy značne narástli, očakáva sa, že do roku 2012 dosiahnu 85 % HDP v EÚ a 90 % v eurozóne. V súlade s odporúčaniami Európskej rady je potrebné zaviesť opatrenia trvalého charakteru s cieľom znížiť do roku 2013 deficit pod úroveň 3 % HDP. Celkový vplyv reforiem v tejto oblasti si však vyžaduje podrobnejšie monitorovanie s cieľom predísť riziku zanedbania určitých aspektov rastu a zhoršenia existujúcich sociálnych ťažkostí.

##### Inteligentný a inkluzívny rast

Hlavným cieľom stratégie Európa 2020 je zvýšiť ***mieru zamestnanosti*** mužov a žien vo veku od 20 do 64 rokov na 75 %. SR má k tomuto európskemu cieľu prispieť zvýšením miery zamestnanosti svojich obyvateľov v danej vekovej kategórii na 72 %. Vyššia miera zamestnanosti v Európe sa má dosiahnuť najmä prostredníctvom vyššej zamestnanosti mladých ľudí, žien, starších osôb, ľudí s nízkou kvalifikáciou a legálnych migrantov. V roku 2011 ostala miera zamestnanosti v EÚ 27 medziročne nezmenená na úrovni 68,6 % (u žien sa mierne zvýšila o 0,2 p. b. na 62,3 % a u mužov zase znížila o 0,1 p. b. na 75 %). V SR sa miera zamestnanosti mierne zvýšila na 65,1 % (viac u mužov ako u žien). Najvyššiu mieru zamestnanosti v rámci EÚ 27 malo v roku 2011 Švédsko, konkrétne na úrovni 80 %, čím zároveň naplnilo svoj národný cieľ v tejto oblasti. Vysokú mieru zamestnanosti nad 75 % dosahovali tiež krajiny ako Holandsko (77 %), Nemecko (76,3 %), Dánsko (75,7 %) a Rakúsko (75,2 %). Miera zamestnanosti bola najnižšia v Grécku, kde od roku 2009 (66,5 % v 2008) nepretržite klesá (59,9 % v 2011). ***Miera zamestnanosti u žien*** zaostáva za mierou zamestnanosti mužov v EÚ 27 (62,3 % oproti 75 % u mužov), ako aj v Slovenskej republike (57,6 % oproti 72,7 % u mužov). V rámci EÚ vysoký rozdiel medzi zamestnanosťou žien a mužov a zároveň najnižšia miera zamestnanosti žien je na Malte (43,4 %), v Grécku (48,6 %) a v Taliansku (49,9 %). Vysokú mieru zamestnanosti žien nad 70 % dosahuje Švédsko (77,2 %), Dánsko (72,4 %), Fínsko (71,9 %) a Nemecko ( 71,1%), z toho Fínsko, Švédsko a Dánsko majú aj relatívne malé rozdiely v miere zamestnanosti medzi mužmi a ženami. Nízke rozdiely sú zaznamenané aj v Litve a Lotyšsku.

Dosiahnutie miery zamestnanosti na úrovni 75 % do roku 2020 do veľkej miery závisí od ďalšieho zvýšenia zamestnanosti u starších ľudí. Taktiež demografické výzvy, ktoré súvisia so starnutím populácie, vedú EÚ k potrebe spoločne zvýšiť participáciu starších ľudí na trhu práce a podpore predlžovania pracovného života. Spoločným cieľom EÚ bolo do roku 2010 dosiahnuť 50 % mieru zamestnanosti starších pracujúcich. Napriek poklesu celkovej zamestnanosti v rokoch 2009 a 2010 ***miera zamestnanosti* *u starších ľudí*** (55 – 64 rokov) na Slovensku od roku 2001 nepretržite rastie, pričom v roku 2011 sa zvýšila na 41,4 %, čo je však stále pod priemernou úrovňou EÚ 27 (47,4 %). Nízka je najmä miera zamestnanosti starších žien (31,5 %), hoci sa za posledných 10 rokov takmer strojnásobila. Napriek neustálemu rastu je stále relatívne hlboko pod priemerom EÚ 27 (40,2 %). Najvyššia miera zamestnanosti starších žien je dlhodobo vo Švédsku (68,9 %), vysokú úroveň dosahuje aj vo Fínsku (57,2 %), Dánsku (55,3 %), Estónsku (57,1 %) a v Nemecku (53 %).

Dlhší pracovný život a zvýšenie miery zamestnanosti by mali byť podporené aj prostredníctvom lepšieho prístupu k celoživotnému vzdelávaniu. Inkluzívny rast okrem iného znamená investovanie do odbornej prípravy a zvyšovania kvalifikácie s cieľom pomôcť ľuďom všetkých vekových kategórií pripraviť sa na očakávané zmeny na pracovnom trhu. V tejto oblasti Slovensko už dlhšie zaostáva, od roku 2005 do roku 2009 sa dokonca ***miera celoživotného vzdelávania*** postupne znižovala. V roku 2010 bolo do ďalšieho vzdelávania či tréningu zapojených iba 2,8 % ľudí vo veku 25 – 64 rokov (rovnako ako v roku 2009), oproti tomu priemer EÚ 27 predstavoval 9,1 %. Menší podiel dospelých zapojených do celoživotného vzdelávania bol v roku 2010 iba v Rumunsku a Bulharsku (menej ako 2 %) a rovnaký bol v Maďarsku (2,8 %). Najvyšší podiel dospelých zapojených do celoživotného vzdelávania bol v roku 2009 v Dánsku (32,8 %). Nízka miera celoživotného vzdelávania môže mať nepriaznivý vplyv na zamestnateľnosť najmä u nízko-kvalifikovaných pracovníkov, čím oslabuje úsilie znížiť súčasnú vysokú mieru nezamestnanosti.

***Miera nezamestnanosti*** na Slovensku patrí dlhodobo k tým vyšším v rámci Európy a ekonomická kríza tento problém prehĺbila. Miera nezamestnanosti v roku 2011 v SR medziročne klesla, dosiahla úroveň 13,5 % (medziročný pokles o 0,9 p. b.). V rámci EÚ 27 ostala nezmenená na úrovni 9,6 %, pričom vyššia bola v Španielsku (21,7 %), v Grécku (17,7 %), v Lotyšsku (15,4 %), v Litve (15,4 %) a v Írsku (14,4 %). Najnižšia miera nezamestnanosti je v Rakúsku (4,2 %) a v Holandsku (4,4 %). Miera nezamestnanosti v roku 2011 v SR klesla viac u žien (o 1 p. b. na 13,6 %) ako u mužov (o 0,7 p. b. na 13,5 %). V ročnom prieskume rastu 2012 EK predpokladá, že miera nezamestnanosti v EÚ 27 v roku 2012 a 2013 zostane vysoká, a to na úrovni približne 10 %, čo zhorší sociálny dopad krízy. EK je presvedčená, že jednou z priorít v roku 2012 na úrovni členských štátov, ako aj na úrovni EÚ by malo byť riešenie nezamestnanosti a sociálnych dôsledkov krízy.

Kľúčovými pre dosiahnutie ambicióznych cieľov inteligentného a udržateľného rastu pre všetkých sú mladí ľudia a predovšetkým ich úspešný prechod na trh práce. Mladí ľudia v súčasnosti stoja pred výzvami v systémoch vzdelávania a odbornej prípravy, ako aj pri vstupe na trh práce, sťaženými hospodárskou krízou. ***Miera nezamestnanosti mladých ľudí*** (do 24 rokov) dosahuje neprijateľne vysokú hodnotu, od roku 2008 (15,8 %) v rámci EÚ 27 výrazne narástla (v 2011 až 21,4 %). Táto skupina patrí medzi tie, ktoré boli krízou zasiahnuté najviac. V niektorých krajinách dosahuje viac ako 40 %, a to konkrétne v Španielsku (46,4 %) a v Grécku (44,4 %). SR má tretiu najvyššiu mieru nezamestnanosti mladých v rámci EÚ 27, v roku 2011 dosiahla až 33,2 %, pričom sa oproti predchádzajúcemu roku znížila o 0,4 p. b.. Na Slovensku vysoká miera nezamestnanosti mladých ľudí súvisí najmä s nesúladom medzi ponúkanou a požadovanou kvalifikáciou na trhu práce, nedostatočným dopytom po pracovnej sile v dôsledku ekonomickej krízy a so slabým rozvojom stratégií zamestnanosti pre mládež v minulosti. Najnižšiu mieru nezamestnanosti mladých vykazuje Holandsko (7,6 %), Rakúsko (8,3 %) a Nemecko (8,6 %).

Ďalším hlavným cieľom EÚ v stratégii Európa 2020 je dosiahnuť, aby najmenej 40 % ľudí vo veku 30 – 34 rokov malo ukončené vysokoškolské (terciárne) alebo ekvivalentné vzdelanie. Vysokokvalifikované obyvateľstvo je kľúčové pri riešení problémov súvisiacich s demografickými zmenami a sociálnou inklúziou v Európe. Podľa prognózy strediska CEDEFOP do roku 2020 si bude vyžadovať vysokú kvalifikáciu v kombinácii so schopnosťou prispôsobiť sa a inovovať 35 % všetkých pracovných miest v porovnaní s dnešnými 29 %. Podľa EK čoraz viac pracovných miest si vyžaduje elektronické zručnosti, pritom hospodárstvo EÚ trpí nedostatkom vysokokvalifikovaných pracovníkov v informačných a komunikačných technológiách. V roku 2010 jeden z troch ľudí v EÚ 27 (33,6 %) dosiahol vysokoškolské vzdelanie v porovnaní s takmer 40 % v USA a vyše 50 % v Japonsku. V roku 2010 bola na Slovensku ***miera vysokoškolsky vzdelanej populácie*** vo veku 30 – 34 rokov na úrovni 22,1 % (u žien 26,2 % a u mužov 18,2 %), a hoci medziročne narástla o 4,5 p. b., stále je pod priemerom EÚ 27 (33,6 %) a relatívne ďaleko od ambiciózneho cieľa dosiahnuť 40 % do roku 2020.

Využitiu potenciálu mladých ľudí a ich úspešnému prechodu na trh práce bráni opustenie školskej dochádzky s nižším ako stredoškolským vzdelaním. V EÚ 27 odchádza zo škôl predčasne a ďalej sa nevzdeláva vysoký podiel mladých ľudí. V roku 2010 bolo až 14,4 % ľudí vo veku 18 – 24 rokov, ktorí predčasne ukončili vzdelávanie. Nedostatok kvalifikácie je hlavnou bariérou pre inklúziu, nakoľko od vzdelania závisí úspešnosť začlenenia sa na trh práce, kvalita práce, odmeňovanie ale aj úspešnosť ďalšej prípravy pre trh práce počas celého života. Pre dosiahnutie inteligentného a inkluzívneho rastu bol stanovený cieľ udržať mladých ľudí vo vzdelávacom procese a znížiť ***podiel predčasne ukončujúcich vzdelávanie*** aspoň na úroveň 10 %. SR dlhodobo patrí ku krajinám v rámci EÚ s relatívne nízkym podielom osôb, ktoré predčasne ukončujú školskú dochádzku. V roku 2010 sa tento podiel medziročne znížil o 0,2 p. b. na úroveň 4,7 %, pričom cieľom je udržať tento podiel pod 6 % do roku 2020. Osôb, ktoré predčasne zanechali školskú dochádzku bolo viac medzi ženami (4,9 %) ako mužmi (4,6 %). Tretia najvyššia miera nezamestnanosti mladých ľudí do 24 rokov však svedčí o tom, že výzvou pre SR ostáva zosúladiť vzdelávanie resp. zručnosti mladých ľudí s požiadavkami trhu práce. Významnú pozornosť si vyžaduje aj predčasné ukončovanie školskej dochádzky v marginalizovaných rómskych komunitách.

Nízko-kvalifikovaní pracovníci majú na Slovensku obzvlášť ťažkú pozíciu na trhu práce, keď miera ich nezamestnanosti je dlhodobo najvyššia a miera zamestnanosti dlhodobo najnižšia v celej Európe. ***Miera nezamestnanosti ľudí*** vo veku 25 – 64 rokov s dosiahnutým vzdelaním ***na úrovni ISCED 0-2*** (maximálne základné vzdelanie) bola v roku 2011 na úrovni 39,2 %, a síce sa medziročne mierne znížila (o 1,6 p. b.), bola viac ako 2,5 násobná oproti priemeru EÚ 27 (14,8 %). Najnižšia miera nezamestnanosti ľudí s nízkou kvalifikáciou je v Holandsku (5,4 %), v Rumunsku (6,9 %), Rakúsku (7,1 %), na Malte (7,4 %) a na Cypre (7,5 %). ***Miera zamestnanosti nízko-kvalifikovaných ľudí*** (ISCED 0-2) v SR dosiahla 29,7 %, a hoci sa medziročne mierne zvýšila (o 0,9 p. b.), je najnižšou v Európe a hlboko pod priemerom EÚ 27 (53 %). Oproti SR viac ako dvojnásobná miera zamestnanosti nízko-kvalifikovaných ľudí je v Portugalsku (65,5 %), na Cypre (65,2 %), v Švédsku (64,4 %), Holandsku (62,5 %) a v Dánsku (62 %).

Vysoká miera nezamestnanosti sa na Slovensku premieta do vysokej ***miery dlhodobej nezamestnanosti,*** ktorá je dlhodobo najvyššou v Európe. Miera dlhodobej nezamestnanosti na Slovensku v roku 2011 ostala oproti predchádzajúcemu roku nezmenená na úrovni 9,2 %, vysoko nad priemerom EÚ 27 (4,1 %), ktorého hodnota sa medziročne zvýšila o 0,2 p. b. Dlhodobá nezamestnanosť je pretrvávajúcim vážnym problémom trhu práce na Slovensku, ktorý vyzýva ku komplexnému riešeniu, zameranému na najzraniteľnejšie skupiny obyvateľstva. Najnižšia miera dlhodobej nezamestnanosti je v Rakúsku (1,1 %), Holandsku (1,2 %), na Cypre (1,3 %), v Luxembursku (1,3 %), v Dánsku (1,4 %) a v Švédsku (1,5 %).

V rámci stratégie Európa 2020 a podpory inkluzívneho rastu je stanovený ďalší hlavný cieľ, a to znížiť ***počet osôb v riziku chudoby a sociálneho vylúčenia*** aspoň o 20 mil. (na 19,4 %). V roku 2010 v rámci EÚ 27 bolo 115,790 mil. ľudí (23,5 %) ohrozených chudobou a sociálnym vylúčením, pričom tento počet v dôsledku krízy medziročne narástol o 2,079 mil. osôb (0,4 p. b.). Cieľ je monitorovaný prostredníctvom indikátora zloženého z 3 subindikátorov t.j. títo ľudia boli buď žijúci v domácnostiach s veľmi nízkou pracovnou intenzitou[[53]](#footnote-53), a/alebo osoby žijúce v riziku chudoby po sociálnych transferoch[[54]](#footnote-54) a/alebo ťažko materiálne deprivované osoby[[55]](#footnote-55). Ide o ľudí žijúcich v domácnostiach, kde nikto nepracuje alebo pracuje iba príležitostne a/alebo s nízkym príjmom, a/alebo si nemôžu dovoliť niektorú z nevyhnutných potrieb pre svoj život. Osoby sú počítané iba raz, hoci sa môžu nachádzať v niekoľkých subindikátoroch. Celkový počet ľudí v riziku chudoby a sociálneho vylúčenia je nižší ako suma počtov ľudí v každej z troch foriem chudoby a sociálneho vylúčenia, nakoľko niektoré osoby môžu trpieť súčasne viacerými formami.

SR si za cieľ vytýčila, že do roku 2020 zníži celkový počet týchto osôb o 170 tis. (na 17,2 %). V roku 2010 počet ľudí v riziku chudoby a sociálneho vylúčenia medziročne narástol o 57 tis. ľudí (1 p. b.) na 1 118 tis. (20,6 %), pričom počet ľudí narástol vo všetkých subindikátoroch. V roku 2010 bolo v SR 349 tis. osôb ***žijúcich v domácnostiach s veľmi nízkou intenzitou práce*** (7,9 % oproti 10 % v EÚ 27), 651 tis. ***ľudí v riziku chudoby*** (12 % oproti 16,4 % v EÚ 27) a 621 tis. ***ľudí ťažko materiálne deprivovaných*** (11,4 % oproti 8,1 % v EÚ 27). Najvýraznejšie narástol podiel ľudí žijúcich v domácnostiach s veľmi nízkou intenzitou práce (z 5,6 % v 2009 na 7,9 % v 2010), čo súvisí s ekonomickou krízou a nárastom nezamestnanosti (miera nezamestnanosti v roku 2010 dosiahla 14,4 %).

Najvyšší podiel osôb v riziku chudoby alebo sociálneho vylúčenia sa nachádzal v Bulharsku (41,6 %), Rumunsku (41,4 %), Lotyšsku (38,1 %), Litve (33,4 %) a Maďarsku (29,9 %) a najnižší v Českej republike (14,4 %), Švédsku (15 %), Holandsku (16,6 %), Rakúsku (16,6 %), Fínsku (16,9 %) a Luxembursku (17,1 %).

Z hľadiska veku vo vyššom riziku chudoby a sociálneho vylúčenia sa nachádzajú deti, a to vo väčšine krajín EÚ 27 vrátane Slovenska. V roku 2010 v EÚ 27 trpelo aspoň jednou z troch foriem chudoby a sociálneho vylúčenia 27,1 % detí mladších ako 18 rokov (22,6 % ľudí nad 18 rokov). Na Slovensku to bolo 25,3 % detí do 18 rokov oproti 19,7 % ľudí nad 18 rokov.

Čo sa týka jednotlivých elementov, ktoré definujú riziko chudoby a sociálneho vylúčenia, najvyšší podiel ľudí s disponibilným príjmom pod hranicou rizika chudoby bol v roku 2010 v Lotyšsku (21,3 %), Rumunsku (21,1 %), Bulharsku (20,7 %), v Španielsku (20,7 %), Litve (20,2 %) a v Grécku (20,1 %) a najnižší v Českej republike (9 %), v Holandsku (10,3 %), na Slovensku (12 %), Rakúsku (12,1 %) a v Maďarsku (12,3 %). Podiel ľudí v EÚ 27, ktorí sú ťažko materiálne deprivovaní, výrazne variuje od 0,5 % v Luxembursku až po 35 % v Bulharsku. Vysoký podiel ťažko materiálne deprivovaných ľudí je i v Rumunsku (31 %) a v Lotyšsku (27,4 %). Podiel ľudí žijúcich v domácnostiach s nízkou pracovnou intenzitou je najvyšší v Írsku (22 %), vysoký je i vo Veľkej Británii (13,1 %) a v Belgicku (12,6 %) a najnižší je na Cypre (4 %), nízky je v Luxembursku (5,5 %), Švédsku (5,9 %) a v Českej republike (6,4 %).

Tab. 5.1 Vývoj vybraných hlavných ukazovateľov stratégie Európa 2020



Zdroj: EUROSTAT, údaje sú aktualizované k 11. 5. 2012

Poznámky: Údaje o chudobe sú počítané ŠÚ SR na základe EU SILC, referenčný rok pre zisťovanie príjmu je predchádzajúci rok

s - odhad Eurostatu

# Zoznam príloh

Príloha ku kapitole 1

Tab. 1 Základné ukazovatele ekonomického vývoja SR

Tab. 2 Indexy spotrebiteľských cien

Tab. 3 Výstavba a úbytok bytov

Príloha ku kapitole 2

Tab. 1 Miera zamestnanosti podľa veku a vzdelania v roku 2011 (priemer za rok v %)

Tab. 2 Zamestnanosť podľa veľkosti podnikov v roku 2011 (priemer za rok)

Tab. 3 Miera nezamestnanosti podľa veku a vzdelania v roku 2011 (priemer za rok v %)

Tab. 4 Počet uchádzačov o zamestnanie podľa štatistickej klasifikácie ekonomických činností (SK NACE Rev.2) ku koncu roka 2011

Tab. 5 Stav uchádzačov o zamestnanie absolventov škôl ku koncu roka 2011

Tab. 6 Nástroje aktívnych opatrení trhu práce

Tab. 7 Priemerná dohodnutá suma finančných prostriedkov na jedno vytvorené/obsadené pracovné miesto, resp. zaradenú osobu, resp. podporené pracovné miesto (v €)

Tab. 8 Priemerná hrubá mesačná mzda v podnikateľskej a nepodnikateľskej sfére podľa stupňov vzdelania – rok 2011

Tab. 9 Priemerná hrubá mesačná mzda v podnikateľskej a nepodnikateľskej sfére podľa hlavnej triedy KZAM a pohlavia – rok 2011

Tab. 10 Priemerná hrubá mesačná mzda v podnikateľskej a nepodnikateľskej sfére podľa veku – rok 2011

Tab. 11 Priemerná hrubá mesačná mzda v podnikateľskej a nepodnikateľskej sfére podľa regiónov - rok 2011

Tab. 12 Priemerná hrubá mesačná mzda a vybrané zložky mzdy zamestnancov podľa pohlavia – rok 2011

Tab. 13 Podiely zamestnancov v pásmach priemernej hrubej mesačnej mzdy – rok 2011

Tab. 14 Priemerný hodinový zárobok podľa krajov v podnikateľskej sfére – 4. štvrťrok 2011

Tab. 15 Priemerný hodinový zárobok podľa odvetví v podnikateľskej sfére – 4. štvrťrok 2011

Tab. 16 Priemerný hodinový zárobok podľa veľkosti organizácie v podnikateľskej sfére -4. štvrťrok 2011

Tab. 17 Priemerný hodinový zárobok podľa veku v podnikateľskej sfére - 4. štvrťrok 2011

Tab. 18 Priemerný hodinový zárobok podľa rodového členenia v podnikateľskej sfére - 4. štvrťrok 2011

Tab. 19 Mesačné náklady práce na zamestnanca v SR za rok 2010 podľa odvetvia

Príloha ku kapitole 3

Tab. 1 Výdavky základného fondu nemocenského poistenia (ZFNP) a nemocenské dávky v roku 2011

Tab. 2 Počet poberateľov samostatne vyplácaných dôchodkov a v súbehu s vdovským, resp. vdoveckým dôchodkom k 31.12.2011

Tab. 3 Počet poberateľov dôchodku a výška sólo dôchodkovej dávky podľa pohlavia

Tab. 4 Rozdelenie poberateľov podľa výšky dôchodkových dávok

Tab. 5 Prehľad výdavkov na dôchodkové dávky k 31. 12. 2011

Tab. 6 Výdavky základného fondu úrazového poistenia (ZFÚP) v roku 2011

Tab. 7 Priemerná výška a počet vyplatených dávok úrazového poistenia v roku 2011

Tab. 8 Štátne dávky týkajúce sa úrazového poistenia

Tab. 9 Výdavky základného fondu garančného poistenia (ZFGP) v roku 2011

Tab. 10 Vyplatené dávky v nezamestnanosti, počet prípadov a priemerná výška dávky v roku 2011

Tab. 11 Počet poberateľov dávky v nezamestnanosti v členení podľa veku a pohlavia za rok 2011

Graf 1 Rozdelenie sporiteľov v II. pilieri podľa veku k 31. 12. 2011

Graf 2 Veková štruktúra sporiteľov v II. pilieri k 31. 12. 2011

Graf 3 Podiel akcií v portfóliách dôchodkových fondov

Graf 4 Podiel dlhopisov v portfóliách dôchodkových fondov

Graf 5 Podiel peňažných investícií v portfóliách dôchodkových fondov

Tab. 12 Údaje o výške majetku a ročného zhodnotenia doplnkových dôchodkových fondov

Tab. 13 Vývoj počtu poberateľov resocializačného príspevku v roku 2010 a 2011

Tab. 14 Vývoj čerpania finančných prostriedkov na resocializačný príspevok za roky 2010 a 2011

Tab. 15 Pomoc deťom týraným, sexuálne zneužívaným a šikanovaným v roku 2011

Tab. 16 Deti umiestnené na základe rozhodnutia súdu do zariadení na výkon rozhodnutia súdu/predbežné opatrenie, výchovné opatrenie, ústavná starostlivosť a ochranná výchova/

Tab. 17 Jednotlivé formy starostlivosti v detských domovoch

Tab. 18 Počty umiestnených detí a mladých dospelých v jednotlivých formách starostlivosti v detských domovoch k 31.12. za jednotlivé roky

Tab. 19 Celkový počet detí zverených do jednotlivých foriem náhradnej rodinnej starostlivosti v jednotlivých rokoch

Tab. 20 Základné štatistické údaje o činnosti RPPS za roky 2010 a 2011

Tab. 21 Činnosť referátov poradensko-psychologických služieb v roku 2010 a 2011

Tab. 22 Opatrovateľská služba poskytovaná obcami v roku 2009 a 2010

Tab. 23 Prepravná služba v roku 2009 a 2010

Tab. 24 Počet zariadení sociálnych služieb a ich kapacita za roky 2009 a 2010

Tab. 25 Obyvatelia zariadení sociálnych služieb za roky 2009 a 2010

Tab. 26 Počet zariadení sociálnych služieb podľa zriaďovateľa za roky 2009 a 2010

Tab. 27 Výdavky zariadení sociálnych služieb za roky 2009 a 2010

Tab. 28 Zamestnanci zariadení sociálnych služieb (spolu) za roky 2009 a 2010

Tab. 29 Vybrané zariadenia sociálnych služieb

Tab. 30 Počet občanov zaradených do poradovníka čakateľov na poskytovanie starostlivosti vo vybraných zariadeniach v roku 2009 a 2010

Tab. 31 Počet zamestnancov, objemy platov a vybrané zložky platu v € za rok 2011 v zariadeniach sociálnych služieb podľa agregovaných zamestnaní.

Tab. 32 Európsky integrovaný systém štatistiky sociálnej ochrany (Metodika ESSPROS)

Tab. 33 Príjmy na sociálnu ochranu podľa typu ( % z celkových príjmov) v EÚ, 2009

Tab. 34 Výdavky na dôchodky a kategórie dôchodkov ( % z celkových výdavkov na dôchodky) v EÚ, 2009

Tab. 35 Prioritná os 2 - OP Zamestnanosť a sociálna inklúzia - plnenie fyzických ukazovateľov k 31.12.2011

Tab. 36 Prioritná os 2 – OP Zamestnanosť a sociálna inklúzia - Problémy a prijaté opatrenia v rámci implementácie

Tab. 37 Prioritná os 2 – OP Zamestnanosť a sociálna inklúzia – Iné realizované opatrenia

Tab. 38 Prehľad DOP vyhlásených FSR

Tab. 39 Čerpanie výdavkov kapitoly 22 - MPSVR SR podľa programového rozpočtovania

Príloha ku kapitole 4

Tab. 1 Zoznam národných indikátorov chudoby a sociálneho vylúčenia 2009-2010

Tab. 2 Zoznam vybraných indikátorov sociálnej inklúzie OMK (2009-2010)

Tab. 3 Porovnanie mier zamestnanosti a nezamestnanosti v rómskej populácii s geograficky blízkou všeobecnou populáciou (v %)

Tab. 4 Prehľad základných mier vo vzťahu k trhu práce podľa pohlavia – porovnanie rómskej a geograficky blízkej všeobecnej populácie (v %)

Tab. 5 Vybrané ukazovatele pracovnej aktivity rómskej populácie 15+ rokov – porovnanie podsúborov a s geograficky blízkou všeobecnou populáciou (v %)

Graf 1 Miera zamestnanosti rómskej populácie vo veku 15-64 rokov podľa dosiahnutého vzdelania – porovnanie s geograficky blízkou všeobecnou populáciou (v %)

Graf 2 Miera nezamestnanosti rómskej populácie vo veku 15-64 rokov podľa dosiahnutého vzdelania – porovnanie s geograficky blízkou všeobecnou populáciou (v %)

Tab. 6 Priemerné pracovné príjmy v rómskych domácnostiach podľa typu bývania a v domácnostiach geograficky blízkej všeobecnej populácie (v euro)

Tab. 7 Distribúcia celkovej mesačnej sumy pracovných príjmov v rómskych domácnostiach a v domácnostiach geograficky blízkej všeobecnej populácie (v %)

Tab. 8 Priemerné sociálne príjmy v rómskych domácnostiach podľa typu bývania a v domácnostiach geograficky blízkej všeobecnej populácie (v euro)

Tab. 9 Distribúcia celkovej mesačnej sumy sociálnych príjmov v rómskych domácnostiach podľa typu bývania a v domácnostiach geograficky blízkej všeobecnej populácie (v %)

Tab. 10 Priemerné celkové čisté príjmy v rómskych domácnostiach podľa typu bývania a v domácnostiach geograficky blízkej všeobecnej populácie (v euro)

Tab. 11 Distribúcia celkových čistých príjmov v rómskych domácnostiach podľa typu bývania a v domácnostiach geograficky blízkej všeobecnej populácie (v %)

Tab. 12 Priemerné celkové príjmy „na osobu“ v rómskych domácnostiach podľa typu bývania a v domácnostiach geograficky blízkej všeobecnej populácie (v euro)

Tab. 13 Priemerné celkové príjmy na osobu v rómskych domácnostiach podľa počtu pracujúcich v domácnosti (v euro)

Graf 3 Schopnosť zabezpečiť vybrané položky v rómskych domácnostiach podľa typu bývania (v %)

Tab. 14 Rómske domácnosti podľa výskytu situácie „nemali čo dať deťom jesť“ a typu bývania (v %)

Graf 4 Rómske domácnosti podľa výskytu situácie „nemali čo dať deťom jesť“ – porovnanie s domácnosťami geograficky blízkej všeobecnej populácie (v %)

Graf 5 Priemerný mesačný príjem na člena domácnosti podľa výskytu situácie „nemali čo dať deťom jesť“ – za jednotlivé typy rómskych domácností a v porovnaní s domácnosťami geograficky blízkej všeobecnej populácie (v euro)

Graf 6 Rómske domácnosti podľa výskytu všetkých troch deprivačných situácií – za jednotlivé typy rómskych domácností a v porovnaní s domácnosťami geograficky blízkej všeobecnej populácie (v %)

Príloha ku kapitole 5

Tab. 1 Porovnanie vybraných indikátorov v kontexte stratégie Európa 2020 medzi krajinami EÚ 27 v poslednom dostupnom roku - makroekonomické prostredie

Tab. 2 Porovnanie vybraných indikátorov v kontexte stratégie Európa 2020 medzi krajinami EÚ 27 v poslednom dostupnom roku - inteligentný a inkluzívny rast

1. podľa: Štatistická správa o základných vývojových tendenciách v hospodárstve SR v roku 2011, Štatistický úrad SR 2012 [↑](#footnote-ref-1)
2. podľa metodiky národných účtov, ide o podiel HDP a počtu zamestnancov v ekonomike podľa domáceho konceptu ESNÚ 95 [↑](#footnote-ref-2)
3. podľa Výberového zisťovania pracovných síl [↑](#footnote-ref-3)
4. podľa Výberového zisťovania pracovných síl, vo vekovej skupine 15 – 64 ročných [↑](#footnote-ref-4)
5. podľa štvrťročného štatistického výkazníctva [↑](#footnote-ref-5)
6. podľa metodiky ESNÚ 95, predbežné údaje [↑](#footnote-ref-6)
7. okrem naturálnych sociálnych transferov [↑](#footnote-ref-7)
8. podľa metodiky ESNÚ 95, predbežné údaje [↑](#footnote-ref-8)
9. KZAM 1 zákonodarcovia, vedúci a riadiaci zamestnanci

   KZAM 2 vedeckí, odborní, duševní zamestnanci

   KZAM 3 technickí, zdravotnícki, pedagogickí zamestnanci a zamestnanci v príbuzných oboroch

   KZAM 4 administratívni zamestnanci

   KZAM 5 prevádzkoví zamestnanci v službách a obchode

   KZAM 6 kvalifikovaní robotníci v poľnohospodárstve, lesníctve a príbuzných odboroch

   KZAM 7 remeselníci a kvalifikovaní výrobcovia, spracovatelia, opravári

   KZAM 8 obsluha strojov a zariadení

   KZAM 9 pomocní a nekvalifikovaní zamestnanci

   KZAM 0 príslušníci armády (profesionálni vojaci)

   KZAM A osoby bez pracovného zaradenia [↑](#footnote-ref-9)
10. Stupeň vzdelania 0 ukončená povinná školská dochádzka v nižšom ako 8. (9.) ročníku

    Stupeň vzdelania 1 ukončené základné alebo stredné vzdelanie (okrem stredn. vzdelania uvedeného pod kódom 2 a 3)

    Stupeň vzdelania 2 stredné odborné vzdelanie získané na stred. odborných učilištiach - SOU (str. vzdelanie, vyučenie)

    Stupeň vzdelania 3 stredné vzdelanie (štúdium kratšie ako štvorročné - bez maturity)

    Stupeň vzdelania 4 úplné stredné odborné vzdelanie (úplné stredné vzdelanie, štúdium na SOU ukončené maturitou)

    Stupeň vzdelania 5 úplné stredné všeobecné vzdelanie na gymnáziu (úplné stredné vzdelanie, ukončené maturitou)

    Stupeň vzdelania 6 úplné stredné odborné vzdelanie na strednej odbornej škole a konzervatóriu (úplné stredné vzdelanie, ukončené maturitou)

    Stupeň vzdelania 7 vyššie odborné vzdelanie (vyššie vzdelanie ukončené absolutóriom alebo bakalárskym stupňom vysokoškolského štúdia)

    Stupeň vzdelania 8 vysokoškolské vzdelanie

    Stupeň vzdelania 9 vedecká výchova (kvalifikácia) [↑](#footnote-ref-10)
11. Prehľad výdavkov základného fondu nemocenského poistenia (ZFNP) a nemocenských dávok v roku 2011 je uvedený v prílohe ku kapitole 3. [↑](#footnote-ref-11)
12. Podrobnejšie štatistické údaje o počte poberateľov a výške jednotlivých dôchodkových dávok sú uvedené v prílohe ku kapitole 3 [↑](#footnote-ref-12)
13. Prehľad výdavkov na dôchodkové dávky k 31. 12. 2011 je uvedený v prílohe ku kapitole 3(tab. 2 až 5). [↑](#footnote-ref-13)
14. Prehľad výdavkov základného fondu úrazového poistenia v roku 2011 je uvedený v prílohe ku kapitole 3 (tab. 6). [↑](#footnote-ref-14)
15. Priemerná výška a počet vyplatených dávok úrazového poistenia v roku 2011 sú uvedené v prílohe ku kapitole 3

    (tab.7 a 8). [↑](#footnote-ref-15)
16. Výdavky základného fondu garančného poistenia sú uvedené v prílohe ku kapitole 3 (tab. 9). [↑](#footnote-ref-16)
17. Podrobnejšie štatistiky o vyplatených dávkach v nezamestnanosti a poberateľoch v roku 2011 sú uvedené v prílohe ku kapitole 3 (tab.10 a 11). [↑](#footnote-ref-17)
18. Graf vekovej štruktúry sporiteľov a rozdelenie sporiteľov podľa veku je uvedený v prílohe ku kapitole 3 [↑](#footnote-ref-18)
19. V čase spracovania publikácie sú štatistické údaje o sociálnych službách dostupné len k 31. 12. 2010 (uvádzajú ich tabuľky v prílohe 3). [↑](#footnote-ref-19)
20. Pozn.: V štatistických údajoch sú zaradené aj zariadenia sociálnych služieb, ktorých názov bol zmenený v súlade so zákonom o sociálnych službách a od 1. 1. 2009 sa už nepovažujú za zariadenia sociálnych služieb, resp. sa zmenil ich názov (napr. domov dôchodcov a domov-penzión pre dôchodcov sa od 1. 1. 2009 považujú za zariadenia pre seniorov). Vo vybraných údajoch nie sú započítané údaje o detských domovoch, krízových strediskách a resocializačných strediskách, ktoré sa podľa zákona č. 448/2008 Z. z. o sociálnych službách nepovažujú za zariadenia sociálnych služieb. [↑](#footnote-ref-20)
21. <http://epp.eurostat.ec.europa.eu/cache/ITY_OFFPUB/KS-RA-11-014/EN/KS-RA-11-014-EN.PDF> [↑](#footnote-ref-21)
22. <http://eur-lex.europa.eu/LexUriServ/LexUriServ.do?uri=OJ:L:2007:113:0003:0008:SK:PDF> [↑](#footnote-ref-22)
23. <http://eur-lex.europa.eu/LexUriServ/LexUriServ.do?uri=OJ:L:2007:294:0005:01:SK:HTML> [↑](#footnote-ref-23)
24. <http://eur-lex.europa.eu/LexUriServ/LexUriServ.do?uri=OJ:L:2008:005:0003:01:SK:HTML> [↑](#footnote-ref-24)
25. <http://eur-lex.europa.eu/LexUriServ/LexUriServ.do?uri=OJ:L:2011:034:0029:0032:SK:PDF> [↑](#footnote-ref-25)
26. <http://eur-lex.europa.eu/LexUriServ/LexUriServ.do?uri=OJ:L:2011:071:0004:0008:SK:PDF> [↑](#footnote-ref-26)
27. <http://epp.eurostat.ec.europa.eu/portal/page/portal/social_protection/data/database> [↑](#footnote-ref-27)
28. <http://epp.eurostat.ec.europa.eu/cache/ITY_OFFPUB/KS-SF-09-102/EN/KS-SF-09-102-EN.PDF> [↑](#footnote-ref-28)
29. EÚ15: Belgicko (BE), Dánsko (DK), Nemecko (DE), Grécko (GR), Španielsko (ES), Francúzsko (FR), Írsko (IE), Taliansko (IT), Luxembursko (LU), Holandsko (NL), Rakúsko (AT), Portugalsko (PT), Fínsko (FI), Švédsko (SE) a Spojené kráľovstvo (UK).

    **EÚ27**: EÚ15 rozšírené o Bulharsko (BG), Českú republiku (CZ), Estónsko (EE), Cyprus (CY), Lotyšsko (LV), Litvu (LT), Maďarsko (HU), Maltu (MT), Poľsko (PL), Rumunsko (RO), Slovinsko (SI) a Slovensko (SK).

    **EA17** zahŕňa: BE, DE,EE, EL, ES, FR, IE, IT, LU, NL, AT, PT, FI, CY, MT, SI a SK. [↑](#footnote-ref-29)
30. PPS - Purchasing Power Standard, Štandard kúpnej sily: Je umelý výmenný kurz peňažných mien jednotlivých krajín, zohľadňujúci cenové hladiny nakupovaných tovarov a služieb v týchto krajinách. Je možné ho chápať aj ako cenový index porovnávajúci ceny tovarov a služieb v daných krajinách. Slúži na reálnejšie vyjadrenie rôznych ekonomických súvislosti, než aké poskytujú oficiálne výmenné kurzy peňažných mien daných krajín. [↑](#footnote-ref-30)
31. Podrobnejšie údaje sú dostupné v publikácii „ESSPROS –výdavky a príjmy na sociálnu ochranu 2008-2009“ na webovej stránke ŠÚ SR:<http://portal.statistics.sk/showdoc.do?docid=42594> a v publikácii Eurostat-u:

    <http://epp.Eurostat.ec.Európa.eu/portal/page/portal/product_details/publication?p_product_code=KS-SF-12-014> [↑](#footnote-ref-31)
32. tabuľky k OP ZaSI (tab. 35 až 38) sa nachádzajú v prílohe ku kapitole 3). [↑](#footnote-ref-32)
33. Vymaniť najmenej 20 miliónov ľudí z rizika chudoby alebo vylúčenia do roku 2020. [↑](#footnote-ref-33)
34. Prvé štatistické zisťovanie sa na Slovensku zrealizovalo v roku 2005 a v súčasnosti sú prístupné výsledky už zo šiesteho zisťovania z roku 2010 [↑](#footnote-ref-34)
35. Vyjadruje podiel ľudí žijúcich pod hranicou chudoby, t.j. pod 60% mediánu ekvivalentného disponibilného (po sociálnych transferoch) príjmu všetkých obyvateľov [↑](#footnote-ref-35)
36. Vyjadruje podiel ľudí, ktorí si nemôžu dovoliť 4 z 9-tich položiek charakterizujúcich ekonomickú záťaž a predmety dlhodobej spotreby, a to: nedoplatky v súvislosti s položkami: nájomné a hypotéka, energie, kúpa na splátky a iné pôžičky, schopnosť udržiavať doma adekvátne teplo, schopnosť domácnosti čeliť neočakávaným výdavkom, schopnosť dovoliť si zaplatenie raz ročne jedného týždňa dovolenky mimo domu, schopnosť dovoliť si jedlo s mäsom, kuraťom, rybou alebo vegetariánskym ekvivalentom každý druhý deň alebo vybavenie domácnosti farebným televízorom, práčkou, autom alebo telefónom. [↑](#footnote-ref-36)
37. Vyjadruje podiel ľudí vo veku 0-59 rokov žijúcich v domácnostiach, kde dospelí pracujú menej ako 20% z celkového času počas predchádzajúceho roka. [↑](#footnote-ref-37)
38. Hranica chudoby je vyjadrená ako 60% mediánu ekvivalentného disponibilného príjmu (po sociálnych transferoch) [↑](#footnote-ref-38)
39. Miera rizika chudoby zakotvená v čase je definovaná ako percento ľudí žijúcich pod hranicou chudoby vypočítanou v roku 2005, ktorá sa upravuje o infláciu. [↑](#footnote-ref-39)
40. t.j. súčet mesiacov, počas ktorých členovia domácnosti v ekonomicky aktívnom veku pracovali a vyjadruje sa ako podiel z celkového súčtu všetkých mesiacov, počas ktorých mohli členovia domácnosti v ekonomicky aktívnom veku pracovať teoreticky [↑](#footnote-ref-40)
41. Vyjadrená ako miera pretrvávajúceho rizika chudoby je v rámci OMK zadefinovaná ako percentuálny podiel populácie, ktorej ekvivalentný disponibilný príjem bol pod hranicou miery rizika chudoby v danom roku a aspoň dva z troch predchádzajúcich rokov. [↑](#footnote-ref-41)
42. Vymaniť najmenej 170 tis. ľudí z rizika chudoby alebo sociálneho vylúčenia do roku 2020. [↑](#footnote-ref-42)
43. Miera extrémnej chudoby detí pokrýva špecifickejšie prípady nedostatku a vzťahuje sa len k užšie definovanej skupine detí vo veku 0-15 rokov. Je definovaná ako podiel detí nachádzajúcich sa pod hranicou chudoby a vystavených materiálnej deprivácii na celkovom počte chudobných detí. V tomto prípade materiálna deprivácia nastáva vtedy ak domácnosť musí čeliť minimálne trom z piatich nepriaznivých podmienok bývania alebo nevlastní tri zo štyroch predmetov dlhodobej spotreby. [↑](#footnote-ref-43)
44. Podiel detí v materských školách vo veku 3-5 na celkovom počte detí v danom veku [↑](#footnote-ref-44)
45. Indikátor patrí medzi spoločné indikátory sociálnej inklúzie a bol už spomenutý aj v rámci celkového hodnotenia populácie 0-17 na úrovni EÚ. [↑](#footnote-ref-45)
46. Ak trvá evidencia v nezamestnanosti viac ako 24 mesiacov [↑](#footnote-ref-46)
47. Indikátor patrí medzi spoločné indikátory sociálnej inklúzie a bol spomenutý v časti monitorovania rizika chudoby v prípade pracujúcich [↑](#footnote-ref-47)
48. Na rozdiel od ukazovateľa „Extrémna chudoba detí“, ktorý kombinoval príjmovú chudobu s materiálnou depriváciou, tento indikátor sleduje podiel ľudí s ekvivalentným disponibilným príjmom pod výrazne zníženou úrovňou štandardnej miery rizika chudoby – 30% mediánu ekvivalentného príjmu v krajine. [↑](#footnote-ref-48)
49. Ide o indikátor zo súboru spoločných indikátorov sociálnej inklúzie OMK a bol analyzovaný v kontexte monitorovania príjmovej chudoby a jej intenzity. [↑](#footnote-ref-49)
50. Rodová rovnosť 2011, Štatistický úrad SR: <http://portal.statistics.sk/showdoc.do?docid=27711> [↑](#footnote-ref-50)
51. Štatistický úrad Slovenskej republiky: Výberové zisťovanie pracovných síl [↑](#footnote-ref-51)
52. podľa: Správa o životných podmienkach rómskych domácnosti na Slovensku 2010, UNDP, Bratislava 2012 [↑](#footnote-ref-52)
53. Ľudia žijúci v domácnostiach s veľmi nízkou intenzitou práce sú ľudia vo veku 0 – 59 žijúci v domácnostiach, kde dospelí pracujú menej ako 20 % z toho, koľko mohli potenciálne odrobiť v minulom roku (študenti sú vylúčení). [↑](#footnote-ref-53)
54. Ide o osoby s ekvivalentným disponibilným príjmom pod hranicou rizika chudoby, ktorou je 60 % národného mediánu ekvivalentného príjmu (po všetkých sociálnych transferoch, ktoré sa počítajú ako súčasť príjmu). Ekvivalentný príjem je počítaný pre každého jednotlivca ako disponibilný príjem do domácnosti delený veľkosťou domácnosti, ktorá zohľadňuje nasledovné váhy pre jednotlivých členov domácnosti: 1,0 pre prvého dospelého, 0,5 pre každého ďalšieho člena staršieho ako 14 rokov a 0,3 pre dieťa mladšie ako 14 rokov. [↑](#footnote-ref-54)
55. Materiálna deprivácia zahŕňa indikátory vzťahujúce sa k ekonomickej záťaži, predmetom dlhodobej spotreby, bývaniu a prostrediu obydlia. Ťažko materiálne deprivovaní ľudia majú veľmi obmedzené životné podmienky nedostatkom zdrojov a zažívajú minimálne 4 z nasledovných 9 položiek deprivácie: nemôžu si dovoliť: a) platiť načas nájom/hypotéku a účty spojené s bývaním, b) udržať doma adekvátne teplo, c) čeliť neočakávaným výdavkom, d) jesť mäso, rybu alebo ekvivalentné jedlo každý druhý deň, e) týždennú dovolenku mimo domu, f) auto, g) práčku, h) farebný televízor, i) telefón (vrátane mobilného telefónu). [↑](#footnote-ref-55)